
M. NEHAJEV 

STJEPAN RADIĆ 

i. 

S M RT posvećuje; već i stara riječ latinska nalaže blagost suda 
ljudskoga o pokojnicima. Ali smrt mučenika, koji je pao na 
poprištu, žrtvujući i isti život svojoj misli, — ona uzvisuje toliko, 
te se opći obzir, koji bi vrijedio za ljude prosjeka, pretvara u 
opće udivljenje. Stjepan Radić poginuo je, sa svojim drugovima, 
kao mučenik hrvatstva — i u plaču čitavoga naroda ne može ni 
biti mjesta sudu, koji bi — iz udaljenosti hladnog promatranja 
— imao da odredi pouzdano mjesto Mučenikovo među narodnim 
našim velikanima. Kao što je pred njegovim odrom zanijemila 
stranačka borba, tako i pokušaj, da se prikaže značaj i značenje 
Stjepana Radića u prosvjetnom, društvenom i političkom razvoju 
hrvatskoga naroda, može u ovaj čas biti ograničen samo na 
razmišljanja historijska, na citate autentične, na dojmove više- 
manje lične i na usrdno približavanje genijalnom predstavniku 
narodnom, koji je pao sa stijegom u ruci. A na tom putu, čini 
nam se, jednom će i »objektivna historija« najviše ući u zbiljsko 
biće njegovo, jer je Stjepan Radić, pored svih odlika svoga gole¬ 
mog uma, bio, u prvom redu, čovjek srca. Pogledajmo dakle 
na njegovo životno djelo s ganućem i sa sviješću, da oni, koji 
žrtvom života stekoše aureolu, već i za savremenike odmiču u 
pozlaćenu pozadinu, kakovu imađaše na svojim slikama blaženih 
Fra Angelico, slikar vjerujući. 

II. 


Države su sakivali uvijek konzervativci. U osvitu ujedinjene 
Italije, Silvio Pellico plaćao je svoje zanose za to ujedinjenje svojim 
»Tamnovanjima« (»Le mie prigioni«). Mazzini i Orsini u isto 
vrijeme kovali su karbonarske urote, vežući svoj podzemni rad 
o slobodnozidarski pokret »Mlade Europe« pedesetih godina. Pije- 
montezi su umirali na ratištima, Venecijanci dokazivali svoje 
rodoljublje bojkotom austrijskih cigara; Garibaldi je sa svojim 
crvenim košuljama kvario račune državnicima. Ali kad je na 
topove, upravljene iz kazališne lože, i na krvave prijetnje »oca 
Radetzkoga«, trebalo odgovoriti umom i diplomatskim šahiranjem, 
kad je trebalo upotrijebiti otpor naroda i zgustiti ga u među¬ 
narodni protest, kad je trebali izrabiti velevlasnu konkurenciju u 
korist nove Italije, taj je posao obavio Conte Cavour. 

Duhovno ujedinjenje Njemačke postojalo je davno prije Bismar- 
cka. Arndt i Korner pjevali su davorije, đak Karlo Sand ubio je 
Kotzebua, pouzdanika i doušnika reakcije, još onda, dok je 
Europom potpuno vladala sveta alijansa. Njemački sokolaš Jahn 
stvarao je pokret mladeži, manifestanti za jedinstvo Nijemaca 
umirali su pod kartušama, koje su paljene iz dvorana duodečkih 
knezova; radikalci i revolucionarni pripravili su 1872. Ali je istom 
tvrda ustrajnost junkera Bismarcka dovršila djelo Fridrika Veli¬ 
koga. Reakcionaru Bismarcku bilo je dano, da iza dva rata, poslije 
demonstracije protiv Šlezviga i austrijske katastrofe kod Sadove, 
izrabi Sedan tako, te je u dvoru Luja XIV. mogao prigušiti sve 
sitničavosti knezova i dinastija i uskrisiti Njemačko Carstvo. 

Primjer se u povijesti opetuje. Velika je revolucija pobijedila 
Europu onoga dana* kod Valmyja, kad je mladi Goethe divi- 
natorski uskliknuo, da sada počinje novi odsjek historije. Ali 
definitivnu pobjedu demokratskih načela, njihovo učvršćenje i 
kodifikaciju izvršio je ipak tek onaj Napoleon, u kojem je isti 
Taine nazirao jedino condottiera, korzičkog razbojnika i uzur¬ 
patora, nalikog tiranima Helade. Code Napoleon, klasični zakonik 
novoga vremena, nosi ime čovjeka, kojemu nije bilo dosta, da 
bude prvi konzul, nego je htio biti i bio imperator, imavši za 
ženu kćer carsku i to Habskurško-lorenku, i sina »orlića«, nazva¬ 

noga kraljem rimskim. Konačna formacija jedne državno nacio¬ 
nalne ideje kao i socijalno-revolucionarne, uvijek je u rukama 
diktatora, dakle čovjeka, koji po sigurnosti i hladnoći svoga duha 
stoji nad savremenicima. Julije Cezar zagledao je pogledom genija 
dobro u budućnost, kad je zaključio, da dozrela snaga rimskoga 
imperija traži oblik, koji joj može dati samo dinasta. Bilo je 
socijologa, koji su vjerovali, da će u svjetskom ratu pače i Unija 
Sjeveroamerička, radi potrebe snažnog vodstva, morati žrtvovati 
svoj republički duh; to se nije dogodilo, ali je Wilson, kao i nekad 
Lincoln, po državničkom tipu bio sigurno bliži samovlasti nego 
li bi dopuštala teorija moderne demokracije. Pak i konačna 
pobjeda helenske civilizacije, poslije svih Miltijada i Perikla, vezana 
je ipak o ime Aleksandra Velikoga, sina Filipa Macedonskoga, 
tirana Grčke, na kojega je napadao Demosten. Na prekretnici, kad 
se pripravni rad stoljeća, kad se žrtve nepoznatih i neznatnih 
zgušćuju u povjesničku činjenicu stvaranja nove državne ili soci¬ 
jalne formacije, odlučuje državnik, u kojega je um jači od zanosa. U 
starom vijeku to je u isti mah bio i vojskovođa; u posljednjim 
decenijima to su ljudi sa kirasirskim čizmama i kacigom, poput 
Bismarcka, ili sa vrpcama i zvijezdama na diplomatskim frako¬ 
vima, poput Cavoura. 

Ali je, pored svih ovih nesumnjivih pouka historije, pitanje, 
u koliko bi novi državni i društveni oblici bili uopće mogući, da 
nije bilo onog pripravnog rada, onog trajnog uzrujavanja duša, 
one kolektivne psihe preokreta, na koju nisu više ni mogli djelo¬ 
vati ljudi hladnijega genija, određeni da samo završe djelo. Scipioni 
ili Gracchi, — to je pitanje historije od pravijeka. Rimsko je 
carstvo bilo moguće samo tim putem, da od plebejca postane 
civis, — i tko je, da upotrijebimo slabo značajnu riječ, zaslužniji 
za razvitak imperija, da li Gracchi, koji su na preporod bunili 
puk ili Scipioni, koji su savladavali Hanibale? Napoleon, koji je 
stvarao demokratsku Iliriju i u požaru Moskve diktirao statut 
»Francuske komedije«, ne da se zamisliti ni bez Rousseaua, ni bez 
Dantona i Robespierrea. I da nema drugoga dokaza, pobjeda 
kršćanstva, od organizatornog rada sv. Pavla do ere Konstan- 
tinove, bila bi odlučan primjer zato, u kojem omjeru stoji bunilac 
duhova prema izgrađivaču stečenih, novih pogleda i misli. Duho- 

viti esejisti pokušali su naći i kontraste između »kristijanizma« i 
»paulizma« — no i bez toga, nitko ne može sumnjati o tom, da je 
sva sredovječna moć crkve počivala ipak samo na onom bunjenju 
duha, koje su proizvela evanđelja. Ivan Krstitelj, navjesnik, ili 
Pavao biskup — izbor ne će biti težak. Radikalac, koji potresa 
duše i budi ih, ima u pisanoj historiji možda nezamjetljivije 
mjesto nego li reakcionarac, koji je prebolio trzavicu i daje se 
na razumno organiziranje. Ali u dinamici života, koja je i dina¬ 
mika historije, buntovnik, reformator u kostreti, Mesija na križu 
imati će vazda mjesto ne samo preteče nego i pravog činioca. 
U rezultatima, djelo bude racionalistički jasno; u svom rađanju, 
ono je vizionarno, osjećano u budućnosti, redovno plaćeno i 
žrtvom vlastitog života. Oni, koji vjerovahu, učiniše sve pokretne 
ideje povijesti kolektivnima; izvršilac-organizator, političar-držav- 
nik ima, pored svih »realnijih« rezultata, mjesto uvijek iza 
»proroka«. Čitava povijest ljudska nije u stvari ništa drugo do li 
nauka o tom, kako je vizionaran duh pripravio pute racionalnom 
duhu. 

III. 

Stjepan Radić imao je prije svega viziju svoga vlastitog života. 
Ne pamti se primjer, da bi netko, poput njega, već u dječačkoj 
dobi, onako jasno unaprijed vidio svoj put. Poput Strossmayera, 
i Radić duguje više materi nego ocu razvitak svojih sposobnosti 
u ranoj mladosti. Materinskim zagovorom daju ga u školu, premda 
je već kao dijete gotovo slijep; u prvim gimnazijskim godinama 
ovaj seljački momčić pjeva rodoljubne pjesmice; ali za nj to 
nije prolazna vježbica svih mladih duša u toj dobi, nego je već 
osnova, program sa muškim ciljem. Gonjen po gimnazijama radi 
otpornog i slobodarskog duha, ovaj dječak, kojemu su jedva dali 
svršiti maturu, odlučuje, da će svoje sile posvetiti radu za narod, 
bit će političar. Prepukli je siromah, ali dospijeva, da per pedes 
obađe sve naše kraje; dobiva badava objed kod istaknutih opo- 
zicionara, ali se kod njih ne sladi jelom, nego hrani dušu. Obdaren 
fenomenalnim pamćenjem, nosi u svojoj glavi sve uspomene i 
sva pričanja starijih — izučava sustavno jezike, odgaja sam sebe 
sa upornošću, koja priliči mužu. Stjepan je Radić u mladenačkim 

godinama mislio, živio i radio uvijek bar za decenij naprijed od 
svojih godina — politika i publicistika nije njegovo zvanje, nego 
je njegov poziv. Radi toga se ni kao đak ne priključuje potpuno 
nikojoj stranci; radi toga čuva ljubomorno svoju neodvisnost; 
radi toga se ne boji ni progona ni zatvora. Stjepan Radić providio 
je rano, i u svojim oko god. 1900. presmionim koncepcijama o 
raspadu austrougarske monarhije, i u svojem spremanju seljačkog 
pokreta, daleku budućnost. Tjelesna sljepoća pomagala je bez 
sumnje ovu vizionarnost duha; prejaka vjera, koju je vazda imao, 
dovela ga je napokon i pred zločinački hitac. 

Psihološki tip vizionarnog duha po sebi ne podnosi krutog 
sistemizovanog mišljenja. Ideološka osnovica hrvatskog seljačkog 
pokreta dana je, gotova i izrađena, od starijeg brata Stjepanova, 
Dra Ante. Taj rijetki muž nije još dosta ocijenjen ni u istoj 
našoj književnoj povijesti, onako, kako bi zaslužio već i po samim 
svojim oštrim kritičkim pogledima. Ante Radić bijaše profesor 
hrvatskog jezika i književnosti, sigurno u svoje doba najsposobniji 
za katedru hrvatske književne povijesti na sveučilištu. Njegova 
srednjoškolska predavanja, naročito njegovo duboko poznavanje 
stare dubrovačke knjige, ostaviše trajan dojam kod svih njegovih 
učenika. U »Vijencu« je devedesetih godina štampao svoju studiju 
o ruskoj kritici, dokumenat izvanrednog poznavanja materije i 
kraj toga skup izvornih sudova vanredne providnosti. Njegov 
članak, o epohama hrvatske književne povijesti, priopćen u 
»Obzoru« kojim kritizuje praznine i nedostatne sinteze knjige 
B. Vodnika tako je pun utemeljenih, a novih opažanja, tako 
opsežan po socijalnim vidicima, te bi zaslužio ne samo, da 
bude spasen preštampanjem nego i komentiran i proširen daljnim 
studijama u naznačenom smjeru. Spomenut ćemo iz toga zname¬ 
nitog, a nažalost malo poznatog članka, jednu misao. Jezično 
jedinstvo, postignuto time, što je općenito primljena štokavština 
kao književni jezik, — kaže Dr. Ante Radić — nije postignuto 
ni po Gaju ni po Vuku. Bio je jedan sasvim drugi, i važniji, 
faktor, koji je odlučio. To bijaše zagrebački kaptol — jer istom 
tada, kad su se kanonici u ogromnoj većini odlučili za štokav- 
štinu, crkva je uplivom župe i propovijedaonice mogla da provede 
reformu, kojoj se je bila oprla i državna vlast. Jednako su duboke 

opaske Dra Ante o Kačiću i njegovim socijalnim pogledima — 
historija književnosti bijaše za Dra A. Radića živ odraz historije 
naroda, političke i društvene. 

Progoni grofa Khuena nisu dali, da se Dr. Ante razvije do 
kraja u smjeru, po kojem bi možda bio postao našim Petit de 
Julienvillom. Lišen profesorske službe, nastavio je svoja književna 
nastojanja kao tajnik »Matice Hrvatske« i »Jugoslavenske Aka¬ 
demije«. Osnova o sabiranju građe za »Zbornik za narodni život 
i običaje Južnih Slavena«, kojom je započet ovaj Akademijin 
Zbornik, klasično je djelo svoje vrsti, ekscelirajući — po struč- 
njačkom mišljenju — nad svim sličnim pokušajima i kod stranih 
naroda. Tu je već ustanovljena, u obliku znanstvene teze, sva 
ona ideologija, koja će kasnije dovesti do misli o »domu« i do 
čitavog golemog hrvatskog seljačkog pokreta. U svome »Domu«, 
pučkom listiću, što ga je osnovao, osovivši se sasvim na vlastite 
noge, Dr. Ante Radić štampao je članak o »Kulturi i civilizaciji«, 
u kojem na pučki način tumači razliku između kulture i civili¬ 
zacije i završuje ovim značajnim riječima: 

»I tako je doista obilježje civilizacije — rad i napredak. Gdje 
se radi, tu se i napreduje, a napredujući čovjek u istinu se mora 
pomicati i u prostoru, tražeći sredstva za napredak, pa se tako 
mora — na ovoj maloj zemlji — prije ili kasnije sastati s drugim 
narodima i stupiti u njihovo kolo, to jest postati građanin 
svijeta ili kozmopolit. Lijeni se narodi i ne civilizuju, nego čame 
u svojoj zemlji, dok ne dođu radini i napredni te ih često zbrišu 
s lica zemaljskoga. 

Naravski, da će se na ovaj način napokon civilizovati svi narodi 
na Zemlji, i to je skrajnji cilj ili ideal civilizacije, glavni cilj 
današnjega vremena: civilizovati sve narode i podati im plodove 
civilizacije: miran, udoban i sretan život. 

Dakako, da i među plodovima civilizacije imade i gnjilih i 
otrovnih plodova, kako to uči lijepa nauka: povijest civilizacije. 
Ali o tom mi ovdje nije govoriti. Nješto ipak treba spomenuti. 

Uspjesi su civilizacije doista veliki, sjajni i zamamljivi. No zlo, 
što ga civilizacija donosi, tako je veliko, da civilizacija ima 
ozbiljnih protivnika. Spomenut ćemo jedno: 

Civilizacija i spomenuto kozmopolitstvo trga čovjeka od nje¬ 

gova naroda i domovine, pače i od roda. Civilizovan čovjek odriče 
se svega svoga i posebnoga, a prima u se tuđe i opće. U prvo 
vrijeme godi mu ta novost, a zamalo mu je dosta civilizovane 
jednoličnosti. Niti koga ljubi, niti se koga stidi, niti se koga boji. 
Njegov je sav svijet i njegov nije nitko. Ovakav čovjek, riješivši 
se sveze s rodom, s narodom i domovinom, a ne mogući se svezati 
s cijelim svijetom, često se izgubi, postane kao otrgnut list na 
vjetru: sve mu je svejedno, pa i ono što je zlo. Staroga poštenja 
i domaćeg veselja nestaje. Čovječji život postaje pust, a ispunja 
ga samo trka i jagma za golim kruhom, jer do ideala civilizacije 
rijetko se tko uzdigne. 

I tako civilizovan čovjek postaje opet sličan divljaku, komu 
je jedina briga svakidanji kruh: civilizacija uništuje kulturu, jer 
kulture nema bez doma, bez roda, bez poštovanja ili kulta onoga, 
što su nam stariji ostavili, — a civilizacija sve to briše. 

U ovoj opreci između kulture i civilizacije svakako je uza svu 
važnost civilizacije sigurnije, bolje i srcu čovječjemu milije — 
čuvati kulturu, to jest čuvati i poštivati ono, što su nam djedovi 
ostavili i u čem smo odgojeni.« 

Ante Radić naučio se je ovom, jasno razloženom shvaćanju, 
kod ruskih debatera, počvenika i zapadnjaka. Njegova je misao 
precizna, — ali živ i plodonosni oblik ne će joj biti definitivno 
podan od njega samoga. Teoretičara zamijenit će vizionar, koji 
ne konstatuje samo današnje činjenice, nego u duhu vidi gotovu 
pobjedu odabranog gledišta. Stjepan Radić učinio je ponajprije 
teoriju idealom, a zatim riječ djelom. Njegova, pjesnički snažna, 
formulacija bila je istom kadra, da pređe u srca. Snaga ličnosti 
dala je život slovu. 

IV. 


ili samo izvire iz nje, u kontroverzi između Carlylea, koji piše 
knjigu »O herojima«, i Tolstoja, koji istoga Napoleona Velikoga 
drži jedino eksponentom vremena, bit će najjednostavnije zado¬ 
voljiti se time, da upliv velikoga čovjeka, pokretača i vođe, 
posmatramo kao izmjenični rezultat i tipa i epohe. Jer nema 

sumnje, da ni makar kako golema ljudska misao ne niče iz ne- 
oplođenog tla; davorije i devize jesu tvorovi pojedinca, istaknutog 
i nad sredinom, ali su uvijek i skupni izražaj one nagomilane 
napetosti, koju je donijelo vrijeme. Za Homera ni ne znamo, bijaše 
li čovjek ili narod; i Wundt ima potpuno pravo, kad u svojoj 
»Psihologiji naroda« upozoruje na to, da budnice i himne naroda, 
makar imadu svoje poznate autore, vazda sintetizuju tradicionalne, 
od vjekova značajne, odlike narodne duše. Zna se, od koga je 
Marseilleza i koje ju je vrijeme rodilo; ali je ta revolucionarna 
himna francuskog časnika, taj regbi časoviti bojni poklič, u isti 
mah i prava i jedina glazba duše francuske, koja je junačka i žudi 
za slavom. Nijemac, kroz stoljeća čuvar teritorija sa slabim pri¬ 
rodnim granicama, pjeva o »straži na Rajni«; Englez zove svoju 
Britaniju na valove jednako, kao što je svojim lađama okovao 
sva mora. Ruska je himna crkveni psalam, sa svom svečanošću, 
polaganošcu i imanentnim mirom samodržavlja, u isti čas silnog 
i mističnog. Temeljno nastrojen je naroda, misao njegova histo¬ 
rijskog poziva, kako se odrazuje u vjekovnim nastojanjima svakoga 
naroda, utjelovljeni su vazda u himni, koja je — intuirana, izna- 
đena, izrečena i u pjesmu pretvorena od pojedinca — ipak uvijek 
nagonski krik naroda. Pojedinac je kliknuo ono, što je u srcu 
naroda drijemalo — raspra između Carlylea i Tolstoja, u ovom 
slučaju, svakako je riješena ne kontrastom, nego preplitanjem i 
sintezom. 

Ljudevit Gaj je, u jednoj sniježnoj zimskoj noći, vozeći se iz 
Zagreba u Samobor, na gunđanje seljačkog bajsa pripjevao svoju 
budnicu »Još Hrvatska ni propala«. Ali riječi su ove gromke i 
svježe davorije uzete po poljskom — i baš zato, ostavši snažnim, 
uzbuđujućim ritmom mnogih naših koraka u narodnoj borbi, 
Gajeva pjesma ipak ne postade himnom naroda. Onu, pravu riječ, 
koja je drijemala u srcima, onaj poklič općeg zanosa, koji je 
tražio da provali, izrekao je Antun Mihanović. I o čem je zapje¬ 
vala himna Hrvata? Nije zapjevala ni o maču ni o Bogu, koji 
će biti s našim bataljunima, nije izrazila nikakvog cezaropapizma, 
nikakvog imperijalističkog nagona. »Lijepa naša« je idila — u 
njoj je sav uzvišeni, ali tihi zanos, kojim Hrvat ljubi svoj dom 
i rod. Jest, junačka je ta mila zemlja Hrvatska, stare je slave 

djedovina — ali ona nam je mila, kano je slavna, i mila, kuda je 
ravna i kuda je planina. Mihanović pjeva idilu o rodnom polju 
i sretnom domu — pak je i u samom napjevu, već u dvije odjelite 
glazbene fraze prve kitice, jasno izražen ovaj dvojaki zanos. Prvi 
akord »Lijepe naše« ima uzvišenu, sigurnu snagu uvjerenog zanosa 
— hrvatska je himna gotovo i previše svečana u svom crkveno- 
himničkom udarcu. Ali je obrat značajan — gotovo u tempu 
poskočnice ili bar bukoličnog kola, govori pijev dalje o miloti 
zemlje i naroda, o ljupkosti luga i doma. Pred četiri stotine godina, 
savremenik Marulićev, Šibenčanin Šižgorić napisao je oduševljene 
riječi »De situ Illyriae«. Što je Šižgorićeva Ilirija ili točnije rečeno, 
Šižgorićeva Hrvatska? Narod moj, kaže Šižgorić, ima prirječja 
puna duha, ima plesove neviđene divote, pjeva pjesme i u kolu 
se kreće, da nije ljepše ni u eklogi Tibulovoj. Ista je dakle, idilska 
slika kao i kod Mihanovića. Produbimo boje i ispunimo ih jačom 
pastoznošću, proširimo okvir našim današnjim znanjem o pučkoj 
hrvatskoj pjesmi, o vezivu žena i izrezuckanim ornamentima mo¬ 
maka našega puka, pak će idilska slika Šižgorićeva i Mihanovićeva 
dobiti konture jednog dubljeg, idejno jasnije izraženog uvjerenja. 
Mesijanistička ideja Stjepana Radića, ideja o spasu, koji će i nama 
i općoj civilizaciji svijeta sinuti iz doma, iz hrvatske autohtone 
kulture, iz pitomog a neoskvrnjenog duha narodnog, pokazat će 
se kao jednak izražaj stoljećima prekaljenog hrvatskog narodnog 
tipa. Nije slučaj, da je Radić osobito pod kraj života odbacivao 
svaku klasnu tezu; njegova je socijalna težnja tražila istu onu 
harmoniju, koju je osjećao od rane mladosti u skladnosti veza 
i pjesme, u jednostavnoj ljepoti pradavnih običaja. Iz Londona, 
kamo su ga nanijeli burni njegovi politički puti, Stjepan Radić 
šalje za božićni broj »Doma« uspomenu o tom, kako je — kao 
dječačić — bio »položaj« t. j. prvi posjetnik i čestitar Božića kod 
susjeda. Sjeća se svake sitnice toga dana, kad se je — bez znanja 
očeva — odšuljao do tetine kuće i nazvao domarima Božić. Oni 
ga posjedaju kod stola, nude najboljim, što imaju, daruju pri 
odlasku šunkom i rakijom. I, što je najvažnije, teta njemu, dječa¬ 
čiću iz pučke škole, ne govori »ti« nego postupa s njim kao 
s odraslim, jer on je »položaj«, poslanik, svečani i posvećeni gost. 
U doživljaju dječaka već je simbolizovano ono prirođeno, duboko 

prodiranje u pravjekovnu tradiciju puka. Ne čudimo se, što njemu, 
neumornom političkom radniku, u tom istom Londonu fali »naša 
hrvatska društvenost« i što ne čezne samo »za onom starom 
hrvatskom dobrodušnošću«, nego i za našim — napitnicama. U 
»Božićnici« one godine Stjepan Radić svoje londonske dopise 
završava ovim riječima: 

»Kad sam se opet vratio u London, preletio sam u misli sve 
svoje dosadašnje sastanke i razgovore s književnicima, s političkim 
i gospodarskim piscima, s narodnim zastupnicima i diplomatima. 

Poredao sam u glavi sva društva, koja sam vidio; sve običaje 
i sve obilje. Pošten je ovo svijet, u istinu kulturan, u svačem 
napredan, srdačan, iskren, pa i gostoljubiv. Ali naše hrvatske 
društvenosti nema ni seoske, ni gradske. Ne samo da nema zdra¬ 
vica, ni naših napitnica, nego nema ni onoga duha stare hrvatske 
dobrodušnosti, koja primajući stranca, u istinu mu otvara i kuću 
i dušu, da se za čas može osjećati kao doma. To je ono, što nama 
Hrvatima fali i kod najbliže braće Slovenaca i Srba; to je ono, 
čega nema, rekao bi, ni kod drugih Slavena, osim kod Slovaka 
i Ukrajinaca. Ali ni po ovoj dobrodušnoj gostoljubivosti nije 
Hrvatska danas takva, da ju smatram jedinom na svijetu. To je 
nješto mnogo dublje, mnogo šire i mnogo više. 

Ova tri tjedna pročitao sam i rekao bi, upravo progutao čitav 
kup engleskih novina i knjiga. I što sam tražio, napokon sam i 
našao. Našao sam u ovom velikom, slobodnom, prosvijećenom i 
bogatom narodu neodoljivu želju, neugasivu žeđu i nezadovoljenu 
potrebu za pravim istinskim mirom, za međunarodnom i za soci¬ 
jalnom pravednošću. 

Ali nisam našao ni pojedinca, a kamo li čitavu stranku, koja 
bi vjerovala, da je taj mir, da je ta pravednost blizu. A ne vjeruju 
u to radi toga, jer misle, govore i pišu, da se još nije našao nijedan 
narod, koji bi u istinu sav savcat bio za mir i unutrašnji i vanjski, 
koji ne bi bio ni za staleško, ni za narodno mrcvarenje. 

I kad im ja sate i sate govorim, da smo mi Hrvati mirotvorci 
i da baš zato ne poznajemo ni mržnje, ni straha; kad im govorim 
da je naša seljačka republika i hram i škola i radionica, hram 
ljubavi, škola napretka i radionica za priredbu svega, što treba 
za život; kad im pripovijedam, da svim srcem žele i svom snagom 

rade za ovakovu čovječansku, mirotvornu seljačku republiku, kad 
im tumačim, što to znači, kad se slobodan seljački plug združi 
sa slobodnim gospodskim perom, i kad se križ naše mučeničke 
kršćanske civilizacije za uvijek odriješi od razbojničkoga mača — 
kad ovi plemeniti i prosvijećeni ljudi to sve čuju, vidim kako se 
zagrijavaju i oduševe, vidim i čujem, kako se dogovaraju i spre¬ 
maju, da svaki za ovu stvar nešto i učini, ali vidim i osjećam 
također to, da to nije samo naša dika i naš ponos, što je samo 
jedna, ovakva Hrvatska na svijetu, nego da je to i sva naša teškoća 
i naš veliki i teški križ. 

Prevelik i pretežak ne samo za jednoga, nego za stotine i za 
tisuće. Dosta je težak i za čitav naš maleni narod ali kad svi 
ostanemo — a ima nas samih Hrvata s onima u Americi preko 
četiri miljuna — kad svi ostanemo kakvi jesmo, a postanemo još 
bolji i odlučniji i stalniji i požrtvovniji mirotvorci i republikanci, 
zasjat će doskora ova naša jedina Hrvatska svojom potpunom 
slobodom i svojom čovječanskom pravicom tako, da ne će o njoj 
trebati u Londonu tek govoriti i pisati.« 

»Samo je jedna, ovakva Hrvatska na svijetu« — idilska je slika 
potpuna. Mesijanizam hrvatskog seljačkog doma povišen je na 
misao o preporodu ljudstva. Da promotrimo, kako će se ova 
vizionarna, u gornjim redcima upravo pjesničkom snagom izra¬ 
žena misao, koju Stjepan Radić izriče par godina prije mučeničke 
smrti svoje, odraziti u radu praktičnog reformatora i političara. 

V. 

• 

Narodna svijest u Hrvata budila se je, tijekom XIX. vijeka, 
koje se nazivlje stoljećem nacionalizma, uvijek usporedo sa soci¬ 
jalnim reformiranjem. Prekretnica vijeka našla nas je, oko g. 1800., 
gotovo u najstrašnijoj političkoj i nacionalnoj suženosti, regbi 
opasnijoj od najosudnijih peripetija naše povijesti. Iza germa- 
nizatorskih težnja Josipa II. presizanje Madžara; ban i sabor 
okljastreni u atributima prastare samosvojnosti; kmetski puk 
osiromašen, granica kao zbiralište janjičara sasvim ponijemčene 
vojske; građanstvo bez gospodarske snage, aristokracija odrođena 
1 već pače i bez feudalnih težnja, okupljajući se ropski oko Beča 

ili Pešte — uprava policijska, a javni život ograničen na sićušne 
intrige familija. — Slika je i prežalosna. Ali je Napoleonova Ili¬ 
rija bacila svoj bljesak — velika revolucija, koja je rodila naci¬ 
onalizam francuski, doći će do nas doduše kasno, ali će preporod, 
i socijalni i nacionalni, biti to nagliji. Ilirizam nije nipošto puki 
pokret »za materinsku riječ«, a ni pusti nastavak naših tradicio¬ 
nalnih saborskih otpora protiv prehvata tuđinaca, — Gaj je 
pučanin, sin apotekarski; grofovi Draškovići sasvim su prožeti 
idejama od 1792. i 1830., a kad — u ratu Hrvata na Mađare 
— Jelačić u svojoj ličnosti predstavlja sve oslobodilačke i pre- 
porodno-nacionalne težnje, jedan je od prvih njegovih koraka 
ukinuće kmetstva. 

Era Bachova, u kojoj je Gaj postao izopćenik narodni, a Jela¬ 
čić umirao pomraćena uma, obilježena je u isti mah i tlačenjem 
hrvatskoga duha i pritiskom svemoćne države na građansku slo¬ 
bodu. Reakcija je u isto vrijeme nagrđivala hrvatsko nazivlje sela 
i gradova i cenzurirala i plijenila hrvatsku riječ, kao što je, voju- 
jući protiv »varmeđa«, htjela od građanina načiniti uniformiranog 
podvornika nametnute državne misli. Za to je i doba šezdesetih 
do osamdesetih godina, doba Strossmayera i Mažuranića, i opet 
s jedne strane epoha velikog prosvjetnog zamaha, ali i vrijeme 
prevažnih upravnih reforama, koje od nesavremenog aparata stva¬ 
raju moderno uređenu hrvatsku samoupravu. Strossmayer i Mažu- 
ranić politički se ne slažu, ali njihove civilizatorne uloge idu 
paralelno — građanstvo, postavljeno na svoje noge, postaje no¬ 
siocem narodne snage. Liberalizam zapadne Europe odjekuje kod 
nas i u golemoj, možda i prenagloj, organizaciji prosvjetnoj,, i u 
osiguranju građanskih prava, u stvaranju građanske demokracije, 
o kojoj su Ilirci mogli samo sanjati. August Šenoa, pisac histo¬ 
rijskih romana, u kojima veliča jakost gričke purgarije, naslućuje 
već i daljnju epohu, pišući »Seljačku bunu«. U ovom romanu 
Matija Gubec, predstavnik potlačenih, dobiva svoje posvećenje u 
sceni, koja njega, kmeta, uzvisuje do potpunog premca protivniku, 
Gaši Alapiću, vođi plemićke vojske. Seljaci su poraženi, garište je 
strašno, sve bježi, klano i ubijano. Iz crkvice kraj Stubice izlazi 
čovjek i staje pred Alapića: »Ne goni ovaj narod, i ja ću ti reći, 
gdje se krije Matija Gubec.« A kad plemić daje svoju riječ, kmet 

odaje: »Matija Gubac sam — ja.« Šenoa, ponijevši iz Praga mnogo 
određenije ideje o trećem staležu, nego što postojahu u to vrijeme 
kod našeg građanskog prosjeka, u ovom prizoru traži sintezu: i 
Alapić i Gubec su vitezovi, svaki na svojoj strani. Pjesnik je 
kmeta i duhom podigao do vladike — no ova je sinteza, u godi¬ 
nama sedamdesetim, mogla biti samo tek naslućena. 

Jer naskoro će građanska era, po političkoj boji »obzoraška«, 
uroditi oštrom reakcijom. Ante Starčević ustaje protiv »građenja 
odozgo« i hoće da ruši Akademiju ne samo zato, što je »Jugo¬ 
slavenska« nego i za to, što nije pučka. Starčević živi poput bo- 
hema; u mladim se danima (u svom »Porinu«) zanosi poganstvom 
kao vjerom puka (i opet antiteza: kultura naprema civilizaciji); 
kasnije zahtijeva od svojih pristaša akciju i, kao politički budilac, 
djeluje najviše na Dalmaciju, Istru i Bosnu, dakle na periferične 
i najzapuštenije, prosvjetno i gospodarski, dijelove naroda. Star¬ 
čević nije doduše izričiti socijalni reformator, ali je bez sumnje, 
kad ga ogolimo od čisto političkih teza, predstavnik onih, koji su 
tada iz javnog života isključeni. Da nije Starčevićanstvo u svojim 
kasnijem razvoju prešlo sasvim u diplomatske i veliko-političke 
vode, riječ »stekliš« ili kasnije »pravaš« bila bi dobila i svoje oštro 
socijalno značenje. Svakako je Ante Starčević bio najogorčeniji 
protivnik »prajztva« t. j. one ideje o državi koja se osniva na 
apsolutnoj šutnji mase. Pravaštvo je, osobito poslije Rakovice, 
imalo svoje jasno demokratsko obilježje — pa ako je i Ante Star¬ 
čević bio zadovoljan s time, da nađe par pristaša, koji su pošteni, 
stalni i uvjereni, ipak je i sam njegov nadimak »Stari« govorio 
za to, da je njegova ličnost okupljala sve šire slojeve puka. 

Idejno, i obzoraštvo i pravaštvo, oslanjalo se ipak na izabrane, 
koje će slušati narod. Trebalo je, da se rodi čovjek, koji će iz 
seljačke kuće ponijeti sa sobom uvjerenje, da je u moderno vrijeme 
oslon na puk najjače oružje nacionalne borbe. Stjepan je Radić 
poistovjetio misao o seljačkom preporodu sa mišlju o narodnom 
oslobođenju — iza ere ilirske, građanske i pravaške, naše doba u 
politici bit će obilježeno njegovim imenom. I prema poslu, koji je 
izvršen, slabo bi pomogle danas ikakve teorije — djelo Stjepana 
Radića je fakat, koji je danas već — neposredno iza njegove smrti 
— historičan. Ne revolucijom, nego evolucijom, ako se tako smije 

nazvati i ovaj nečuveni preokret u naših posljednjih političkih pet 
lustara, ulazi u naš cjelokupni javni život seljaštvo kao glavni 
nosilac opće narodne borbe. Sprovod Radićev mogao je i ne¬ 
upućenom strancu dokazati, da je ona vojska, koju je živ imao 
za sobom, jača od svake, koju je ikoji Hrvat od vremena pre¬ 
poroda mogao povući za sobom. 

VI. 

U poznatoj svojoj autobiografiji, Stjepan Radić spomenuo je 
kao jedan od najjačih dojmova svoje mladenačke lekcije Tolsto- 
jeve »Pučke priče«. U »Uzničkim uspomenama« na više mjesta 
navodi knjige, koje su ga pratile po zatvorima; Vrazove »Đulabije« 
i Preradovića ima stalno uza se, kao i Smičiklasovu »Hrvatsku 
povijest«. U izjavama stranim novinarima rado je naglašivao, da 
mu je Micheletova knjiga »Le peuple« dala dubokih poticaja. Očito- 
dakle i njegova sinteza ne će biti osnovana rT* suhom stručnjačkom 
ili pače statističkom radu — Radić je vazda više učitelj nego li 
istraživalac. Pa i onda, kad na »Visokoj školi političkih znanosti« 
u Parizu dobiva prvu nagradu i s njom prekrasnu biblioteku 
historijsko-socijološku, sve ono, što iz te bogate biblioteke reci- 
pira za hrvatsku javnost, bit će izneseno eklektički. Kao što u 
uzama uvijek nastoji, da izmirenjem, harmonijom, ublaži opreke, 
olakša čamu duša i posreduje između zaslijepljenih dušmana, tako 
i u djelima, koja su izravno plod njegovih pariških studija, nastoji 
da pribavi shvaćanje i oprečnim gledištima, sređujući ih u neku 
srednju pedagošku liniju. U četiri sveska, izdana od »Matice Hr¬ 
vatske« Radić je vještinom spretnog graditelja izvrsno rasporedao 
sva znanja, što ih je crpio naročito od velikih francuskih socijologa, 
a popunio autopsijom u Češkoj, u Rusiji i po našim krajevima. 
Poput Krapotkina, Radić nigdje ne traži čiste materijalističke 
motive velikim pojavama modernog političkog života. Ne struggle 
for life, ne borba svih protiv svima, nego pomirenje i pomaganje 
njegovi su ideali. Ne će možda izdržati strogu analizu mnogi 
dijelovi ovih njegovih prikaza o pitanjima, u kojima se je, kasnije, 
i sam odvojio od francuskih učitelja. Nazor o kolonizaciji, mi¬ 
šljenje o engleskom političkom tipu, u mnogom pogledu odaju 

isključivi francuski izvor. Ali je, za čitavo političko naziranje 
Radićevo, važno i prevažno, da je ovaj solidan studij u Parizu 
ustalio neke njegove nazore, po kojima od reformatora nikad nije 
mogao postati anarhista. Kad n. pr. u opravdanju koloni- 
zovanja ističe civilizatornu misiju i ide tragom Anatola Leroy 
Beauliea, kad u pitanju ustava uvažava dvodomni sastav, kad 
se u agrarnom problemu nipošto ne opredijeljuje za anarhistično 
»dijeljenje zemlje« — sve su to plodovi znamenitih utjecaja izra¬ 
đene francuske demokracije, koja je već prije sto godina preboljela 
revoluciju. Zanimljivo je, za čitavo shvaćanje Radićevo u to doba, 
njegovo tumačenje opreke između zapadnjaŠtva i slavenofilstva u 
Rusiji. Makar su mu slavenofili bliži po nazorima, Radić ne pre¬ 
viđa jednostranosti, koja hoće da Rusiju odijeli i ogradi od Europe. 

Kao što je vjerovao u pobjedu ideje, tako je — u borbi ideja 
nastojao povezati i sve, naoko provalijama rastavljene, puteve. U toj 
težnji za skladom, Radić je — prikazujući »savremenu Europu« 
— gdjekad i sa prelakim prelazima rješavao preteška pitanja 
kapitala i rada, agrarizma i industrijalizma. Napredak je ljudski 
za nj značio uvijek napredak duha — pa i kasnije, kad se je 
dao na organiziranje stranke, vazda je odgojno-politicka i pro¬ 
svjetna strana u njegovu pokretu bila jača nego ekonomska. Da¬ 
pače — dok su slični seljački pokreti u svijetu u prvom redu 
vodili računa o klasnoj ili točnije rečeno ekonomskoj borbi, Radić 
je u svojoj ideologiji — preko Proudhommea — išao, da tako 
kažemo, ravno do Rousseau-a. Prva njegova formulacija »selja¬ 
čkoga prava« zapravo je formulacija o »pravu čovjeka«. I to 
Čovjeka, koji nije beskućnik, koji ima svoj dom. »Seljačko pravo 
na dom jest takva zakonska ovlast i jakost, po kojoj se 
nijednom seljaku njegov dom i sve ono, što k domu spada, ne 
može prodati baš ni za kakav dug. To pravo dakle čuva seljaka, 
da ne postane proletarac ili beskućnik.« U ovom zahtjevu 
stalnosti i nepovredivosti doma, Radić je povukao konzekvencije 
i za sebe samoga: onda, kad postaje Zagrepčanin i gradski čovjek, 
smaže sebi makar kućicu, jer hoće biti »sam svoj gospodar«. 
Razlika, koja dijeli njegov socijalni nazor od Marksova, jasna je 
na prvi pogled: na mjesto liberalističkog, i kasnijeg socijalističkog 
shvatanja o pokretnosti svega imetka i o nemogućnosti izmirenja 

između rada i kapitala, Radićev »dom« predstavlja izmirenje, 
predstavlja jedinicu, koji se ne će nikad izgubiti, ali ne će i nikad 
trebati da utone u svemoćnu poplavu nove države, koja bi imala 
na ograničenju vlasnosti osnovati novi red društveni. 

Na jednom od prvih sastanaka pokretač kasnije »seljačke 
stranke« dr. Ante Radić označio je program stranke riječima: 
»stranku treba osnovati na hrvatskom državnom pravu i na pučkom 
seljačkom temelju«. U kasnijim formulacijama, pod uplivima vre¬ 
mena, ova je oznaka doživjela svoje korekture, naročito u posljed¬ 
njem dijelu; ali je izvor očit. Ideja »doma« bila je, od prvog 
početka, povezana o pradavnu tradiciju hrvatske narodne samo¬ 
stojnosti; usuđujemo se pače ustvrditi, da je ovaj mesijanizam 
»doma hrvatskog«, kroz tmurna i po raznim udesima sudbonosna 
stoljeća, povezan sa najautohtonijim uredbama, kakove su 
Hrvati imali već za doba svoga dolaska na jug, pod vodstvom 
ono petoro braće i dvih sestara. Rački je bjelodano dokazao, da 
je najstarija hrvatska društvena uredba plemenska i, po tom, 
zadrugarska. Naprama državi franačkoj ili bizantinskoj stoji dru- 
štveno-državni nazor hrvatski već u doba naših »župana« i 
»dedova«. Pod kraj života Stjepan Radić naročito se mnogo 
zanimao istraživanjem o prastarom dobu hrvatskih knezova i kra¬ 
ljeva i podupirao, kolikogod je mogao, iskapanja u Dalmaciji. 
Ovaj njegov interes nije slučajan — vezan je čvrsto o one iste 
dojmove, koje je — kao seljačko dijete — iz seoske kuće ponio u 
svijet. »Dom« nije samo kuća, nego je i obitelj — bez obitelji 
nema hijerarhije iskustva, nema razumijevanja za zajednicu, nema 
čovještva. Jednom je, u hrvatskom saboru, Radić podnio inter¬ 
pelaciju o tom, da ban Skerlecz kao neženja ne može biti na 
čelu uprave. Interpelacija se je mnogima činila smiješna i ne- 
savremena, ali je u Radićevu zahtjevu bila sakrita bez sumnje 
jedna duboka istina: onaj, koji ljudima vlada i upravlja, mora da 
i zna, kako ljudi osjećaju i žive, što ih veže za dom i rod. »Dok 
pojedinac nema svoga doma, nije potpun čovjek; tako i narod, 
dok nema svoje države, nema svoga gospodarstva.« Iz ideje doma 
izvire dakle čitav socijološki pogled Radićev — za to će i on 
sam, u svojoj kući, a poslije i svojoj stranci, biti djed zadruge 
Od svojih pristaša zahtijevao je uvijek, da se slažu ne samo u 

političkim nego i ćudorednim načelima; propovijedajući na skup¬ 
štinama otpor, propovijedao je i moralne zahtjeve; od svoje obitelji 
stvorio je zadrugu, a svoju stranku nije ni htio zvati strankom, 
nego narodom. Skupštine sa konjanicima, cvijećem i bogato oki¬ 
ćenim snašama; tamburica u tamnici; zanos za davnu pjesmu i 
pučku priču; užitak u glazbi i vezu narodnjem — sve je to, u 
stvari, bio jedan izražaj patrijahalnosti, koja je od pradavnog 
plemenskog uređenja vodila do modernog pokreta, osnovanog na 
vjeri u Boga i na seljačkoj slozi. Nikakav ekonomski, pače i 
nikakav čisto politički rezon nije rodio ili, pravije, probudio ovaj 
savremeni hrvatski mesijanizam; za budućeg historičara ideja doma 
bit će nastavak pradavnih naših osebitosti, i u hrvatskom seljačkom 
pokretu, pogotovu poslije posljednjih događaja, treba u prvom 
redu vidjeti probuđenje one duboke narodne svijesti, koja je — 
pod uplivom vijekova — možda i drijemala, ali ju jednako zasvje¬ 
dočuju prastari »stanci« hrvatski kao i pučke skupštine u stoljeću 
općeg prava glasa. 

VII. 

U to probuđenje valjalo je uložiti čitavu ličnost. Ono je, prije 
svega, bilo moguće samo tako, da se, sasvim na način apostolski, 
traže ljudi. Stjepan Radić nalazio ih je polako, isprva u našoj 
javnosti gotovo nečujno — za to, jer je najprije stvarao pokret, 
a istom za tim stranku. Prvi njegovi suradnici seljaci nisu nikakvi 
političari; to su njegovi prijatelji, kojima Radić piše vjerne živo¬ 
topise i prikazuje ih u svoj njihovoj ljudskoj iskrenosti. Tražeći 
ljude, nalazio je i fenomene; dosta je spomenuti filozofa i »selja¬ 
čkog Tolstoja« Korena. Ali je taj posao okupljanja trajao godinama 
i, da ga izvršiš, trebalo je riješiti se svih ugodnosti naglo stečene 
pozicije ili udobnoga života. Radić je sav svoj život ostao Čovjek 
gotovo sasvim bez običnih ljudskih potreba — i onda, kad je bio 
ministar, najviše je uživao u najjednostavnijem jelu, koje ga je 
podsjećalo na oskudijevanje ranijih dana. Na sat se nije obazirao 
nigda, nije imao nikad ni novčarke ni lisnice — oblačili su ga 
i vodili svijetom uvijek drugi. U svom izvanjskom životu ostao 
je do smrti optimističkim djetetom. U dubljini njegove duše krila 

se je i dobra doza misticizma, — svojoj unutrašnjoj slutnji često 
je više vjerovao nego li i samim događajima, koji su predskazivali 
drugačije vjerojatnosti. Za cijeloga života nije nikad imao ni prave 
radne sobe, a još manje se osamljivao, da bude nesmetan ili pače 
da uzdrži distancu ispred sebe. Na stotinu mjesta njegovih zapisaka 
i uspomena vidno je, kako je malo cijenio novac — vjera u vla¬ 
stitu snagu i u vrijednost vlastitog rada bila je tolika, da se nije 
plašio nikakovih prijegora. Od svakog zatvora odmah je napravio 
skupštinski lokal i propovijedao — barem — onima, koji su ga 
stražili. Lice njegovo, radi surih i poluslijepih očiju, nije ni moglo 
imati jačeg izražaja — ali su um i riječ radili tako impulzivno i 
intenzivno, da je i bez snage pogleda mogao magnetizovati 
mnoštvo. 

Jer upravo taj neprekidni, za svakoga osjetljivi, rad mozga, 
to nepresušno vrijenje uporedaba i formulacija, izazivaše kod slu¬ 
šatelja odjek, kakav ne bi mogao izazvati ni snažan glas ni 
dramatska kretnja. Radić kao govornik nije imao ni truna od 
one izrađene retorike, kojim se odlikuju francuski parlamentarci 
— ali kad je govorio mnogima, osjećao je svaki pojedinac, da 
govori i njemu. Uzimljući primjere iz seljačkog posla, sa polja 
i od stana, umio je svaki problem pojednostavniti do shvatljive 
parabole. I same njegove nežive oči dobile bi sjaj, kad bi u sluša¬ 
telje, kojih nije mogao ni vidjeti na pet koraka, ulijevao svoju 
vjeru. Vizionarna njegova priroda davala mu je sposobnost, da 
sa riječima postupa kao umjetnik s bojama ili tonovima — akord 
ili slika bijahu gotovi u trenutak, nađeni bez krzmanja i bez muke. 
U doba t. zv. Markova protokola, poslije jedne političke večere, 
našao je u tren formulaciju, koja je — po sudu najvještijih diplo¬ 
mata — u jednoj izreci izmirivala donedavna najoprečnija gledišta. 
U vrijeme druge »Hrvatske Misli« (u Zagrebu, početkom g. 1902.) 
stigao je iz Kamenice kasno na večer na đačku skupštinu. Čuvši 
posljednje riječi predgovornika, ustao je smjesta i pravom bujicom 
riječi objašnjavao problem nagodbe, težak i nepopularan. Nije 
rekao ništa, što ne bi već bilo rečeno — ali propovjednički, po- 
učljivi njegov ton, bogatstvo fraze i spretnost u razmještaju mate¬ 
rijala pretvorilo je suhoparnu debatu u dogođaj trajnoga dojma 
i za onu mladež, koja je nerado slušala o izabranoj temi. A kad 

je iza gotovo dvosatnoga govora sjeo, izvadio je — živa živcata 
je slika pred nama — iz džepa ondašnji »sekser« i upitao druga 
do sebe, koliko još fali, da se dobije večera. Vozio se je dvanaest 
sati željeznicom, govorio dva sata i pri tom zaboravio na sebe 
potpuno. Energija, kojom je kasnije putovao od skupštine do 
skupštine, pričao i propovijedao, bila je zapravo fenomenom duha 
— ondje, gdje se je radilo o pokretu duha, za nj nije postojao 
vanjski život. 

Zato je, pored zastupništva i organizatornog posla (poznavao 
je u glavu sve svoje pristaše i pratio ih u njihovu življenju, u 
očima i djeci), dospio, da ispiše biblioteku članaka. Gotovo sam 
ispunjao je kroz decenije poglavite stranice svojih stranačkih orga¬ 
na, a osim toga obaviještavao kao novinar inozemstvo u više jezika. 
U Ženevi zapanjivao je francuske žurnaliste svojom elokvencijom, 
govoreći sa jednakim uvjerenjem i jednakom sigurnošću kao da 
govori na skupštini doma. Informativni njegov rad za inostranstvo 
čini poglavlje za sebe; u tom pripada mu bez sumnje među 
hrvatskim publicistima najodličnije mjesto. A svagda je, iza svojih 
izjava, stajao sam i sa punom odgovornošću; sve je svoje članke 
potpisivao, a mnoge platio i dugim zatvorima. 

U svom novinarskom stilu jednako je bujan kao i u govoru, 
razrađuje izreku i tumači do kraja. Našao je hrvatsku oznaku 
za bezbroj tehničkih termina, izgradio potpuno svoj značajni 
način, po kojem je nesumnjivo zaslužio ime stvaraoca našega 
pučkog publicističkog žargona. 

Konstantin Pobjedonoscev, glavar svete sinode, protivnik Tol- 
stojev, ali i skrbnik djece Dostojevskoga, napisao je, dosta ne¬ 
poznatu, zbirku eseja, u kojoj je do krajnjih granica objašnjena 
ideologija reakcionarca. U eseju o štampi, Pobjedonoscev pita, 
otkuda dolazi ta moderna zabluda, da za štampu mora postojati 
neka posebna sloboda. Kako se stvaraju novine? pita Pobjedo¬ 
noscev. Nađe se kapitalista, koji unajmi ljude, vješte peru. I zašto 
bi, niječe Pobjedonoscev dalje, ova vrsta agitacije, kojoj gospodari 
novac, imala da uživa neke posebne privilegije, neku posebnu 
slobodu? U pogledu savremene žurnalistike, koja se ograničuje na 
t. zv. informativnu štampu, sa dnevnim senzacijama i oglasima, 
koji dirigiraju list, Pobjedonoscev bi mogao imati pravo. Ali je 

on previdio jednu drugu publicistiku — onu, koja je, pregaranjem 
i požrtvovnošću, stvorena za to, da se izvojuje pobjeda ideje. 
Stjepan Radić dao je u ovom publicističkom radu primjer ovakova 
žurnalizma. Osamljen i bez potpore, ali sa čvrstvom vjerom u 
snagu svoje misli, on je u svom »Domu« ostavio primjer, koji po 
svojoj moralnoj vrijednosti podsjeća na »Kolokol« Hercenov. 

VIII. 

U vrtlogu dnevnih političkih borba nikoja ideja ne zadrži 
svoju apsolutnu neoskvrnjenost. Danas, poslije tragedije od 20. 
lipnja, ne bi bilo na mjestu kritički proučavati sve taktične faze v 
kojima je Stjepan Radić, stupivši na poprište svagdašnjih natega 
politike, provodio misao »doma«. Jednodušni osjećaj, kojim je 
narod spoznao, što gubi u njem, neka svjedoči, da je kraj svih 
peripetija hrvatske politike u posljednjem deceniju, Stjepan Radić 
svojim radom i životom obilježio opet jednu epohu historijskih 
otpora hrvatskih. Stranci su, komentirajući njegovu smrt, dobro 
opazili ovu stalnu i trajnu crtu u svoj njegovoj borbi. Mesija- 
nizam doma i opet je jedan mesijanizam samosvojnosti naše. Pa 
kad uočimo, kako je Stjepan Radić imao i duboku vjeru u mo¬ 
ralnu zajednicu čovječanstva, ne ćemo — u posljednjem razvoju, 
što će ga donijeti budućnost — moći vidjeti jedino zaoštrenje soci¬ 
jalne borbe. Problem inteligencije prama narodu u stvari mora 
značiti inteligencija i narod ili, još točnije, inteligentan narod. 
Opreka civilizacije i kulture izglađuje se tako, da kultura postaje 
civilizacijom, a mesijanistička ideja hrvatskog seljačkog doma u 
biti nije drugo nego li naš put k ovoj konačnoj harmoniji. 

LJUBO BABIĆ: VJEKOSLAV KLAIĆ 


DON FRANO BULIĆ 


NA SPOMEN VJEKOSLAVA KLAIĆA 

S ASTALI smo se i upoznali u Beču, na sveučilištu, godine 
1869. Klaić je slušao predavanja iz povijesti i zemljopisa, a ja 
iz klasičnih jezika latinskoga i grčkoga, te arheologije. 

Stanovali smo obojica u trećem kotaru Beča u Landstrasse, 
a znali smo se više puta naći u nekome malom restaurantu u 
glavnoj ulici — Hauptstrasse toga kotara, a katkada u nekoj 
kavani u pobočnoj ulici Beatrixgasse, kamo bih ja znao zalaziti 
samo u stanovitim prigodama, jer nisam podnosio kavanskoga 
dima. U tu su kavanu zalazili svi Hrvati iz Banovine, koji su 
boravili u Beču, dok su Dalmatinci gotovo svi bili gosti neke 
kavane na perimetru prvog kotara, na mostu prema četvrtom 
kotaru Wiedenu. Sastali bismo se i na sveučilištu, i to na po- 
vjesničkim predavanjima profesora Jagera i Aschbacha: ja kao 
svršeni teolog, a on kao prebjeg iz teološkog zavoda u Zagrebu. 
Tada je živo buktila hrvatska misao i kod sveučilištaraca u Beču. 
God. 1871. svezala nas je još tjesnije narodna jedna zgoda. 

Dvije godine dana prije t. j. god. 1869. pohodi pok. Tade 
Smičiklas u Bečkome Novom Mjestu grobove hrvatskih mučenika 
Petra Zrinskoga i Krste Frankopana i opisa taj pohod zanosnim 
riječima. God. 1871. pozva stranka prava hrvatski narod, da 
svečano proslavi drugu obljetnicu njihove smrti. Taj poziv raspali 
u prvom redu srca mladih hrvatskih rodoljuba na visokim školama 
u carskoj prijestolnici. Okolo trideset Hrvata, — a među ovima 
samo dva Dalmatinca: ja i sin tadašnjega austrijskog konzula u 
Trebinju Vuka Vrčevića, kojega sam kao gimnazijski profesor u 
Dubrovniku posjetio u Trebinju baš u oči Hercegovačkog Ustanka 
god. 1875. — u tolikom eto broju pođosmo dne 30. travnja da 

hodočastimo u Bečkome Novom Mjestu. Na čelu nam je bio 
Fran Vrbanić, Luka Marjanović, i Vjekoslav Klaić, koji eto mene 
svi pretekoše u zaaku vjere i počivaju danas u snu mira. 

I ta mala četa u ruci s vijencem, na kojemu je bila hrvatska 
trobojnica s posebnim natpisom pođe prvim jutarnjim vlakom 
dne 30. travnja 1871. u Bečko Novo Mjesto i nađe se pred nad¬ 
grobnom pločom hrvatskih mučenika uzidanom u izvanjskom zidu 
župne crkve. Trebalo je prijaviti nam se gradskome župniku, da 
smijemo postaviti vijenac na nadgrobni spomenik, i da se može 
odslužiti misa za duše naših mučenika. Tu je misu imao da odsluži 
»svećenik Hrvat iz Dalmacije«, kako je to spomenuto u kronici 
»Velebita« 1 ), a taj je bio pisac ovih redaka. U tu svrhu pođoh 
do župnika sa tri gornja druga Hrvata, od kojih su dvojica bili 
pravnici, koji bi za svaki slučaj mogli biti od koristi, ako bi trebalo 
župnika pravnički uvjeriti o ispravnosti našega koraka. Čestiti je 
župnik sve to rado dopustio. I kada je poslije mise i održanoga 
rodoljubnog govora Vjekoslava Klaića bio postavljen vijenac nad 
grobnom pločom naših mučenika, zaorilo je triput »Slava našim 
mučenicima!« 

Zatim se ta mala ali hrabra četa uputila kroz gradske ulice, 
da pohodi gradski muzej, jer se u njemu čuvao mac, kojim su 
odrubljene glave Zrinskoga i Frankopana. Nakon toga pođosmo 
na groblje, gdje su počivale njihove kosti, da se na njihovom 
grobu pomolimo. Na povratku se sastadosmo prolazeći kroz 
gradske ulice sa četom hodočasnika Mađara, koji su svojatali 
naše mučenike. I krivim se okom gledahu te dvije ćete, kad se 
sastadoše. A mnogi iz općinstva — bila je nedjelja — čudno je 
promatrao jedne i druge: »Krobaten«, — »Magyaren« šaptahu 
ljudi sa raznim opaskama o tim nepozvanim gostima. 

Kod objeda je palo lijepih, ozbiljnih i rodoljubnih govora. Pri 
kraju objeda dotrči najednom ulak iz župničkog dvora »mežnar«, 
s porukom gospodina plovana, da bi »Hochwiirden Herr Pro- 
fessor« došao što prije u župnički dvor. I taj ne caseci časa pođe 
odmah tamo u društvu gornjih »triumvira«. Loših kakovih 

1 Dr. V. Deželić: Grobovi u tuđini, V. poglavlje u djelu Matice Hrvatske 
»Posljednji Zrinski i Frankopani«, str. 243. 

posljedica ovoga nenadanog poziva nije se trebalo bojati, kad 
ovakovi »quattuorviri iuri dicundo« stupaju pred gospodina plo¬ 
vana. On nam vrlo uljudno saopći, da su iza »Krobaten« došli i 
»Magyaren«, da hodočaste na grob hrvatskih mučenika, pa da se 
narod po gradu počeo buniti, što se te dvije grupe pri susretaju 
krivo gledaju; strah ga je, da ne bi došlo do kakove kavge, s tim 
više, što je nedjeljni dan, a sjutradan je »Maiandacht«. Stoga nas 
zamoli, da bismo vijenac, što smo ga postavili nad nadgrobnom 
pločom naših mučenika na izvanjskom zidu crkve, prenijeli na 
isto mjesto u unutrašnjost crkve. Posavjetovavši se »quattuor- 
viri« među sobom i našavši želje gospodina župnika opravdanima, 
učinismo, kako je tražio. I tako prođe sve u miru i redu, — a 
svečana ozbiljnost dana nije bila pomućena. 

Od te su godine t. j. od 1871. bivali moji odnosi prema spo¬ 
menutim hrvatskim »triumvirima« sve tjesniji. Iste smo godine 
ostavili carsku prijestolnicu, da poradimo u domovini svaki na 
svom polju. I od tog se doba sastajasmo češće u bijelom Zagrebu; 
sa pok. Marjanovićem i u njegovu vinogradu u »Zapuštenim 
dvorima« u Prišlinu, na granici Slovenije, sat hoda od Rogaške 
Slatine, kamo ja od dvadeset osam godina zalazim da srčem onu 
ljekovitu vodu; sa pok. Vrbanićem viđevah se u akademiji i u 
njegovu domu, a sa Vj. Klaićem češće u Glazbenom zavodu i u 
»njegovoj« kavani u Ilici, gdje sam često s njim vodio ugodne 
povjesničke poučne razgovore. Našeg Vjekoslava nikada nisam 
mogao sklonuti, da bi proputovao Dalmacijom za drugo izdanje 
njegova »Opisa zemalja, u kojima obitavaju Hrvati«, koji ako i 
zastario, sadrži još i danas rijetko dobrih povijesnih podataka, 
često i za najneznatnije selo tih naših hrvatskih zemalja. 

God. 1871. nismo mogli ni slutiti, da će jedva pol vijeka kasnije 
kosti naših mučenika biti triumfalno prenesene iz tuđine u hrvat¬ 
sku zemlju, u bijeli Zagreb, da u njemu nađu svoj trajan počinak 
i da nas potiču na junačka djela za spas Hrvatske domovine. Ni 
naš Klaić nije mogao tada slutiti, da će tome velikom narodnom 
slavlju prisustvovati — on, koji je o buni Zrinskoga i Frankopana 
toliko pisao. 

Exultabunt ossa humiliata! 

U Splitu, mjeseca rujna 1928. 

VIKTOR CAR EMIN 


DRUGI POVRATAK 


P ROBUDIVŠI se onoga divnog, svibanjskog dana kapetan 
se Gašpe Adamić oćuti vedar i jak, kaošto nije već to davno 
bio. Od tog osjećaja bude mu vrlo prijatno: otkad se digao, nje¬ 
gova ga dobra volja nije ostavila ni za jedan tren. 

Svi u kući, osobito mlađi, uživali su videći ga onako vesela i 
nasmijana, samo se je kapetanice Polde nekako čudno doimalo 
ono nekako odviše živo razigrano raspoloženje muževljevo. Znala 
je, da nije zdrav i da su liječnici prije malo vremena našli, da 
mu sa žilama oko srca nije nešto u redu. I zaista, kad bi ga tu 
malo jače pritislo, sav bi problijedio i držao se, kao da će sad na 
da izdahne. A i ona bi gledajući ga u onim grdnim mukama trnula 
od straha i u isto vrijeme naprezala se, da mu to ne pokaže. 

Ipak su joj se one njegove patnje, iako je od njih i sama mnogo 
trpjela, činile nekako prirodnije od ove veselosti, što ga je sada 
najednom obuzela. Eno, i lice mu, sve onako obraslo čisto bijelom 
bradom, planulo nekim neobičnim rumenilom, i dok su svi drugi 
ukućani u onoj žarkoj boji nalazili znakove zdravlja i šalili se 
s kapetanom i radovali se, što se evo pomladio, ona je u potaji 
samo uzdisala i sva zabrinuta pazila na svaki njegov kret. 

I kod ručka bio je neobično razigran. Prešao svoju običnu 
mjeru u jelu, a bio bi i u piću, da ga nije budna Polda pretekla 
i na vrijeme odstranila napast: onu okruglu, kristalnu staklenicu, 
do pola napunjenu domaćim, jakim vinom, žutim kao cekin. 

Još bijaše nešto, što je u Poldino srce unosilo neku čudnu 
strepnju. Pošto je naime jutros otvorila prozor, zapahnu je tako 
jak miris tamnjana, da joj se čisto smučilo. Valjda od sjećanja, 
što se u njoj u isti mah prenulo dozvavši joj u pamet onaj već 

daleki dan, kad joj je jednak miris i s istog mjesta navijestio 
smrt prvog djeteta. 

Da se uvjeri, ne vara li je možda njuh, zovne muža i reče mu: 

— Dođi, Gašpe, ovamo, i dahni malo ovog zraka i kaži mi: 
na što miriše? 

— Na ružmarin — odgovori kapetan, pošto je dva tri puta 
udahnuo onog mirisa. 

— A meni na tamnjan . . . 

— Ako još malo bolje uhadneš, mirisat će ti na čitav funerao 1 ) 
— našali se on i nadoda smiješeći se: 

— Pa vidio sam ja i drugih nosova, kojima je miris ružmarina 
zanosio ne samo na tamnjan već i na vosak . . . 

Ružmarin je bio baš u cvatu, a bijaše ga u vrtu toliko, da je 
svojim jakim mirisom zatomljivao sve druge. A i sada, dok su 
vani pod brajdom ručali, bile su im ga pune nosnice. 

— Jest, ali to nije više onaj jutrošnji miris tamnjana . . . mislila 
u sebi Polda, i to bijaše uzrokom, da joj se za čitavo vrijeme 
ručka usne ne nabraše ni na najsitniji posmijeh. 

A dan bijaše divan, sunčan, a more se nadaleko sjalo onim 
svojim mramorastim plavetilom, što mu ga samo u nekim rijetkim 
danima proljetnim daje — maistral. 

— Gospodski vjetar! ... — kako ga je često nazivao kapetan 
Gašpe. 

Pred uvalom su već klizile tri četiri bijele barke nošene isto 
onako bijelim krilima. Divota ih je gledati, kako se pod gospod¬ 
skim vjetrom nagiblju, dok im se voda oko kljuna pretvara u 
sam najbjelji škorup. 

— Koliko gracijoznosti i elegancije u tim našim maistralskim 
valićima! — napomenu uneke kapetan. — Kad bi sve more ovoga 
svijeta bilo jedna golema palača, naš bi Kvarner za maistralskih 
dana bio njegov najsjajniji salon. 

Neko je vrijeme gledao sav zadivljen čas na more čas na jedra 
po njemu i, što je više gledao, to se u njemu sve više duša nježila. 

I želja je u njemu rasla, da mu se je malo provesti po onom 
rastopljenom plavetnom mramoru. Uz tu želju javljala se i druga: 

1 pogreb. 

ogledati se s onim drugim barkama, sto već uokolo krstare, pa da 
se vidi, čije će jedro bolje da ponese. Ne bi to bio njemu danas 
prvi put, što se nadmeće s mlađima. Štaviše to natjecanje prešlo 
je već i u neki običaj. Čim bi stao u čamac i razvio jedro, sve 
bi se lađice vani skupile u red, gotove da se ogledaju s kapeta¬ 
novom, premda su već unaprijed mogle znati, što ih čeka. Jer 
kaošto nije u prošlosti bilo ni broda ni kapetana, koji bi mogao 
s njime da se u brzini mjeri, tako nema ni sada u mjestu čamca 
ni momka, da ga nadjedri. 

Mimo rešetku, što dijeli vrt od glavne ceste, prolazio je uto 
deran neki, gole glave, u šarenoj košulji, zavrnutih rukava. 
Kapetan ga zovnu: 

— Pokupi jedro, flok i sve, što treba, i čekaj me u barci. 

Dečko kimnu veselo glavom i u čas se izgubi. 

— Gašpe ... — javi se Polda sva zabrinuta, ta valjda ne ćeš 
danas . . . 

— Što ne ću danas? — podsmijehnu joj se on pripaljujući već 
drugu ili treću cigaru. Navalile na nj i dvije kćeri i zet, nekakav 
činovnik, bljetkasta lica, spuštenih brkova, čovjek, koji nije 
nikako mogao da pojmi, kako može netko iza ovako obilnog 
objeda da ide u barku i da se u njoj nateže s vjetrom i s ono 
dječurlije uokolo. 

Ali kapetan je Gašpe osim one želje, što ga je onako živo vukla 
na more, osjećao u sebi i neki pretičak snage, koja je tražila oduške* 
i njega nisu više mogla da odvrate ni preklinjanja žene ni prigo¬ 
vori kćeri i onog mlitavog zeta, činovnika. Ustane, naturi malo 
bolje svoju kožnatu kapu na glavu i udalji se s onim podsmijehom 
na usnama, koje su sada nekako čisto obješenjački grizuckale 
okrajak jedva nagorene cigare. 

Bez ikakve nade, da bi ga mogla odvratiti, Polda iziđe ipak 
za njim do rešetke. 

— Sve ove dane bio si sasvim rđav . . . Sjeti se samo pretprošle 
noći, kad te ono stislo. I sam si mislio, da ne ćeš više ... Pa kad 
već ne ćeš da slušaš liječnika, nego jedeš i pušiš kao i prije, a ti 
se barem ne miči iz doma . . . 

Ali kako se onaj podsmijeh još uvijek držao čvrsto njegovih 
usana kao i cigara, iz koje su sada izišla tek dva ili tri jača dima,. 

nastavi žena glasom, u kome je i sada drhtala ona njezina vječita 
bezimena strepnja: 

— Već radi mene, Gašpe, da ne živim još i sada u strahu. Ti 
znaš, koliko sam ga se natrpjela . . . 

— Znam, — smrsi on malo potmulo, — ali taj je strah bez 
razloga, kao što bijaše i onaj jutros, kada te u nosu poškakljalo 
ono ružmarina ... — nasmija se široko i pogladivši je, kao u davne 
mlade dane, dlanom niz lice i obradak, pođe prema luci. 

Nekakav nježan osjećaj podišao ga svega, prožeo mu srce i 
prelio se u onaj podsmijeh na usnama. Njega je duboko dirala 
ona ženina zabrinutost, onaj njen vječiti nemir i strah. Otkad su 
se uzeli, pa sve dok se nije konačno odbio od mora, ona nije činila 
drugo nego naprezala svoj duh sileći se, da mu bude bliže sred 
dalekih opasnosti, što su u njenoj uzbuđenoj mašti poprimale još 
veće, užasnije oblike. I od te neprekidne nategnutosti živci su joj 
se po vremenu tako istančali, da je sve na njima vibriralo od 
straha i nekih neodređenih slutnja. Sve je to drži u nekoj nepre¬ 
kidnoj, iako pritajenoj grozničavosti, od čega mora zacijelo da joj 
se i zdravlje troši, a on evo, kao da ga zato nije briga, oglušuje 
se njenim molbama i pušta, da se i unaprijed izjeda i duši u svome 
strahu i nemilim slutnjama. 

Nije lijepo ni ljudski! 

Već je počeo pomalo da se kaje, što je nije poslušao i ostao, 
to više, što mu je, i sada u kratkom razmaku dva puta došlo, kao 
da će nekuda da posrne. Ali luka je na dohvatu, a vani lađice 
poredane, kao da ga već čekaju. I nekoliko dokonih mornara 
posjedalo je po stijenama lukobrana, i čim su ga ugledali, živo su 
ga pozdravili. 

Gašpe je razumio onaj pozdrav. Zviičio je kao poticaj na borbu, 
sto ju je onaj deran zacijelo svud uokolo razglasio. Sad nije više 
bilo kud: uzmaći nije mogao, a zapravo nije više na to ni 
pomišljao. Dah mora i svježina vjetra uzvaljaše mu krv, i u jedan 
mah probudiše u njemu staroga morskog zmaja. 

Lagan, kao pomlađen, skoči u čamac, koji se žestoko uznjiše. 
Kretnjama svega svoga tijela slijedio je kapetan to njihanje i 
mahom se dao na posao, da čamac što prije opremi. Zaposlen 

oko jedra pokatkad bi pogledao ispod oka na more, gdje je desetak 
čamaca kružilo uokolo kao u nekom nestrpivom iščekivanju. 

— Ele, mala, okrenu se on s podsmijehom svojoj lađici, kao 
ono negda Kraljević Marko svome Šarcu — ili sada ili već nikada! 

Čim je bio s jedrom gotov, namjesti krmilo, iskrca maloga, 
koji mu odriješi uže, otisnu se i sjedne na krmu, uz »argolu«. 2 ) 

Na izlazu iz luke imao je čamac da izdrži malu borbu s valo¬ 
vima, što su mu silom htjeli da zakrče put. Uto ču kapetan, 
kako ga Polda u sav glas zove. On se okrenu i vidje je, kako se 
sva zadihana spušta k njemu zaklinjući ga, nek se vrati. On joj 
se nasmija i dobaci joj gromko, da su i svi na lukobranu mogli čuti: 

Budi dobra, Poldo! Kapetan se je Gašpe samo jedan jedini 
put vratio sa svoga jedva načetog puta. Ti znaš, kad je to bilo . . . 
— nasmija se bučno, pa pritegne »Škotu« 3 ) i lađica otklizi na 
otvoreno, laka i gipka kao bijeli galeb. 

Polda osta trenutak gledajući za njim, pa zalomivši rukama 
nekakvim očajno-komičnim kretom okrene se i uputi kući. 

Ali onima, Što su ostali na lukobranu, bile su one kapetanove 
riječi kao buha u uhu: nisu im mogle iz glave. Neki su bili tek 
nešto naćuli o onome, drugi su se s trudom sjećali; jedini, kome 
se cijeli događaj upravo neobičnom jasnoćom ocrtavao pred očima, 
bio je stari Blaž Miculjan, koji je pola svoga vijeka prebrodio 
pod zapovijedi kapetana Gašpe. Izgledao kao mulat. Koža mu 
je na licu kao bronza i lašti se kao u Crnaca. Usne, sve uokolo 
obrijane, cesto bi mu se naškubile, ali kad bi progovorio, zasjala 
bi iza njih dva niza zdravih, bjelokosnih zubi. Tim svojim bijelim 
sjajem bljesnuli su oni i sada, kad je Blaž uzeo da objašnjuje one 
kapetanove zagonetne riječi. 

On je i tada bio s njime na brodu, na barku »Karmeli«, na 
jednoj od pet lađa, kojima se dičio strogi i škrti principal Glavan. 
Dok je brod krcao »dužice« za Marsilju, kapetan se Gašpe, u ono 
vrijeme mlad kao kaplja, oženio. Njegova je želja bila, da ga samo 
na jednom putovanju zamijeni na brodu koji drugi kapetan, ali 

2 sprava, kojom se upravlja kormilom. 

3 uže, kojim se upravlja jedrom. 

principal Glavan ni čuti o tom: ili će sada da krene ili neka traži 
drugi brod. 

Mladi kapetan nije imao mnogo da bira; ili ostati na zapovijedi 
ili biti odsuđen da pročuči kod kuće i dvije i tri godine čekajući 
na zgodu da se ukrca. I tako je eto ostao na svome mjestu i 
spremio se, da odjedri poslije samih osam dana, što se pozakonio. 

_ A znate li vi, što će to reći, ostaviti mladu nevjesticu osam 

dana poslije one lijepe pjesmice u crkvi? — upita Blaž Miculjan, 
pa naskubivši usne pogleda svoje slušače sve jednoga po jednog. 

— Ne znate? Znam već ja. . . I ja sam odmah poslije ženidbe 
morao opet na brod, i mogu vam reći, da mi je u prvo vrijeme 
bilo tako, da bih najvolio bio zapaliti svetu Barbaru, pa neka 
đavo nosi sve, kad već ja ne mogu da uživam svoju lijepu sreću. 
A treba da znate, kad se ono meni desilo, ja već nisam bio mlad, 
kao naš kapetan. A sasvim mlada nije bila ni moja družica. Ali 
ona — Polda . . . nju da vam je bilo vidjeti, kad se ono udavala 

— e, mila majčice moja, to je bio zalogaj! Ma što jabuka! trešnja 
ili višnja! — I da vam kažem, da je bila kao i vila, ne biste znali 
više, no što znate danas. Ljepotica, braćo, kakve nije nadaleko bilo. 
I trebalo ju je ostaviti — poslije samih osam dana ... Ja sam ih 
vidio, kad su se posljednji put zagrlili, dolje u komori. Bože, 
kakva je to muzika bila! ... I tako se njih dvoje otkinulo, i mi 
krenusmo. U isto vrijeme otplovila su s nama još druga dva broda 

— i oni put Marsilje. Nebo čisto, a na moru »tramuntanice« 
toliko, koliko je može »Karmela« da hvata na sva jedra. Svaki 
drugi kapetan bio bi više negoli veseo, što mu evo već ispočetka 
ide sve u krmu, samo naš namrgođeno ide gore dolje po kasaru, 
kao mladi medvjed u gajbi. Znao sam ja, što je njemu. Osam dana, 
braćo, to je vraški malo, gore negoli ništa. . . Seta kapetan i 
udara čižmama po palubi kao nemiran konj kopitima. Ruke skrstio 
na leđima, a ne gleda ni na jedra ni na put pred sobom, već sve 
onamo ispod vjetra, gdje s nekog nevidljivog prozora gledaju dvije 
prelijepe oči i plaču za brodom, što u daljini sve manji biva. 

— A gledajte ga sada! — kliknuše u jedan glas dvojica trojica 
iz gomile. 

Stari Blaž ušuti, i svi pogledaše prema onoj bijeloj »floti«, što 
je svojim čistim suncem obasjanim jedrima prekrilila pjenušavu 

plavet morsku. Gašpe ih je prešao sve. Lijepo se zarabiralo, kako 
se more oko njegove, oštro nagnute lađice veselo pjeni. Onda 
nastavi Blaž da priča, kako se vjetar oko podne naglo promijenio: 
skočio maistral, znatno jači od ovoga današnjeg. Brod siječe 
ravno prema Farezim, pa kad je bilo, da potegne prema Rapcu, 
a to kapetan skoči do kotača i uze sam da ga okreće, i tek kad 
je lađa udarila pravcem prema Lovranu, ostavi krmilo i stane 
na kasar, da dijeli zapovijedi za zapovijedima. 

— Sad se najednom sve objasnilo: mi se vraćamo na Rijeku . . . 

Mornari pogleđuju jedan u drugoga, kao da se pitaju, nije li možda 
čovjek sišao s pameti. I da hoćeš, ne možeš da tražiš objašnjenja: 
kapetan je jedini gazda i niko nema prava, da se u njegove stvari 
prti. Što je do mene, možda sam i naslućivao nešto, ali da vam 
pravo kažem, ovaj nagli i sasvim neobični povratak, nije mi 

nikako išao u mozak, pa sam i ja s nekim čudnim strahom po¬ 

gledao na nj. I nas eto na »radi«. Poslije nekih kratkih naloga 
izdanih drugome časniku kapetan zapovjedi, da se spusti čamac 
i odredi mene, da ga još s jednim veslačem prevezem na kraj. 
Malo te nismo prelomili vesla, tako nas je žestoko gonio, da što 
jače upiremo. Još smo bili nekoliko sežanja vani, a na obali, gdje 
ćemo da pristanemo, zgrnulo se sila svijeta. Svi su šuteći stajali 
i kao u strahu čekali glas, bogzna o kakvoj strašnoj nesreći, što 
se morala dogoditi na brodu. Tek pošto je kapetan skočio na 
kraj, navali svijet da pita — što se to za Boga zbilo? Ali kapetan 

ne da nikome odgovora, već se brzo progura među gomilu i u 

čas ga nestade. Onda dođosmo na red nas dvojica te udri oni 
na nas pitanjima: što se dogodilo? možda kakva buna, revolta? 
koliko ima mrtvih? koliko ranjenih? ... I sve tako. A kad mi 
odvratismo, da nije na brodu ni jednome živome pao ni vlas 
s glave i da se uopće nije ništa dogodilo, niko nije htio da nam 
vjeruje. 

— Otkad je Rijeke i njezine luke, vikao je neki stari pilot u 
odori, još se nije desilo, da bi se za ovakva sjajna vremena vratio 
u nju brod, što je tek iz nje odjedrio. Tu mora da se nešto zbilo, 
nešto krupno, strašno . . . 

— I vi hoćete da nam date popiti, kao da ne znate ništa . . . 
navalili sada i oni ostali natezujući vratove prema nama i gura¬ 

jući se i tiskajući, da je pravo čudo, što se nije koji između njih 
okliznuo u more. 

I zaista, pilot je imao pravo: otkad ljudi pamte, ovakovo se 
čudo nije .još desilo. I nama nije ostalo drugo, nego da sjedeći na 
krmi i stiskajući se u plećima gledamo u svjetinu i slušamo koje¬ 
kakve ružne riječi, što su nam ih od srdžbe dobacivali. Tako su 
prošla puna dva sata. Svijeta je na obali nagrnulo još više, žamor 
glasova je također sve više rastao. Neki su još psovali, a drugi 
okrenuli u neslane šale i još neslaniji smijeh, dok nije svu tu 
graju najednom nadvisio nama dobro poznati glas principala Gla- 
vana. Svjetina ga pusti naprijed, i kad se dogura do mjesta, gdje 
je bio privezan čamac, zarogobori: 

— Koji vam je vrag? Što ste se vratili? Gdje vam je kapetan? 

Nismo dospjeli ni da odgovorimo, kad li u isti onaj mah nasta 

među gomilom neko komešanje i prije nego što smo se nas dvo¬ 
jica veslača mogli da razaberemo od čuda, a naš ti mladi kapetan 
jednim mahom skoči u čamac, drugim odriješi uže i izda zapo¬ 
vijed, da zaveslamo. 

— Stani! — zakriješta principal crven kao rak. — Koji te je 
vrag donio natrag, gdje bi u ovaj mah morao biti već izvan Pre- 
manture? 

— Imao sam posla ... — dobaci kapetan sjedajući na krmi, 
dok smo nas dvojica već otisnuli. 

— Kakva posla? Hoću da čujem! Jesam li ja tvoj gospodar ili 
nisam? A vi, dvije gube, tamo što ne stanete? Amo vozite! 

E, ali kapetan je prvi, pa smo njega i poslušali: zaveslali smo, 
što smo jače mogli prema brodu ne mareći za principala, koji se 
na mjestu vrtio kao bjesomučan i razjareno galamio: 

— Što si uradio s brodom? Zašto ne odgovaraš? 

— Imao sam da kažem. . . dvije riječi... — doviknu mu 
kapetan, ne okrenuvši se. 

— Komu, vraže — komu? 

— Pa, mojoj ženi . . . 

— Drž’te ga! — pištao je principal kao izvan sebe. Što je dalje 
vikao, to se više nije moglo čuti, ali ja, što sam veslao okrenut 
licem k obali, mogao sam da gledam, kako se strahovito uzvrtio 

i zacijelo bi jurnuo u more, da ga nisu uto prihvatili oni, što 
mu bijahu najbliže. 

Malo iza toga mi smo već jedrili put Velikih Vrata. Ona dva 
broda, što su jutros s nama otplovila, mora da su nekuda daleko 
odmakla, jer ih nismo vidjeli ni sjutradan u zoru, kad smo se 
već dobrano provukli na otvoreno. 

— Treba da ih dostignemo! — reče kapetan drugome, kad 
se mijenjala straža. 

I mi ih dostigli. Onda će kapetan: 

— A sada treba da ih prestignemo i to znatno ... — Bilo je 
jasno, da je kapetan svome principalu htio da dokaže, kako »dvije 
riječi«, što ih čovjek na polasku kaže ženi, ne treba da uđu u 
račun gubitka. Jest, ali Jadran je onih dana bio dosta miran, i 
mi smo s ona dva broda bili gotovo uvijek u istoj liniji. Nešto 
jača muzika počela je tek izvan Taranta. One dvije lađe na sama 
donja jedra, a mi na sva. I malo iza toga kao da su u jamu propali, 
više ih nismo ugledali. A mi jurimo. More debelo, da se sve oko 
broda praši, ali kapetan ne da da se zatvori ni jedno jedro. Luda 
rabota, ali kapetan je na brodu bog — ne smiješ ti njemu prigo¬ 
voriti. Tako je bilo i kad je ono sred najvećeg orkana potegao 
prema Mesini. Drugi časnik i mi svi mrmljali smo kroza zube: 

— Ne ćemo proći. Razlupat će nas . . . Nego mi eno prošli, a 
sve bez i najmanje štete. Ali i s one strane ženio se vrag i njegova 
mati. Ništa zato: neka goni . . . Jedne noći čuh božmana, gdje 
veli kapetanu: 

— Šior, popadat će nam jarbuleti . . . 

— A ti se postavi nad vjetar, da te ne ubiju — odgovori 

kapetan suho i kratko. 

I tako je to išlo sve do Marsilje, kamo smo stigli punih dva¬ 
naest dana prije negoli ona dva, što su s nama krenula. Eto, što 

mogu »dvije riječi. . .« — nego — prekinu se u isti mah Miculjan 

— što se ono zbiva vani? A eno — izmakla mu se »Škota« . . . 
i gle, kako mu jedro zalepršalo . . . E, nije ni kapetan Gašpe 
više, što je bio! Prošlo je doba, kad je za »dvije riječi« . . . ama 
što se ono sada najednom uskomešala tamo i sva ona druga jedra? 
Da se nije štogod . . . 

Skoči na noge, a za njime i svi ostali i zaslonivši dlanovima oči 
naprezahu se da vide, što se tamo događa. Mora da je^ nešto 
ozbiljno, jer sve barke grnu naglo prema kapetanovoj. Već su je 
i okružile, sa svih strana. Jedna je pristala uza nj i s obale se lijepo 
vidi, kako je netko skočio u njegov čamac, pa na krmu, i evo, 

sve nešto rukama domahuje ... 

Nešto nije u redu . . . promumlja Blaž, dok su drugi kao zani- 

jemili od neke mučne tjeskobe. ^ 

Onda se iz skupa onih čamaca odvojio jedan i nešto na vjetar 
nešto na vesla pojurio prema luci. Već je blizu. Vec ga i ćuti. . . 

— Nesreća! Kapetana vode mrtva ... 

Vode ga, kako mu doliči. Prvi ide čun, kome je po krmi 
privezan čamac s mrtvim kapetanom. Za njima klize ostale barke, 
sve u lijepom redu. I kako je uto »maistral« — gospodski vjetar! 

_ nešto jače zadunuo, sva su se jedra napunila i duboko nagnula 

na počast umrlom moreplovcu. 

Sav zadivljen bulji stari Blaž u onu bijelu, nijemu povorku i 
prečuvši zapomaganje žene, što se u taj mah cupajuci sebi kosu 
trkom bližala, smrsi muklo kao da za sebe govori: 

— Prvi put žena, drugi — smrt . . . Lijepa žena — i lijepa 
smrt. Baš gospodska . . . 


37 






IVANA BRLIĆ MAŽURANIĆ 

JESEN 

(mome ocu k osamdesetom rođendanu.) 

Oče, oče, koja jesen divna 
Kada sunce, tako razigrano, 

Morem sv’jetla stari dub obl’jeva! 

Oče, oče, koja jesen divna 
Kada šuma, spokojna na suncu, 

Svoje krošnje velebne i teške 
Grimizom i zlatom zaod’jeva, 

A nebesa kada samilosna 
Činom čine svode golubinje, 

Da zakriju oku preslabome 
Ponore i sv’jetla vasione! 

Oče, oče, koja jesen divna! 

Daj pristupi oknu raskriljenom, 
Veličajni čekaju Te dari: 

Tiha jesen, suncem optočena, 

A nad njome svodovi bez ljage. 

Pa kad na to, starče prodahnuti, 
Skromno spustiš svoju s’jedu glavu, 

Tko zna tada gdje u beskrajnosti 
Tvoja duša s Bogom razgovara? 

Tko će znati iz daljina kojih, 

— Gdje se roče dusi praotaca, — 
Primaš iskru vazda obnovljenu? 

Tko će znati iz dubina kojih, 

— Gdje se znadu svrhe naših jada, — 
Crpeš snagu nikad izmorenu? 

— — — — — Tko će znati? 

Vidim samo kako stojiš tiho 
(Tihi premac dubu stoljetnome) 

Vidim samo kako stojiš tiho 
Nasred svoga okna raskriljena, 

Sav u sv’jetlu traka sunčanoga. 

Vidim samo gdje sunčana zraka 
Preko Tebe diljem dvora struji, 

I polaže stazicu od zlata 
Uzduž Tvoga tr’jema kamenoga. 
Sv’jetla staza, a na kamen tvrdi. 

Oče, oče, koja jesen divna! 

Koja jesen kad nebeska zraka 
Ulazi na prozore mudraca. 


U Zagrebu, 1 6 . X. 1926. 


















ANTONIJA KASSOWITZ-CVIJIĆ 

VJEKOSLAV KARAŠ 

prvi ilirski slikar (19. V. 1821. — 5. VII. 1858.). 

S ENTIMENTALNO pričanje naših ilirskih bakica o 
kratkom, ali mukotrpnom vijeku i nesretnoj ljubavi karlo¬ 
vačkog slikara Vjek. Karasa jest istinit pendant Lisinskovom 
životu i udesu, te bi bio zgodan sujet za hrvatski bidermajerski 
roman. Tamo bi autor mogao po volji bar da fabulira, dok je 
biograf vezan uz mršave podatke, za koje je trebalo mnogo godina 
traganja i logičnog rasuđivanja, dok se niti napokon nisu povezale 
u harmoničku cjelinu. A kraj toga je uvijek trebalo imati na umu 
opomene našeg historika Vjek. Klaića još iz posljednjih mu dana: 
»Čuvajte se enciklopedičkih podataka. Tamo imade mnogo falsifi¬ 
kata, pa se te neistine prenose u knjige, a odanle u novinsku 
štampu«. Na sreću sam baš u ono doba u Jugoslavenskoj akademiji 
našla rukopise »Aloysius Karasz, pictoris Croatiae docum. et litter. 
missiles« (sig. III. D 70.), po kojima sam mogla da izradim godine 
1838.—1852. 

Usprkos mnogih slika, litografija i glazbenih kompozicija, što 
nam ih je mladi. Karaš ostavio iza svoje rane svojevoljne smrti, 
ubrzo je bio zaboravljen. Njegov lik, obavijen melankolijom i 
fatalizmom bez ikakove otporne snage, sačuvao se potomstvu 
jedino u dva nedostatna štampana prikaza, jedan u Kukuljevi- 
ćevom »Slovniku jugoslavenskih umjetnikah« a drugi u »Danici 
ilirskoj« g. 1838. br. 26. pod naslovom »Karaš dečko, slikarski 
talent«. Ovdje priča Koss v. Kossen, rodom Čeh, karlovački 
c. kr. inžin. oberstar, kako se upoznao sa 16-godišnjim dječakom, 
sinom krojača Karasa, kad je momčić svoju uljenu kopiju antikne 
slike »Cesarova lješina na lomači« nuđao za izigravanje na lutriji. 

VJEKOSLAV KARAŠ: AUTOPORTRET 













Karlovčani su tog blijedog, izgladnjelog dječaka sanenih očiju 
poznavali po tome, što bi oko Nove godine prodavao po 5 kraj¬ 
cara po komadu listovne arke za čestitanje, ukrašene akvarelnim 
cvijećem. Inače bi mališ izvan svoga školskog vremena pomagao 
soboslikarima kod patroniranja. 

Kossen je bio vrstan poznavalac slikarske umjetnosti, te po¬ 
sebnog instinkta za rasuđivanje, a upoznavši u dječaka očit talenat, 
on se za njega zauzeo, a do kraja svog života nikad ga više nije 
zapustio. Najprije ga je pozvao, da mu kopira »Isusa među apo¬ 
stolima« sa 17 svetačkih glava, a nakon dovršene radnje konsta¬ 
tirao, »da je Isus izišao ljubezniji nego li u originalu«. Nato je 
Koss zaključio: »Siromašni karlovački krojač radi ostale šestero 
djece ne može da iškola svoga najstarijega sina. Ali zašto ne bi 
jedan domaći sin sa blagodarnim prinosima izučio slikarstvo na 
diku domovine ilirske?« 

Koss je bio čovjek energičan i dosljedan. Najprije je pošao u 
Zagreb k biskupu dru Jurju Hauliku, velikom meceni mladeži, 
zatim u Karlovac k baronesi Waldstatten, koja je dominirala u 
tamošnjem oficirskom i plemićkom društvu, onda Paumgartenu, 
komandantu tvrđave, napokon k višim časnicima i građanima, 
nukajući svakoga, da svojim prinosom osigura Karasu trogodišnji 
boravak na naukama u inozemstvu. Umalo bi sastavljen arak 
s potpisima prinosnika — kano g. 1847. za Lisinskoga za nauke 
u Pragu — pa bi stalnom obvezom pristupili karlovački magistrat, 
cehovi, staleži na spravišču (saboru) varmeđije zagrebačke, varaž¬ 
dinske i križevačke, zatim bi sastavljen odbor pod predsjedništvom 
Drag. Klobučarića; za »protipazitelje i obskarbitelje« budu ime¬ 
novani karlovački veletržac Nikola Vraniczany (kasnije imenovan 
barunom) i K. Tschopp (Čop), a za »pjeneznika« Anton Pfeifinger. 
Za to vrijeme izradio je Karaš još dvije uljene kopije »Majku 
Božju s djetetom u krilu, dok ono spava,« i drugu, dok se dijete 
budi (kasnije poklonjeno karlovačkoj čitaonici). Obje su slike rela¬ 
tivno tako uspjele, da je major Kohl uskliknuo: »Vi imate ovdje 
jedan briljant, koji treba izbrusiti!« A kad pristupiše među potpo- 
magače još i grof Urmeny, Gerlizzi i general Kušević, tad bi dana 
21. lipnja, na samo Alojzijevo, za maloga imenjaka stalnim obe¬ 
ćanjima osiguran višegodišnji boravak u Italiji u svrhu nauka. 

Naskoro je u »Danici« osvanula »Riječ zahvalnosti 
(Franje Kossa) p. n. Gospojam i Gospodi, koja lzobra- 
ženje karlovačkoga mladića. Vjek. Karasa u 
slikarstvu blagodatno podupreše — radost no 
prikazana« : 

Premda svaki šarcu u svomu 
Vrednih delah slasti ćuti, 

I treb’ nije hvale onomu, 

Ćudi svojom, ki u vis sluti, 

Zato ipak blagodarni! 

Vas milosti željan slavu 
Javno izkazat, uvek slavni 
Ganut čuvstvom nižim glavu, 

Jer vas milost prošnju moju, 

Ku za mladca vam predstavih, 

U kom najt mijah iskru koju 
Sposobnosti, nezaostavi, 

Vej ju usliši i ste svarhe, 

Ufanje imam dobra sleda, 

Da naš mladić slavne varhe 
Bude izkustva dopret vreda, 

Jer sposobnost, ka je u njemu, 

Živopistva krepka i vela, 

Budu uzbudit k najvišjemu, 

Mihel Angjela slavna dela. 

Ilirio, slavna i mila, 

Tvoga sina vredna dela, 

Da po svetu rastru krila, 

Ko neumarlog Rafaela, 

Želja je to ma izkrena, 

Nada, misao, radovanje, 

Zabav moja do vremena, 

Dok se izpuni moje ufanje! 

Međutim je obrist Koss odnio u Zagreb još dvije uspjele Kara- 
sove slike, koje je ravnatelj Premru izložio u dvorani zagrebačke 
gimnazije, da se izigravaju na tomboli. Taj put je materijalni uspjeh 

bio sasvim povoljan, ime dječaka Karasa stalo se spominjati na 
sva usta, pa ga rodoljubi smatrali prvim ilirskim sli¬ 
karskim talentom. U to stiže Kossu zapovijed, da je pre¬ 
mješten u Milano, a kako je htio, da »velekrotkog«, nepokvarenog 
i sasvim neiskusnog momčića, bar u početku njegova boravka u 
stranom svijetu, drži pod svojom paskom, uputio ga je najprije 
k sebi u Milan (dakle ne u Veneziju). 

Tada mladom Karasu stiže iz Beča omašna putnica (u jugosl. 
akadem.) sa latinskim tekstom, ispostavljena 14. kolovoza 1838., 
koja je glasila na tri godine slikarskih nauka u Firenzi i Rimu. 
Na tom velikom modrom arku vidimo zapisano Karasovo dje¬ 
čačko obličje: srednjeg stasa, dugoljasta lica, kestenjaste boje kose, 
sivih očiju, pravilnog nosa, ima 17 godina. A tad se mladić plahog 
srca dao na put, od rodbine i purgara ispraćen do trbušaste po¬ 
štanske diližanse na silnim gurtama, te sa mučnim usponom u 
prostranu nutrinju, koju bi putnici obložili svojim jastucima, da 
lakše podnesu mnogodnevne tegobe vožnje. Direktiva je glasila 
Fiume-Triest, a ponajprije po ravnoj Lujzinjskoj cesti iz Napoleo- 
novih vremena Ilirije. Tu cestu je pod maršalom Marmontom 
izgradio hrvatski general Vukasović, a prebrodivši bezbrojne ne¬ 
vjerojatne zapreke, uskliknuo je: »Dajte mi dosta novaca i radnika 
Primoraca, pa ću vam izgraditi cestu do neba!« 

Dobrotom suputnika, koji su se putem izmjenjivali, Karaš je 
dospio do Milana, gdje ga je pun briga i straha očekivao obrist 
Koss. A sad su za malog provincijalca, koji nikada nije bio dospio 
ni do Zagreba, nastali velebni dani, posvećeni samoj umjetnosti. 
Koss je bio idealan mentor, upoznavao svog učenika postepeno sa 
svim čudesima, a na ovoga je u tom gledanju začudo mnogo dublje 
od slikarstva djelovala arhitektonska antika. To se opaža na pre- 
mnogim sitnim skicama, raznim građevnim ukrasnim detaljima, 
nacrčkanim po sačuvanim pismima. Ujedno se opaža već onda, 
da je momčić od naravi vrstan crtač. 

Primivši od svoga očinskog prijatelja elementarne pojmove o 
naziranju na svijet i ljude, važne životne upute i savjete, koji su 
kasnije nastavljani pismeno, krenu mladić 18. studenoga 1838. u 
Hrenzu, ali se putem po tri dana zaustavljao u Parmi i Bologni, 
odakle se jedva otkinuo, boraveći ponajrađe na groblju radi velebnih 

umjetničkih spomenika. Putem amo bio se grdno izmučio, jer 
su ceste po brdinama bile tako loše, da su pred diližansu morali da 
zapregnu volove; inače ne bi dospjeli smjesta. Zato se mladić nije 
mogao zaustaviti ni u Trevisu ni u Posagni, rodnom mjestu Ca- 
nove, što je Kossa ozlovoljilo tako, da je Karasu odredio, e bi 
drugom prilikom svakako pošao onamo, »pa makar pješke«. Dok 
je oberstar uspirivao i uzbuđivao mladićevu dušu, slao mu je 
savjesni pjeneznik Pfeifinger redovito novaca i popise prinosa. Za 
Karasova odlaska od kuće raspolagao je Pfeifinger za njega 
sa 588 fl. Za nabavu odijela, rubenine i obuće izdao je 124 fl., 
a sada kombinira dalje: ako se prinosnici ne iznevjere, tad će u 
roku od tri godine uplatiti 2173 fl., dakle godišnjih 722 fl. 6 2 
i 2 / 3 krajcara. Zato Pfeifinger kroz čitav niz godina u svakom 
pismu opominje mladića, neka štedi do krajnje mogućnosti, da ne 
propadne ni on ni njegov neobični talenat. 

Mladi je Karaš u Firenzi našao stan s opskrbom za mjesečnih 
20 fl. bez zajutarka i bez večere, pa bi mu od raspoloživih 25 fl. 
za sve ostale potreboće preostalo samo 5 fl. Tada je pisao pjenez- 
niku: »Ja sam zadovoljan, jer vidim, da drugi ni toliko nemaju. 
Ali ništa mi ne ostaje za odijelo; cipele su već trošne, a i ljetno 
odijelo«. Zato se silno obradova, kad mu je majčica, Barbara 
Karaš, sa sestrama sašila narodno odijelo. Tu bi mu boravak 
novčano bio očajan, da mladić nije dobio od Kossa preporucno 
pismo za austrijskog poslanika u Firenzi, grofa Rewitzkoga, i 
tajnika Schnitzer-Merama. Ta dvojica se čak pobrinuše i za dobrog 
učitelja u slikanju, Salghetti-Drioli-a, rodom iz Zadra, čija je 
mnogo reproducirana ogromna uljena slika »Jugoslavija« pohra¬ 
njena u velikoj dvorani u Jugoslav. akademiji u Zagrebu. Da 
bude primljen za đaka, morade mladić da skicira dvije glave, što 
mu je lako i dobro uspjelo, a kako bijaše čedan, marljiv i vazda 
oduševljen za ljepotu i stil, zavolio ga je grof Rewitzki srdačno i 
kroz više godina ga protežirao. 

Sve to javlja Karaš kući, sav zanesen za sadašnji svoj okoliš 
i djelokrug, jedino se tuži, da ga temperamentni učitelj goni na 
brzi rad, koji nadmašuje i same tjelesne slabe sile. Kad se je 
Salghetti preselio u Palermo, grof odabra još boljeg učitelja, Sicili- 
janca Melli-a, koji je hrvatskog đaka tako zavolio, da ga je po 

vremenu čak nastanio u svojoj kući, te su se na njega upravljala 
i sva pisma. Odsada nasta preokret u radu, sve to ozbiljniji, pola¬ 
ganiji, a naročita se pažnja posvećivala crtanju, za koje je u 
Karas'a bila najjača volja i sprema. U tom mirnom, dosljednom 
radu često bi ga bunila Pfeifingerova pisma. Taj bi češće tražio, 
da učenik pošalje u Karlovac dokaze svoga umijeća, no kad je 
s učiteljem odabrao ponajbolje crteže, kojima je dokazao svoj očiti 
napredak, mecene time nisu bili zadovoljni, već su željeli »žive, 
zanimljive prizore iz života »in lebhaften Farben«. Time je 
nastalo prvo nesuglasje između stipendista i njegovih dobrotvora, 
sto se kroz daljnje godine sve više zaoštravalo. Ali ga je Kossen 
iz Milana bodrio: »Machen Sie sich selbst zu etwas Grossem, denn 
gewohnlich halten die Professoren die Schiiler zuriick.« 

Sad ga učitelj vodi i u Academiu delP arte, pa je tamo kopirao 
uljem Madonnu od Ghirlandaja i neke omanje slike Andrea del 
Sarta. Ujedno je dotjerivao u Milanu započeti portret Kossenov. 
Kad ga je pokazao grofu Rewitzkome, taj se začudi nad tim 
rođenim talentom, pa je mladiću jednog dana poslao pisamce: 
»Mein liebes Kind! So lange Sie in Florenz weilen, lege ich jeden 
Monat 10 Thaler zu«. A po svom kuriru poslao grof izabrane 
Karasove skice u Karlovac, među drugima i vrlo uspjelu kopiju 
Melli-jeve »Glave Dante-a« i najbolje kopije po del Sartu. 

Mladić je u Firenzi počeo sasvim novim duhom da diše. Svuda 
ljepota, umjetnost, ushit, čovjek gotovo da zaboravlja na se i na 
realni život. Zato njegova pisma Pfeigingeru i Kossenu bivaju sve 
to rjeđa. Uzalud opominjanja i prigovaranja. Jedino ga duboko 
dirahu majčina pisma koja bi Pfeiginger prilagao k svojima. 6. VI. 
1839. piše majka: »Mein innigst und vielgeliebter Sohn! Dein 
Namenstag ist nicht mehr fern, und ich wiinsche Dir alles Gute, 
was nur eine Mutter ihrem Kinde wiinschen kann. Gliick, Segen, 
Zufriedenheit und die liebe Gesundheit. Bleibe auch fernerhin 
mein liebes, gutes Kind. Auch der Vater und die Geschwister 
wiinschen Dir alles erdenkliche Gute. Wir haben uns unausprech- 
lich gefreut iiber Deinen lieben Brief. Gott segne Dich auf allen 
Wegen und geleite Dich. Gott gebe, dass ich Dich noch einmal 
im Leben sehe, Deine Dich innigst liebende Mutter.« 

Iza duge stanke javlja se Karaš napokon pismom i Kossenu. 

Ispričava se, što kraj silnog oduševljenja za svoj studij nije dospio 
da mu piše. Sad mu javlja, da kod maestra Melli-a riše anđele 
po gips-modelima, anatomiju da studira u bolnici, fresco u crkvama, 
a čini mu se, da među 6 5 đaka u akademiji nije najlošiji. Pre¬ 
sretan je, što ga je maestro primio u svoj dom. To da je vrlo 
učen čovjek, filozof, piše sada divno djelo o savremenoj dekadensi 
slikarstva, a vrlo je spretan historički slikar. Srce mu je tako zlatno, 
da će Karaš ostati njegov dužnik zavazda. Svršava pismo: »Ich 
empfehle mich Ihrer Huld und Gnade mit der Versicherung, dass 
ali mein Handel und Wandel immer hinzielt, um sich vor den 
Meinigen als ein dankbarer Mensch beweisen zu konnen.« 

U listopadu god. 1839. šalje u Karlovac prvu svoju svjedodžbu, 
pa mu Pfeifinger odgovara, da mu ona zaista služi na čast, no na 
godinu mora svakako u Rim, da se usavrši u slikanju. Ali Karaš 
ne će za to ni da čuje. Još je nesamostalan, plah pred svijetom, 
ne zna srediti svoje primitke i izdatke bez brižnog maestra, zato 
svoj odlazak iz Firenze vječito odgađa, kao da sluti, kolika ga 
nevolja čeka u Rimu. Najveće emanacije duše proživljava Karaš 
u kazalištu, kamo kojiput zalazi prema uputi Kossenovoj, da svoju 
manjkavu naobrazbu dotjera. Tamo ga je pohodio i veliki ljubitelj 
hrvatske umjetnosti, prepošt Stjepan Pogledić, kasniji mnogo¬ 
godišnji župnik sv. Marka u Zagrebu. O tome pišu »Narodne 
novine« od god. 1840. br. 154.: U skupštini zagrebačke županie 
preodložio je prepošt Stj. Pogledić za podporu za Vjekoslava 
Karasa opet 200 fr. srebra kao ovogodišnju pomoć »za zemljaka 
našega mladića slikara, koj se već preko dvie godine u Taljanskoj 
u krasnoj svojoj umietnosti izobrazuje.« — Ob izverstnomu tom 
mladiću veli nam spomenuti prepošt, kada je jesenas malo Ta- 
ljansku obišao, i od onud se tek u rodno svoje miesto povratio, 
da ga je u Firenzi pohodio i našao, kako liepo u svojoj umietnosti 
slikarskoj napreduje, kako obćenito udivljenje u Florentinaca po- 
budjuje, toliko, da osobito dvojica prvih slikarah tamošnjih izvan¬ 
redni njegov talent nenadanom vieštinom dosta nahvaliti nemogu.« 

U rujnu god. 1841. Karaš se teškim srcem rastade s Firenzom 
i s očinskim prijateljem i učiteljem, starim Melli-em. Ali je zaista 
trebalo da već jednom stupi na vlastite noge. Putem se zaustavi 
najprije u Peruggiji, onda u Assisi-u i Orvietu, pa u Rim stiže 

tekar na sam Božić. Koliko je morao da bude na nj dubok dojam, 
k iđ ga tamo pozdraviše božićna svečana zvona i savršeno umjet¬ 
nički dotjerana glazba u crkvama. U džepu je sa sobom nosio 
topla preporučna pisma na austrijsko poslanstvo, od ruke grofa 
Rewitzkoga i Schnitzer-Merana, pa je već početkom god. 1842. 
dobio besplatan stan za cijelo vrijeme školovanja u samom posla- 
ništvu u pallazu Veneziano. Svoj »studio«, atelier, imao je u 
visokom tornju pallaza, zajedno sa prijaznim Bečlijom, Carlom 
Mayerom, stipendistom za historičko slikanje. Nekoliko decenija 
iza njega radili su tamo hrvatski đaci Iso Kršnjavi i Ferdo 
Quiquerez. No dok je Mayer, s mapom pod pazuhom, često ogle¬ 
davao život i divote drevnoga Rima, primajući dojmove direktno 
iz božanstvenih građevina, skulptura i slikarija, čučio je Karaš u 
svom »tornju«, učio te učio, radio te radio. »Der eigensinnige 
Kroate«, kako ga je Mayer nazvao, opirao se svakom pozivu, 
da s drugovima polazi u život i svijet, u vječitom strahu, da svoje 
vrijeme ne bi iskoristio, svoje dobrotvore u domovini da ne bi 
zadovoljio, potporu izgubio, a onda skapao od gladi. Ovdje se 
ukazali prvi simptomi Karasove smućene duše, neobične, česte 
depresije bez razloga. Dok se Mayer za vrijeme ljetne žege odazvao 
pozivu Dominikanaca iz Napoli-a, da im kopira Madonnu, a htio 
onamo da povede u goste i svoga druga, to je Karaš po odredbi 
Pfeifingerovoj odbio, pa se usred nesnosne sparine gušio u rimskom 
močvarnom uzduhu, mareći jedino za svoje studije. Mnogo je 
skrivio i Pfeifinger, koji bi ga vječito plašio, da prinosi polagano 
kapaju, »die Einzahlenden werden hart«, a od tromjesečnih redo¬ 
vitih 200 fl., koje bi Karasu doznačivao putem tršćanske banke 
Plazza, posljednji je obrok sasvim izostao, budući da je banka 
propala. 

Karaš nije u Rimu nikad bio tako sretan kao što u Firenzi. 
Grof mu je doduše dao još dvije lijepe preporuke na dva najgla¬ 
sovitija umjetnika svojeg doba, Overbecka i Thorwaldsena. Over- 
beck (1789.—1869.) bio je ovdje vođa Praerafaelita za preporo- 
đenje quatrocentista u umjetnosti, a »commandatore« Thor- 
waldsen se nalazio u naponu svoje vajarske umjetnosti. Karaš im 
se približio s najodanijim strahopočitanjem, pa se i kratko vrijeme 
mogao da pohvali njihovim interesom za njegove studije. No 

Overbeck naskoro ode u Njemačku, ostavivši Karasu vrlo dobru 
svjedodžbu, koja je karlovačke rodoljube sasvim primirila, a 
Thorwaldsen preminu god. 1842. iznenada kod jedne kazališne 
predstave. Tad je neiskusni mladić bez vodiča zapao u ruke holan- 
deskom slikaru, čija se hladna sjevernjačka manira, bez plastike i 
perspektive, umalo odražavala i u radova preposlušnog učenika. 
Ivan Kukuljević, jedini od literata, koji je Karasu posvetio neko¬ 
liko biografskih stranica, kaže, da su slike iz onog perioda izrađene 
doduše vrlo marljivo, ali bez života, mrtvilo i ukočenost, dok 
se na kasnijim radnjama opaža, da je u Karasa mnogo dara za 
kompoziciju, jedino mu je tehnika nešto slabija.« 

Oprezni i zabrinuti Pfeifinger stavi 24. prosinca 1841. u novine 
članak: »Podpisano tutorstvo dozvoljava sebi, da svim plemenitim 
dobrotvorima Vjek. Karasa izkrenu svoju zahvalnost izjavi, i 
ujedno na nove prinoske domorodce pobudi, tim više, buduć da 
glavnica, koju sada još imade, dovoljno neće biti, da toliko vre¬ 
mena da bi se Horvatska umetnosću njegovom podičiti mogla, i 
počem bi se u domovini našoj razplodjenje slikarstva postignuti 
dalo. No tko bi pomoć svoju uzkratiti mogao ondi, gdje se o sreći 
jednog, i o koristi čitavoga naroda radi? Upravni odbor družtva 
za izobraženje vestnoga mladića Vek. Karasa prima si Čast, 
štovanim sudionikom pismo priobćiti, koje je g. oberstar Koss 
v. Kossen od tajnika iz austrij. poslaničtva u Firenzi, Schnitzer- 
Merama dobio. Iz pisma se na novo opet vidi, s kojim uspehom 
% mladi naš slikarski pitomac u lepoj ovoj umetnosti napreduje i 
kako dobrovoljni prinosi za njega badava učinjeni nisu.« 

Firenze 14. XI. 1841. Oberstaru Kossenu u Milanu: ».. . Ja sam 
svedok bio početnih njegovih pokušenja u risanju do konačnoga 
izslikanja nedokučivim saveršenstvom sačinjene snimke kipa je¬ 
dnoga od Lorenza di Credi, koju je Karaš za Nj. Excel. grofa 
Rewitzkoga slikao. Ja sam motrio sve odseke postupnoga njegova 
napredovanja na stazi umetnosti, jer mi je svakoga 2.a ili 3.a 
meseca sve svoje poslove pokazivao. Ja sam govorio s njegovimi 
učitelji, koji su ga neizmerno obljubili bili, i koji ga i k sebi u 
kuću uzeše, da neprestano izobraženje njegove umetnosti ravnaju. 
Sve njegovo tersenje i činjenje bilo je jedino i izključivo umetnosti 
posvetjeno, od jutra do mraka bio je u nauke svoje zadubljen. 

On je Čisto svoje i nepokvareno serce sačuvao, što se očevidno u 
velikoj njegovoj ljubavi i nagnutju prema najvećim meštrom čiste 
i jednostavne škole izjavljuje. Sve što je u njemu, pokazuje izvan¬ 
redne i velike darove, skopčane s dubokim ćutjenjem za nježnu 
i ćudorednu prostotu, koju njegovi učitelji brižno hrane i učver- 
Šćuju. To vam je Karaš bez svakog preterivanja i pristranosti. Ako 
prilika (Karasov prvi autoportret) njegove osobe, koju 
je u Karlovac poslao, na R a f a e 1 a opominje, to si¬ 
gurno od njega nikakva oholost nebiaše, jer je on u istinu, što se 
izvanjskoga tiče, mnogo nalik na Rafaela. On je sada u 
Rimu, gdje je umetnost u svoj svojoj veličini, ali ujedno u najvećih 
zabludjenih učenikah nalazi. Ni bojati se treba, da će Karaš na 
stranputice zaći, njegovi su temelji čversti, a odavle se je mnogo 
činilo, da se to odvrati. Njeg. Excell. grof Rewitzky, koi je 
otčinskim radostnim udioničtvom nepokvarenoga i marljivoga tog 
pitomca motrio, vruće ga je gosp. poslaniku u Rimu preporučio, 
a i ja sam dao pisamah na umetnike, koji će u svakom obziru 1 
teženju njegovom zadovoljiti, i na početoj stazi čuvati ga i podu¬ 
pirati. Thorwaldsen i Overbeck uzet će ga k sebi, a više za Karasa 
želiti nemožemo. Vaš preponizni sluga 

Schnitzer-Meram 
tajnik austrij. poslaničtva. 

Za to se vrijeme Karaš mnogo trudi, e bi od kuće dobio na¬ 
rudžbi. Poslao je Pfeifingeru dvije oveće lijepe skice, koje bi bio 
voljan da izradi u većem objamu u ulju. Sad on nije više jedino 
spretan kopist antike, na kojem je radu vrlo mnogo naučio, već 
imade i dostatno vlastite invencije i poleta za originalne radnje, 
pa se posveti slikanju genre-a. Tu postadoše »Neapolitanski tam¬ 
buraši«, koje sluša hrpa ljudi (u Kukuljev. zbirci), »Prizor iz 
rimskih poklada« (Kukulj. zb.), »Rimljanka na bunaru«, »Starac« 
sa lijepom podjeljbom sjena i svijetla (Kukulj. zb.), »Lik Gajetana 
Rimljanina«, »Rimska seljanka« (u Kukulj. zb.), »Rimska seljačka 
porodica pred svojom kućom« (Kukulj. zb.). Kukuljević kaže, da 
je od većih uljenih slika iz rimske ere najbolja »Gospodja 
sa lutnjom« (u arheol. muzeju). To je lik glumice Enghaus-Hebbel, 
od bečkog Burgtheatra, žene njemačkog pjesnika Friedricha 

Hebbela, s kojima se Karaš upoznao u Rimu (a ne u Beču, gdje 
nije nikad bio, ni studirao). Ovo se prijateljstvo obnovilo u 
Zagrebu g. 1849., kad je Hebbelova pod poduzetnikom Schwarzom 
bila pozvana na gostovanje u »Agramer stadt. Theater« zajedno 
sa svojim slavnim kolegom Loewe-om, te su se u nas odlikovali 
osobito u »Egmontu«. Ovim lijepim portretom dokazao je Karaš, 
možda još besvijesno, da je buduća njegova umjet¬ 
nička snaga u slikanju portreta. 

U Karlovcu su s njegovim slikama bili manje zadovoljni, pa su 
Pfeifingerova pisma ispunjena prigovorima. Premda je svaka bu¬ 
duća svjedodžba iz Rima bila bolja, oni su mu prigovarali, da 
još nema »reinen Pinselstrich«. Ali se mladić brani, »da ni Rafael 
nije odmah radio savršeno. Glavno jest, da je slika korektna u 
formama izražaju i bojama«. Nadalje mu prigovarahu, da ne ide 
u vizite Hrvatima, koji posjećuju Rim, te da ih ne vodi po gradu, 
kako bi se pristojalo za dobro odgojenog mladića. Nato Karaš 
nije dao odgovora, jer je mnogo radio, gladan i umoran čitave 
dane proboravio po muzejima, pa je prošlo osam mjeseci, a da se 
nikome nije javio pismom. Zato su kod kuće bili uzlovoljeni, 
obijedili ga, da se podao nemoralnom životu i neradu. Pfeifinger 
ga pita: »Jeste li pošli medju Schwarzkiinstlere ili s narudžbama 
toliko zaslužujete, da Vam naše pomoći više ne treba?« 

Na veliku utjehu primi Karaš pismo od grofa Rewitzkoga iz 
Firenze, koji mu javlja, da je austrijsko poslanstvo primilo vijest, 
da biskup Haulik svoj godišnji prinos za Karasa od 200 fl. povisuje 
na 300 fl., a i sam grof se rado obvezuje na daljnje pripomoći. 
Usto on Karasa moli, neka u Rimu za njega kopira jednu umjet¬ 
ninu, najradije po Rafaelu, »weil Sie wissen, dass mich vor allem 
die Seelen auf dem Bilde besonders ansprechen. Dabei konnen Sie 
naturlich auf einen angemessenen hoheren Betrag rechnen, als 
wie ich Ihre ersten Arbeiten in Florenz honorierte. Ich empfehle 
Ihnen auch weiter die gleiche Wirthschaftlichkeit, deren Sie sich 
hier immer befliessen haben. Ihr ergebener Graf Rewitzky. 

Iza pomnog izbiranja odluči se Karaš, da za kopiju odabere 
divnu Madonnu od Lorenza di Credi. Bit će da se još nije usudio, 
da kopira Rafaela. Ta je dovršena kopija grofa Rewitzkoga 
sasvim zadovoljila, a od primljenog honorara mladić je presretan 

poslao roditeljima 10 louisđora, »kao prvu pomoć zahvalnog sina, 
pa ako Bog da, slijediti će u buduće i daljnje, izdašnije pošiljke«. 

Druga je bila radosna vijest, da je Pfeifinger za nj isposlovao 
jednogodišnji štipendij iz »Pester Studienfonda« za g. 1842.—3., 
i to putem karlovačke Tridesetnice (za carinske i solanske pri¬ 
hode), ali »neka sad pusti po strani skiciranje po svom ukusu, pa 
neka se lati studija za veliku oltarsku sliku sv. Alojzije, do čijih 
nogu kleče anđeli. Ako skica uspije, onda ima nade, da slika bude 
naručena za veliki oltar župne crkve sv. Trojstva. No svetac mora 
svakako da bude sv. Alojzije, budući da je najtočniji prinosnik za 
Karasa gosp. Louis Duquenois«. Začudo ovo pismo ne obraduje 
mladića, jer bi želio da radi sasvim slobodno po vlastitim inspi¬ 
racijama, pa na to ne odgovara. Zato mu pjeneznik napokon 
javlja kategorički, ako ne bude skoro sv. Alojzije, da će se obu¬ 
staviti podpore. Ujedno ga na neko vrijeme zove kući. Svi su 
željni, da ga vide, naročito rodbina, a možda ga čeka i narudžba 
od pater guardiana za sliku »Sv. grob«. Mjesto običajne tromje¬ 
sečne podpore od 200 fl., šalje mu Pfeifinger samo putni trošak, a 
prilaže voznu kartu »Schnellfahrt Fiume—Carlstadt im Vierge- 
spann des Michael Gersich, Passagiergeld 7 fl. 80 Kr., Koffer 1 fl. 
30 Kr.« Gotove slike neka preda gosp. Sporreru, Karlovčaninu, 
da ih otpremi kući. 

U mjesecu srpnju 1844. hiti Karaš kući odjednom probuđenom 
žarkom nostalgijom za rodom i domom. Kad stiže u Karlovac, 
nađe svoju porodicu u velikoj oskudici, oca nemoćnog, napola 
slijepog, a majku i sestre u njegovom krojačkom poslu, kraj mučne 
zaslužbe. Karlovčane pako, kojima mladić duguje toliko, da im 
se ne može dosta duboko da klanja, nađe vrlo hladne. To ga 
tako ponizuje i ozlovolji, da već za nekoliko dana krene u Zagreb. 
Tamo umoli gostoprimstvo u starog prijatelja, kanonika Tuškana, 
pođe lično do biskupa Haulika, da mu referira o svom radu 1 
potrebnim daljnjim studijama, buduć da je njegovo školovanje 
započelo mnogo kasnije, nego li u đaka redovite školske naobrazbe. 
Čini se, da sa narudžbama nije bio sretne ruke. Kukuljević bar 
u svojem popisu Karasovih slika iz onog doba ne spominje nijedne 
uspjele velike oltarske radnje. 

Mjeseca prosinca g. 1844. Karaš se opet vraća u Rim. Čini se, 

da su posljednje slike, ponesene u Karlovac, ipak uvjerile dobro 
tvore, da bi bila šteta napustiti ga na po puta, jer je sebi osigurao 
neke stalne pripomoći za buduću godinu. Tad opet uđe u svoj 
dragi tihi »studio« ispod krova visokog tornja pallaza Veneziano, 
jedino mjesto, gdje daleko od ljudi, može da radi, a da od njega 
vječito ne traže »savjesnost, ovisnost i dužnu zahvalnost«. 

Kratki boravak u domovini na osjetljivu je Karasovu dušu 
snažno djelovao svojim patriotskim probuđenjem, koje je bilo 
zahvatilo po prvi put i šire redove građanskog društva. Karasovi 
pokrovitelji i dobrotvori, Drag. Klobučarić, Nikola Vranyczany i 
drugi već su g. 1838. u Karlovcu bili osnovali »Ilirsko čitanja 
družtvo«, kasnije prekršteno u »Narodnu čitaonicu« pod pokro¬ 
viteljstvom slavnog Ilirca, grofa Janka Draškovića. Ilirska ideja 
se ovdje učvršćivala pomoću hrvatske knjige i časopisa, kako to 
Rudolf Strohal iscrpivo opisuje u svojoj knjizi »Grad Karlovac 
opisan i orisan«, širila se bujicom patriotskih pjesama i štiva. Što 
više, u toj skromnoj karlovačkoj čitaonici bio se pojavio i prvi 
poticaj za osnutak ilirskog teatra u Zagrebu, pa je Vakanović 
predložio, neka se sa 600 akcija po 50 for. od Stankovića prekupi 
zgrada varoškog teatra na Markovom trgu. Kad se o tom pitanju 
vijećalo u zagrebačkoj vijećnici 27. ožujka 1841., pošlo je onamo 
do 30 Karlovčana, a među njima i odaslanici čitaonice. 

Od god. 1840. odbijali su Karlovčani — daleko prije Zagrep¬ 
čana — njemačka i talijanska gostovanja, osnovali svoj mah 
kazališni zbor dobrovoljaca, koji je osobito lijepo procvao oko 
g. 1848., a vršio svoju važnu zadaću sve do 1900. U tom zboru 
nalazimo viđena imena mladih doktora, književnika, pjesnika, 
učitelja i profesora, vlastele i plemića, kao i njihovih supruga i 
kćeri, pa i jednog starca od 84 godina, Keršića Miju. Svi su radili 
besplatno, žrtvujući sebe i materijalna sredstva »na oltar domo¬ 
vine«. Ilirski duh zašao čak i u Karasovu bijednu porodicu, pa 
se kćerka Dragica otada potpisivala »Slavjanka do smerti«. 

Kad se Karaš u prosincu 1844. vraćao u Rim, puna mu bila duša 
zanosnih patriotskih ideja, pa je ponio sobom i poklonjene mu 
hrvatske knjige, koje su ga oduševljavale i inspirirale za sasvim 
nove sujete. Tada je nastala njegova velika slika »Vila oduševljava 
Gundulića na pjevanje«, slučajno ista ideja, koju je kasnije Vlaho 

Bukovac upotrijebio za zavjesu novog kazališta u Zagrebu; te prva 
skica za »D j e d a i unuk a«, najpopularniju svoju sliku — 
kako tvrdi I. pl. Kukuljević — koja je ovjekovječena na 
ilirskom zastoru-lepezi u zagreb. kazalištu. 
Obje su te slike u akvarelu od Karlovčana bile primljene s velikim 
zadovoljstvom. 

Karaš se dotada nije smio posvetiti ovom genre-u, koji bi jedini 
bio zadovoljio njegovu maštu i ambicije. Kano crna avet proga¬ 
njali ga još uvijek zahtjevi Karlovčana za oltarskim slikama, budući 
se u onim decenijama ondje stare crkve pregrađivale i neke nove 
gradile. Sv. Alojziju uzalud bi Pfeifinger kojput urgirao. Svetac 
je duge godine drijemao u skicama, premda se pukovnik Josip 
barun Jelačić, kasniji hrvatski ban, indirektno upitao za cijenu ove 
slike, koju bi namijenio kapeli nove karlovačke bolnice. Drugi 
su opet pitali za sv. Katarinu i sv. Nikolu. No Karaš je sebi iskreno 
priznao — što pred dobrotvorima u pismima ne bi ni krio — 
da mu oltarske svete slike ne odgovaraju unutarnjem raspoloženju, 
pa da njima ne će sebi nikada pribaviti dostojno ime »ilirskog 
slikara-umjetnika«, za kojeg hoće da ga proglase. Ta iskre¬ 
nost i samospoznaja nije se u nas u ono doba jošte cijenila ni 
razumjela, inače bi ga dobrotvori bili pustili, da se razvije po 
svom umjetničkom pozivu. 

Pfeifinger, ne videći materijalnog uspjeha kraj mnogodišnjih 
žrtava, postajao je sada sve stroži, izjavio »da se već zasitio briga 
i uzdržavanja nemarnog i neposlušnog djaka«. Zato mu sad šalje 
konačni obračun počam od 4. 1838.—1846., po kojem se vidi, da 
mu je dosada slao u gotovom 3134 fl., a osim toga rubenine i 
odijela. Ujedno javlja, da je umro najmarniji prinosnik Karasov, 
g. Louis Duquernois, ne dočekavši slike sv. Alojzije, ali mladiću 
ipak oporučno ostavio 100 fl. Na kraju pisma pita Pfeifinger 
lakonično: »Was haben Sie beschlossen, um fiir Ihre Zukunft zu 
sorgen? Verlassen Sie sich nicht darauf, dass ich Sie weiter unter- 
stiitzen werde.« — Ali dobričina ipak ne će, da zanesenjaka pre¬ 
pusti nevolji. On se zato u Karlovcu mnogo trudi, da veliku uljenu 
sliku »Majka izlaže Mojsiju«, zamišljenu pod vodstvom Overbe- 
ckovim, proda putem lutrije. Ali u zao čas iz Pešte došla zakonska 
zabrana za izigravanje predmeta, pa je ta slika postala svojinom 

karlovačkog magistrata, buđuć da je zagrebačko društvo »Narodni 
Dom« — usprkos preporuke Kukuljevićeve — radi neimuštva 
moralo da odustane od nabave umjetnine. 

Slika »Mojsije« imade svoju malu pikantnu historiju. Ona je 
dvoranu karlovačke vijećnice resila na sveopće zadovoljstvo sve 
do osamdesetih godina. Jedne je noći nestala. Karlovački gradski 
zastupnici, koji bi rado gledali to djelo nesretnog svog slavnog sina, 
odmah su se dali na potragu, pa se ustanovilo, da ju je neka tamoš¬ 
nja moćna ličnost (I. V.) potajno prodala. Sad se digla hajka i 
nastalo javno debatiranje po novinama, dok »Mojsija« jednog dana 
nije nađen na istom mjestu, gdje je prije bio visio. Ličnost se pako 
ona izvinjavala, da je to bio »nesporazumak«. — Za neko vrijeme 
opet je nestalo »Mojsije«. No kažu, da je ovaj put bilo sa znanjem 
gradskih zastupnika. Kano da su se zastidjeli slike, koja nije odgo¬ 
varala najmodernijem ukusu i tehnici slikarstva, oni ju nekud spre- 
miše. Na zamolbu autorice javlja u svom pismu od 9. VIII. 1928. 
uvaženi Karlovčanin, g. dr. Vatroslav Reiner, advokat: »Oštećeni 
»Mojsije« nalazi se u našem gradskom poglavarstvu. Nekad je 
visjeo u sjedničkoj dvorani starog magistrata, a nakon podignuća 
nove vijećnice bio je postavljen na galeriji nove sjedničke sale. 
Gdje je sada, ne znam.« — Ove je jeseni karlovački župnik i 
guardian, preč. gosp. Gjuro Bencetić na zamolbu autorice po svom 
gradu Karlovcu tražio podatke i slike Karasove. Tom prilikom 
je naišao i na »Mojsiju«, i to na tavanu magistrata, te nato upo¬ 
zorio novog načelnika gosp. Butorca. Ovaj je sliku odmah dao 
skinuti, temeljito očistiti, pa ona sada resi reprezentacionu sobu 
g. načelnika. Grad Karlovac ne treba da se stidi te makar i ne 
savršene umotvorine, jer za nj danas vrijedi kao znamenita histo- 
rička uspomena. 

Karaš se nagovaranjem prijatelja napokon odluči, da izmili iz 
svoga »Thurma«, te da se počešće ogleda i po savremenom rimskom 
životu. Rezultat toga promatranja bile su rimske genre-slike. 
Odjednom spazi, da su naročito Rimljanke klasične ljepote. Tad 
se mladiću desilo u njegovoj 24. godini, da je prvi put planuo 
ljubavnim žarom. To je bila prenježna, čista sanjarska aventura, 
sačuvana nam po konceptu prvog ljubavnog pisma prelijepoj 
Candidi, očito iz imućne porodice. On joj se približava samo iz 

daleka, sa svetim obožavanjem kao Dante Beatrici, izlivima kon¬ 
templativne umjetničke duše i osebujnim pričanjem. Pismo je 
koncipirano lošom talijanštinom uz mnoge pogreške, a točnog 
datuma nema: 

Amabilissima e carissima signorina! Vaše će mi ljubezno srce 
oprostiti, što Vam s ovim pismom smetam, ali me nato tjera 
jedna neodoljiva sila, pa kad bih i znao, da stojim čak na rubu 
svoga groba, ne bih mogao ino, nego da idem naprijed, te da se 
razjasnim nakon toga, što sam na tri razna načina uzalud pokušao, 
da se približim Vašoj ljubeznoj i za me nada sve privlačivoj i 
simpatičnoj osobi. 

Pokušao sam, da Vas izbrišem iz pameti, ali uzalud. Bilo bi 
isto, kano da se hoću odreći jela ili disanja čistog zraka jednog 
vedrog dana. Ovako se osjećam vazda smućen i progonjen, te mi 
se prikazuju same mutne i tužne prikaze, a samo kadkada priči- 
njava mi se koja utješljivom. No ona se rapidno opet gasi, kao 
blijesak u noći na velikom uzburkanom moru, pa mi se onda 
stanje, u kojem se nalazim, prikazuje još strašnijim. — Između 
ostalih prikaza, ugledao sam u snu jednu, koja mi se često vraća, 
pa ju moram opisati. 

Pričinjalo mi se, da me je moj genij odveo na morsku obalu, 
odakle more svojim šumom strašno ozvanja u obližnjoj planini. 
Tamo vidjeh razne sakupljene osobe. Moj genij mi reče: »Sad 
ćeš ugledati primjer, koji se tiče tebe, koji će te duboko dirnuti 
u dušu, ali treba ipak da ga vidiš!« A ja tad ugledah jednog mla¬ 
dića, jednu djevojku i jednog vremešnog gospodina krepkog 
zdravlja, po sličnosti mogao je biti ocem djevojke. Ova trojica su 
moju pažnju najviše privlačila, s tim više, što osjetih, kao da 
sam ja onaj mladić. Taj mi se mladić pričinjao lošim, te 
kano da ga muči podmukli plamen. On je kušao, kako da se 
približi k djevojci, koja bijaše čisti pojam duševnih vrlina, iskre¬ 
nosti, čistoće, privrženosti. (Ja ću sav život uživati u sjećanju ovog 
priviđenja.) Otac mu je svako približenje zabranio. On uze mladića 
i djevojku, svako na jednu stranu tezulje. Kad je spazio, da je 
mladićeva strana prevagnula, uze on nekoliko napunjenih vrećica, 
koje je imao uza se, pa ih baci na dno djevojčine strane. Radi 
te težine s njene strane, mladić je odletio u zrak, pa mu nije 

koristilo nikakovo moljakanje ni zaklinjanje, neka otac uspostavi 
ravnotežje s obih strana, jer drži, da je ravan djevojci. Otac 
s odvratnošću baci mladića u more, zaviknuvši: »Hajd, nesretnice, 
i crkni!« — Muke mladićeve, koji se uzalud trudio, da se spasi 
iz valova, izazvale su grohot posprdnog smijeha u gomili gleda¬ 
laca. Meni se pako od te ljudske nepravde stisnulo srce, kadno 
mi moj genij prišapnu: „Pazi, vidiš li, što se ovdje događa?« — 
Taj prizor mogu usporediti jedino tome, kako je u duši biću, 
koje se laganim camcem uzvinulo iz dubine do svijetle visine, ali 
ga udes opet baci u dubinu, u pakao, pa mu ne preostaje nikakova 
nada — do sigurne smrti. 

U to se k onoj tezulji približi glomazan odvratan, stariji čovjek. 
Otac mu priđe ljubeznom pažljivošću, postavi ga na tezulju, odakle 
je izbacio mladica, pa gle čuda, obe su strane bile izjednačene, što 
vise, jezicac na sredini malko je prevagnuo na stranu debeljka, za 
njegovu pobjedu. Na moju veliku žalost za čitavog ovog dogođaja 
nisam mogao vidjeti lica djevojčina. Ali joj se javih jednom 
pjesmom, koju je ispjevao odbačeni mladić, da njome svratim 
pozornost djevojke na bijednika: 

»Canditissima rosa . . . candida colombella . . .« 

(pjesma od 6 kitica) 

Na to upitah svog genija, kako je mladić nazvao svoju pjesmu, 
a taj mi odvrati: »Ono za čim žudiš!« — Ali ja znadoh, kako ju 
je stvarao, jer sam ju po njemu vrlo često čuo pjevati, najme u 
najgorčim časovima života, kad sam si davao oduška, te u pjevu 
nalazio utjehe. On ju nazvaše svojom »Prvom pjesmom ljubavi« 
ili »Koprenom tri puta zaklonjeno ime ljubljene djevice«. 

Odjednom zacuh udaranje sata. Ja se prenuh, progledah i 
dosjetih se, da sam zadrijemao u naslonjaču. Ali ne mogoh nikako 
vjerovati, da su to bile samo vizije, jer sve, što Vam sada ispričah, 
vidjeh ocrtano u živim, žarkim bojama. Tek hladni jutarnji povje¬ 
tarac me o tome razuzvjeri. Pomalo mi se vraćala svijest, vidjeh, 
kako se tamne ure pomalo gube, a zora se tiho primiče u društvu 
svijetlih ura, najavljajući dolazak — Feba. 

Oh, preljubljena gospođice! Sad sam Vam objasnio, kakove 
111 e ut vare proganjaju, pa se od dana u dan sve više oko mene 

sakupljaju, te mi ne dadu ni časka mira. Htio sam silom, da se 
svega toga oslobodim i (Karaš ovdje opet aludira na samoubijstvo), 
ali imam dobrog anđela čuvara, odličnog prijatelja, jedan rijetki 
biser (Carl Mayer) koji me od moje odluke odvrati. Ipak mu 
ne bi bilo uspjelo, da nemam kod kuće nježnu majku (una tene- 
rissima madre) koja me silno ljubi, i oca, koji se kroz sav život 
za nas kini i muči, a sad je blizu da oslijepi . . . 

Pouzdavajući se u Vaše lijepo srce, nadam se, da moje jezične 
i ortografske pogreške ne ćete podvrći prestrogom sudu, već ćete 
preko toga prijeći s kršćanskim smilovanjem. 

Ovime završujem, pozdravljajući Vas od svega srca i želeći Vam 
svako dobro (e augmendoli ancor una volta tutto le bene possibile) 
ostajem Vaš vjerni sluga 

Luiggi Karasz. 

Ma basta! Ja sam siromašan umjetnik, a to je dovoljno, da mi 
neće pasti u dio »Ono, za čim žudim!« Međutim sam Vam vrlo 
zahvalan, što ste mi dobrohotno posvetili bar toliko pažnje. 

Već je vrijeme, da Vam prestanem dosađivati sa svojim . . . 

(na 4. stranici ružičastog pisma slijedi dugačka pjesma od 8 kitica, 
svaka od 8 redaka, naslov »Poesiolla, nata per causa sua« (»mala 
pjesma, rodjena za svoje jadovanje«). 

Taj pritajeni ljubavni žar goni mladića na polje glazbe, kojom 
se dosada ponešto bavio samo u dokolici. U Sikstinskoj kapeli sluša 
sada svim registrima razgaljene duše »Anđeoski pjev«, a noću ga 
zadivljuju pjevači po ulicama nesravnivom slatkoćom i melodi- 
oznošću talijanske pjesme. Ne mareći odjednom ni za slikarske 
narudžbe, ni dosadanje financijalne neuspjehe, koje je djelom i 
sam skrivio, on se s opojenom dušom baci u vrtlog glazbenih 
harmonija, da zatomi uzaludne želje i čežnje. Njegov »Anđeo 
čuvar«, vjerni Carl Mayer, u tom entuzijastičkom preokretu 
nalazi put do ozdravljenja melankoničnog mladića, pa mu zato 
pokloni svoju gitaru i posudi svoju frulu, te mu pribavi teoretska 
glazbena djela, da iz njih uzmogne čestito da nauči teoriju, harmo¬ 
niju i kontrapunkt. Mayer je u hrvatskom prijatelju odavna bio 
odkrio divan, osjećajan tenor, pa se i sam čudio, da još nitko 
nije mladića animirao za operne studije. 

Karaš se podao glazbenom studiju s istim žarkim fanatizmom 
kano nekoć slikarstvu, a u tome je napredovao isto tako brzo 
i lako, kao što u Firenzi u risanju i slikanju. Kao da je rođen 
za svaku umjetnost. Na neko vrijeme obuzela ga strast kompo- 
niranja, zacijelo i za ljubavne pjesme Candidi, no bit će, da ih 
je iz prirođene stidljivosti uništio ili sakrio. O njem piše hrvatski 
muzikolog Franjo 2 . Kuhač u svojim »Ilirskim glazbenicima«: 
Neko vrijeme prianjao je Vjek. Karaš više uz glazbu, nego li uz 
slikarstvo, pa bih rekao, da je komponirao više glazbenih komada, 
nego što je naslikao slika. Karasove kompozicije ne odavaju doduše 
vještaka, ali u mnogim komadima živa je ritmika, a u nekim je 
pogodio i hrvatsku žicu. Ljudi, koji su poznavali Karasa i njegov 
glazbeni dar, tvrde, da je komponirao i orkestralne pijese. U mene 
se nalazi 28 Karasovih popijevaka u originalnom rukopisu, a 
mnogo ih ima u arhivu hrv. pjev. društva »Kolo«. 

Za pjesme, koje je Karaš komponirao za jedno, odnosno dva 
i tri grla, tražio je tekst ponajviše po hrvatskim lirskim stiho¬ 
vima, prije svega Preradovićevima, kano »Veselo sada, veselo 
svi«, »Sunce zađe, mrak proteže«, nekoliko napitnica, te pjesama 
Rakovčevih, Marjanovićevih, Topalovićevih, kao što i Kukulje- 
vićevu »Pred Grobnikom starim«, a uz to jednu talijansku »Siamo 
Romani, a palpiri e generosi«. Činilo se zaista, da će ga glazba 
sasvim odbiti od slikarstva, kadno jednog dana stiže pismo od 
Pfeifingera sa viješću, da je u Milanu preminuo dobri Kossen, 
kojemu je mladić dugovao nekoliko odgovora na vrlo ljubezna 
pisma. Premda je Kossen bio stavljen u mir s malom penzijicom, 
to se ipak jednom svotom sjetio Karasovih roditelja, znajući da 
žive u velikoj bijedi. To je Karasa silno potreslo, i on se za čas 
sasvim razbistrio i progledao, kuda je srnuo. Plemenita duša, 
Kossen nikad u svojim pismima ga nije korio, niti mu se prijetio 
kano Pfeifinger, poznavajući čudni karakter mladićev i njegovu 
preosjetljivost. Bio je nekoć prvi, koji je u odrpanog dječarca 
otkrio slikarski talenat, a bio valjda i jedini — osim Kukuljevića 
— koji je u taj talenat nepokolebivo vjerovao, pa zato i mirno 
čekao na kasnije uspjehe. Ali je bio i jedini, koji je razumio kon¬ 
flikte, Što vječito cijepaju mir u nesređenoj mladićevoj psihi, 
neuravnoteženoj po svom neharmoničkom razvitku i školovanju, 

a povrh toga opterećenoj pesimizmom i fatalizmom, sto na časove 
ubijaju inspiracije i stvaralačku snagu. 

Ta spoznaja svalila je mladog Karasa ponovo u jednu od onih 
kriza, koje bi ga znale tako shrvati, da bi onda jedinim rješenjem 
i spasom smatrao — samoubijstvo. U Rimu ga ta kriza spopala 
dva puta, pa bi zacijelo tome bio i podlegao, da nije bilo zlatne 
bečke duše, Carla Mayera, i roditelja, kako je to spomenuo u pismu 
Candidi. Primirivši se, za koje se vrijeme dosjeti, da je isto tako 
nezahvalan i nemaran u pisanju i spram drugog svog očinskog 
prijatelja, maestra Melli-a u Palermu, s kojim je u Firenzi bio 
proživljavao najsretnije svoje đačke dane. Iza više godina šutnje, 
sad se maestru napokon javlja oduljim pismom, da polaze račun 
o svom dosadanjem napredovanju. Za nas je pako to pismo jasan 
dokumenat za prosuđivanje njegova rada. Koncept odaje već 
mnogo sigurniji i pravilniji talijanski stil, nego li u pismu Candidi, 
a imade ortografskih pogrešaka tek od nemara. 

Roma 11. augusto 1845. 

Carissimo Giuseppe! (iza oduljeg uvoda) .... U prvo vrijeme 
moga boravka u Rimu pohađao sam prije svega dnevno muzeje 
i galerije, naslađivao se statuama antike, koje su ovdje nasavrsenije. 
Po statuama radio sam nuditete (golotinje), u slikama slavnih 
slikara tražio sam umjetnikov duh, premda mi je uvijek najvažnija 
sama priroda, principalna baza za sve moje radove. Tako su radili 
i antikni umjetnici, zato su im djela neumrla, još uvijek živa. 
Tko slijedi stazu prirode, t. j. istine, taj ne zabasa u kal, vec se 
njemu otvara porta do uzvišene mete ... U drugoj godini htjedoh 
već raditi po vlastitoj inspiraciji, ali izbor sujeta mučna je stvar. 
Tad sam se upoznao sa slavnim maestrom Overbeckom, a taj mi 
je savjetovao, neka odaberem za sujet »Madre al Moses«, kako 
izlaže dijete na Nilu. Dugo nisam mogao da počnem, jer nisam 
imao pravog atelijera. Tad sam dobio preporuku od austrijskog 
poslanika grofa Rewitzkoga iz Firenze, za besplatni »studio- 
ujedno i stan u palazzu Venezianu austrijskog poslaništva u Rimu, 
i to za čitavi moj ovdješnji boravak. Tu sam osim Mosesa načinio 
još jednu oveću sliku, kako se Laban prvi put sastaje s Jakovom, ) 

2 ) Kupio Strossmayer. 

i još jednu manju, kako se Magdalena ponizuje pred Kristom. Te 
sam slike ponio kući, kad sam prošle godine od srpnja do pro¬ 
sinca boravio u svom rođenom domu, gdje sam s mojima proveo 
nezaboravne dane. Na povratku amo zadržavao sam se punih 15 
dana u Veneciji. Kakov lijep grad za slikara! Kakov Paoli, Tizian, 
Palma, Giorgione! To su pjesme za oči za gledanje, djela, koja se 
ne dadu opisati, treba ih vidjeti! Nakon svog povratka u Rim 
radio sam svakojake studije, a i jednu oveću sliku, koju treba 
odmah poslati u domovinu. To je neka vrst muze, koja herojskom 
hrvatskom narodnom pjesmom inspirira pjesnika (Gundulića) a 
za taj sujet me inspirirao jedan naš pjesnik. Eto, predragi moj 
Giuseppe, izvatka iz mog dnevnog rada. Ne mogu da napustim 
nadu, da cu jednom poći u Napoli i Siciliju (nikad mu se nada 
nije ispunila). Ali sam prisiljen, da ostanem tu, možda ćemo se 
vidjeti buduće godine. Carissimo, one dane, što smo ih zajedno 
proveli, a Vi mi od umjetnosti toliko pokazivali, najugodnije se 
sjećam ... II vostro Luiggi Karasz. 

Iza ovih izjava primirio se Karaš bar u toliko, da je bez srdžbe 
primio 1 Pfeiffingerova spočitanja: »Trebalo Vam je još i muzike! 
Kompozicije, koje ste poslali u Karlovac, čini se, da malo vrijede.« 
Slučajno su to bile skladbe, koje je Kuhač kasnije povoljno oci¬ 
jenio. Zatim Pfeifinger svršava pismo: »Ohne griindliche Vor- 
kenntnisse, mein Lieber, kann man kein Musiker sein!« ali mu 
ujedno javlja, da je biskup Haulik za nj opet poslao 100 fl., no 
taj novac treba Karaš da čuva za konačni povratak u domovinu. 
»Dosta je bilo tih devet godina u tuđem svijetu!« — Sestre pako, 
koje se u svojim pismima nikada ne žale, što od najstarijeg svog 
brata nemaju baš nikakove pomoći ni koristi, zabrinutim rije¬ 
čima ga dozivaju kući, želeći, da još stigne na vrijeme, da im 
roditelje portretira. Otac je odavna tako oslabio, da ne može da 
radi, uzeo jeftinog kalfu, a taj poslove samo kvari. Starac dodaje* 
drhtavom rukom: »Mein innigst geliebter Sohn, lieber, guter Lois! 
Nach allem dem, was ich hore, komme einmal schon aus Rom 
zuhause, indem sich alles mit mir nach Dir sehnt. Du hast mir 
einen grossen Kummer gemacht mit Deinen langen Stillschweigen. 
Darum bitte ich Dich, komme bald. Es kiisst Dich 1000 mal Dein 
alter Vater und die liebe Mutter.« To je očevo posljednje pismo. 

No »Lois« ni sada ne piše kući, jer bi im se samo jadao, i nji¬ 
hovu nevolju time još i povećao. Svijestan je svoje krivnje, ali 
nema energije, ni odlučnosti, da sa sebe strese slaboću. Nekakova 
ga tvrdokorna pasivnost uporno sili na neizvjesno čekanje nečega, 
što bi ga moralo spasiti. Sad bi opet htio da radi, ali nema prilike. 
Tad se dosjeti ilirskog vođe, moćnog dr. Ljud. Gaja u Zagrebu., 
te mu se izjada: »Roma 21. siječ. 1847. 

» . . . Vama će poznato biti, da ja ovdje u Rimu više se dugo 
nemogu zaderžati, poklem podpore od kuće više neuzimam, a 
ovdje preveć slikarah i umetnikah imade, koji samo od strancih 
živu. Ovi pako ovog godišta malo su Rim potražili, zato i umet- 
nikom zlo ide. Ja imadem više prijateljah, koji bez novcah ostali 
jesu, kako i ja. Ali išlo zlo ili dobro, do svibnja ovdje ostati moram, 
ako i crk ... od gladi kanoti pas. Ja sam se počeo jednu umetnost 
učiti, to jest od kruha i vode živeti. A vidim, da se može obstojati 
na taj način. To bi meni još najmanje glavu lomilo, jer moj želudac 
netraži ništa osobitoga, samo da je pun. Ali da ja nemogu deržati 
modela, to je strašna stvar, koja mene silno boli . . .« A onda pita 
dr. Gaja, da li mu je g. Pfeifinger predao ona dva nacrta, što mu 
ih je poslao, te od kojih bi on bio voljan da izradi dvije slike, da 
bar toliko zasluži, koliko mu treba za život i za modele. Drugi 
put stavlja Gaju prijedlog, neka se u Hrvatskoj ustroji društvo, 
koje bi njegovalo umjetnost, a talentiranim mladićima pružalo 
sredstva za njihovu naobrazbu. 

Ali od nikuda glasa, ni odgovora. »Prvi ilirski slikarski talenat« 
osjeti gorko, da ga njegovi mecene pomalo sasvim napuštaju. No 
kolikogod ga zvali kući, ne će da im dođe kano propali genij, 
proletar, već hoće, da svoj boravak u Rimu završi jednim velikim 
uspjelim djelom, pa da tek onda svijetla lica i primirene savjesti 
stupi pred gospodu karlovačku. Da li će mu to uspjeti? Možda, 
da nije od iskona određen, vazda da pati, da kuburi, da bude 
ponižen i sputan, a preslab, da se umišljenom svom fatunu odupre. 

Karlovac i Zagreb zaista su na Karasa gotovo i zaboravili. 
U osvitku revolucionarne godine 1848. imali su tamo važnijeg 
posla i realnijih interesa. Pogotovo Karlovac, koji je stajao 11a 
granici c. k. Vojne Krajine, vazda na udaru turskom zulumu i 
navalama. Ovdje je bio i štop slunjske regimente, a osim toga sva 

sila austrijskog, njemačkog časništva i njihovih dama, koji su htjeli 
da taj kraj sasvim ponijemče, pa se rugali »ilirskim fantastima«. 
Međutim se moćno raspalile patriotske duše, pjevale se ilirske 
pjesme, slikale se slike patriotskog značenja, premda većinom po 
doseljenicima, koji se laćali posla lih radi zarade. Tada je Karaš 
držao, ako bi bio svojoj domovini po distansi bliži, pa slikao 
rasplamćenom svojoj domorodnom dušom, da bi mu i radnje 
mnogo više vrijedile od onih stranih mazalaca. Treba dakle, da se 
već jednom odluči na povratak. 

Da mu se kalež jada napuni do vrha, stiže mu vijest, da je 
preminuo predobri otac, strpljivo i pobožno, kako je živio. Umi¬ 
rući sam je zatražio, da mu zapale svijeću, a vječito pitao, da h 
još nije kući stigao Lois. Nikad za tih devet godina izbivanja on 
ne bi sinu ništa prigovorao ni od njega tražio pomoći, ali u na¬ 
stupu smrtnih muka, njegovo je oko zabrinuto kruzalo po brojnim 
mladim glavicama neopskrbljene djece. Jednu je kćerku bio 
žrtvovao za ženu 65-godisnjem starcu, pa ona iza dvije godine 
nesretna braka umrla. Zato je ostale pndrzao kod kuće, pa makar 
i oskudijevale. 

Zakopavši oca, sestre pismeno pitaju brata, sto sad? Preselne 
su se s majkom u jednu jedinu sobicu, rasprodavši sve, sto se 
dalo unovčiti, pa još uvijek nastavljaju očev zanat. »Oh, koliko 
muke, dok zajedno zaslužimo jednu jedinu forintu!« a najveća im 
je žalost, što je najmanji bratac — njihovo ljubimce, živahni, 
oštroumni Jurica, prije 40 dana oslijepio, a nemaju cime, da ga 
liječe. 

Kraj čitanja ovog pisma, Karaš zapane u krajnji očaj. Ako se 
sada vrati kući goloruk, bez zaslužbe, kako da sestrama pomogne? 
On se sada obrati pismom na Kukuljevića, ne bi li se za njega 
našlo u domovini kakovo zaposlenje. Kretom pošte pozove ga 
Kukuljević kući, buduć da će njegov otac Antun Kukuljevic na¬ 
stojati, da Karasa namjesti za učitelja risanja. Mladić god. 1848. 
pohrli najprije u Karlovac, a za nekoliko dana kasnije u Zagreo. 
Duša mu bila puna tjeskobe i sumnje, kako će vršiti učiteljsku 
službu, dok za nju nema ni volje, ni spreme. On mrzi svaku stegu 
i svako dociranje, pa sluti unaprijed, da će biti los pedagog. Silom 

prilika ipak će morati da pokuša. U Zagrebu nađe sveopći ratni 
metež, škole na neko vrijeme raspuštene, pa je morao — kraj 
najveće oskudice i gladi — da čeka sve do jeseni god. 1849., kad 
bi mu napokon dostavljen prijepis platežnog naloga, upravljen 
na upravitelja zavoda, na kojem je Karaš bio započeo svoje uci- 
teljevanje: 

Velečastni gospodine! 

Da je gospodinu Vjekoslavu Karasu, privremenom ovdjašnjem 
risarskom učitelju, godišnja plaća od 300 fl. i 60 fl. za godišnji 
stan, od 19. o. mj. u običnih mčsečnih rocih iz matice skolske 
kod područne političko-zakladne pjeneznice u Zagrebu oprede- 
ljena, usleđ dopisa visokog banskog Veća od 14. stud. 1849. Vami 
znanja i ubaveštenja radi time priobćujem. 

U Zagrebu 20. stud. 1849. 

Biskup Josip Schrott m. p. 
verh. ravnitelj školah 

Naslov spisa: Velečast. gosp. Vatroslavu Verbanicu, visje po¬ 
četne učione privremenom meštarskom upravitelju u Zagrebu. 

Tako bi Karaš napokon u početku listopada 1849. dodijeljen 
za privremenog učitelja risanja na produžnom (šegrtskom) tečaju 
na trivijalnoj školi u Zagrebu, koja se zajedno s muškom prepa¬ 
randijom nalazila u Poštanskoj ulici (gornja Opatička) ispod 
Popovog tornja, a nastanio se u drugom katu stare dvokatnice 
br. 971. u Dugoj ulici nasuprot kasnije Albrechtove tiskare. Sestre 
su bile presretne, da im je najmiliji brat blizu, dok od brata 
Alberta, koji nikada nije našao pravog, stalnog zanimanja, nisu 
imale ništa do jada i neprilika. Najmilija Vjekoslavova sestra, 
Dragica, odmah poslala za njim u Zagreb njegovu frulu i gitaru, 
pa ga počešće izvješćivala, kako su uredili novi svoj, joŠ bjedniji 
život. Karaš bi rijetko kada pošao u Karlovac, jer su za ratnih 
vremena putne prilike bile vrlo rđave. Dogodilo mu se jednom, 
da je bio izgubio putnu dozvolu, pa se među spisima sada nasla 
mala potvrda: 


63 


Gosp. Vjek. Karaš putuje u svom poslu u Karlovac, i zaboravil 
svoj putni list, dakle može se civilno i militarsko poglavarstvo 
rečenoga gospodina, mirno tamo i natrag putovati pustiti. 

U Jastrebarskorn 25. velj. 1849. 

Dragutin Odi 

satnik i povjerenik sigurnosti. 

U tom novom zvanju, u kojem nije bilo nikakove pobude za 
umjetnički rad, osjećao se Karaš opet malodušnim i sapetim. Morao 
je silom prilika da se lati elementarnog risarskog podučavanja, 
premda u njega nije bilo ni trunka interesa za neuke šegrte, ni 
za didaktičku osnovu rada, dok su glavna uzgojna sredstva za 
uzdržavanje školske discipline bili šiba i zatvor s gladovanjem. 
Negativni plodovi njegova neiskustva i nesposobnosti za učitelja 
pokazivali se već za kratko vrijeme. U prosincu 1849. je viša 
školska oblast putem cirkulara pozvala sve šegrtske škole u Hr¬ 
vatskoj, da podnesu risarske radove učenika, e da se prosudi, kako 
je mladež napredovala, i to za godišta 1847. 1 4$., te 49- do 
prosinca. Dok su učitelji iz pokrajine priposlali uspjele radove od 
dvije i pol godine, Karaš je imao samo početničkih risarija od 
dva i po mjeseca, izrađenih teškom, nevještom šegrtskom rukom. 
Među svim đacima našao je tek trojicu s talentom, pa ih je na 
svoju ruku — mimo školske osnove — uputio u slobodno risanje 
1 stvaranje. No to mu je pedantna školska oblast najviše zamjerila. 

Zato je primio donji dopis, datiran 6 . prosinca 1849., potpisan 
po samom biskupu Schrottu: 

Gosp. Vjek. Karasu. Velečastni gospodine! Uzorite proizvode 
mestne Vaše risarske učione, koje ste amo dostavili, Vami se u 
prilogu ujedno sa opazkami u tehničkom, i umetnom obziru po 
višnjem mestu učinjenimi s tim nalogom vratjaju, da u smislu tih 
opazkah shodna učinite, te potrebiti im uspeh pribaviti nastojite. 

Prepis priložka: Opazke verhu predloženih risarskih proizvodah 
učione u Zagrebu za god. 1847.—48.: 

Ova učiona, koja je samo 10 proivodah predložila, u razmeru 
ostalih učionah trojedne kraljevine, jako malo učinila je, i za 
iznimkom proivodah pod br. 4-I, koji samo sredno izvedeni jesu, 
takove proivode predložila, koji nikako pram zahtevanju zado¬ 

voljiti mogu. Mora se dakle učitelju strogi nalog dati, da svakako 
obzir uzme na to, da svaki zanatnik (ili Profesionist), od kojih 
samih gorenavedeni proizvodi narisani jesu, takve izvore risa, koji 
u njegov dotični zanat (Gewerbe) udaraju, zato pozivan bude, da 
takove predmete u svom radu sa posebnim narisanjem mučnih 
u d a h polag velikog merila (Detail-Zeichnungen in grossem 
Maasstabe) izvedeni budu, koim točno izjasnjene (genau Deklara- 
tion) u narodnom jeziku pridati se mora, s tim više, pokehdob 
kod ove učione dosta veliki izbor dobrih temeljnih izvornikah 
(Originale) se nalazi. — Proizvodi slobodnom rukom bez svakoga 
izraza i bez svakog nameranog izvoda nemogu se razsuditi, zato 
učenik prije u risanju manjih, predmetah se uvežbati mora, bez 
kojih u risanju umetnih predmetah nigdar dobro podučen može 
biti, još manje pako u zvanju svom zadosta činil bude. 

U Zagrebu 15. stud. 1849. 

Baron Zornberg v. r. 
gradjevni izvestitelj 

Negodovanje, što ga je neiskusni učitelj izazvao prvim dokazom 
svoje nesposobnosti, osvetilo se i materijalno. Bansko Vieće ga 
zapostavljalo i u berivima. Zato je 21. listopada 1850. jadni slikar 
upravio na oblast molbu, kojoj je koncept sastavljen od strane 
ruke: 

Pokorno podpisani prije godine danas postavljen je za učitelja 
risanja kod ovdjašnje pučke škole sa platjom od 350 fl. Svi ostali 
učitelji ote škole dobili su već prošaste godine u ime skuparine 
povetjanje platje za tretjinu, i oni toga dobivaju i 3 fatih drvih 
na godinu. Ja jedini niesam mogo te polakšice zadobiti, i stojim 
jedared sa mojom prijamnom platjom. Budući pako da skupotja 
od dana sve vetja postaje, i ja već nisam kadar sa mojom dosadnjom 
platjom izlaziti, stoga slavnu bansku Vladu pokorno molim, da 
i meni kao i ostalim učiteljem platju za tretjinu povećati i drva 
ili kakov relutum zanj dopitati blagoizvoli. 


Slavne banske Vlade najpokorniji 

Na tu molbu bio je Karaš otpušten iz službe. 


Vjek. Karaš 


Kolo 5 

Da svoje izdatke svede na najmanju mjeru, preseli se na Potok 
u Dominikovu kuću, među najbjedniji purgarski svijet, a odavle 
pisao svojim bivšim dobročiniteljima u Karlovac, neka mu po¬ 
mognu do zarade. Kao najgorča ironija njegovog zlog Udesa dobi 
napokon narudžbu, da za karlovačku Tridesetnicu slika cimere 
sa dvoglavnim orlom. Spao je na onu slabu granu, na kojoj je 
nekoć započeo kao pomagač u patroniranju i mazanju zidova. 
Sada je trebao čak i jamca, pa se našao neki dobričina, koji je 
za Karasa potpisao donji revers: 

Dolje podpisani zavezujem se u slučaju, ako bi gospodin Vjek. 
Karaš preuzeo djelo, pribavljenje cesaro-kraljevskih orlovah za 
Tridesetnicu, u slučaju potrebne kaucije uvek pripravan jesam, 
takovu sa imetkom izkazati. Tverdim sa mojim ručnim podpisom. 

Andrija Kunić 

Te su nesnosne prilike grdno sapinjale ponosnu Karasovu dušu. 
On je vidio, da ovdje ne će nikako napredovati u umjetnosti. 
Od karlovačkih imućnika malo da ga još tko podupirao na¬ 
rudžbom. Vjerni mu ostali Mijo Krešić, književnik, koji je naručio 
velike portrete svojih roditelja Ane i Miška (sada vlasništvo poro¬ 
dice Milan Krešić u Zagrebu), te koji u svojoj autobiografiji piše: 
Iste g. 1833. me u gimnaziji najviše zanimala slikarija, koju sam u 
slaboj karlov. risaonici ponešto naučio. Tamo je i mali 
Karaš učio risanje, te je njegova vještina uda¬ 
rila u oči«. — Nije ga ostavio na cjedilu ni bogataš Nikola 
Vranyczany, ali je Karaš njegove darove primao samo u ime 
posuđivanja. Za jedan takov slučaj doznajemo iz pisma njegove 
sestre Magdice: 

Karlovac, (bez datuma) Lubleni brate! Naša seka Karolina bila 
je kod g. Vranyczany i nemu tvoje pismo predala. Kad on pročita, 
samo se nasmije, i njoj kaže, da ništa zato, ako mu sada nisi poslal, 
da budeš vre onda, kad buš imal. Drugo zarad kipa je bila kod 
g. Krešića, on joj je kazal, neka ide Pfeifingeru, a ovaj joj obećah 
da bude gledal, da se kip odmah proč pošle, kad Karlovčani nisu 
kadri ga platiti. U ponedeljak smo našu dragu seku Mirnu zakopali. 
Dobila je Anginu, i gotova je bila za dva dana. Najviše nas žalosti, 
da ju nisi portretirah Bog je tako hotel, sad već nije drugo. Dragi 

brate, molim te, čuvaj se od prehlade. Lepo pozdravlenje od svih 
nas i poznatih. Zbogom ostaj, dragi brate, Tvoja seka Magdica 

Slavjanka do smerti. 

U budućem pismu nastoji Magdica da ispipa, da li se brat u 
Zagrebu zaljubio, pa mu nalaže: »Pozdravi mi tvoju za mene ne¬ 
poznatu dragu. Dragi brate, mene bi jako veselilo, da bi barma 
jednu dragu švogoricu dobila. Piši mi, molim te drugiput, kako 
se zove, da budem vender njezino ime znala ...« 

Ali za brata, čini se, da su ljubavni porivi bili odveć sveti i 
tajanstveni, jer ih ne spominje ni u samim đačkim pismima Mayeru. 
Međutim su njegovi portreti već bili na glasu radi sličnosti i živosti. 
Jednoć dobi pismenu narudžbu, koja je tipična za tadanji pre- 
obzirni slog: 

Agram, den 20. Juni 1850. 

Schatzbarster Herr! 


Erst muss ich Sie bitten, meine Zeilen nicht misszudeuten, und 
giitigst zu entschuldigen, dass ich Sie mit einer Frage belastige, 
nahmlich wieviel Sie fiir mein Portrait wiinschen. 

Gerne wiirde ich Ihnen einen Theil des Betrags senden, fališ 
es Ihnen nicht unangenehm ware. Ich sende Ihnen Papier und 
Bleistift, damit Sie sich nicht aus dem Bette bemiihen miissen (po 
svoj prilici je upravo bio bolestan). 

Mit Achtung 


Julie Stiegler 

(to je prezime stare zagrebačke trgovačke porodice) 


Tekar god. 1852., kada Karaš još uvijek nije bio kadar, da u 
domovini steče položaj, koji bi ga obranio od krajnje oskudice, 
stao se za njega intenzivno zauzimati Ivan pl. Kukuljević, koji je 
tada bio načelnik »družtva za hrvatsku povijesnicu« i podpred- 
sjednik »Matice ilirske«. Dogovorno s banom Jelačićem i s hrvat¬ 
skim^ viđenim rodoljubima on pozove Karasa, neka se odmah 
odluči, ne bi K pošao u Bosnu, da za najotmjenije ovo ilirsko 
rustvo možda sa stipendijem — snima slike starih narodnih 
spomenika, crkava, ikona i historičkih slika, pa i romantične pre- 

djele bosanske. To je bilo u vrijeme, kad je okrutni austrijski 
ministar, barun Alexander Bach, nad grobom Ilirizma bio posadio 
svoj željezni stijeg. Hrvati su tada u prinuždenoj pasivnosti htjeli 
svojim ugnjetavačima da pokažu ponosnu svoju drevnu tradiciju 
na temelju isprava i slika, da se vidi, kako je njihova kultura starija 
od mađarske, a pogotovo u Bosni i Dalmaciji starija čak i od 
rimske. Zato se i sam Kukuljević spremao na važno svoje istraži- 
valačko putovanje po slavenskom jugu. 

Taj poziv mora da je Karasa silno obradovao, jer se za tri dana 
odlučio na put. On se suznih očiju oprašta od jadne svoje sobice 
na Potoku, od posljednjih najtežih godina svog dosadanjeg života, 
te krene preko Save u Bosnu, gdje ga je čekala, premda kratka, 
ali najsretnija era rada. Kukuljević, koji ga već poznavao u dušu, 
držao je »da je Karaš nestašne ćudi, vrlo dobrog, blagog srca, ali 
da bi uvijek htio da putuje, da mijenja okoliš«. Zacijelo je Kuku¬ 
ljević slutio, da će šaroliki bosanski život mladog slikara osvježiti, 
podati mu nove pobude i vidike, te da će u njegovim koncepcijama 
ojačati patriotska žica. Bilo je skrajnje vrijeme, da ga je izvukao 
iz kukavne učiteljske službice, u kojoj bi talenat bio zahirio, 
možda i sasvim propao. »Hrvati bi tada žalili mnogogodišnje žrtve, 
a domovina bi opet ostala bez rodjenog sina umjetnika-slikara.« 

Putovanje po gorskim bosanskim krajevima, bez određenog 
vremena i označenog cilja, za bohemsku je Karasovu dušu zaista 
bilo osvježenje. Vrludao od mjesta do mjesta, zaustavljao se tamo, 
gdje bi naišao na koju drevnu crkvu, od Turaka opustošenu ruševinu 
dvorca, na ostatke historičkih spomenika, na starinske slike i ikone, 
pa bi žarkim uzbuđenjem kopirao, skicirao, svoju omašnu mapu 
punio, a pogdjekada čitavu zbirku slao u Zagreb »Društvu za 
domaću poviestnicu«. 

Na svom putu dodje do Sarajeva, da po odredbi Kukuljevićevoj 
tamo slika bosanskoga kralja Tomaša po preostalim narisanim i 
naslikanim fragmentima. Dok je na tome radio i svoje djelo sjajno 
izveo, dočuo je za njegov boravak u Sarajevu moćni Omer-paša, 
koji se za sve prilike u Hrvatskoj vazda toplo zanimao, pa mu je 
bila poznata i Karasova umjetnost. On ga pozove k sebi na dvor, 
da se na neko vrijeme kod njega nastani, pa da njega, malu 
kćerčicu i neke turske velikaše portretira. 

Omer-paša, veliki vezir i vrhovni turski glavar nad Bosnom i 
Hercegovinom, imao romantičnu prošlost, u mnogočem nalik na Ka- 
rasovo momaštvo. Bio je nekoć kršćansko ličko dijete iz sela Janja- 
gora kraj Plaškoga, imenom Mihalj Latas, beskućnik, koji je pobjegao 
za kruhom u Dalmaciju, a tamo našao zaštitnika, bogatog turskog 
trgovca. Ovaj ga sobom poveo u Carigrad videći, da je dječak 
vanredno bistar, snažan i hrabar, pa ga na svoj trošak smjestio u 
carsku vojničku akademiju, uređenu moderno na francusku. Po 
vremenu, sposobnostima i sreći, Omer se uzvinuo sve naviše, dok 
nije dotjerao do zapovjednika svekolike turske vojske. 

Potajno u svom srcu Omer-paša ostao je vjeran svome rodu i 
domu, pa i kršćanstvu. Kad bi se nalazio u blizini svog rodnog 
sela, on bi noću potajice s malom pratnjom konjanika dojašio 
do crkve, tamo poljubio zidine i ostavio kesu zlatnika za siromašne 
ličke seljake (pričao otac doktora U. Trbojevića, rodom iz istog 
sela). Bio je lični prijatelj hrvatskoga bana Josipa Jelačića, a svoja 
tri sinovca, Petra, Stjepana i Todora Latasa, kapetane i majore u 
austrijskoj vojsci, u graničarskim regimentama, darivao je pre¬ 
krasnim turskim konjima, da se njima služe za obranu roda i doma. 
Karaš se silno začudio, kad je u pašinom konaku, usred orijentalne 
raskoši, koja ga okruživala i zanijela, u Omerovom društvu našao 
i siromašne bosanske franjevce, koji ni pred kim ne bi krili pro- 
planutog svog rodoljublja hrvatskog. 

Tu bi često zalazio fra Grga Martić (1822.—1905.) Hercegovac- 
pjesnik, koji je u Sarajevu župnikovao od g. 1850.—54., zatim bio 
poslan u Bugarsku i Rumeliju, na svoje se mjesto povratio 1863., 
te u Sarajevu dočekao čak i svoju dijamantnu misu. Naprednim 
duhom i širokim pogledom na svijet, on se vazda neustrašivo borio 
za jednaka prava čovječanstva, »za svakog čovjeka, bilo da se 
krsti ili klanja«, a napose se zagrijavao za ilirski pokret, u kojem 
je nalazio narodno oslobođenje svih južnih Slavena. Napisao je 
omašno djelo »Ustanak u Bosni Hercegovini«, ispjevao mnogo 
junačkih pjesama, kano »Osvetnicima«, »Osmanidu« pa ga Va- 
troslav Jagić nazvao »Homerovim nasljednikom«. Čiste intencije 
njegova djelovanja pribavile su mu simpatije i odlikovanja i kod 
okrunjenih glava, kano kod austrijskog cara i kralja te turskog 

sultana, a Jugosl. akademija u Zagrebu ga imenovala svojim za- 
časnim članom. 

Još većma je budilo Karasov patriotizam i nemirnu mu ćud 
prisutnost bosanskog franjevca Ivana Jukića (1818.—1857.), koji 
je zajedno s fra Grgom Martićem u slavu Omer-paše ispjevao 
»Slavodobitnicu« »što je utišao Turke i kršćanima otvorio ljepšu 
budućnost«, a bio najmarniji sabirač narodnih starina po Bosni, 
bilo žive riječi i pjesme, bilo već zaboravljenih narodnih rečenica, 
zagonetaka, pjesama i napjeva, i priča. Bosanski je narod ovo veliko 
djelo nazvao »Jukićke«, a samoga sabirača »Naš Vuk i Gaj«. 
Izlažući se svim političkim progonima, svom dušom je radio na 
podizanju svijesti i kulture u bosanske raje, bunio se iskreno i 
otvoreno protiv turskog krvološtva, dokazivajući to rječju i 
perom u svom velikom djelu »Zemljopis i povijesnica«, u kojoj 
iznosi želje kojih 600.000 bosanskih Hrvata, da se riješe turske 
prevlasti. Omer-paša je tog idealnog buntovnika dosada zaštićivao, 
no iza izlaženja te opasne knjige ga noću na magarici otpremio 
iz Bosne. Kasnije je biskup Strossmayer našao Jukića u Rimu, pa 
kao veliki prijatelj slobodoumnih narodnih mučenika, poveo fra¬ 
njevca sobom u Slavoniju, te mu dao kapelani ju u Trnovi (vidi 
»Zapamćenja fra Grge Martića«, pod starost diktirana prof. Ko- 
hariću). 

Karaš se našao na Omer-pašinom dvoru u Sarajevu, za vrijeme 
najveće slave i moći bosanskog tog velikog vezira. Nesebičnost, 
platneni patriotizam i samoprijegor tih triju narodnih heroja, kraj 
fantastične raskoši okoline, djelovali su na maštu mladog slikara 
vrelim oplođivanjem, bujicama ideja i inspiracija. Štogod je tamo 
radio, odavalo je veliku patriotsku toplinu, koja mu se tako upila 
u dušu, da mu je ostala trajna do smrti. Tamošnje Karasove slike, 
crteži i portreti poprimili su živost i šarolikost južnjačku i lakoću 
stvaranja, zato portreti turskih mogućnika spadaju među najbolja 
Karasova djela. Oni pokazuju i oslobođenu dušu stvaraoca od 
sitnih dnevnih briga i nevolja, ali i činjenicu: Da akademska 
naobrazba kojiput sputava rođeni talenat, pa da su bile oprav¬ 
dane riječi Kossenove: »Schaffen Sie selbst etwas Grosses!« 

U Sarajevu boravio je Karaš pol godine (a ne godinu i pol) 
sve do ljeta g. 1852. Kad je bio započeo drugi, veći portret 

Omer-paše, koji ga prikazuje u naponu ljepote i dostojanstva u 
njegovoj 40. godini, kraj sasvim posijedjele mu brade, odjednom 
se prilike naglo promijeniše. Omer-paša bi iznenada pozvan u 
Carigrad, budući da se pomalo spremala tursko-ruska vojna, pa 
bi odabran za vrhovnog vojskovođu. No o tom naglom pozivu 
ima još jedna politička verzija: da su neprijatelji Jelačića bana na 
bečkom dvoru širili vijesti, da se ta dva prijatelja spremaju na 
samostalnu vladavinu: Jelačić kao kralj hrvatski, a Omer-paša kao 
vladar nad Bosnom i Hercegovinom. 

Omer-pašino mjesto zauzeo je u Sarajevu Ćamil-pasa, čovjek 
sasvim niskih poriva. Sarajevski se dvor, dotada donekle nalik na 
mecenatsku kulturu renesanskih malih dvorova talijanskih, naglo 
prometnuo u tipični turski konak. Kršćani iz njega selili, a s njima 
1 Karaš. On se najprije vraćao u Karlovac, gdje je pod trajnim 
dojmom proživjelih idealnih dana dovršavao veliki portret Omer- , 
paše — koji Kukuljević drži za najbolje djelo slika- 
r o v o — te ga poslao u Carigrad. 

Boraveći sada čas u Zagrebu, čas u Karlovcu, Karaš je^ od 
god. 1853. dalje radio na ovećim slikama, kao »Oproštaj serezana 
od svoje porodice« sa 14 lica, kupio dr. A. Zdencaj od Ravne, 
a kasnije ju poklonio narodnom muzeju. Zatim »Slunjkinja« nasli¬ 
kana za dr. Lj. Gaja, »Neapolitanka goji cvijeće« i »Graničarka 
košarom na glavi« (obe u narod, muzeju). Ali su iščezle »Grani¬ 
čarka sa zipkom na glavi«, »Obraz nepoznata čovjeka« sa zanim¬ 
ljivom podjeljbom sjena, i Bog bi ih znao koliko drugih. Od 
Karasovih 40 ovećih uljenih slika bilo ih je u muzeju vise, pa * 
zanimljivih crteža, studija i skica. Sve su bile zapisane u prvom 
muzealnom inventaru, a zatim nestale. Nekoje se kasnije našle u 
peštanskom muzeju, kao tamošnje »vlasništvo«. 

Radeći ujedno na nekoć obećanim velikim oltarskim slikama 
— od kojih župnik Bencetić nije našao nijedne u karlovačkim 
crkvama — vježbao se i u dekorativnom slikanju većih dimenzija. 
Možda ga je za to animirala činjenica, što je prvi njegov učitelj 
u Firenzi, Salghetti-Drioli, preselivši se odavna u svoj rođeni Zadar, 
sada na poticaj Mate Vilovića, okružnog tajnika zadarskog, izra¬ 
đivao »Cara Dušana«, dekorativnu ogromnu sliku poput poznate 
mu »Jugoslavije«, i to po Preradovićevoj pjesmi. Tamo je ilustriran 

ZAVJESA-LEPEZA U HRVATSKOM NARODNOM KAZALIŠTU U ZAGREBU 
S KARASOVIM MEDALJONOM „DJED I UNUK” 


momenat, dok vila govori caru Dušanu: »Obiđosmo carstvo tvoje, 
sve ostalo propalo je!« — A prikazuje cara, kako klone u grob, 
dok su u pozadini grupirane gomile narodnih tipova. Kako dr. 
Iso Kršnjavi u jednoj svojoj umjetničkoj studiji kaže, da je utjecaj 
prvog učitelja uvijek najtrajniji, te da ostavlja u duši učenika 
neizbrisive dojmove, to je moguće, da je mekana ćud Karasova 
kraj velike svoje ljubavi za prvog svog učitelja pridržala i ukus 
za velike forme. Dosjetio se tada svojih akvarelnih dekorativnih 
slika, prema drevnim narodnim baladama, koje je nekoć bio 
izradio u Rimu, pa sada izvodio u ulju »Vila oduševljava Gundu- 
lića na pjevanje« — koje je nažalost također nestalo — a zatim 
»Djed i unuk« o kojoj Kukuljević sudi, »da se na toj slici 
zapažaju sve odlike kasnijeg Karasovog stva¬ 
ranja, da je risarija vrlo dobra, distribucija osoba i okolice 
otmjena i diskretna, a u kolorističkom pogledu sve jasno i lijepo.« 

Od svih Karasovih slika za nas je dandanas najzanimljivija »Djed 
i unuk«, koja nam u velikom medaljonu resi našu svečanu ilirsku 
zavjesu-lepezu iz starog teatra na Markovom trgu, a s razloga toga, 
što se oko autorstva te zavjese plete mala historija. Nijemci 
naime tvrde, da je zavjesa djelo bečkoga slikara Waldmiillera. O 
tome piše i njegov praunuk, dr. Alfred Wurmb u maloj biografiji 
»Waldmiillers Gattin — aus dem Leben meiner Urgrossmutter«. 
On kaže među inim: »Waldmiiller malte, was hiezulande (naime 
u Beču) nur wenig bekannt zu sein scheint, unter anderem 
fiir das alte Agramer Theater den grossen Vorhang, der noch jetzt 
bei besonders feierlichen Anlassen in Verwendung kommt.« 

Ta se konstatacija kasnije povlačila kroz njemačke edicije, za¬ 
cijelo odanle bila prenesena u zagrebačke novine, a da nitko nije 
tu stvar temeljito istraživao. Ovo je pitanje bilo glav¬ 
nim poticajem za izradbu ove biografske stu¬ 
dije o Vjekoslavu Karaš u. 

Ferdinand Georg Waldmiiller najveći slikar Alt-Wiena (rođen 
u Beču g. 1793., umro tamo g. 1865.), došao u Zagreb g. 1811. 
kao mladić od 18 godina, a preporučio ga grof Janko Draškovič 
hrvatskom banu Ignjatu Gyulayu za učitelja risan ja kod njegove 
djece. On je u Hrvatskoj boravio do g. 1814., ovdje izrađivao 
lijepe portrete hrvatskih ličnosti, pa ga ovi i kasnije u Beču znali 

potražiti, da ih slika. Iste godine 1811. došla u Zagreb Katarina 
Weidner (a ne Weiler), sestra uvaženog bečkog portretista Josefa 
Weidnera. Ona se rano bila posvetila operi, a poslije raznih 
angažmana po provincijama, došla na »Agramer stadtisches The- 
ater« u palači grofa Amadea. U nas je bila prva solistkinja-altistica 
za operu i operetu, pa bi naše općinstvo zadivila ne samo svojim 
prekrasnim grlom, nego i žarkim crnim očima i valovitom crnom 
kosom, koju bi puštala do gležanja. 

Ovdje se s Weidnerovom upoznao Waldmiiller. Oni se zavolješe, 
za koju godinu i vjenčaše, a g. 1814. pođoše zajedno u svijet. 
Slikar je otada dijelio bohemski život putovanja svoje žene. God. 
1817. nastaniše se u Pragu, gdje je Weidnerova našla angažman 
na njemačkoj operi, odakle bi pozvana u Beč, imenovana kao 
c. kr. operna pjevačica u Karnthnerthor-Theatru (dvorskom 
kazalištu). Waldmiiller je vazda ostao uz nju, što je po¬ 
tvrđeno još i time, što bi na svakom kontraktu fungirao potpisom 
kao svjedok. U Beču ostadoše do g. 1846., a pjevačica je preminula 
g. 1850. Po leksikonu doznajemo i to, da se je Waldmuller u Beču 
dovinuo do velikog ugleda i slave, da mu je glavna odlika bila 
u genre-slikama i portretima, naročito u dječjim prizorima, zatim 
u krajobrazima, pa je postao profesorom na bečkoj »Akademie 
der bildenden Kiinste«. U pedesetim godinama života mu vid jako 
oslabio, pa su kasnije njegove slike izrađene u prejarkim bojama 
i prenapadnim tonovima. 

Po navedenim podacima o Waldmiilleru vidimo jasno nemo¬ 
gućnost tvrdnje dr. Wurmba. Kad je mladić od 18 godina 1811. 
došao u Zagreb, odnosno na imanje Brezovicu, za risarskog uči¬ 
telja, nije u nas još bilo preduvjeta za veliku ilirsku zavjesu. 
Zagrebački njemački teater nalazio se tada u današnjoj Demetrovoj 
ulici u maloj dvorani palače grofa Amadea, sve do listopada god. 
i 834. kad je ušao u zgradu »Varoškog teatra« na Markovom trgu 
Prijašnja pozornica nije bila veća od podija u sadašnjoj dvorani 
hrv. pjev. društva »Kolo«, u Zagrebu, dok se na zavjesi-lepezi vide 
velike dimenzije platna u jednom komadu od 
met. 10.30X7.10 bez kasnijeg dodatka. U ovo vrijeme 
već nije živio Waldmiiller u Zagrebu, kako je posvjedočeno ličnim 
njegovim potpisima na kontraktima njegove žene u inozemstvu. 

Po mišljenju naših stručnjaka nije ni manira slikanja na zavjesi 
Waldmiillerova. Pa da je i došao, da nam ju slika, to ne bi bila 
originalna njegova ideja. Karaš kao i iza njega mladi 
Ivan pl. Zajc, učenik konzervatorija u Milanu, imali su u F i r e n z i 
prilike, da u teatru gledaju jednaku zavjesu- 
lepezu. Za ono doba, dok je lepeza u društvenom životu imala 
vrlo značajnu i rječitu ulogu, u teatrima se za zavjese 
rado upotrebljavala ta barokna šablona. To 
potvrđuje i naš muzealni ravnatelj prof. Szabo. 

Na zamolbu autorice pregledavana je 6. kolovoza 1928. u spre¬ 
mištu hrvatskog narodnog kazališta ilirska zavjesa-lepeza po našim 
kazališnim slikarskim i tehničkim stručnjacima. Tamo je došlo do 
konačnog mišljenja, da je zavjera-lepeza naslikana od tri razna 
slikara, i to u tri razne epohe razvitka hrvatske dra¬ 
matske umjetnosti. To se moglo ustvrditi prema vrsti i starosti 
materijala, prema maniri dekorativnog slikanja za teaterske 
rasvjetne efekte, te prema historičkim momentima. 

Sama zavjesa-lepeza bez medaljona »Djed i unuk« mora da je 
nastala sredinom prošlog vijeka, sa donjim beznačajnim malim 
emblemom dječarca sa lirom, koji jaši na lavu. Mnogogodišnji naš 
slikar Trnka pače drži, da je po poznatom tipu spomenute šablone, 
gotova lepeza bila naručena u Beču. Radnja je dobra i korektna, 
pa se istodobno s istim »Leimfarbenima« te istim tonovima krajevi 
lepeze uresili slikom Crnogorca i Crnogorke. Kasnije umetnuti 
veliki medaljon u bojama 3X2*10 mt, izrađen je također u »Leim¬ 
farbenima«, ali na novijem i mnogo finijem slikarskom platnu, 
te pomnom rukom ušiven i uokviren baroknim spiralama lepeze. 
Još kasnije bila je nečija neukusna ideja, da se lepeza sa triju strana 
obrubi ljubičasto-crvenim naslikanim zastorom, ispod kojeg danas 
izbijaju tragovi preslikanih okrajaka lepeze. Povrh toga je ta 
posljednja dekoracija u sredini odozgor urešena grbom trojedne 
kraljevine sa zlatnom krunom i kosim mađarskim križićem, a 
čitava stvar izgleda usiljena i prenatrpana, kano da joj je bila 
glavna svrha, da se istakne mađarsko-hrvatska nagodba od g. 1868. 

U 60-tim godinama imalo je hrvatsko kazalište za prvi put 
svog stručnog kazališnog slikara. Taj je bio Dalmatinac Domenico 
d Andrea, koji nam je došao iz Milana, ponesavši sobom vlasto- 

ručno izrađene vrlo vrijedne akvarelne skice za pozorišne scene- 
rije, kako su se rabile u Milanu, Bernu i Pragu. Ove su skice kod 
nas kroz više decenija služile za uzor pozorišnog slikanja (prema 
našim financijalnim mogućnostima), naročito za Shakespearove. 
Schillerove, Grillparzerove, Goethe-ove i druge drame. Ta skupo¬ 
cjena obilata zbirka danas je vlasništvo našeg bivšeg kazališnog 
slikara gosp. Antonini-a st. 

Ali Karasovog »Djeda i unuka« ne bi Domenico d’Andrea sam 
bio tako savršeno povećao i prekopirao na platno zavjese, kaošto 
je to učinjeno. On je bio doduše vrlo vješt dekorativni slikar, 
ali ljudske glave i lica ne bi mu nikad uspjele. O tome priča 
njegov vršnjak, spomenuti gosp. Antonini st., jednu humorističnu 
zgodicu. Dok je naime zavjesa-lepeza služila za početak i zavr¬ 
šetak predstave, to je d’Andre-i bilo određeno, da naslika zastor 
za međučinove, i to po predloženom mu uzorku. To je zavjesa 
»Božica pred peristilom« koje lebde u oblacima. Ta se zavjesa 
spušta još i dandanas u međučinu Freudenreichove »Crne kraljice«. 
Kad se ova zavjesa ukazala pred zagrebačkim općinstvom, ono se 
smijalo i izrugavalo čudnim ružnim licima božica. Zato kazališni 
odbor pozove slikara Miicke-a, njemačkog portretista u Zagrebu, 
neka božice ukrasi božanstvenom ljepotom obraza. To je Mućke 
i izvršio, ali kako mu nisu bili poznati efekti večernje rasvjete, 
to su uljenom bojom naslikana lica u večer se ljeskala i bljeskala 
u sasvim tamnim tonovima, kano da su to mulatske ljepotice. U 
kazalištu iznova nastalo veselo kritiziranje, dok se nije našao neki 
treći slikar, koji je opet preslikao »božanska lica«, a ovima sad 
zaista nema prigovora. 

Točne naznake vremena, kada i pod kojom rukom je nastala 
koja slikarija, nema nažalost ni u analama hrvatskog kazališta ni 
u novinama. Treba naime znati, da se u prijašnje doba ni kazališni 
uređaj, ni pozorišni tehnički rad, ni režiranje, nisu smatrali 
nikakovim umjetničkim kreacijama, već samo nužnim pomaga¬ 
lima. Prospekti i zavjese bile su naprosto inventarski predmeti kao 
što i kulise. Posljednje se slikale na ljepenci, i to s obih strana, 
pa se preokretale prema potrebi scenarija. Te su kulise bile pri¬ 
čvršćene na istim letvama, na kojima su visjele i male petrolejske 
lampice za rasvjetu pozornice. Tanana jedna dugačka žica na 

svim lampicama bi istodobno produljila ili skratila fitilj, da se 
dočarava svijetao dan ili suton. Sam dobri Bog očuvao nam je 
dragu našu staru daščaru kroz 62 godine, a da baš nijedanputa 
nije buknuo požar. 

Za točne podatke o zavjesi-lepezi s Karasovim medaljonom i 
njenom postanku, upućeni smo dakle lih na pamćenje onih starih 
Zagrepčana, koji su u ono doba već imali veze s varoškim teatrom. 
U tome su nam najmjerodavniji živi članovi teaterske porodice 
Freudenreichove, kano i dr. Šaša Izaković, unuk »teaterskog fakto- 
tuma«, staroga Horera i nećak Mandrovićev, koji je kano i Dra¬ 
gutin Freudenreich čitavo svoje djetinjstvo proživio u starom 
teatru. Njih dvoje kao i mali Tošica Lesić, kasniji naš sjajni bas- 
buffo, nastupali bi u 60-tim godinama kano sitna djeca u »Don 
Juanu« kano vražići i dr. pa bi za to primali po večeri jedan ba¬ 
kreni četvrtak (4 novčića). Dr. Izaković sjeća se čak i toga, kako 
se naše kazališne zavjese slikale u »Redutnoj dvorani«, sadašnjoj 
velikoj vijećnici. 

Njihov se sud slaže u tome: Zavjesa-lepeza 
bila je u našem starom teatru — kao jedina 
zavjesa — tamo od pedesetih godina. Veliki 
medaljon »D jed i unuk s vilo m« umetnut jc 
tekar pod kraj 60- tih godina. Freudenreichovi pri¬ 
čaju o tome: Josip Freudenreich (suosnivač hrv. kazališta), ravna¬ 
telj, režiser, učitelj podmladka, glumac i operetni pjevač, odredio 
je tada, neka se u zavjesu-lepezu umetne veliki medaljon, mjera 
mt 3X2.10, prema Karasovom »Djed i unuku«, uljenoj repro¬ 
dukciji, koja se danas nalazi kod Josipovog unuka, Aleksandra 
Freudenreicha, graditelja i vođe hrv. kazališnih dobrovoljaca. To 
se onda izvršilo. No kako je prije spomenuto, kazališni slikar 
Domenico d’Andrea nije bio sretne ruke, kad bi slikao lica, stoga 
je taj posao sada bio povjeren našem »Kullissenmaleru« Roštoku, 
koji nije bio tako ambiciozan, da bi na naleđu zavjese bio zapisao 
svoje ime. Dr. Izaković sjeća se i toga, da je slika medaljona po 
prvi put reproducirana u malom objamu na naslovnom listu kazah 
knjižnice »FIrvatski repertoir« svez. I. od g. 1872., u kojem se broju 
nalazi Trnski-jev prijevod iz njemačkoga »Sin pustinje« od Fr. 
Halma i Jurkovićeva komedija »Što žena može«. 

Na temelju ovih podataka konačno je oboreno mišljenje, da je 
našu zavjesu-lepezu slikao Nijemac Ferdinand Waldmuller. 

Da je »Djed i unuk« na zavjesi zaista djelo Vjekoslava Karasa, 
imademo stvarinh dokaza. Guido Špigelski, župan, tajnik u m. 
rođeni Karlovčanin, koji stalno živi u Samoboru, te koji kroz niz 
godina pomaže autorici u istraživanju materijala za ovu biografsku 
studiju, našao je kod Vjek. Vrbančića, činovnika samoborske šte- 
dione, prekrasnu litografiranu reprodukciju u bojama o »Djedu 
i unuku«. Ova se litografija slaže u tančine i u 
nijansama boja sa medaljonom na zastoru. — 
Objam joj je 71X54 cmt, a ispod nje je litografiran tekst: 

Vjekoslav Karaš: Djed i unuk 
Umotvor izradjen u Rimu 
Svako umnožavanje zabranjeno 

Tisak Reifenstein i Rosch 
u Beču 

M. Stojšić izdao svojim troškom, a original poklonio 
Jugoslavenskoj akademiji znanosti i umjetnosti 
u Zagrebu 

I ta slika imade svoju historiju. Usprkos savršenoj izradbi prema 
tehnici onog doba i patriotskoj ideji sujeta, Karaš ipak nije bio 
kadar, da proda svoj original u ulju, izrađen kasnije prema 
prvotnom akvarelu iz Rimskog svog doba. U financijalnoj vječitoj 
neprilici on se odluči na najvulgarniji način unovčenja, i to na 
izigravanje na lutriji. Original je tada zapao nekog Šafaržika, od 
kojeg ga je prekupio Stojšić. 

Miroslav recte Košta Stojšić bio je pravoslavni Hrvat, zanosan 
amateur za skupljanje umjetnina. Njegov je bio značajan čin, što 
je god. 1860. od Josipa Freudenreicha prekupio pravo, da izda 
štampom rukopis »Graničara ili Proštenje na Ilijino«, a onda i 
»Crnu kraljicu«. Stojšić je (po kazivanju g. Špigelskoga) bio vrlo 
imućan čovjek, ozbiljan i značajan patriot. Kasnije se preselio u 
Beč, a tamo nesretnim spekulacijama i prevelikim žrtvama za 
podupiranje umjetnosti izgubio sav svoj imetak. Za njega bijahu 
u Beču najsvečaniji dani, kad bi ga pohodili Hrvati iz domovine. 

O mecenu Stojšicu i Karasovim slikama pisale su »Car. kr. 

službene Narodne novine« od 27. pros. 1858. (dakle iza smrti 
Karasove): Gosp. Miroslav Stojšić ima još jednu od najboljih slika 
prerano umrlog umjetnika Karasa, predstavljajuć slijepa starca- 
guslara, vodjenog jednim dječakom, komu kazuje vila pjesmu. 
Za ovu lijepu sliku kaže rečeni gospodin, da ju je dobio u poga- 
djanju s gospodinom majorom Mišom Atanasievićem u Beogradu, 
poznatim velikodušnim zaštitnikom naših umnih proizvodah, i 
tako se je nadati, da će to izvrstno djelo doći u najbolje ruke i 
sačuvat se za naše najpoznije potomstvo«. — (Taj major Miša 
Atanasiević bio je nekoć austrijski konzul u Sarajevu, i to za 
vrijeme Omer-paše, tamo upoznao i zavolio mladoga Karasa.) 
»Narodne novine« završuju svoj člančić: »Gosp. Stojšić ima izvan 
toga još nekoliko akvarelah od istog umjetnika i jednu oveću 
sliku u ulju, predstavljajući jednu bakanticu, kao i više kameno- 
reznih iztisakah Omer-pašinog portreta, koji je sam Karaš u kamen 
urezao. Želit bi bilo, da se nadje koj velikodušni domorodac, da 
to za narod kupi.« 

Napokon treba pripomenuti dva važna momenta. U prvom 
redu treba oprovrći mišljenje zagrebačkih novina, da je Karaš 
slikao »Djeda i unuka« inspiriran Preradovićevom baladom istog 
naslova. Pjesnik je svoje remek-djelo ispjevao tekar god. 1860., 
dok je Karaš prvu akvarelnu skicu sličnog sujeta izradio u Rimu 
između godinama 1842.—48. Nadalje je na slici još i treće lice, 
vila, koja starca potiče na pjevanje po drevnim narodnim pjes¬ 
mama. Gotovo bi čovjek pomislio, da je bilo upravo obratno, pa 
da je slika inspirirala pjesnika, tim više, što je slika¬ 
rova nagla smrt u valovima god. 1858. duboko se kosnula cijele 
hrvatske inteligencije. 

Drugi jednako važni momenat jest, što je medaljon na zavjesi 
nastao kojih deset godina iza slikarove smrti. No to je samo 
reprodukcija, kao što je i veliki novi Bukovčev zastor samo repro¬ 
dukcija originala, te je izrađena po majstorovim učenicima, a on 
njihov rad samo nadzirao. Od ovog uzusa treba izuzeti jedino 
fresco-slikanje, gdje umjetnik na svježe zidine naslika izravno 
original svoga umotvora. 

O kasnijoj svojoj slavi nije Karaš ništa mogao da sluti. Po¬ 
sljednje njegove godine života bile su najžalosnije. Čitava Hrvatska 

sredinom 50-tih godina bila je zapala u tjeskobnu tišinu. Bečki 
apsolutizam djelovao je porazno na vatrene Ilirce, a kamo li na 
osjetljivu dušu stvaraoca, za kojega su glavni uvjeti za polet duše 
svijetla radost, bezbriga, materijalna neovisnost. Za onih godina 
bi Karaš svašta započimao, ali gotovo nijednu oveću sliku ne bi 
dovršio. O tome su nam jasna svjedočanstva one vrlo zanimljiv^ 
skice, koje su kasnije skupljali Kukuljević i Stojšić. 

Nemaran i bezbrižan od naravi, Karaš ne bi se ni u Karlovcu 
dosta brinuo, da nađe izdašnog posla. Što više, pasivnom indife- 
rentnošću gledao je, kako mu drugi otimlju umjetničku zaradu. 
U Hrvatskoj je od pamtivijeka običaj, da se stranac i uz slabije 
kvalitete smatra vrijedni jim u svojoj struci, nego li domaći sin, 
pa mu se i slabije radnje plaćaju bolje i kritiziraju blaže, nego li 
domaće djelo. To morade i Karaš ljuto da osjeti. Patriotske riječi 
planu kano rakete, ali kad treba pristupiti konkretnoj odluci, tad 
odnese korist obično — stranac. 

Najopasniji konkurent Karasov bio je Tirolac Matija Schieber 
iz Karlsrutha (rođ. 1807.). Došao je god. 1850. u Hrvatsku, dakle 
u najkritičnije doba njemačkog tlačenja Ilirizma, gdje bi svaki 
Hrvat bio morao podeseterostručenom snagom da odbija priliku 
za zaradu, pruženu Nijemcu. A ipak je Schieber bio primljen 
vanrednom susretljivošću, po čitavom gorskom kotaru naslikao 
po narudžbi mnoge velike oltarske slike, a godine 1852. iza po¬ 
vratka Karasovog u rodno mjesto, tamo se trajno nastanio, svoju 
agilnost spretno razvio, te se domogao i lijepog imetka. Svoju je 
jednu kćerku udao za krznara Seljana, oca glasovitih svjetskih 
putnika Mirka i Stjepana Seljana, a drugu za pukovnika Vrbanića 
u Zagrebu. Otada bi on dobio gotovo sve veće narudžbe za 
oltarske slike u crkvama karlovačkim, zatim na Trsatu, u Vukma- 
niću, Krašiću, Rečici i dr., pa i za portrete. 

Drugi nešto manje opasni konkurent bio je Vatroslav Zupan- 
čić, kojega je teretila ista kobna talentiranost neimućnika kao i 
Karasa. Rodio se u Karlovcu god. 1816., polazio tamo školu u 
franjevačkom samostanu. Odanle je jednog dana pobjegao, buduć 
da ga učitelj osudio, da za kaznu gol golcat čitav dan odsjedi 
u škafu, napunjenom svježim koprivama. A ipak se naskoro 
pokajao, jer su mu najslađi časovi u školi bili u risaonici, gdje je 

svom risarskom i slikarskom talentu mogao da pusti maha. Dječak 
je tada utekao k jednom brici, da kod njega izuči zanat, pa da 
če šarati bar po ljudskim obrazima. Poglavito pako zarad toga, 
što je kao šegrt mogao da nastavi nedjeljnu školu-opetovnicu, 
gdje je opet imao prilike da riše. Na taj je način jadnik kao 
samouk dotjerao do prilične vještine, pa je svojim svetačkim 
slikama zadovoljavao u toliko, da mu povjeriše izradbu velike 
slike sv. Margarete u filijalci župe hrnetićke, sv. Barbaru za župnu 
crkvu karlovačku, sliku za glavni žrtvenik u Lukovdolu i dr., 
a karlovačke porodice rado kod njega naručivale svoje kućne svece, 
naročito pravoslavne ikone i patrone za krsno ime. Nadalje je 
upravo vještački izveo razne rezbarije, kao jednu veliku krletku 
sa starim gradom Dubovcem. Izrađivao bi i vrlo lijepe napise za 
cimere dućana, kao što i za križeve nad grobovima, dok je u 
kamenu izradio kip Nikole Šubić-Zrinskoga, sigetskog junaka. Bio 
je i vrlo spretan, praktični zubar, pa i revan gojitelj ptica (vidi 
R. Strohal »Grad Karlovac orisan i opisan«). Da je bar jedan od 
tolikih Zupančićevih talenata našao pomoći od strane brojnih 
prebogatih Karlovčana, ubogi autodidakt bi možda po vremenu i 
naobrazbi bio stvarao i prava umjetnička djela. Ali Karlovac je 
bio u prijašnje doba vrlo materijalistički grad, pa se svaki od 
njegovih brojnih nadarenih sinova morao sam da progura do 
kasnijeg priznanja, naime oni, koji rad bijede i nerazumijevanja 
okoline nisu na po puta šuštali. Vatroslav Zupančić umro je u 
karlovačkoj bolnici i. travnja 1889., a ime i uspomena mu se 
sasvim izbrisali. 

Gotovo jedina Karasova zarada bili su tada portreti. No mora 
da je radio ili uz prenisku cijenu, ili su njegovi praktični sugra¬ 
đani njegovu bijedu odveć izrabljivali. U mnogim zagrebačkim 
i karlovačkim domovima rese porodične salone još i danas Kara- 
sovi portreti, pa se kraj municiozne manire onog doba opaža i 
vjerno i istinito shvaćanje karakterističnih značajaka modela. Tako 
je osobito vješto zapažen i izrađen prije spomenuti portret Miška 
Krešića sa zelenkasto-žutom uvenulom puti starčevom kao i 
napola ugaslim sjajem u očima. Još bolji je portret Stjepka Lopa- 
šića, karlovačkog pjesnika i brata Radoslava, historika, za koji 
tvrde, da je gotovo ravan odličnom portretu Omer-paše. 

Ženske portrete slikao bi Karaš osobitim entuzmijazmom za 
ljepotu i nježnost sujeta, pa zato svaki nosi na sebi poseban čar 
autorovog udivljenja. U tome mu je osobito uspio portret karlo¬ 
vačke prve ljepotice, mlade gospođe Mihičićke, majke naše odlične 
glumice Milice Mihičićke. Ali jednom takvom prilikom snađe 
mladoga slikara konačna tragika nesretnog mu života. Pozvaše 
ga u dom prebogatog karlovačkog veletrgovca i posjednika, Franje 
pl. Tiirka st. od Karlovac-grada. U njega je bila lijepa supruga, 
rođ. Jakšićeva iz Kostajnice, pravoslavne vjere, te troje djece: 
Franjo pl. Tiirk ml., kasniji »prvi čovjek u Karlovcu po imetku 
i po ugledu«, narodni zastupnik na saboru u Zagrebu kao i na 
ugarskom saboru u Pešti, mlađi mu brat Kamilo, koji bi trgovao 
u Trstu, i sestra Irena, kasnije udata za dvorskog savjetnika pl. 
Daubachy-a u Zagrebu. Ovo troje mladih odlikovalo se divnim 
uzrastom i prelijepim crtama lica. Dok je Irena sjedjela Karasu 
za portret, mladić se u nju zaljubio do ludila, ne misleći na duboki 
jaz, koji ga dijeli od bogatašice, kojoj sami konji pred njenom 
kočijom vrijede 16.000 fr., što je za ono doba bila bajna svota. 

O toj nesretnoj ljubavi priča još danas živahna bakica, udova 
profesora V., rođ. Vranyczany-eva: Tko bi pod večer prolazio 
mimo Tiirkovog doma, našao bi nasuprot prozora gizdave ljepo¬ 
tice Irene, zanesenog mladića, prislonjenog na zid, koji bi, zabo¬ 
ravivši na sav svijet, sumornim očima zurio gore, ne bi li ulovio 
tračak sjene ljubljene nesuđenice, koja za njega nije gajila ni 
trunka interesa. Bio je odjeven na način talijanskih slikara: kari¬ 
rane hlače, baršunasti crni kaputić, a na kestenjastoj valovitoj kosi 
vrlo širok siv Kalabreser-šešir, genijalno zavinut. Prolazniku bi 
udarala u oči meka, smeđa kratka brada, fini tanani nos, dok 
bi napola otvorene oči vazda zastirala duboka sjeta i čežnja. To 
je bio Vjekoslav Karaš, patnik-umjetnik. 

Premda je bio vrlo šutljive naravi, to je ipak sav Karlovac 
znao za njegovu »drsku ljubav«. Taj dogođaj izazivao je u gradu 
golemu senzaciju, što više zaprepašćenje. Kolike li smionosti, da 
se jedan »siromašni moler«, obrtnički sin, usuđuje da podigne oči 
spram mlade dame iz najbogatije i gotovo najviđenije karlovačke 
porodice! Kolike li nezahvalnosti spram dosadanjih mu mecena! 

pruštvo, koje ga dosada nije uvažavalo radi njegova bohemstva, 
sada ga sasvim odbacilo. 

Na žalost nikakovi napisani reci od Karasove ruke ne kazuju 
nam goleme muke, koje je ta suptilna duša proživljavala. Ljubav 
mora da je bila silna i duboka, dok joj se nesretnik nikako nije 
mogao da othrva. Gušeći se u beznadnim željama, nije bio kadar 
da radi, pa se sa svojim sestricama našao u najvećoj oskudici. 
Postao živa lešina slomljene energije i teško povrijedjenog ljudskog 
dostojanstva, zapao u sve to dublju melankoliju, a na mahove 
pokazivao čak i simptome bolesnog uma. To su oni momenti, 
koje je Kukuljević — možda ne sasvim ispravno — nazvao »hipo- 
hondrijom i letargijom, radi kojih nije Karaš više mogao da radi«. 
No mi dandanas držimo, da bi ga rad bio spasio, da je u njegovih 
sugrađana bilo više uviđavnosti i pomoći. 

Kad je materijalna bijeda dostigla vrhunac, dosjetila se neka 
dobra anonimna duša, pa o stradanju talentiranog mladog slikara 
napisala člančić, koji je štampan u »Car. kr. Narodnim Novinama« 
u Zagrebu, od 16. listop. god. 1856. pod izdavateljem dr. Ljud. 
Gajem. 

»Javljaju nam iz Karlovca: Poznato je dobro cielom našem 
domorodnom obćinstvu ime našega verstnoga slikara Vjekoslava 
Karasa, koi je došavši prije jedno sedam godinah iz viečnoga Rima, 
te starodavne stolice sve umietnosti, u svoju domovinu, da tu uzme 
raditi na umietničkom polju, našao je u noj tako malo utiehe 
za svoju umietnost, da je morao iz nje berzo krenuti, te verljati 
kojekuda po tudjim zemljama, iz kojih se je, pošto je njegova 
umietnička verlina zaista eklatantno na vidik izašla, povratio u 
zavičaj, na kojem mu je kao pravom domorodcu baš žestoko 
serdce ginulo. Ali ni tada nebiaše baš od nikuda pomoći za takovo 
umietničko serdce. Od tog vriemena boravi Karaš u Karlovcu, 
u tako zabitnom kutu, kad pomislim na umietnost, koja je 
verstna cvasti samo u povećim gradovima i ondie, gdie imade 
imućnih mecenatah, koji znadu valjano prosuditi umietnička diela. 

Ako ima i onako jako malo mecenatah po našim stranama za 
kakovo umietničko poduzeće, to jlh ima jošte manje u nas, gdie 
sve snubi u materializmu, i haje i nehaje za umietnost. Ovdie 
može samo onaj slikar živieti, koi na berzu ruku u jasnim bojama 

i uz jeftinu cienu štogod mu drago namaze, pa si za svoje umiet- 
ničko ime ne tare glavu. Nije dakle čudo, da kod nas neima 
dovoljno podpore pervi talent, kad se valjano neocienjuje. Tako 
ravno nije čudo, da naš domaći slikar Karaš neima potriebite 
pomoći, da dosliedno svojemu zvanju radi na slikarii, da si time 
slavu, čestiti život u narodu, za kojeg dobro najviše je uzeo raditi, 
čast pribavi. 

Nismo mi zacielo naumili, da kujemo tog umietnika u zviezde, 
njegova dosada izradjena diela su nam najkrasniji dokaz umietničke 
verline. Nu žalibože da su i Karasa, kao što i mnogo našeg umiet¬ 
nika, prije DRUGI ocienili, nego mi sami. Tako biva u nas uviek. 
Ima tamo već četiri godine, što se je taj naš umietnik povratio 
iz Bosne, gdie je slikao poznatog turskog generala Omer-pašu. 
Kako si svak pomisliti može, koi stvari u našoj domovini valjano 
poznaje, našao je umietnik već onda malo zabave i posla za svoj 
slikarski um. Ali sada nitko više ništa ne naručuje, nitko ne kupuje, 
što je umietno, jer je to tobože odviše skupo, nepromisliv, koliko 
to muke stoji, i da je takova šta izvesti samo pravi umietnički duh. 

Izim naručenih obraznih slikah počeo je Karaš sada praviti 
slike iz našeg narodnoga života. Medj ostalim proizveo je jednu 
sliku, koja predstavlja našega slavnog piesnika Gundulića, kad 
mu vila poeziju narica (prema prvotnom akvarelu u Rimu god. 
1845.) pa onda »Pastirica Ličanka« u akvarelu, i još posve nedo- 
veršenu od prilike 3 i pol stopah dugačku i 2 i pol stope široku 
prekrasnu sa 16 licah »Odlazak šerežana« predstavljajuću sliku 
s uljem (u narodnom muzeju). Izmedju tih liepih velikom točnosti 
izradjenih slikah prodao je umietnik samo »Patiricu Ličanku«, a 
ostale čekaju sa još niekoliko umietničkih dielih, što ih je umietnik 
proizveo za svoje boravljenje u Rimu, žudno, da se koja božja 
duša smiluje, pa od umietnika kupi uz niešto bar primierenu 
cienu, da si tako obezbiedi život, i da otačbini koristi. To je pium 
desiderium umietnika, a svaki pravi priatelj domaće umietnosti 
valja svom snagom nastojati, da se želja umietnikova čim prie 
uspjehom ovienča.« 

Taj pium desiderium odjeknu živo u srcu najuzvišenijeg 
hrvatskog mecene, đakovačkog biskupa Strossmayera. On pozove 
Karasa u Djakovo, primi ga očinskom ljubavi i obzirnošću, a 

j a u smalaksaloj umjetničkoi duši probudi nove interese, preda 
slikaru vrlo ugodan posao, neka starinske portrete pokojnih đako¬ 
vačkih biskupa što obnovi, što poveća, da se time dostojno popuni 
galerija njihovih slika u yelikoj dvorani za primanje. Ondje je 
Karasa susreo dr. Ivo Kršnjavi, osječki đak, te je taj susretaj ispričao 
svome znancu dr. Viktoru Hoffilleru, ravnatelju arheološkog 
muzeja u Zagrebu. Opisao ga je i u velikoj svojoj umjetničkoj 
studiji »Pogled na razvoj hrvatske umjetnosti u moje doba« u 
naučno-književnom i umjetničkom zborniku »Matice Hrvatske« 
knjiga I. god. 1905. 

Kršnjavi priča, »da su u ono doba u Đakovu živjela dva slikara- 
umjetnika, Vjekoslav Karaš i Nijemac Sturm. Potonji je naslikao 
jedan strop u biskupovoj palači kao i razne slike u Ivankovu za 
župnika Pachmanna. Kasnije se Sturm vratio u Beč, došao na 
glas, te postao profesorom na bečkoj školi Kunstgewerbe-Museum 
am Stubenring. Mladi Karaš je pako upravo bio doživio tešku 
katastrofu, pa ga zato vladika uzeo pod svoje okrilje, da ga 
duševno pridigne. Bio je već na glasu osobito radi svoj »Djeda 
i unuka«, po kojem je bio postao popularan. No ovdje je bio 
vazda nezadovoljan, kano da nije više vjerovao u svoj 
t a 1 e n a t. Jednog dana, dok se biskup kartao sa svojim gostima, 
otvore se vrata dvorane, a unutra stupi Karaš, blijed kao smrt, 
sav obliven krvlju. Biskup i njegovi odlični gosti silno se uplašiše, 
te mu priskočiše u pomoć. Svakako je to bio neuspjeli pokušaj, 
da si skonča život«. Mi pako danas kažemo, treba znati za grand- 
segnieursku ćud vladike, koji se gnušao pred svakim surovim 
nasiljem, pa mu se zacijelo u onaj čas ogadio čovjek, koji je na 
takov način obesčastio njegov biskupski dvor. Inače si mi ne 
bismo mogli protumačiti, zašto je nesretnika odmah otpravio, te 
mu nikada u životu nije htio da oprosti taj drastični čin. 

O slikarskom radu Karasovom u đakovačkom dvoru ne spo¬ 
minje Kršnjavi ni riječi. Stoga se autorica nedavno obratila 
direktno u Đakovo, pa se tamo gđa Štefica Goršetić, mnogo¬ 
godišnja odbornica za Strossmayerov spomenik u dogovoru sa 
prec. gosp. Matijom Pavićem, generalnim vikarom, najstarijim 
divini svećenikom i historikom iz onoga najužeg kruga bisku- 

og, latila nedavno u biskupskom dvoru vrlo mučnog posla, 

pregledavajući sve preostale slike; no ni na jednoj nisu našli Kara- 
sovih inicijala. (Glede toga fakta treba pripomenuti, da Karaš 
nije sve svoje radnje signirao.) Tom prilikom se preč. gosp. Pavić 
dosjetio, da mu je vladika pričao o Karasu. Nesretnik da se u 
njegovom dvoru nalazio po godine (a ne godinu i po), no od 
započetih radova da nije nijednog dovršio, budući da je teško 
patio od duševnog rastrojenja i očite abnormalnosti. Poznato je 
i to, da je ponajviše lutao po đakovačkim tamnim šumama, te 
izbjegavao ljudsko društvo. 

Kasnije se biskup Strossmayer ipak kojiput sjećao nesretnog 
Karasa, te bi jedna njegova slika primljena u đakovačkom dvoru. 
Kad je naime g. 1869. umro zagrebački nadbiskup Gjuro pl. Haulik, 
tad se u nadbiskupskom dvoru u Zagrebu priređivala dobrovoljna 
dražba njegovih umjetnina. Tom je prilikom po nalogu biskupa 
Strossmayera dr. Rački ondje kupio jednoga Van Dycka, nekoliko 
slika talijanskih umjetnika, dvije od Zasche-a (ovoga je Haulik 
doveo u Hrvatsku), te »Jakova i Labana« od Vjek. Karasa, potonju 
za skromnu cijenu od 75 for. (vidi Ferdo pl. Šišić »Korespondencija 
biskupa Strossmayera«, rukopis upravo u štampi). 

Kad pomno slijedimo daljnje dogođaje, nalazimo Karasa od 
god. 1857. opet u Karlovcu. Svu njegovu bit obuzele su dvije 
porazne spoznaje: fiktivna nemoć u umjetničkom stvaranju i pre¬ 
zrena ljubav. Ovo dvoje mora da se jasno odražavalo u svoj pojavi 
jadnika, pa i u vanjskom njegovom liku, budući da su njegovi 
sugrađani na njega udarili sramotan žig »propalog čo¬ 
vjeka«. Ali to je bila zapravo neusklađena narav genija, koji 
je očajno lutao po nižim regionama, jer mu je nestalo snage za 
polet u svoje visine. Misao, da sam skonča svoj život — kako 
ga to bilo spopalo u svakoj teškoj krizi, pa već i u Rimu — sada 
ga sasvim obuzela, te ga nagonila na samoubojstvo, da se konačno 
zauvijek smiri. 

Da je ipak još bio sposoban za duševne kreacije, dokazom 
nam je, što je u posljednjoj godini svog života skladao nekoliko 
lijepih pjesama i zborova (u arkivu hrv. pjev. društva »Kolo« ti 
Zagrebu). Kao nekoć za vrijeme nesretne ljubavi spram Rimljanke 
Candide, tako i sada, glazba je bila jedina kadra, da na mahove 
primiri ojađenu dušu, da zatitra najtanjim i najdubljim registrima 

njezine osjećajnosti. Jedno osam dana prije naumljene smrti kompo¬ 
nirao je Karaš tužaljku na vlastite riječi, posmrtni kor za dvo¬ 
struki muški kvartet, naime za onaj najuži krug preostalih mu 
mladih prijatelja, koji ga ne bi prezirali, niti ostavili. U tom 
malenom krugu on im dotada bio zborovođom, a sa svojim divnim 
grlom najslađeg timbra prvim solistom. Prije smrti još je svaku 
pjevačku dionicu drhtavom rukom prepisao na čisto, no ovaj put 
— bez sola. 

Tada je po više dana i noći lutao po obali Korane, zelene 
bistre vode, koja svojim živim bujicama osvježuje ljudski orga¬ 
nizam. Mora da ga je rijeka privlačila svojim snažnim virovima, 
koji su za ljudski život mjestimice vrlo opasni. Na posljetku se 
odlučio za najdublje mjesto iznad »Gornjega Koša«. Ovo mjesto 
opisuje gosp. Špigelski sasvim točno: 

»Početkom 60-tih godina pr. vijeka mi smo se djaci rakovaČke 
gimnazije vazda kupali u »Gornjem košu«. To je bilo mjesto u 
Korani iza općinskog pašnjaka Gostine, jedno 150 mt dugačko 1 
10 mt široko, ogradjeno pleterom, da čuva obalu od navale rijeke 
11a kolni put. Iznad »Gornjeg koša« bila je Korana vrlo duboka, 
tamna i tajanstvena, pa joj nitko ne bi vidio dna. Mi smo se 
djaci toga mjesta vazda klonuli u strahu, buduć da su nas stari 
često opominjali: »Ovdje se je utopio mladi slikar Karaš.« 

Za grad Karlovac bilo je Karasovo samoubojstvo jedna vrlo 
neprijatna senzacija. Svatko bi osudio čin bezumnika, tim većma, 
što je bilo u vezi s imenom vrlo poštovane mlade dame. Zato 
nije nitko htio da napiše nekrolog, već su zagrebačke »Narodne 
novine« i »Agramer Zeitung« ukratko javili: »Dne 5. srp. o. g. 
(1858.) našao smrt u Korani mladi slikar Vjekoslav Karaš.« — 
Tekar 17. srpnja one god. štampao je »Neven«, koji je izlazio 
na Rijeci, u svom broju 16 . i 17. opširan članak, u kojem kaže: 
Fvo nas upravo od sprovoda vrijednog našeg umjetnika Vjeko- 
slava Karasa, koji se dne 5. srpnja utopio, kupati hoteći, 
đ ruplo je u ovogradskoj bolnici ležalo, a za mrtvoga zvonili su 
samo u pravoslavnoj crkvi, akoprem je pokojnik bio rimo¬ 
katoličke vjere.« 

Po pričanju starijih Karlovčana bio je samoubojica po tadanjem 
strogom crkvenom zakonu izopćen iz katoličke crkve, kao i od 

njezinog groblja. No ovu verziju oprovrgao je nedavno karlovački 
gvardijan i župnik »Sv. Trojice« gosp. Gjuro Bencetić, koji je 
za autentični dokaz te neistine poslao autorici Karasov »Smrtni 
list«, iz matice umrlih. U tome je registrirano latinskim jezikom: 

»Alojsius Karaš, neoženjen, u umjetničkom slikanju vrlo vješt, 
(in arte pictoria valde versatus). Mjesto rođenja Karlovac, tamo 
stanovao do smrti, vjera rimo-katolička, doba 37 godina. Uzrok 
smrti: u valovima Korane smrt našao (in undis Coranae mortem 
odinvenit). Dan i mjesto pokopa: zakopan 7. o. mj., ime i služba 
onoga, koji ga je zakopao: Joseph Jagunić, coop. loci. Sahranjen 
je na groblju »Ranjenoga Isusa« u Dubovcu, gdje se tada nalazilo 
i karlovačko groblje. 

»Ekstravagantni mladi fantasta«, koji nije umio da živi vul¬ 
garnim malograđanskim životom, bio je naskoro izbrisan iz srdaca 
svojih savremenika. Samo mladež ga nije zaboravila, već je oko 
njegove glave plela mučeničku aureolu. Prije no što je Špigelski 
s nekim saucenicima, uz 8 fr. mjesečne podpore od karlovačkog 
magistrata prešao na zagrebačku gimnaziju, došaptavale im neke 
dobre duše u tadanjoj iskvarenoj mješavini njemačko-hrvatskoj 
iza 10-godisnje uzurpatorske vladavine bečkog ministarstva baruna 
Bacha: »Nas moler Karaš namalao je Vorhang na zagrebačkom 
teatru. Idite, pak si ga pogledajte!« 

Tokom vremena ublažio se sud o »propalom čovjeku« i u 
najokorjelijih moralista, naročito nakon odluke Ivana pl. Kuku- 
ljevica, koji je svaku risanu i slikanu sitnicu pokojnika smatrao 
vrijednom uspomenom, da se spremi na sva vremena. Napokon 
je napisao i okratku Karasovu biografiju u poznatom svom »Slov- 
niku«, kojom je pokojnik dobio lijepu zadovoljštinu. »Djed 1 
unuk« kao i litografirane reprodukcije drugih nekih njegovih 
slika pomalo su ulazile u hrvatske građanske kuće, te bi gledane 
slatkom jezom zarad sudbine mladoga nesretnika. 

Najviše se svojim sugrađaninom-umjetnikom ponosila karlo¬ 
vačka mlađarija, koje je u Zagrebu što studirala, što u obrtima 
se odgajala. Ona je gledala na zavjesu-lepezu kano na svoju na- • 
rodnu svojinu, pa si kojiput otkidala od usta jadne krajcare, da 
može polaziti zagrebački teater. O tome ljupko priča Guido 
Špigelski: 

»Kad smo bili željni, da na večer idemo u teater, tad smo mi 
karlovački gimnazijalci istoga dana kupili na kaptolu svaki za 
groš pol hljeba »Turopoljca« kukuružnjaka, k tomu za groš slatke 
kraljevine ili drugog voća prema sezoni, pa hajd o podne na 
cimentor (groblje) crkve sv. Marije na Potoku. Tamo kraj 
podnevnog sunca sjedni pa svrši svoj objed dobrim tekom. Ali 
zekser za galeriju u teatru — makar i ne bili siti — morao je u 
džepu ostati! A onda na večer ne možeš dosta da se ,nagledaš 
zastora s velikom slikom »Djeda i unuka« našeg ubogog mladog 
Karasa. Kraj njegovog talenta i nasilne smrti u Korani, on se nama 
gimnazijalcima pričinio kao heroj, kojega nikada zaboraviti ne 
smijemo.« 

Minuli su deceniji, a uspomene na tužni udes Karasov u sijedim 
su glavama poprimale labave konture jedne zanimljive legende. 
»Vijenac« od god. 1874. iznio je Karasov portret, vrlo loš drvorez 
od Peinlicha, učenička, zaista »peinlich« radnja. Jedino sumorne 
oči pokazuju mrvu duševnih stradanja jednog skršenog čovjeka. 
I ništa više. 

God. 1926. neka vremešna gospođa u trošnom odijelu pohodi 
gosp. dr. V. Hoffilera, ravnatelja arheološkog muzeja u Zagrebu* 
te mu ponudi na prodaju navodno Karasov autoportret s oznakom 
na drvenoj pozadini »Karaš 1845.« Ravnatelj umoli gospođu, neka 
se sa slikom još jedamput potrudi do njega, dok se o tome po- 
razgovori s dr. Ivom Kršnjavi-jem, koji je kano osječko đače 
slikara vidio u Đakovu. Kršnjavi je već teško bolovao, sastanak 
se vječito odgađao, dok nopokon taj najkompetentniji svjedok nije 
preminuo. Nepoznata se pako gospođa nikad više nije vratila 
s autoportretom. 

Kad se ova biografska studija primicala završetku izradbe, 
autorica je još uvijek tragala za onom neimenovanom gospođom. 
Na konačni poziv putem zagrebačkih dnevnika odazvao se na¬ 
pokon gosp. dr. Uroš Trbojević, odvjetnik u Zagrebu. Gorljivi 
taj sakupljač umjetničke starine kupio je lane kod jednog stare- 
tinara vrlo vješto izrađen uljeni mali portret sa signaturom 
»Karaš 1845.«. Plemenitu mladenačku glavu sa prekrasnim smeđim 
očima, valovitom kosom i finom bradom, resila je ilirska crven- 

kapa sa debelom crnom kitom. Pozadina je sasvim tamna, a 
suptilna i municiozna manira odaje slikara iz prve polovice 
19. vijeka. Premda je sličnost portreta sa mizerabilnim drvorezom 
Peinlichovim očita, naši stručnjaci nisu mogli ustvrditi, da je to 
jedna te ista osoba. Tekar spomenuta Karlovčanka, gospođa J. V-, 
rođ. Vranyczany-jeva, koja bi dnevno putem u školu susrela 
nesretnoga slikara, te ženskim kritičnim okom sve do svoje duboke 
starosti upamtila svaku njegovu crtu lica, konstatirala je, da su 
oba drvoreza iz kasnijih godina vrlo netočni, dok je uljena mla¬ 
đahna slika zaista autoportret. Da je slikar već iza dvadesete svoje 
godine pustio bradu, ne treba nikome da bude čudno, budući 
da je to odgovaralo tadanjoj modi, a možda i nužnoj štedljivosti. 

Da se autentičnost Karasova autoportreta još bolje utvrdi, po¬ 
kazala je autorica njegov fotografski snimak profesoru Miljenku 
Gjuriću, poznatom umjetniku-grafičaru, a da mu ime lica nije 
spomenula. M. Gjurić smjesta je označio portret, da je Karasov, 
budući da je sasvim sličan drugom autoportretu iz mlađih dana. 
Za ono patriotsko doba karakteristična je i crven-kapa, koja nije 
bila bosanski fes, već domaća kapa, kako se vidi i na popularnom 
portretu Vuka Karadžića, koju je maniru Karaš ovdje malko 
oponašao. 

Time je iscrpljeno sve, što se o našem »prvom ilirskom slikaru« 
moglo doznati i istraživati ravno nakon 70 godina nje¬ 
gove smrti. Premnoge sitnice, nuzgredni detalji, ovdje izne¬ 
seni, koji se današnjem čitaocu možda čine suvišnima, te »ženskim, 
odveć pedantnim poslom«, služit će možda za kojih 50 ili 100 
godina u novom okviru sasvim promijenjenog socijalnog života 
kao osebujna karakteristika svojeg doba. 

A sada, tužni naš hrvatski sine, koji si u kratkom svom vijeku 
od 37 mlađahnih godina pod krvavom trnovom krunom su¬ 
mornim korakom prolazio kroz svih četrnaest postaja križnog 
puta, a da te nije minula a ma nijedna čemerna kap iz gorkog 
kaleža života, počivaj opet u miru! Ne ćemo više dirati u pre¬ 
osjetljive tvoje rane! 

RIKARD KATALINIĆ JERETOV 


TOLSTOJ 

Lave, 

Kud bježiš u noć sam u mrak i crnu tmušu, 
Kuda to nosiš kuda nemirnu svoju dušu, 

I srce silno dobro, što za svijet bije 
I svakog grije. 

Sanjaru kuda? 

Svud isti nemir vlada i ista crna gruda 
Za rajem žudi, 

A na njoj bijedni ljudi 

Puni čežnja i sanja i nada za srećom vape. 

Teške boli svuda zjape, 

Svud noć i tama .. . 

A Ti si onaj prorok, koji reče: 
Zadovoljstvo je u Vama! 

Sanjaru, kud ćeš, kamo? 

Kad svi mi istu bol i istu moru znamo. 

Za brdom onim eto sreće 
I mira . . . 

Čovjek vršak dira 
Na drugu stranu skreće, 

A 1 mira naći ne će — — 

Pa i Ti tako, što dijelio si srce svima 
Na svijem stazam i svim putevima, 

Za nemir vječni Ti si samo znao, 

I puste čežnje žrtvom pao. 

Tvoje zadnje slovo 
Čulo je Astapovo. 

U stanici toj maloj tiha, nijema, 




Blijeda prija, štono riječi nema 
Prišla je Tebi blaga, 

Kad klonu Tvoja snaga, 

Sa sobom Te povela 
U vječni mir gdje svakog od nas čeka 
Poslije ljudskog vijeka 
Iz priča sreća bijela! 

Split u listopadu 1928. 


SIN ZEMLJE 

Sunce, poljana, rad. Tu se kopa i sije, a on Sin zemlje gleda 
sa doksata na polje širno, gdje njegova dva jaka koljenovića kolo 
vode u blagoslovnom radu. 

— Gledaj ih, majko, kakovi su: sinovi, borovi naši! Mlađa 
kćerka privila se uz majku, pa joj veli: 

— Male, da im odnesem ručak. 

Druga kćerka, starija, ulazi u kuću i vodi za ruku sinčića: 

— Bakice, dedo, evo vam maloga, čuvajte ga, da i ja pogledam 
nešto za poslom. 

Bakica ljubi kćerino čedo, a deda ga uzimlje i diže ga k suncu 
i zbori mu muški: 

— Unučicu , zlato moje , ostani Sinom svoje grude , ne bježi 
od zemlje! 


Split. 


milkan lovinac 


bijela gospa od BRUNECKA-GRADA 

Posvećeno B. L. 

I M A dana, kad zamukne unutarnji stvaralački nagon, kad se 
tišina i zastoj slegnu nad olovne, nedogledne, zamorene dubine 
duše, te gdjekad samo zatreperi žitki krik kakve preplašene, osame 
ptice, osamne misli, što puna groze i očaja leprša nad muklom 
nutarnjom prazninom. Da, ima dosta takvih utihlih, strahovitih 
časova. Onda se klonimo svijeta, zamičemo van, da bez mira i 
pokoja lutamo u prirodi, s kojom se ćutimo srodni. 

Pa tu ima vrletnih planina. I takvih sa vječnim snijegom i 
modrikastim, blještavim ledom. A od svuda nas okružuju i već 
u klici more u nama svaku čežnju, svaku nadu svojim mračnim, 
turobnim sjenama, što ih bacaju u dolove, koji zamiru od strave. 
Umorni gradići i skrušena sela redaju se uz riječicu, što stenjući 
hrli u dalj, gonjena zagonetnom panikom. I vrela iskaču tu i tamo 
iz mračnih, otvorenih raspuklina hridi, teku na vrat na nos sa 
hukom i bukom i smiješnim zapljuskivanjem za riječicom, što 
okupana u pjenu kao van sebe goni u nepoznatu dalj. Ali u 
prigušenom, jezivo ukočenom smijehu punom ruga bulje na njih 
odozgora drevne, tamne šume, što se u nekom nehajnom mrtvilu 
slegle uz obronke maglom, snijegom i ledom krivenih grdosija 
gorskih. 

A mi sami, rastuženi na smrt, naskroz sebi ostavljeni, lutamo 
diljem mračnih priplanaka, kroz sanljivo šumneće uvale, gdje 
otrovno prozirkuje gljiva i tugaljivo snatri rujnolisti rododendron. 
Hodamo kraj rijeke, što muklim brujem uz pakosni pljusak 
nasrće na kameni gat; šuljamo se u grad, gdje se samac-toranj 
koči na obalnoj stijeni, gdje se prastare kuće usko stisle jedna uz 
drugu u nepojmljivom strahu. I zamiru u tišini, trošnosti i tuzi. 

Rado lutam kroz te puste sokake, kad sam i sam tako potišten 
i pust, kad je i u meni sav život kao istrošen i zamro, jer se tamo 
tako čudno uz jezivu škripu i nečitljivo ziblju zarđali cimeri. 
Sićušna okanca sa umornim, predano povenulim cvjetovima go¬ 
tovo kriče jedna u drugo u sablasnoj tišini, a po kamenoj kaldrmi 
ljuljaju se osamljena kola, uz škripu i štropot, što se zaglušno 
odzvanja od vlažnih, dršćućih zidova. Rado sam tu, jer je sve 
isto tako pusto, izmučeno, istočeno od crvi; jer se sve isto tako 
svija i stenje u boli i sumrtvici kao i moja duša. 

I kad otkuda gdjekad prhne osamljeni smijeh, u lijetu se sledi 
u grobničkoj tišini. I zamire bolnim jecajem. A mi se kamenimo 
od strave. I ja se nasmijem, a smijeh u poletu već je ugušen u 
jauk od užasa i tišine. Kao da inje pada. Ali meni je dobro tako. 
Strašno voljko mi je tako. Stanem pred kućicom, iz koje se izbočio 
doksat, sa prozorčićima od šarolikog stakla, što tako osebujno 
žmirkaju i bulje kao oči pakosnog, podmuklog nekog pauka. Pa 
ipak, ćutim, neodoljivo me mame unutra. 

II. 

A usred maljušne kućice sitna je, niska sobica. Drevna, keste- 
njastim daščicama ispločena. Na stropu smeđi balvani, drevni i 
ispucani; na zidu pocrnjele slike, suđe od kositra i lima. I drevno 
zarđalo oružje. Kubure, sablje i buzdovani. Pokućtvo je smeđe, 
drevno, iz drva tvrdog kao gvožđe, iz koga se ipak čuje kuckanje 
crva, što ga toči, monotono, besprekidno. A slike na zidu smiješne 
su i strašne: neustrašivi lovci tupog izražaja, staromodne žene 
žute od dosade i zlobe ili shrvane, zdvojne na smrt. Pa problijedjeli 
krajobrazi Arkadije, Utopije i Atlantide, šta li. Onda sveci i sveci, 
crni, pozlaćeni, tupi i pradrevni. Svi kao da se sami sebe stide ili 
čak plaše. 

U budžaku, kraj ogromne pospane peći skutrila se preslica. 
Kolo se ne miče, vreteno se ne vrti — al ipak, kao iz daljine 
čuje se, rekao bih, tihi zuj. I žvrk. Sjedam uz prozor sa šarolikim 
staklom, rastvaram ga lahko, zurim nepomično u zamrzli sokak. 
A misli mi predu i predu umorne, beskonačne sne. Pređi, pređi, 
prelo — sumorno, neveselo vežu se sni, predu se zvuci kao iz 

beskrajnih daljina, neizrecivo fini, sićušni zvuci, a neizrecivo sitne, 
sablasne prikaze, blijede i sumorne, posmijehom mrtvaca na 
beskrvnoj usni nižu se redom, giblju se i ginu. Uz zvuk kao iz 
beskrajnih daljina. Pređi, pređi prelo — sumorno, neveselo niču 
i ginu mi misli. I sni. 

Izvan grada, na sjenastom brežuljku, diže se u zrak prastari 
grad. Visok i gord; zidine kao hridi, mračne, prkosite, iz kojih 
pakosno vrebaju puškarnice bez broja, i nižu se kamen-doksati i 
kule. A nad sve se izdiže toranj-stražar sa zastavicom, što vijori u 
vjetru. Vrane i čavke gnijezde se u gradu. I šišmiši i sove. A čavke 
i vrane dižu se katkad u zrak, u gustom roju. I kruže i kruže 
visoko u vjetru, crne mrlje. A graktanje njihovo ori se zloguko, 
monotono. U gradini ima ledenih, podzemnih tamnica. Unutri 
su kosturi, vele, i lubanje mrtvaca. I zmije su tamo. I jakrepi. 
I okovi od gvožđa. U noći čuje se zveket. I jecaji se čuju. Ali po 
danu kruže i grakću besprekidno crni gavrani i čavke. 

Ovdje je tiho. Kao u grobu. Samo moji sni predu. Nečujno. 
Brzo. Ni zveket, ni krik ne ruše ovaj mir. Pređi, pređi, prelo — 
sumorno, očaja puni umiru mi sni, jedan za drugim. Samo žvrk 
strašnog vretena dobro se čuje. Bez samilosti, monotono. 

III. 

U ovoj izbi, gdje starost nevidljivo svoju paučinu tke i preslica 
zapuštena, zaprašena u budžaku mirno sniva, a sa zida drevne 
slike mračno i preplašeno žmire, dok ja kraj šarolikog prozora 
šarobojne predem sne, sjedi katkad ispod mračne slike mlada, u 
bijelo odjevena žena. Puti mliječno bijele, sa mehkim, predanim 
posmijehom u plavom oku i na sitnoj, rumenoj usni, koju kao da 
cjelivaju bol i beskrajni prijegor. 

Onda dolazi djevojka sa crnom mašom, gavran-krilom, u bujnoj 
smedjoj kosi, noseć kavu u cvijetnoj šalici na srebrenoj tasi, i uz 
nju mirisavi, svježi hljeb. Šalica zvecka. I tasa zvekeće srebreno, 
tiho. Pecivo miriše. Slađe miriše cvijeće na oknu, zumbul, karanfil, 
rezeda, ali najslađe bijela gospa ispod tamne, strašne slike. Udišem 
miris njene kose, njene puti, njenih bolno-rujnih usana. Već iz 
daljine. I misli moje spuštaju se na njih kao metulji na cvijeće, 


95 






plinu kao traci duge, kad pobijedi sunce, a intimna glazba u mojoj 
duši romoni vruće i zvuči i zvuči tihano. Bez prestanka. Tiše 
od sna. 

I ja motrim i motrim slatku joj pojavu — dok se ne gubi u 
nekoj bijeloj jasnoj magli. Samo plava kosa plije kao zlato, u 
dupku. A na oknu cvijeće opojno miriše. I mračno se ističe 
drvom obloženi zid ispod niza svjetlucavih tanjura i čaša. 

Onda silazi večer. Zvonjava puni uličice, trg, tamnim, grozni 
čavim zvukovima, bruj se diže i pada beznadno, umorno. I 
posljednji sunčani ruj topi se na tamnim krošnjama, na vrletnoj 
stijeni, i u krvi glečera pod nebom. I ja opet lutam drevnim, 
pospanim ulicama ispod masivnih, mračnih kapija, gdje od glo¬ 
maznog svoda srdito odjekuje krok, ispod žutosivih pećina, pa 
kroz tamnu, kao tajinstveni hram velebnu šumu, punu sjene i 
šapta, da stignem u svoj dom. Onda je tamno i oko mene. Ali 
jasna neka prikaza izvija se u mojoj duši. I zlatna kosa miriše; 
miriše i neko čudnobojno cvijeće, crveno i bijelo; a u modrom 
oku zamire posmijeh kao zadnji, izgubljeni sunčev trak. Bolno- 
rujno zaplamte još jednom meke usne, gdje nevidljivo dršću 
trpljenje bez kraja i beskrajni prijegor. Onda uzdah i — 

U jeliku je kuća. Dolje mrmori i žuri se potočić. Negdje 
plamsaju osamna svijetla. Ogromno gorje, golema, tamna neman, 
zakrilila zapadni kraj, stremi pod nebo bez kraja, na glavi joj 
kičma od magle, a na ramenu bijeli plašt snijega i leda. Sve boje 
se gube. Trnu i osamna svijetla; sve gine, zamire. Samo intimna 
glazba u meni zuji i jeca jedva čujno, čas jače, čas tiše. Osjeka i 
plima akorda, svakim kucajem srca, puni prijegora i boli. I neiz¬ 
reciva tuga i pečal osvaja me svega. 


Kao da se tražimo neumorno. Pa ipak, znam li ja, kamo ću, 
znaš li ti, bijela gospo, kuda te gone čežnja i nemir? Dan za 
danom. 

Dolje u guduri leži podrum. Neka nespretna, crna, drvena 
zgrada, začađena neka barka potopnoga Noe, opsjenjena odasvud 
gorostasnim jelama i borovima. Tamo su terase bez busenja; žuti 

pijesak; klupe. Pokraj malog mosta stoje dva kestena, skromno, 
potišteno pored jelin-borov-divova. Ali korak dalje spustila se 
bujna zelen livadice. Nad livadom uspinju se tisovine i vile se 
bijele, što ih predgrad šilja. A 1 gradina stoji više, kao iz prkosa. 
I stari tornji izdižu se nad metežom krovova i kuća. I s prezirom 
otimlju se dubinama. Nedaleko opet nanizani zelen brijeg za 
brijegom, tamno smeđe i zelene šume, litice i hridi. I sve više 
glavice, oštraci, a najviše vječni svijetli snijeg. I led. Pa bijele 
magle, što se dime, vuku, povlače kao barjaci bijeli, nedogledni. 
Kraj podruma mlinovi se dižu. I klepeću i stenju. Nižu se mlinovi 

i šupe. Trošni i propali. 

Na klupama sjede ljudi. Gdje sam samo viđevao takva lica? 
S koje slike gledala su ona mene? Lica smeđa, okorjela, nepomična, 
nosovi jaki, kosti teške, tvrde, oči ozbiljne, bezizražajne. Da, lica 
Egger—Lienza i Hodlerova! I tu sjede takvi ljudi: lice pokraj lica 
kao iz bronca, okorjela, bez izražaja. Narav dolomita u licima 
okamenjena, boje kao od mjedi, nijema, puna grožnje. Žene su 
u crnom ruhu, kao duvne, kao bez spola, nedopadljive. Ružne. 
Ali onda diže se pijev melodično, zvonko. Mniješ, cvijeće pjeva. 
Rododendron, encian, runolist i saksifraga skladno zuje; ciklama 
sordinira; neven hihoće, šaputa; jela i bor grme u basu; sva 
priroda zvuči, zvoni, smije se i jeca. Ali lica ostaju kao iz tuča, 
opora, bezizražajna. Onda se likovi dižu, žene, ljudi, pojedino, u 
u grupama. I izniču sablasni, crni u tamu šume, među stijene. 
Kao sjene. Ne, nikako ne volim te likove. Nijeme, ružne, tvrde. 
Ali kad poju, jeza me hvata i bol kao na samrt, jer onda: duša 
zemlje smije se ii tuži. Hihoće i jeca. 

Na zelenoj klupi, pokraj stabla kestenova sjedi češće bijela 
gospa, lica blijeda, kose sve od zlata, oči joj žalostivo se smiješe. 
Još tužnije usne kao kaplje krvi. A do nje sjedi sitna, plavokosa 
djevojčica. Anđeo mali. Oko nje se čudno ističu stabla iz razlitih 
večernjih sjena. Bojažljivo oko nje šulja se i šuška suton. Jele 
šapuću. Vjeverica se vija od grane do grane, i hihoće jedva čujno. 
Kobold mali. A ja nepomično motrim gospu. Vidim samo titra; 
modrog oka; vidim ruže usna gdje se miču. Kao da poju, i one, 
ili mole, u tom gordom, muklom hramu div-stabala. Ali pijev 

ii molitva tihi su kao krijesnice kroz tamno lišće, kao zvijezda, 

koja tone u daljini neba. Bolni kao moja čežnja. Onda rosa 
počinje da pada. Iskrice. Ii suze. Lahkim šumom sušne list za 
listom. Nešto razapinje krila, laka kao uzdah, kao noćni metulj, 
što oblijeta list za listom. Cvijet za cvijetom. Oči. Usne. 

Nema gospe više. Noć je. Rosa suzi. Opet strašno Ništa! 

Prazan list u knjizi neznatnog života. Snena maina na oceanu 
čežnje. Jedra troma, bliješt, a ribe frcaju nad vodu, iskre srebra, 
nekim rugom. Sunce gordo, cakleno, kao zlato, teško tišti grud 
i vale. Duša žudi, usne dršću. Ocean je trom i strašno širok; 
iz dubine ruje se koralji; dolje vise o hrid školjke, suze biser. 
Po staklenoj površini ne ziblju se barke, brodi. Ispod nebosklona 
ne diže se Rt od Nade. Ni fate morgane nema, varke sa oblaka. 
Opet strašno Ništa. 

Vjetar duva sa snježnika Ferner-gorja. Oštro šume ariš. jela, 
sa zelenih pristranaka. Pokraj uskog druma jače šušte topole i 
breze, dršćući kao u stravi. Fine pare kolaju kroz prodore, oko 
klisa, ali čudo: iznad grada sja sunce, hladno, nujno. Blistav 
kolut zlata. 

Bio sam u kupalištu Neuhaus. 

S električnom sve do Gaissa. 

Sa Fernera svjetlucaju gigantski i pitoreskno crvenožute ka¬ 
mene kaskade, u vrućici isprebacane, nagomilane orgije klisura 
i hridi. Dolomiti. Sive i bijele žile prepliću te crvenkaste trupine, 
toče se s njih poput znoja, a vjetar zapahuje odonud iz punih 
pluća kao u pjanom, obijesnom smijehu. Poput pretaljenog sma¬ 
ragda teče Ahrn. Mutni, pjenokruni valići love se i stižu povr¬ 
šinom. Stižu se. I ginu u dubinu. 

Onda se staza vere uz obron. Nad ponorom, kamo je golemi 
odron kamenja grmnuo u bezdno, oboriv, skršiv kao trsku 
stoljetne div-jele, bore, ispod mračnog litičinog svoda, hita most 
iz grede. Hita hrlo, zaplašeno pod grožnjom strašne, nadvišene 
stijene, pod grožnjom strašnog, podnimljenog jaza. Gore i doli 
pogibija, smrt. Ali bez brige, obijesti pun, i svuda i svagdje, iz 
oborenog diva, iz stijene i kama, hihoće i buji zelen, cvijeće, novi 
život, u ocijelni uzduh. On razbija kam; puni ruševine; i klije 
iz oborenog panja. Život nadvladava smrt. Ali: memento mori! 
Ruina Neuhaus raspada se, umire, komad po komad. Prazne 

zijevaju prozorne škulje; slomljeni lukovi hitaju u prazan prostor: 
zidovi leže povaljeni; balvani trunu. I kao rugajući se grohotom, 
diže se neka zalutala skela uz istočnu stijenu. I crkvica se skutrila 
pokraj ruševine. Crna, strula, kao da zaronila u mračne misli, 
bojeći se svijetla, i kivna na život. Ali krčmica stoji do nje. Na 
sunčanoj strani, vedra, široke volje. Kao da vlastitim vinom natru- 
sena, naginje se i motri u beskrajni dol. A uz nju, u vrtiću na 
stijeni, svila se kuglana i drnda od kugli i ječi od žamora i krike. 
I smije se smrti. Gledam u crkvicu. Kao u grob. Bizarna svjetalca 
kradu se unutra kroz prašna, raspucana stakla; crne klupe naginju, 
ruše se od drevne starosti; nejasne, problijedjele slike kao da od 
srama traže najzabitnije kute, ali svaka sjen, sva plahost, jeza, 
uzdah i živih i onih, što pod zidom već vjekove trunu, viju se 
i rote oko vječnog svijetla, što kraj oltara žmirka u kandilu od 
mjedi i crvenog stakla. A pod oltarom kamen s križem, mrtva¬ 
čkom glavom i — memento mori! kao da šapće, kao da se ori 
u strasnoj tišini i zadahu smrti. Što vrijeme rodi, i mre u vremenu. 
Kronos, Bog što svoju djecu ždere. I bogove dakle. Sve mine. Ali 
— kao ocean plije nada u dalj, u šir. I u tajnu, nedoglednu dubinu. 
Nad njom krile se jedra; pljuska veslo; vije se srebrna magla, 
tone sunca trak. Pučina nosi nas, nosi: škripa brod, katarka; 
jedro pucketa; lanca zveket se čuje; barjak leprša veselo u vjetru; 
galeba krič — gle, misli! Ovde zaudara vosak, prhlo. I trulež. 
Vječno svijetlo žmirka. Izdise tuga, tama i smrt. I kao zmije 
slegle se na moju dušu i smrt i tama i zdvojnost bez mjere. 

Memento! Memento! 

VI. 

Glazba na Graben-setalistu. Na novom kestenovom korzu 
grada. Na jednoj strani starodrevne kuće, groteskne u svojoj 
ne zgrapnosti, natovarene metežom najbezobličnijih sitnica, oka- 
^ aca > crkelja, atula i okrovnih čina. Pa neukusne novogradnje 
S ^° se tamo nevoljko šepire. Na drugoj strani dvored krošnjastih 
kestena. I pred kavanom crveni stolići. Na zapadu toranj i zeleni 
jskon brijega; na istoku nov željezni most i stara kula. A u okolo 

°pitljivo zavirkuju preko krovova tamne mase brijegova. 

Pred kavanom, ispod kestenova, razliježe se glazba. Seljaci stoje 
oko nje. Lica Deffregerova, Egger-Lienzova, Hodlerova. Iz bronca. 
Ili iz kamena dolomita. Slušaju muziku nepomično, kao iz bronca, 
bezizražajno. I vojnici su tu. Bog zna od kuda. Tuđi. I djevojke. 

I smiju se i brbljaju. Kroz aleju šeću gospođe i gospođice u 
svečanom odijelu. I časnici i turisti. I Graben-visoturiste. Sa ugla¬ 
čanim hlačama i staklom u oku. Sa staklenim, praznim srcem. Još 
praznijim mozgom. I smiju se i brblju. 

Naslonim se o drvo i slušam. Ne, — govorim. Moja duša 
stoji u domjenku sa Vječnim, što u lelujnim tonovima glazbe 
zbori. U tajanstvenim runama ljesa, klisa, magle i leda, al i ruže i 
sa Alpe i sedef blijedog runolista. I moja duša uzdiše i tuži, 
ljuljkana valovima glazbe, Svemiru, Svemoći, ocu svega, svoje 
čežnje, svoje boli. A krošnje šume blagohotno; dobrohotno i 
velebno kruži sunce, domiguje zadnji zdravo! i: čekaj! jer ledenjak 
se bliži. I jelovo gorje. Čekaj, dok — — U blizini piljarice cvi¬ 
jećem i voćem stoji pod žutosvilnim suncobranom bijela gospa, 
a do nje zlatokoso dijete velebnih očiju, tihog, tužnog lišća. 

Glazba ciliče, klica. Stabla se, posuta svijetlom, smiješe. Hva- j 
stavo, bahato miče se sunce u svom zlatnom plaštu. Tmurne 
kućice hihoću veselo, nečujno svojima svjetlucavim okancima. 1 
Šarno cvijeće drhće, treperi od ushita na atuli, iza rešetkine žice. j 
A crkveno zvono počima da bruji mrsko, prijekorno u klicanje, 
zuj i hihot. Proh pudor! Peccatores mundi! 

Šta nas se tičeš, zloguki vraču! Ne kukaj, kukavico: Mrtvozove! 
Gle, još živi sve! Glazba je nadzemna. Život je vječan. Sunce ] 
vječno je svijetlo, a u meni vječna je čežnja, beskrajna ljubav. 1 
Modre, tople, tužne oči bijele gospe u me su upravljene, moia 
duša kupa se u blaženim tracima njihovog sjaja. Na njezinom jj 
labuđem ramenu cakli se zlato sunca. Lik joj je kip Psihin, vitak 
i skladan. Ruke alabastar, prsti — glazba, mehka intimna. Šta 
nas se tičeš, mrtvozove, kukuvijo iz hrama. Glasilice prošlosti i 
smrti. Ja pijem plave oči i život vječni. Moje svečano odjevene 
misli nose uzdarje neba, zlato i cjelove sunca, tvojoj mramornoj 
grudi, ruci tvojoj bijeloj, a glazba nas ovija u velo ljubavi 1 
čežnje, Gospo! »Ti si bajna priča moga života!« kliće glazba. 1 J 
Goldschmidt, zlatar, kuje prsten od zlata. »Zaručujem te u 


naručju sunca i golubova, snagom moje čežnje i mojih boh.« 
Nehotično gorje diže krunu od snijega i leda. Nepodmitljivi naši 

svjedoci. 

Zašto dakle pjevaš o uminuću i smrti, mračni zvone, ti 
pljačljivo strašilo vrana i čavki? 

Zašto? 

Ne čuješ li, »Čarobna frula« jeca i biljiše, kao bolna slavulj- 
ptica, filomela, u mjesečini pod smrtno izdišućom, krvorujnom 
ružom. A šta nas se tiče uminuće, smrt, nas, koji ljubimo. Ko 
je srknuo iz vječnog vrela ljubavi i čežnje, zar on može da umre? 
Suncem i zvucima glazbe cjelivam vas tihe, modre oči. Moja 
duša vodi strašno slasne domijenke sa vječnim Svem. I slatko i 
strašno romoni glazba o ljubavi i — prijegoru bez kraja. I o 
životu bez nade! Ave, mater dolorosa! 

VII. 

Sve preliveno suncem, sve samo miris, cvrkut ptica, plamsanje 
boja, a temeljni ton vječna borova zelen. Bijeli oblaci mirno 
jedre preko azura nebeskog, a snijeg sa firna smireno se svjetluca 
i blisiče sa crnog planinskog hrpta. A sve pretočeno suncem. 

Danas se zbilo. Ispod katedrale, ispod uspravnih borova i jela, 
bukvi i div-jasena, na putu u Waldheim. Visoko gore vije se 
strmopad; duboko doli bjelasa se grad; gvozdovoz grmi, a iz 
daljine čuje se, ja mislim, da čujem, šum Rienza, što kao pre¬ 
kaljeno srebro tamo negdje pada preko brane. 

Iznenada saču mi uho šuštanj ženskog odijela i škriput hrlih 
koraka na pijesku puta. Tad — bijela gospa ravno k meni. 
Strava na blijedom licu i u rastvorenom oku. Ruka joj vodi 
plavokosu malu . . . Djevojčicu. Kćer! 

»Gospodine — vašu zaštitu . . . progone me!« Izmuca. Jednom 
2 ukom moju grabeći ruku. Stojim zbunjen. Bez riječi. Trenutak 
oka. Vječnost. 

'Gdje su? Da ih —« tisućljetni poriv za bojem, krvi jeknu 
mi dosom. Pradrevni poziv mužjaka. 

»Ne, dajte mi ruku — dostaje,« otpovrne hitno. 

»Kamo da vas vodim? U Waldheim? Da — i ja sam tamo 
htio.« 

Dijete me gledalo povjerljivo, radoznalo. Bez plahosti. Onda 
potrčalo na drugu moju stranu. »Daj ruku i meni!« 

Nametljivac nestao bez traga. Vidio me, valjda. Išli smo 
mučke. Oko mene kružili i gora i bor, i sunčane mrlje, i krič 
ptica. Srce mi tuklo. Ona drhtala na mojoj ruci. Pramečci zlatne 
kose titrali u dirkanju vjetra. Lice bivalo čas rumeno, čas blijedo. 
Oko pogledavalo me čas posmijehom, čas strahom. I poniklo. A 
srce joj tuklo. Išli smo šutke. Jedno uz drugo. 

»Smatram neopisivom srećom —« počeo sam. Ali trzaj njene 
ruke uguši mi riječ. I zamuknem. 

Bez riječi. Kao u molitvi kročili smo ispod katedrale goro¬ 
stasnih borova i jela, tise i jasenova. Jedni trupa crvenkastog, 
drugi crnog. Crne i crvenkaste vjeverice skakutale, vijale se od 
grane, do grane. I nestajale visoko u krošnji. Drozd je kuckao 
o drvo; frkom klizao kroz bujad kos, a na visokoj grani čuo 
se oriolov zvonki ćurlik. Šuteći, kao u molitvi kročili smo dalje. 
Pratio nas sunčev trak, kao zlatna kiša točeći se kroz krošnje, 
kao maglica od zlata plijuć od stabla do stabla. Kroz grm, paprad 
i vakcinije. 

Bez riječi išli smo kroz velebni dom gorostasnih stabala, gdje 
titralo sunce, vjeverica klizala niz grane, jecao oriol, a dijete tik 
uz nas čavrljalo i smijalo se. 

Sve sunce. Svud miris. A iz dubine zvonka molitva oriola. 

Ave mater dolorosa! 


VIII. 


Waldheim! 

Dvije kuće na ivici šume. Na obronu bujno zelene livade. U 
uvali krčevina. U dubini krasni dol sa željeznicom i Rienzom. 
Na istoku Bruneck. Na zapadu prosute kuće i tornji Sankt 
Laurenzena. A preko jelove stijene crni grati i alme. I kolibice 
planinarske. Sitne u daljini. Bijele škatuljice. Igračke divova. 
I svud sunce. Miris. Povjetarce. I neutaživi cvrkut ptica. 

»Smatram pravom srećom, da ste baš vi — strašno sam se 

bila prepala —« počela bijela gospa, zbunila se i pocrvenila skroz 
i skroz. Sjedili smo uz okrugli stolić tik povrh dola. Daleko na 
istoku, dalje od grada, gurao se mrki Windschar nebu pod oblake, 
a između dva moćna, crna hrpta, malone njima sakrita, bliještila 
se na sjeveru sniježna kupola Lofflerspitza. 

»Ali i ja —« tvrdokorno htio sam da reknem — »proganjao 
sam vas —«. Ali nisam izrekao. Riječ mi je zapela u grlu. 

»Vi —, to je nešto drugo. Vi ste dobri. Vidi se,« govorila je 
jedva čujno, kao za se, vizionarno, a oko joj sjalo čudnim sjajem. 
Bilo kao da u sebe gleda i odgoneta: »Da, vi ste dobri, jer 
i vi trpite. Vidi se. Ali onaj čovjek — groza me je prožela bila 
svu.« 

Nad Sankt Laurenzenom, na osoroj hridi, diže se grdna neman 
ruine, zapuštena, u propadanju, nekad moćni grad Sonnenburg, 
Burg der Siihne, grad za kajanje i pokoj. A vesele, slasti žedne 
duvne gospodarile su tamo. I u bogobojazni Oremus i Miserere 
često su se miješali cilik gusala, zvek talambasa — i strasni kric 
ženski. Sad gospodare tamo pustoš, lom, smeće i — miserere. Ali 
što zato! Zeženo sunce je i nad Siihneburgom, hridi cakle se kao 
srebrom olijepljene, a zlaćano svjetluca se crvenkastožuto kamenje 
raspadajućih se zidina. 

Na zavoju puta pojavi se muž. Osupne se. Stane. 

»Eno ga!« klikne gospa uzbuđeno i blijedilo prekri joj lice. 
Muž krzmao. I nestalo ga. Divlja pakost zakipila u meni. Zgrčim 
šaku. Čvrsto mi glednula u oči. »Ne, to nije on,« ozbiljno je 
rekla, naglašujući. 

»Ne ćete, da ga pozovem na odgovornost,« velim mrko. 

Oko joj je sjalo. Strogo. 

»Nemate prava,« tihano rekla. 

»Ali odsad — da. Tek, kako želite.« Uporno gledao sam joj 
u duboke, bolne oči. Sagnula je glavu. 

Bijeli, sukljajući oblaci počeli se dizati sa snijegom pokritih 
grbina i grata Lofflera i Schwarzensteina. Sve gušći oblaci kovitlali 
se iza mračnog Kronplatza. I vjetar režao, zapuhavao sve žešće. 
Borovi se zibali i udarali škripom jedan o drugi. Teške sjene 
puzale, kao nemani, grozeći se, obronom, kroz dol. I rog zatutnjio 
u daljini. 

»Smijem li vas posjetiti,« pitao sam u tamnom borovom 
hramu, na povratku. Dijete sam vodio za ruku, a ono se blaženo 
privinulo uza me. 

»Da,« rekla je tiho. 

»A stanujete?« 

»U starom, žutom kaštelu baruna Sternkranza. Sučelice groblju. 
Tamo je drevni park pun umornog mirisa i sjena. I sjene se 
giblju, obilaze noći za mjesečine,« govorila je umorno, tiho. A kao 
slatka glazba zvučile su mi njene riječi. A hramu borova i jela. 
A već je i mjesec sjao. Žut. Golem. Ave dolorosa! 

IX. 

Drugi dan, pred večer, pošao sam, da učinim posjet. Vjetar 
se je digao, kao uvijek ovdje po zapadu sunca. Sivkasti, kišo- 
nosni oblaci plovili su nehajno, lijeno, po tamnoplavom nebu. 
Zamalo sam stajao pred Žutim Dvorom. Tamo prijeko dizala 
se žuta dvotornjasta crkva, a do nje groblje. Sve prastaro, mrzo¬ 
voljno i umorno na smrt. 

Na pervazu starodobnog portala mirovale tri kruglje od 
kama. U dvorištu pružio se niz jasminovog grmlja. Brestovi i 
topole kočili se ondje. Sumnjičavi stražari. U šimširovom guštiku 
nešto kao suri mauzolej. 

Vodili me niže u vlažni, tmurni perivoj pun teškog mirisa i 
sjena. Tamo na kamenoj klupi sjedjela bijela gospa. Zadnji sunčev 
trak, rujnožut, blag, što se bogzna kako još prikrao u ovo 
carstvo sjena, slegao se za čas na njenu kosu. Madona svjetlo- 
kruna. U ruci joj ogroman crveni cvijet, ne znam kakav, i 
knjiga. 

»To je sad moje skrovište,« rekla je umiljato. »Evo vidite, 
dva su ovo dvorca, i u obadvama gotovo sama sam. Najradije 
sam ovdje u perivoju. Evo vidite, ovdje su breza, topola, brest 
i jela. I kao za okladu natječu se, ko će biti veličanstveniji i 
viši. Svi dostojni strahopočitanja i oplemenjeni starošću. Šutnja 
im je puna sanja, puna priviđenja, a kad šušte ili šapću, razumijem 
sve drevne bajke, sve doživljaje, sve njihove Čežnje i izmorenost 
na smrt, što ih pričaju. A svi imaju svoj glas, svoje geste. Topola 

je temperamentna, breza namiguša, jela dostojanstvena i hladna, 
a brest zakopčan, tajanstven kao pop ii diplomat. Najvolim brezu, 
kao djevica je. Vita i gipka. Ali plaha od toliko mrzosti, mraka, 
aordog prijekora, starosti i umiranja uokolo. Sobe u dvoru velike 
su, prostrane, pune tmine i paučina i odzvanjaju vazda kao od 
uzdaha ili od kreljuti kakve zloguke ptice. Ah, gledajte, na 
svima prozorima cvate mirisavo, šaroliko cvijeće. Samo da nema 
te crkve sa njenim vječnim zveketom i škripom i toga sablasnog 
groblja tamo prijeko. Kako krasan bi bio izgled na sunčani dol, 
na zelene gore i glečere, što se cakle u daljini.« 

»Ali zašto stanujete u ovoj grobnici?« pitam samilošću svladan 
i grabim joj finu, blijedu ruku. 

Velikim okom pogledala me. Bolnim modrim okom. Kao da 
zaklinje. 

»Ta moram. Mogu li stanovati među tolikim ljudima. Sve ih 
je puno. I svi su nametljivi. Ja ne mogu, da ih razumijem. I — 
moj muž to zahtijeva.« 

Ponikla glavom. Tijelo joj drhtnu. 

»A što vam je muž? Gdje je?« pitao sam muklo. 

Opet me je pogledala. Čudan sijev planuo joj u oku. 

»O tome ne pitajte. Uopće ne pitajte me ništa više.« 

Ne — ne ću. Zašto da pitam. Ali tako strašno tužno, melan¬ 
količno i bez nade suštili su oko nas, nad nama i jela i bor i 
breza i brest. I tamno, sablasno šimširovo grmlje. Ave! Ave! 
Ave! Kao hor duhova. 


X. 

»Molim vas, hoćete li mi reći — tko ste vi?« pitala je bijela 
§°spa, upornim, al strašljivim pogledom u me, pa ipak sućut, 
toplina i, za cijelo, ćutio sam, simpatija zrcalili su se u njezinom 
oku. Nu, kakogod. Pitanje zbunilo me strašno. Jeziv, neizrecivi 
nertllr osvojio me svega. 

»Mora li da bude?« pitao sam namrštiv čelo, sa boli u srcu. 
^đreba li, da se zna, što smo? tko smo? Ne bivamo li time suviše 
čovjek, suviše nagi, preblizo tlu i teknu? Petrović, Pavlović, 
^anov, Jovin, sivi, bezbojni Neković, Nitković, šta li. A ovako 

On sam. Ignotus. Neznan, pod grimiz-kabanicom sa sedam 
alemkamenova, sedam zagonetki. Sa diademom muka, pada i 
uzvišenja. Onaj sam, što bludi. I vazda traži. Onaj, sto veli 
sa nekim Prosvijetljenim: ne daj mi istinu, nego put, Bože! 
Bludim, jer sve mi je strano. Tražim sjaj sunca od nekad, svetu 
riječ, što je zamukla pred dobom, ružu na bespuću, krst u 
pustinji daleko od oaze; tražim sumrak šume, gdje mi se nekoć 
zameo trag prama meti i rodila neutaživa čežnja; dozivam ponoć 
najdubljeg mira, i jutro, kad mi se rasplinuo zadnji ružični san. 
Sad sam Onaj, što sa lupom srca i razgorjelim duševnim strahom: 
da nije obmana, slušam neki slatko zvučeći glas iz cvjetnim 
mirisom pretočenog polusvijetla. Sad nisam ništa drugo. Biće 
sam časa. Kao svi pozvani. Još i milje lica i dva oka rada bih 
da gledam, ali evo: suza zastire mi vid, guši mi riječ. Da, ja sam 
vječni putnik, što bludi, ali sad sreo me posvećeni čas: poslijednji 
žar sunca, mirisno polusvijetlo, tamni šum stabalja, glas, što je 
lakši od maha leptirovog krila i sladji od mednog praška cvjetnog. 
I vaše oči su tu. I draž meke ruke: pa mi se stišava bol duše, 
a iz krvave rane moga srca, niču krvavorujne žrtvene ruže. Da, 
sad sam našao. Žrtvujem bol. I nosim u grob i Snijeg i Sjever 
svoga srca. Kitim portale svoje zimzelenom i runolistom. Svaka 
nit moga bića raspeta je žica i sve zvuči, pjeva i zove — vas. 
Bijela gospo — »čežnjo moja«. Primim joj ruku, tiščem ju. I 
tražim joj oko. 

»I ja sam tražila —« šaptala je. I zamuknula. 

A lahor je uzdisao jače. Teže, opojnije mirisalo je cvijeće, i ruža 
i rezeda i zumbul. A ljutito i zlobno stalo je da šumi i šušti drvlje 
i grm. Dolazi Mrak. 


XI. 

Rado bi da se saberem. Rado bih da neku uspomenu shvatim 
u miniaturnu, vruće bojadisanu sličicu. 

U neki majušni eidylion, koji bi sadržavao sav jedan doživljaj 
sa svakim osjećajem, čujenjem i vidom kao u nekoj magijskoj gemi. 
Radi bi — al sve se raspršuje: u tisuću sličica, hiljadu trenutaka 
— u boje, zvukove, monade bez broja. Ali ipak, nešto je trajno: 

ona i ja. I naš doživljaj. I dijete kao prikaza sna. Ono je kao — 
ja ne znam što. Prati nas tiho. Smiješi se. Njegov ushitni klik je 
kao zaboravljena jeka sa nekog ljepšeg svijeta, a dira nas neopisivo 
slatko svojom blizinom. Ono blaži naše poglede, prigušuje naše 
glasove, sordinira naša čuvstva, naše težnje — ono je tu: i mi smo 
mekši, bolji — i bolniji. Jer nam je blizu. Sretan sam, kad je 
uz nas. I trpim. 

Danas smo bili u Sandu i Taufersu. Visoko gorje, doli ošum- 
ljeno, gore pusto, suro, iskidano, penje se u teške, sive oblake 
pare. Vjetar praskao je kao bičem, a kiša cijedila se šumom. Ali 
onda probilo se sunce; nebo se razvedrilo, a glečeri sjajili se mli¬ 
ječno bjelkasto. Njihov blijesak kao da je zvao. Kao neki znak. 
Obećanje. 

Šuteći išli smo k vodopadu Reina, preko kama i kvrga, preko 
korjenja poput debelih, crnih zmija, i klizavih odrona šljunka i 
skrilja. Onda grunuo prvi slap iz provalije dvaju stijena, uz muklu 
lomljavu i riku, kao dršćući od jara, a pjena prštila je i do nas. 

I preko nas. I dalje. Drugi slap bučio je doli ispod nas, uz sopot 
i sum, drobeći hrid ispod naših nogu, kao neka neman, što se 
otkinula s lanca. Treći slap promatrali smo sa crnog visimosta 
nad dubokom mračnom gudurom. I taj je svojim urlavim jezi¬ 
činama pjene i bijesa za nama lizao, a orljava i huk njegov lomom 
odbijali su se od obližnjih klisura i šuma. Zapanjeno gledao sam 
u nj. Neka goropadna zvijer, poludjela od bijesa, tresla je tamo 
tuleći svoju strašnu grivu i kesila svoje zube. 

»Ne nalazite li, kako je sve svirepo i zlo,« rekla je Bijela 
Gospa, nu sad u tamno plavom kostimu, mimikn spram prirode 
i zraka. Samo neopisivo bijelo lice svjetlilo se pod teškom krunom 
kose od zlata. »Sve je tako pakosno. Kako samo ovi mlazovi 
zapjenjene vode na nas reže i laju, gušeći nas ledenim dahom. 
Otvorena dubina mami nas i mami, da nas vrtoglavica hvata, a 
^ive, surove stijene groze se, sad na survaćemo se na vas! Ništa 
manje ova orijaska stabla, sto niz obron puze ili se ruglom saginju 
u namjeri, da se iznebuha survaju na nas i da nas zdrobe. Ni 
korijeni, ni kvrge nisu bolji. Potajice podmeću se, da posrnemo, 
a on da se grohotom smiju od zlobe. Tako opako i zlorado je sve.« 

Nisam odgovorio ništa. Samo sam kimnuo glavom. Ali osjetila 

bila su mi puna šuma vodenih masa, jetkog mirisa bilja, ljubavi 
što me je svetila i slatkog sijeva ženinih očiju, čija se grud burno 
talasala od uzbuđenja. I šuma i slap i gigantska silnost stijena oko 
nas napunjale su me stravom i otajstvenim raspoloženjem. Šta me 
se tiče, da li je što opako ili zlobno, kad nam je sav svijet u duši. 

I nebo i pakao. I čežnja i ispunjenje. Šta me se tiče poludjela 
zvijer sa grivom od leda ili nehotično stablo, sto se zlikovačkom 
nasladom nada nas nadnima, da nam zdrobi kosti. Što crna guja 
korijenja što nam se svija oko nogu. Šta je sve to meni, kad je 
uza me — ona. Žena, što me travi. 

Onda sam uzeo dijete na rame, a ono je pracakalo nogama i 
klicalo od miline. 

Usput svrnusmo se do gradine Taufers. Glomazan labirint 
zidina, gomila nesuvislog kamenja, kiklopskih stepenica i tornjeva. 
Svodine zijevale su nam mrko u lica, prazna okna rugala se, 
mračan prohod razjapio se iznenada, pun sjena i mirisa groznice 
i trula, i podmuklo i naprasito uzvisili se nad nama surosivi 
blokovi i pločine od kama. Savijali se od muke i nemoćne zlobe. 

»Sve je opako. A najpakosniji je čovjek,« rekao sam muklo. 
»Koliko grožnje, himbenosti i nasilja nagomilao je on u ovoj 
masi gvožđa i kamenja, tornjeva i udubina. Vrlo opak i pun 
podmukle zlobe je čovjek. Najstrašnija neman na svijetu. I bogovi 
dršću pred njim.« 

Ali ona udobna i suncem obasjana mala kavana Wiesenhof 
primila nas je prijazno i objeručke. Miris kave, peciva i cigareta, 
i voljki glasovi preli se saneno oko nas. A visoko, visoko pod 
oblakom treptio blijedi odsjev glečera, i duboko pod njim skutrila 
se plaho i nemoćno, kao zvijer na lancu tamna, zapuštena gradina 
Taufers. 

Panta rei. Vse mine. Samo mijena je vječna. I bol. 

A strašne i slatke boli puno bilo mi je srce. 

XII. 

»Vidim, vi kao da već znate, tko sam. Već mrštite čelo,« 
govorio obavežljivo smiješeći se dobro odjeveni i ugojeni gospodin, 
što se uz mene sjeo u maloj gostilnici na Rienzu iza mostovne 

kule. Od vremena do vremena gledao je svoje blistave manšete 
ili si samodopadno gladio podrezani brk. »Da, ja sam onaj, 
sto sam, kako izvolite reći, progonio, tu, kako velite »Bijelu 
Gospu«, na putu u Waldheim. No, vi imaste više sreće, sa žaljenjem 
budi rečeno. Čestitam. Ali — recite mi: poznajete li vi, tu, dakle 
Bijelu Gospu?« 

»Gospodine, dosađujete mi,« počeo sam. »I uopće —« 

»Da, da,« nasmijao se gotovo zlobno — » i uopće. Ali ja ju 
slijedim, ili recimo progonim, već godine.« Čudno je žmirkao 
očima. 

»Treba da promijenimo temu,« velim otklonivo. 

»A zašto?« dobaci glasnije. »Ta muškarci rado govore o ženama. 
A od dotične gospoje ne može se ništa zla reći. Osim toga, evo 
ovdje malo je ljudi — ove muhe vrlo su gadne — i niko nas ne će 
razumjeti. Dakle, »Bijela Gospa« — i ja ću je tako zvati, mislim, 
po volji vam je, ima muža, koji je bio bogat. Sad sam j a bogat, 
a on je samo moj kompanjon. Vi ćete me razumjeti, mislim. On 
je neki elegant, salonska protuha, nikogović, što nevoli više svoju 
ženu, ni svoje dijete, ali rob je inih strasti. Razumijete li? A ja 
ljubim njegovu ženu. Dakako na moj način. Nu, dopustite, i ja 
sam nitkov. Ovo bez zamjere. Tek da vidite, da me ne možete 
uvrijediti. Bilo bi uzaludan napor. Od njenog finog muža imam 
plein pouvoir, razumijete li, punomoć. Za sve. Osim toga, a ovo 
možda ne će vam se svidjeti, ja, bez njenog znanja, uzdržavam 
nju i njeno dijete, jer njen muž, ona danguba, nema ništa van 
onoga, šta mu ja dajem. Milodare. Sad vam je sve jasno. I vi ćete 
uvidjeti, da ste mi — na putu. A sad, dopustite mi nešto bez 
okolišanja, ta muževi smo. Ni vi niste bogat, vidi se, a ja sam 
vrlo, čujte, vrlo — Kako bi bilo, da udarite dlanom o moj dlan, 
pa da velite: čista stvar, ja pare, a vi Bijelu —« 

»Vidim: čista je stvar, ta vi sami ste rekli: vi ste neka osobito 
besramna hulja.« velim, a da nisam trenuo okom. 

»He, he, he,« nasmijao se gutajući. »Kako vi odmah upadate u 
pravi ton. Ta vi mi laskate. Ja to još nisam, Jer da sam, zacijelo 
bih sad sjedio u žutom Dvoru, u mat-plavoj sobi na divanu od sive 
svile i držao bi na koljenima Bijelu Gospu.« 

»A jeste li vi već ćutjeli na leđima — batinu od višnjevine?« 
pitao sam skoro učtivo, a ni drhtnuo nije mi glas. Ni najmanje. 

XIII. 

»Još ne, gospodine. Ali moju čast ne bi ni to diralo. Jedino 
možda škodilo bi mome nešto ćutljivom zdravlju. Nu, dopustite, 
ne želim toga poznanstva. Niti, dopustite, nemate prava, da me 
tako pitate. Ali, da vam pripovijedim još nešto. O »Bijeloj gospi«. 
Hoćete li me saslušati?« Sad me je pogledao još Čudnije. Malone 
tužno. Kimnuo sam, da pristajem. Natočio si punu čašu, ispio i 
počeo da priča. Ispočetka bezbojno, tiho, onda sve jače, sve 
osebujnije zvučio je njegov glas. 

»Gledajte, ona je dijete iz vrlo otmjene stare kuće. Stanovala 
je sa roditeljima u drevnoj, skoro izumrloj zgradetini sa pretpo¬ 
topnom baštom, punom korova, gnjilog lišća i žalosna cvijeća. 
Roditelji su joj bili nesposobni za život i strašno zaduženi. Ali 
ona je nosila lijepe opravice; plela zlatnu kosu u duge, debele 
perčine; išla stidljivo, bez ogledanja u školu, crkvu i na prome¬ 
nadu s majkom; ljubila ono smiješno drveće i kržljavo cvijeće u 
bašti; sjedjela sate u polastrunutoj sjenici viničinoj; držala u ruci 
požutjelu knjigu sa bakrorezom iz doba Praotaca i sanjarila u 
plavo. Ovo sve kriomice promatrao sam, uhodeći je, ili špijajuć 
kroz pukotine plota iz našeg susjednog vrta. Za mjesečine sjedjela 
je kraj otvorenog prozora i svirala na glasoviru. A ona ga svira 
izvrsno, vjerujte mi. Ja sam se onda šuljao ispod prozora ovamo, 
onamo, kunući igru bogumrsko, jer nju nisam mogao da vidim. 
I mislio sam, oprostite mi, bez prekida na njezinu mladu, nevinu 
grud i na njezina bijela, djevičanska uda, koja da će mi naskoro 
služiti dokolicom i nasladom. I obamirao sam u vatri požude i 
strasti.« 

»Vi ste strašno surov neki prostak,« rekao sam uz gnušanje 
i drhtao sam od ljutavi. 

»Varate se. Ja sam svoje vrsti pošten i iskren čovjek,« otpo- 
vrnuo oholo, skoro gnjevno. »Ili zar vam nije nikada misao — 
nu, dobro, dobro. Dakle, ja sam je ljubio. A 1 i moj prijatelj, onaj 
već spomenuti lupež, volio ju je također, jer ima tako lijepi vrat. 

A on je podliji, lukaviji, drskiji i ljepši od mene i, skoro nebi 
vjerovali, ona se zaljubi u njega, držeći ga nekim bajoslovnim 
princem. Eto, takve su vam djevojke. Mene je prezrela — sreću 
u dohvatu ruke. Nu, neka. Ali on je bio već onda siromašni princ, 
a ja prezreni nabob. I vi već slutite valjda. Ovdje se počelo nešto 
ukopčavati. Ukratko, nastao je »gšeft« u kompaniji. Ja sam donio 
glavnicu, a on — ruku. Mojim novcem ženio se, i — prevario me. 
Jeste li čuli: mene, nevinog pošten jako vića! Odmah iz početka, 
u medenim danima zaljubio se on istinski i do ušiju, recimo, u nju 
i dođe pod papuču. Možda je smjerao i na »stazu kreposti« luda. 
Ali, vi ćete me razumjeti, onda sam ja došao sa poslovima gšefta, 
sa dospjelim mjenicama, uskratom kredita i sličnim, a konačno 
sa najuspješnijim: sa zavađanjem u stare poroke. Šta ćete, bilo je: 
c’est la guerre. I eto, učinio sam: knock out. Survao sam ga 
u najdublju dubljinu, papuča izbila mu je najbolje oružje: lukavost, 
pa mi je zapisao i svoju dušu i ženino tijelo. Jer ja ne trebam 
njezine duše. Ali ni njegove. Njezino tijelo — nu dobro, vi vidite, 
ja sam iskren i pošten, na svoj način. A sad, vratimo se do izlazne 
točke. Sad ste vi tu — Well, vi me razumijete?« 

»Da, dobro vas razumijem. Govorili ste i suviše iskreno i otvo- 
reno, gospodine-huljo,« rekao sam i ustanem. 

»Odviše ste dobrostivi,« smiješio se je podmuklom zlobom. 
»Ali dopustite, još nešto da vam reknem o njoj —« 

»Hvala, dosta za danas,« velim mračno, »zaboravio sam batinu 
kod kuće. Ali drugi put veselit će me.« 

Krenuh. A on se smiješio podjedno. Ali u oku tinjala mu 
iskra. 

Gledao sam pakao. I sotonu usred njega. I strašno tjeskobno 
bilo mi je oko duše. 

»Sve je opako —, ali najpakosniji je čovjek —« mislio sam. 
^pet i opet. 

XIV. 

više Sm ° £ ovor ^ J Bijela Gospa i ja? Možebit ni ne znam 

Saj ^ ^ ozaa s ^mo slutim. I neka otajna prelest me prolazi. Gledao 
usk U n / ene 0< ^> smiješili smo se jedno drugome, i njezina nježna, 

a ru počivala je, ne jednom, u mojoj. 

Bili smo na izletu u Toblach i Schuderbach. Sami. Dijete ostalo 
je kod prijazne stare gospođe, majke moje prijateljice. Više ne 
mogu da se točno sjetim svega. Ta kako i bi. U mom srcu zvucila 
je slatka glazba, pred mojim očima sjale se njene. Zlatni joj kosa 
treperila je pod daškom lahora, a njezina ustanca U času 
posvemašnje zatrave lebdio je uza me njezin vitki, gipki lik kao 
neke vile, kao rusaljke kakve, ili kao čar-oganj sto izmiče, vuče 
u propast bez povratka. Pa ipak, ništa suptilnijeg, ništa nevinijeg 
od nje ni nema na svijetu. Purissima Dolorosa. 

Veliki hoteli, šareni ljetnikovci i sav onaj nemirni, tuđi život 
otmjenog ladanja zamalo zaostali su iza nas. I mi proslijedismo 
pješice vijugajući se put ispod velebnih četinara, što nas opajale 
moćnim zadahom svoga podražljivog mirisa. Išli smo pješice, 
rukom u ruci, i naša su srca pjevala, naša ćutila bila su profinjena 
glazba najviših sfera, sa izvora najčišćeg blaženstva. Horovi ispod 
prijestolja praduha. A žice, što su svirale, bile su razapete na stroju 
Syn Pathie muke i pnlinja. Bili smo samo zvuk i odjek, biljis i 
bol Ljubavi i Umiranja jedno za drugo. O siromašne rijeci! 
Oskudna paleto! Ograničena skalo! Bili smo u bajnom snu. Imali 
smo viziju. Sve je bilo ushit, priviđenje, zatrava. I ništa ino. 
I nikad više. 

Desno od nas verao se prodol Rienza sa pospom bijelog šljunka, 
srebrosivim trakom vode i blistavim iskrama forele. Ah otajno 
i sve bliže moći se u šir, dok ne grane sasvim tamnozeleno, svi¬ 
lenim srsima naježureno jezero Toblach. Sitne barcice ljuljkaju se 
na njegovoj caklini. Ali ono je tiho, strpljivo i oprezno plitko. 
Čim dalje, sve silnije izbočuju se, izdižu bregovi. Sve više. Sve 
gordije. Hrlo i sve više diže se s njima i drvlje, dok ne zastane, 
popusti, pane uplašeno. A grdosnije, silnije, oholim rugom, jos vise 
i više zastremi gorje. Visoko do u dim oblaka i magle, suro, 
rđavocrveno, mlazovima srebra i sedefa protkano gordo, golo 
stijenje. Dolomiti. Sa cinama i cakama mjedi, ocijela, zlata i srebra. 
I leda i krvi. A hridi gomilaju se, koče se, vise, strmoglavljuju 
se, kao pod igrom nekih strašnih, nevidljivih giganta. Sami 
strašni, vidljivi, šenuti giganti. Onda iznova ron i urvina bijeloga 
kamenja sa patulj-borovinom. Pa opet vedrozeleno, tamnijezeleno, 
skoro plavetno sanjivo jezerce na podnožju strmoglavice nadvitih 

nehotičnih klisina. Vrtoglavica nas hvata. Ali onda opet — hoteli, 
vile, brbljavi gosti, bašte, automobili, sunčana, cvjetna esplanada. 
A doli, gore, uokolo raj, mrke šume, krvavo, snijegom pretočeno 
prastijenje — gola zemljina grud: Schluderbach i Monte Cristallo. 

Išli smo. Ja ne znam više, kako smo išli. Rukom o ruku. 
Katkad dodirkivala su nam se i ramena. Išli smo. S nama i šume. 
I planine, glavom u nebu, velje, gorostasne, plaštom šuma prekri¬ 
vene, ledom, snijegom okićene. Pod sunčanom zlatnom krunom. 
I prodol sa srebrom Rienza, bliskom forela, sa romonom i šaptom. 
Pa opet jezerce, tamnoplavo, zelenim mrljama išarano. Išli smo. 
Kao u snu. Srca su zvonila večernju; ćutila su izvodila sublimne 
melodije prelesti i zaboravi; jele su škripale u ritmu; djetlić je 
tukao takt; Rienz brujio u basu; jezerce prebiralo harfu: a rujno- 
zlatno sunce zastalo se nad ledenim vrhom, na rubu magle, da 
vidi to čudo — da sluša. Onda posulo led i šumu, jezero i nas 
kaskadom rumenih divot-ruža. A rumene divot-ruže, preplanule 
i našim srcem, bujno i mirisavo. Ljubavi rujne ruže. 

XV. 

Bila je večer ili već noć, ja ne znam više. Išao sam, sam za 
sebe, kroz' Lamprecht klanjac. Iznad Rienza, što je duboko dolje, 
ljutito grgoljeći i prašteći valjao svoje rastopljeno srebro preko 
kamenja i srušenog stabalja. Tajanstveni suton širio je mehkim 
sijerom svoja krila med ogromnim jelama i arišom. Tajanstveni 
sijev svjetlucao je nad pjenom i valićima u dubini, a negdje, kroz 
list i granu, kao iz skrovišta kakvog, plamsao je mjesec. 

Maglene krpe visile su o stijene. Sve gušća i gušća magla kuhala 
je na noćnotihim brdinama. Onda je prolomio vlak kroz tunel. 
Guk neke ptice. Kao prigušeni smijeh. Pa vječni šum šume. I vode 
Rienza. 

Mukli prigušeni hihot. Zbilja. Čujem. Nedaleko crnog, sablasnog 
mosta od gvožđa, što je kao neki ogromni crni pauk prekoračio 
ždrijelo, gdje je muklo stenjala rijeka. Tamo na klupi, ispod pločice 
martira, sjedio čovjek. I smijao se. Lice ne baš prijatno. 

»Quousque tandem —« počeo je, oslanjajući se na debeli štap. 
»Jelde, nikad ne bi ni sanjali, da ćete me ovdje sresti. I u ovo 

doba. O, i ja volim noć sa mjesečinom, jer — i ja sam zaljubljen. 
Dakako, na moj način. I još k tome bez sreće. Ne tako kao vj> 
dragi moj,« Ustao je. »Da, quousque tandem — velim vam. 
Odložite ponos i krepost. Ne stoje nam dobro, ljudskim jadnicima. 
Počinite nešto kršćanskog, da meni bude bolje. Hvastate se vašim 
uspjehom. Ni ne znate. A mene uzbuđuje veoma. Pomislite, 
izgaram od nutarnjeg ognja. Noći, kao ogromne, lijene, otrovom 
zašićene zmije, valjaju se preko mene bez sna, a jutro mi je kao 
sivo zjalo, kao rastvorena vrata u grozu i praznost bez nade. 
Opametite se, velim. Bili ste sretni. U ljubavi. Pa dosta. Prepustite 
mjesto meni. A ja ću vama moje. Uz Mamonov prijesto. Stojte! 
Vi samo treba da budete nešto osori, nešto neljubezni, malo, 
recimo, grubi, lanite koju neslanu šalu ili kletvu. Tko ne kune? 
A ona je ćutljiva do histerije. Smjesta će vas ostaviti. Mislit će, 
lupež ste kao ja i on. A ja ću onda doći kao pokajnik, čujete li. 
Ona strašno voli pokajnike. Kao i druge žene. Golubice, nisam 
vrijedan, da ti taknem skute. Pa suze. Bez suza ništa. Ha — 
dan i noć sanjam o njenom vratu, njenoj grudi, nožicama. Cjelivam 
— he, ta ne ćete da me slušate —?« 

Ali ja sam mu već okrenuo leđa. Kročio sam dalje. Jeza me 
prolazila. Strašna misao počela je u meni da tinja. Suho, ružno 
nasmijao sam se. Onda sam stao. I doviknuo mu u tamu: »Duše 
pakosni! Bol i muka oplemenjuju srce, tko ga ima. Kod vas i bol 
postaje otrov, a čežnja pohota pakla. Trpi, izgaraj, u vlastitoj 
paklenoj vatri, sotono!« Nasmijao sam se zlobno, zdvojno. 

A noć šuljala se kroz guštik, tamna, golema, tražeći plijen, 
Rienz bučio sve jače, jarosnije; kukavica zakukala ili ćuk huknuo, 
ko zna, a gordo, hladno, bez čuvstva stremilo je ogromno stabalje 
u maglu, što je počela da se kida i roni u dol sa brda i planina. 

Kročio sam hrlo. A oko mene, iza mene hihotala je, stenjala 
je mrka neman. Noć. 


XVI. 

Dok je još sunce u narančastom ruju oklijevalo među oblacima 
na zapadu sišao sam u grad da posjetim Žuti Dvor, što je kraj 

sjenastog perivoja preo svoje paučinske sne starosti, raspada i 
spominjanja. 

Onda smo sjedili Bijela Gospa i ja kraj prozora iznad perivoja. 
Vlažne krošnje pozdravljale su nas kimanjem i tihim šuštom, a 
krvavozlatne sunčane kaplje treperile su na listu i iglici. Na 
kaminu tikala je drevna ura od vildiša; na crnom mahagoni- 
stoliću ležao album iz crvene kadife; slike na zidu bile su stare 
i turobne, a njihove rujne, tamnozelene i mrkoplavetne boje ugasle 
i izlizane. Dolje u kiosku, gdje mirisalo i trunulo cvijeće, čuo se 
isprekidano vedri glas dječji. Ja sam se pako sagnuo prama Bijeloj 
Gospi i govorio groznicom u glasu, pravoljom da mučim, da 
zlobim, u srcu, što je rastvaralo svoje dubine i bezdna, gdje je 
dobro i zlo, lijepo i strašno. Govorio sam, a glas mi je drhtao, ruke 
lomile se, tresle. Kao da me gonilo nešto. Iz mukle daljine. 

»Prozvat ću te anđelom, Bijela Gospo, to jest Odaslanom. Iz 
maglenog bijelog svijeta čežnje bez kraja poslana si, da mi doneseš 
sniježno mehki mir i bijelu, bestrasno čistu sreću. Ali ja sam Kain, 
napasnik i napastovani, prvi u muci žeđe za Prelesti i Spoznajom 
svijajući se čovjek. Ne žeđam za krvi brata, nego za kričem i 
jecajem tvoje krvi, za mehkom, bijelom, slatkom tvojom čovječ¬ 
nosti, Angela Immaculata! Ne budi samo Seraf, Anđeo, ne samo 
mirisni, rajski cvijet, nevina čistost, izgubljena vizija, mistični 
posmijeh iz daljina. U ovom času, kad Bog vatre i života, Agni, 
krovi svoj zatvor, kad mu puca ledeni grob, zovem te Anđela, 
Odaslanico, da postaneš Čovjek, žena i krvlju i mesom. I da sađeš 
k meni, Čovjeku, mužu, ne sa rajskim cvijetom snijega i besput- 
nosti, već rumenom ružom života i strasti, sa klikom i ushitom 
pobjedonosne krvi. Ljubi i trpi, ljubavi za volju. Anđela živog 
budi, ne anđeo sfera snijega i umiranja. Visoko gore, u maglama, 
neka ostanu led i pustoš, ovdje doli neka plamsaju, bukte ruže 
i opojne orhideje. Gle, Anđelo, tvoje ruke, tvoja grud mirisne 
su i bijele; tvoja uda prelesna i gipka; tvoje oči modra obećanja, 
usne koralji, krvi puni, a tvoje toplo krilo — ha, Kain sam, prvi 
čovjek života, ubojica sablasti bez mesa i grijeha, napasnik, što 
žeđa za znanjem slasti i uskrisenja, Anđele, uslišaj me —!« 

Zausasnuto me je pogledala. Osebujno. Otela mi ruku. I smrtna 
bledoća prekrila joj lice. Onda se ustala bez riječi i gotovo posr- 

ćuci prišla do starog glasovira, sagnula glavu, stisla usne. 1 dirnuia 

tipke. # .... 

Zaludu! To nije bila svirka. Ja znam to. Glasovi su izvirali i 

plinuli kroz prostor poput uzdaha mučene duše, pleli se kao 
sablasne sjene oko mrtvih slika na zidu, dizali se u zrak kao 
opojni, cvjetni miris, sa odra, tikali iz ure u zdvojnom ritmu 
užasa; kao strašno crveno oko slegli se na album, vraćali se kao 
jecaj umirućih sa stabalja vani, i rasticali se kao krvavi trepor 
sunčanog ruja, koje je već davno bilo zašlo. Zadnji klik života 
iz daljine. Svirka! Ne — Visio Mortis. 

Žurio sam van, pobijedjen, nijem. Suprot Žutome Dvoru stoji 
starodrevna, klimava, Žuta Crkva. I zapušteno groblje. Tamo su 
bijeli križevi, sive, teške kamene ploče sa križem i kostima u 
nakrst pod lubanjom mrtvaca. Svenule ruže su tamo i drugo 
skršeno cvijeće i busenje, što trune i truje zrak. I natpisi su tamo: 
umro! umro! umro! — Odricanje i vječni pokoj. Pax aeterna! 

XVII. 

U starom dvorcu grada Brunecka ima dvorana i prostranih 
odaja sa svodovima i lucima stropa, a uređene su starinskim, 
pompoznim smještajem. Ali on trune i crv kucka u njemu. 1 
čudesno građene divot-peći su tamo. I blistavi svjecnjaci. Ali zima 
i praznost šepire se zijevajući i svodom i podom. I kutre lijeno 
u svima kutovima. I hodnici su ondje, uski i mračni, i lonđe i 
doksati, i basamaci još uži, strmi, niz koje je posrnula gdjekoja 
noga, i muška i ženska, čak i u smrt. I puškarnice zijevaju u zidu. 
I zjala za topovske cijevi, kroz koje je gdjekad rigala i psovka 
i ubojna vatra. A sad se pauci gnijezde u njima i otrovni, gnjusm 
škorpioni. I kapelica je u zgradi, malena, zapuštena od ljudi i 
boga, predana mraku, prahu i propadanju. Mnogo tornjeva ima 
grad i bočnih branika i čudolikih ižljebina. Ali oko tornjeva viju 
se graktave vrane, branici su raspucani, bez dna, a u ždrijelu 
ižljebina buji korov i drač. U burgu Bruneck-grada ima i apsa 
za skitnice i beskućnike. I mračnih podzemnih tamnica, raka, 
sa skeletima i kostima mrtvih, u koje se više ne spušta noga 
ljudska, ali od kuda u noći jecaji ječe i gvožđa zveket se čuje. 

kad vjetar ovija zidine i zjala u zidu. I iz glavne kule, iz donžona 
sa crvenim šiljkom, gdje je okovan ginuo onaj, što je noktima 
ispisao stijenu, čuju se noći jauk i uzdisaji. Ili to čavka pišti, kad 
se probudi iz tjeskobnog sna. Ili je lelek i uka jeje, spremne na 
noćni pohod. I cvijeća ima, što ugiba i vene. I sunčan sat, što 
se bojažljivo krije od sunca. I zarđale kuglje, i truli, prepucani 
krsti, i pločice mučenika, i ine ropotarije i lom. A odsvuda buji 
korov i drač; mahovina žilji zidove; balvane i grede toče vreme 
i crv. Samo gradsko platno još stoji kruto, nepomično, životu 
i svijetlu braneći ulaz. I pred njime tihe, miroželjne lipe. 

Kapija gradine gvožđem je okovana. Zaprijeta teškom bravom. 
Ali vrijeme prolazi kroz nju hrlo, lahkonogo, porugljivim hiho- 
tom. I toči drvo; grize gvozd; prede i prede niti, što sve rođeno 
guše; trese i trusi gredu i stup; blijedi i briše slike i spis; puni 
pivnice i tamne rake; otkriva komore i kule; izbacuje lubanje i 
kosti; obara križeve i kipe. I kida u krpe i biljac s oltara i barjak 
u oružani. Ništi i ništi. 

Noć je. Osamljen stojim na mračnoj zidini grada. Nad grbinom 
Kronplatz-planine svjetluca se osamna zvijezda, sjajni Sirius, ili 
Špika ili Arkturus, šta ja znam. Osamna, sjajna zvijezda. Šume 
zavile se u mrak. I kunje se i šute. Svijetla pojavljuju se i ginu, 
kao u stravi. Lipa tiho pomirljivo šapuće. Iz gudure ori se bruj, 
kao tužaljke ukletih duša; sa tornja ječi lelek i uk; iz kule grak 
i cijuk. Bol i tjeskoba odasvud. A nevidljivo, nečujno ide, ide i 
ide dob i pokriva grob i spominjanje; briše natpise i želje; gazi 
cvijeće i nadu; krha krune i križe. I grohotom ruga se i suzi i 
smijehu i očaju i slasti. Stojim sam. U srcu mi beznadnost. Očaj. 
A vrijeme ide, hihoće, toči i kida. I krv i život. I vjeru. Sve. »Kad 
gušiš nadu i vjeru, ugasi i bol moju. I očaj bez mjere,« šapćem. 
Ali tek sjena uminu, prodje. Uz nečujni hihot. 

Sve mine. 

Samo ne bol — 


XVIII. 

Zvekni čašo! Jekni pjesmo u biser-pjenu vina! Iskrsni varavi 
sne iz dima cigarete! Šta zato pline li dim, otkrije li se dno i 
najdubljem peharu, utihne li svaki pijev, nestanu li i san i sreća! 

Šta zato, ostanu li samo pepel i talog, žuhkost i kajanje! Slomljeni 
putokazi u gori, bezvjetarje na moru, u pustinji fata morgana. 
Nečujni Bijaše, izbrisana Spomen, zamukli Eho na najskrajnjem 
rubu horizonta. Ništa ne preostaje — Tek kao grimizni Golfstrom, 
ljesevima i skrsem posut, valja se podmuklim sumom, nezaustav¬ 
ljivo, bez prekida, Bol preko svega. A zdvojnost se raspinje nad 
njim kao tmora, kao olujina iznad trepeljivog površja mora. 
I grom već se lomi. Crno nebo razdire blijesak. Neumoljivo silazi 
Usud. Fatum. Moira Ananke. 

Da, munja i grom. I vrtložina u krvi i mulju Golfstroma. 

Gostilnica ima usred grada. Žuta, stilizovana. Malano cvijeće 
na prozorima i umjetne rešetke. Nutrina opločena zagasitim 
drvcem. Furuna, staromodna, zelena, koči se nekom ograničenom 
samosvijesti. Na duvaru jeftine, smiješne rečenice. Nad niskim 
ormanom čovjek nag, na križ razapet, posramljen, vrijeđan do¬ 
sadno cavrljavom urom na stalku i ispraznom zvekom tanjira i 
čaša. 

Kraj mene sjedi dobrodušni lupež, mračni čovjek noći i tmušne 
Lamprecht-dumace. Pusi cigaru, klopoće orukvicama i brblja 
jeftino, teško skrivenim zadovoljstvom i himbenom pakosti. 

»Šta je do toga. Šta je do toga! Krv nije voda; ćutila nisu iz 
pare, ljubav i Kabala nisu jedno. Iz zvonjave: Ave Maria i Angelus 
jos nitko nije izvajao ili satko obla, topla djevojačka njedra. 

I tko hoće da se nad tvarnost uzdigne, pa teži za maglom, past 
ce na trbuh i razbit si nos o tvrdu zbilju. Ništa zato, prijatelju. 
Je li zbog toga žena manje poželjna, što je stidljiva i opora kao 
dijete? Naprotiv, mislim. Prosudite samo: žena je žena. To jest: 
jedna kao i druga. Radi se samo o: kako. Kap po kap dube kamen. 
Nebo i pakao dijeli samo jedna crta, neko iluzorno ništa. Cisti- 
liste. Pomislite. Kao predsoba, da se odloži po koji malo teži 
grijeh. Formalnost, tako rekuc. Kunem vam se, u vama je nešto — 

I a, ne uspijete li zaklinjanjem i uzdisajima, postići ćete grožnjom. 
Možda malim škandalom. Pisama imate, valjda — jedan ili dva — 
he, he, he! Nu, ništa. Molim vas, idem kroz šumu i fućkam; 
sjedim u gostioni i fućkam — i čekam. Jer ja sam dobroćudan 
čovjek i udoban, pa mogu da čekam. Ko kuca, otvorit će mu se. 
Tko čeka, dočekat će. I njemu će se otvoriti. Diskretno, dakako. 

Do đavola, sto je meni do toga, jesam li prvi ili zadnji. Anđela 
ne znači baš anđeo, i svako vino ne postaje ocat, he, he, he! U 
zdravlje! Kako vidite, uvijek sam dobro raspoložen, a to mi prija 
stomaku. Glavno je trbuh. Tamo je i duh, a ne u glavi, ha, ha, ha.« 

Nakon dvanaest u noći sprovodio sam ga kući. Stanuje negdje 
iza šume, iza uvale, možda ćak u Lamprechtsburgu. U gradu 
vrana i ćukova. I u prodolu Lamprechtsschlucht, gdje Rienz rogo¬ 
bori i buci od bijesa, gnijecen stijenama sa desna i lijeva, velim 
mirno, možda i ljubaznim smiješkom i dižem laternu. Ali i štap. 

»Vi idete kroz šumu i fućkate — Ja, i ja idem i, — cičim 
od boli i muke. Da, i ja znam: krv nije voda, ma da teče i ona, 
katkad, to jest krv. I talir od zlata nije pasja markica, lopov je 
uvijek lopov, a batina nije crkveni ljiljan, ali se š njome da naučiti 
molitva i ples, jer i ona može dobro da fićuka, osobito na vašoj 
grbi, besramna gnjido.« 

Rienz je kričao i pljuskao o stijene; kukavica kukala je divlji 
hihot; stabla jurila su mimo nas kao zlorade aveti; pločica martira 
kimala je čudno; klupa je prasnula i skotrljala se na put —: i divlji 
!o\ slijedio je kroz šibe i kam. Sjene su lomatale; urlala je noć; 
Rienz je pljuskao sve do staze, ali i štap je fićukao — dok nije 
laterna prsnula u truse. I odasvud me obavio mrak. Tek neka 
glomazna sjen izvila se iz tmine, a nekoliko očiju u krvi, rasvi¬ 
jetljena okanca Lamprechtsburga, kivno i pakosno buljila su spram 
mene i podobe, što je odmicala preda mnom. 

»Anđela nije možda anđeo,« vikao sam suludo, u noć. »Ali 
m batine nisu bas melem za leđa! Naprotiv —« I neki trup survao 
se kričem u grabu. 

A Rienz bucio je i pljeskao. Van sebe od pakosnog veselja 
Rienz i Noć. 


XIX. 

Mogao sam se penjati u gore, jer je sunce kupalo visine i 
tonke preponom zlata i topline. Mogao sam zaći i u šumu, 
tu miris cvijeca i biljki, mrmor potočića i šum lišća. I sjene 
tu 1 metu ljh Pokraj rijeke mogao sam hodati po volji. Ona 
ja bez prestanka i namiguje, kobna koketuša, nekim per- 

fiđnim, pakosnim rugom, da čovjeka snalazi volja, da se nisko, 
još niže sagne nad nju, da podmuklome mamiocu ruglo vrati 
ruglom. Ili — da se sunovrati u nj. Ne znam ni sam kuda bih 
mogao da idem, jer svud ječi i grozniča život u divljem svome 
nespokoju. Neću da me najuruie i muči — I kraj Žute Crkve 
zađoh u groblje. 

Ne prežem pred humkom smrti. Pače, mami me. Pred ulazom 
gine neka bijela sablast. Utvara. Priviđenje za cijelo. 

Na groblju su drevne arkade u četvoruglu sa masivnim žutim 
kolonama i visreliefima osebujnih kontura. Trošni drveni križi 
tromo se ispinju, mnogi već sasma klonuli u drač. Željezni krsti 
rđavi, svijeni, okrnjeni. I kamena raspela koče se tu, vlažna, 
ravnodušna, posuta zelenim mahom, hladnim, bezazlenim ispisima 
pokrivena, pa humci ugušeni dračem i plijevom. Preteške leže 
kamenploče sa mrtvačkim glavama, krstom i kosti. I fotoslikama 
sablasnih prikaza, prestravljeno nasmijanih ili ukočenih od neopi¬ 
sivog užasa. Sve to je tu i — Umro! Umro! Umro! 

»Molite oče naš za . . .« stoji uklesano drhtavim pismenima na 
ploči. A zašto? Stoj, ne pitaj! Ne dvoji! Ne buni vjekoviti mir 
mrtvaca. I mrtvim okom buljim u truli centralni Krst. A strašna 
ništavost ceri se u me nijemim, sablasnim rugom, da mi koljena 
klecaju od užasa i strave. Kao da neka bijela utvara — 

Ne, nikakva ništavost, ni smijeh smrti i ruga, ni priviđaj bez 
lika — nešto svijetlo, vito bilo je preda mnom, utjelovljena Bol, 
sa usnama muke, prozirnom rukom mira i okom odreknuća bez 
kraja. Bijela Gospa, Anđela, stajala je uza me, a glas joj zvučio je 
kao smirena glazba iz zapuštenog hrama onih, što ih više nema. 

»Ne ljutim se vi$e. Ne može se ljutiti, kad se približuje konac 
za uvijek. Klonila sam vas se, jer je moralo da bude. Ima zakon 
u meni, moj Ja, koji je i moja kob. Ljubila sam vas. Volim vas 
još uvijek. Sad vam mogu reći. I to je ljubav, koja je procvatu 
privela cvjetove, što ih od iskona nosim u srcu. Nježno, bljedoliko 
cvijeće: osamu, prijegor i plahost, što na grobu nade rastu i tako 
skoro, skoro uvenu. Da, uz vas su procvale. Bile su lijepe, nježne 
i milomirisne. Jarko sunce sreće spržilo bi ih odmah. Plodna 
oborina života stukla bi ih. Bura pasije i strasti prestravila me je 
smrtno. I moje cvijeće umrije. Njihov miris još je tu. I bit će 

tužno spominjanje, kao dašak bajoslovne neke mirodije, kao 
sjećanje zadnjeg slatkog sna — jer: svršava se. Moj muž dolazi. 
Neočekivano. Povoda ne znam. Neka sam spremna, da ga sli¬ 
jedim. Moram se pokoriti. Da, ljubila sam vas. Ali sad je svršeno. 
Oprostite mi.« 

»Anđelo, što sam, da praštam? Smrtnik, proklet željom, obma- 
njen, zavaran nezgrapnom zvijeri: životom. Prosti ti meni, Anđelo! 
Dijete sam bio, što za mjesecom grabi, što dugom hoće da se igra. 
Što se tuži, jer nema krila, da se vine pod nebo, gdje mu sm 
kruže. Prosti ti meni! Anđelo! Moja duša je groblje, moje boli 
mramorne, teške Arkade, moje misli nadgrobne ploče bez imena 
i slika. Daleko od svega, na ruševinama mojih nada dići ću ti 
hram — a crni oČaj biće mu sveštenik. Anđelo — budi! — svršeno 
je. Za uvijek!« 


XX. 

Sasma je prirodno, da se uputimo na stanicu, kad nas koji 
mili znanac ostavlja, da mu zadnji put stisnemo ruku i zaželimo: 
sretno. Sasma je prirodno i pristoji se. Onda izrečemo nekoliko 
običajnih, bezbojnih fraza, možda o svijetu, koji je okrugao, ili 
što slično strašno. I smiješimo se dapače učtivo. Za žene spremaju 
se buketi cvijeća, za djecu bonboni. Mužu se pomaže u gornji 
kaput i pripaljuje se najsusretljivije ugasli cigar. — Žena je blijeda, 
ali comme ih faut, i prisebna. Dijete čedno, ne halabuči i ne lupa 
nogama. Tu je i kućni prijatelj, na svoj način pošteni nitkov, 
svodnik sa Lamprechtsburga. Povezane glave. Posljedice neke 
partije penjanja, valjda. Ali i on spreman na put, sa pledom i 
ručnim kovčegom, a preko ruke mu putna kabanica mlade žene. 
On je vrlo dobro raspoložen. Široke volje, regbi. Hohoće bučno 
na ovo i ono i lukavo i bestidno žmirka svojim krvlju podlivenim, 
ozlijedjenim okom. 

»I ja putujem, kako vidite. Ta ne spadam li u »familiju«? 
Komad starog pokućtva, rekao bih. A konačno, u društvu se 
putuje ugodnije. Kunem vam se, malo je ljudi, što znadu tako 
zabavljati, kao ja. Budi društvo žalosno ma kako, praskat će od 
smijeha.« 

I grohotom se smije. I žmirka pakosnim, nesnosnim okom 
punim krvi. I žena se smiješi izgubljenim posmijehom. I suprug, 
učtivo, nekako ozlovoljeno. Barem mislim: svi se smiješe. I tiska¬ 
jući se, deranžirani putnici. I znojni trhonoše. I pseto, što ga 
vuku na povezi. I vlak, što ga guraju simo i tamo, sopti i duha 
ljutito, divlje, kao beštija, što ju draže, pa ipak: praska u smijeh, 
mislim. I ja sam smijem se divlje. Bučno. Bučnije od sviju. 

Ne — nisam ni bio na kolodvoru. Ležao sam sakrit iza obo¬ 
renog panja na rubu jaruge Rienza i vrebao sam, prisluškivao u 
tamu, dok se lomot i sopot ne ozvali i vlak lagano dahteći začeo 
penjati se uz strminu na putu u — Nikadnazad. Kako su se 
samo žagrile dvije sablasno krvave oči zlobne zveketave nemani, 
koja je odvodila moj život, mogu dušu, moj jedini san. Bog zna 
kamo. Lomot i huka bivali jači, i zemlja tutnjila. Tresla se. Iz 
ždrijela ložilnice sukljale ognjene zmije, da odsijevalo avetno 
daleko po sumi, uz stijene. A crni likovi, koboldi, đavoli, jarili 
i jarili plamove u utrobi nemani. Crni, đavoli, džinovi, jarili i 
rovali kao bez uma i u plamenima moje grudi, moga srca, da su 
boli gusto siktale i sipale, da su jauci kao hohot pakla odzvanjali 
šumom i stijenom. 

I dalje u noc uz lomot i buku srljao je vampir-vlak sa vatrenom 
utrobom i sablasno žagravim okom. 

A jauk i hohot ostadoše u jarugi Rienza. U šumi. 

I jeka —: Kad? — Nikad! Zauvijek. 

XXI. 

Visoko, visoko, gdje vječni vlada led, što niz usjekline, dolove 
i gudure kliže, grizeći i glođući crne i cake klisure i stijene, 
blijesteci se u vedrom azuru neba; gdje snijeg sjajne kupole diže 
i sipine niz obrone lomi; gdje svjetlucanje gmili i protiče kao 
miriadna igra alemova, zvijezdice niču i ginu; gdje urvine i 
kamoroni nečujno u dubine i bezdna gone; mrke stijene naginju 
nad dol; orao kruži i kriči; na vrleti, gdje nema jeke — ni sad, 
ni nikad: tamo je Vječnost — i Mir. I zaborav. Tamo sjedim i 
ja. I snivam i čekam — Što? 

Sjedim u snijegu. Na gratu, gdje besvjestica kolo vije. A pod 

nienom gruva i praskom lomi se led. Snijeg talasa se, cakli. Hridi 
i klisovi koče se, sivi i suri, ukleti pradobni divi, a maglene nemani 
oko njih gmižu i gmižu — Sam sam visoko, visoko, gdje Vječnost 
stoluje. I Mir. I čekam — 

Svijetlu ni glasa, životu, zeleni ni traga. Ništa, do bjelina, surost, 
židki krič orla i prasak u dubini. Nebo je sivo, ogromno, otvoreno 
bez kraja. Hladno, nemilosrdno. Strašno daleko je nebo. 

Ali dubina je samilosna. Od onuda ječi jek i jek. Iz jaza prsi 
uzdah. Santa kuca i kuca. Vodopad šumi negdje u klamu, a iz 
magla kao da se vije šapat utjehe i milosrđa. Magle i dubina šapću: 
dođi! Naš si. Uvijek si bio. Sin prirode i samoće. Kamen, prah, 
šaka pare. Ovdje nema boli, ni varavih nada. Ni čežnje. Ovdje 
su tišina i vječnost. Hrid strši; led gmiže; snijeg se taloži i blista; 
jazovi ječe; magle viju sablasno kolo — od vijeka do vijeka. A 
čovjek. Bio je i nije. Dođi. Život je priviđenje. Ovdje su Mir — 
i Vječnost. 

Preko poljana snijega preprhava blistaj. Od nasuva do nasuva 
kližu đavolići u obijesnoj jagmi. I vitlaju sniježnu prašinu uz 
nestašni hihot. Suri đavoli grbe se iz snijega; vise niz obron; love 
tok magle. Led se miče. Nečujno popušta snijeg — dubina zove 

i zove — 

Visoko, visoko nad svijetom sjedim. I čekam. Maglene vile 
plešu i penju se. Pružaju ruke prama meni. Sva bliže. I bliže. Sve 
gine. Sve se gubi. U miru. U vječnosti. Krič orla, šta li! Eto — mir! 

Veni pax aeterna! 

Dr. RUDOLF HORVAT 


HRVATSKI DRŽAVNI ARKIV U ZAGREBU 

N EKADA je važne državne spise čuvao zemaljski proto¬ 
notar (prabilježnik), koji bijaše duša tadašnje vlade hrvatske. 
Račune o porezima i državnim izdacima čuvao je zemaljski 
blagajnik (exactor regni Sclavoniae). Kad je umro koji protonotar, 
odredio bi sabor posebno povjerenstvo, koje če preuzeti sve 
državne spise, te ih predati novomu protonotaru. Javnost je imala 
povjerenje u protonotara, jer to ne bijaše imenovan činovnik, već 
dostojanstvenik, koga je birao sabor hrvatski između odličnih 
plemića hrvatskih. 

Zemaljski blagajnik Ivan pl. Zakmardi dade god. 1643. troškom 
kraljevine Hrvatske napraviti »škrinju privilegija«. To je velika 
škrinja od jakoga hrastova drveta, a čuva se još i danas u kr. 
zemaljskom arkivu. Na škrinji su s prednje strane naslikani grbovi, 
i to lijevo grb kraljevine Hrvatske, a desno grb kraljevine Slavo¬ 
nije; odozgo je postavljen napis »Regni Sclavoniae 1643«. Na 
poklopcu je iznutra prilijepljena latinski pisana oznaka, da je ova 
škrinja dogotovljena 23. prosinca 1643., kad je u Hrvatskoj vladao 
ban Ivan grof Drašković, a biskupom zagrebačkim bio Martin 
Bogdan, dok je čast pođbana (te župana zagrebačke i križevačke 
županije) obnašao Gašpar pl. Orehovački, varaždinskim županom 
bio grof Đuro Erdedi, a podžupanima bijahu: Ivan Ručić, Krsto 
Balagović i Petar Pervan u zagrebačkoj, Baltazar Zabočki u varaž¬ 
dinskoj i Đuro Vragović u križevačkoj županiji. Tu je prilijepljena 
također latinska pjesma, što ju je »predragoj svojoj domovini 
Sloveniji i Hrvatskoj« (carissimae patriae suae Sloveniae et Chor- 
vatiae) spjevao sam Ivan Zakmardi. Škrinja ima neobičnu bravu, 
koja je izrađena tako umjetno, da bi još i danas zadivila svakoga 
bravara. Da se ta brava otvori, potrebna su 3 ključa. Jedan se 

nalazio kod hrvatskoga bana, drugi kod podbana, a treći kod 
protonotara. Kod otvaranja moraju biti prisutna sva trojica naših 
državnih dostojanstvenika, koji redomice stavljaju ključeve u jedan 
isti otvor. Sva tri ključa dopriješe do nas, a čuva ih kr. zemaljski 

arkiv. 

Ovu škrinju možemo smatrati zametkom kr. zemaljskog arkiva. 
Hrvatski naime staleži čuvali su u toj škrinji najvažnije državne 
isprave, t. zv. privilegije (povlastice), što ih je Hrvatska dobila 
od pojedinih kraljeva. Neki od ovih privilegija služili su sve do 
novijega doba kao temelj hrvatskoga državnog prava. Zato je 
hrvatski sabor spomenutoj škrinji dao naslov: »cista privilegiorum 
regni«. Sve isprave, koje bijahu pohranjene u toj škrinji, doprle 
su do nas neoštećene. To je dokazom, da je »škrinja privilegija« 
bila uvijek dobro čuvana. Dugo vremena (punih 120 godina) 
nalazila se škrinja kod zagrebačkoga kaptola, koji bijaše tada 
»locus credibilis« (vjerodostojno mjesto), gdje su i privatni ljudi 
običavali Čuvati važne listine, ugovore i oporuke, kako ih danas 
ostavljaju kod kr. javnog bilježnika. Čini se, da je kaptol »škrinju 
privilegija« čuvao u riznici stolne crkve. 

Osim raznih privilegija bilo je i drugih važnih spisa. Tako je 
n. pr. trebalo budno čuvati saborske zapisnike, da se uzmogne 
vazda vidjeti, što su zaključili staleži hrvatski. U našem kr. 
zemaljskom arkivu pribrani su gotovo svi hrvatski sabori od god. 
1557. do najnovijega doba. Saborske je zapisnike čuvao zemaljski 
protonotar kod sebe. On ih je nosio i na saborske sjednice, jer 
cesto viđamo, da se u saborskom zaključku hrvatski staleži pozi¬ 
vaju na koji članak prijašnjega sabora. Tako se na pr. protonotar 
Đuro Plemić u svome prijedlogu o pragmatičkoj sankciji, što ga 
je pred sabor iznio 8. ožujka 1712., pozivao čak na zaključak hrvat¬ 
skoga sabora od god. 1620. On je dakle očito morao pred sobom 
imati zapisnik toga sabora. — Trebalo je čuvati razne račune glede 
zemaljskih izdataka; zatim kraljeve dopise i odluke; onda razne 
podneske, koji stizahu banu ili hrvatskim staležima; isto tako i 
presude banskoga stola, instrukcije (upute), što ih je sabor davao 
hrvatskim »agentima« na kraljevskom dvoru i hrvatskim nunci- 
J J ma na zajedničkim saborima; napokon zapisnik raznih povje- 

(četvrti) članak u zapisniku toga sabora. (Sab. zapisnici, knj. IX., 
str. 147.). 

Protonotar je vodio nadzor nad zemaljskim arkivom, ali nije 
dospijevao, da uređuje i spise u arkivu. A tih spisa bivalo je svake 
godine sve vise. God. 1767. uredilo se u Hrvatskoj t. zv. kra¬ 
ljevsko namjesničko vijeće (consilium Croaticum). To bijaše' 
modernizirana zemaljska vlada za Hrvatsku i Slavoniju. Vijeće se 
naime dijelilo u više odsjeka, kojima upravljahu pojedini vijećnici. 
Što je prije vodio sam protonotar sa svojim aktuarom, to je od 
sada upravljao cijeli činovnički aparat. Time se u kratko vrijeme 
silno nagomilao broj raznih spisa kod vlade. Vijeće je postojalo 
samo do god. 1779., pa ipak imamo u kr. zem. arkivu za ovo 
13 godina preko 10.000 spisa. Mnogo je spisa također za vrijeme 
od god. 1780, do 1790., kad je vladao kralj Josip II. Same brojne 
naredbe toga agilnoga vladara zapremaju velik dio kr. zemaljskog 
arkiva. 

Kad se 7. lipnja 1791. u Zagrebu sastao hrvatski sabor, stvorio 
je on 13. članak o zemaljskom arkivu. Sabor je naime odlučio, 
da će ponovno dati urediti zemaljski arkiv. U tu svrhu namjestit 
će se na neko vrijeme dva registratora, koji će položiti prisegu 
i tada spise registrirati po uputi protonotara. Za taj posao dobivat 
će svaki registrator godišnju plaću od 300 rajnskih forinti. (Sa¬ 
borski zapisnici, knj. XI., str. 210. i 211.). 

Prvim registratorom postade Matija Mihanović, koji bijaše do 
tada otpravnik banskoga stola. Mihanović je svoju službu nastupio 
1. studenoga 1791. Isprvice pomagao mu je Antun Delpini, bivši 
bilježnik županije križevačke; ali već 1. studenoga 1792. pođe 
Delpini u Varaždin, da predaje madžarski jezik, koji se upravo 
tada uveo u hrvatske gimnazije kao neobligatan predmet. Miha¬ 
nović je sam radio od 1. studenoga 1792. do 1. lipnja 1794., kada 
za druga dobije Ivana Zernčića, koji bijaše do tada bilježnik ban¬ 
skoga stola. (Saborski zapisnici, knj. XI. str. 371.). 

Iste ove godine 1794. dade ban Ivan grof Erdedi na kr. 
zemaljski arkiv staviti željezna vrata radi sigurnosti od provale i 
od požara. Kad se 23. siječnja 1797. u Zagrebu sastao hrvatski 
sabor, izabere on poseban odbor, koji će ispitati stanje zemaljskoga 
arkiva. Ovaj odbor činili su: barun Ignjat Magdalenić, kanonik 

Ignjat Jelačić, protonotar Donat Lukavski, vijećnik sudbenoga 
stola Ivan Plepelić, napokon Nikola Jelačić, Ivan Belošević, Josip 
Špišić Japranski, Luka Ljubić i Stjepan Pomper. Odbor je pre¬ 
gledao arkiv, te je onda saboru podnio izvještaj, iz kojega vadimo 
ove podatke: 

Za uređenje zemaljskoga arkiva doprinijela je godine 1791. 
križevačka županija 153 forinta i 2 novčića, srijemska županija 
1792. godine 160 forinti, varaždinska županija 278 for. 48 novč., 
a zagrebačka županija 1792. i 1793. godine 343 for. 37 novč. U 
svemu dakle doprinijele su hrvatske županije 935 for. 27 novč. 
(Tada je forinta sadržavala samo 60 novčića). Pošto se vidjelo, 
da će troškovi za uređenje arkiva daleko nadilaziti prinose 
hrvatskih županija, zamolio je ban Ivan Erdedi već 29. rujna 
1792. kralja, neka doznači potporu iz t. zv. provincijalne zaklade, 
koja je utemeljena za kulturnu svrhu. Kralj Franjo II. odazvao se 
toj molbi, te je svojim otpisom od 2. prosinca 1793. broj 13.308 
dozvolio, da se iz provincijalne zaklade uzme 1000 forinti za 
uređenje arkiva. Kraljevom dozvolom doznačeno je kasnije u istu 
svrhu još 1000 forinti. Prema tomu bijaše za uređenje arkiva 
raspoloživa svota od 2935 for. 27 novč. Od tog isplaćeno je do 
konca god. 1796. u ime plaće Matiji Mihanoviću 1550 forinti (za 
5 godina i 2 mjeseca po 300 for. na godinu), Antunu Delpiniju 
300 forinti (za 1 godinu), a Ivanu Zernčiću 750 forinti (za 2 
godine i 6 mjeseci). Drugi troškovi iznašahu tečajem 5 godina 
117 for. 30 novč. U svemu dakle potrošeno je za arkiv 2717 for. 
30 novč. Trebat će još Mihanovića i Zernčića držati godinu dana 
u službi, da se zemaljski arkiv potpuno uredi. Posebnu pažnju 
treba pokloniti »škrinji privilegija«. Sabor je već godine 1791. 
odlučio, da će dati prepisati sve povelje, koje se nalaze u toj 
škrinji. No tada je sabor odredio premalenu nagradu za prepi¬ 
sivanje (1 forint za čitav arak). Malo ima ljudi, koji su upućeni 
u ovakav težak paleografski posao, te nitko nije htio za neznatnu 
nagradu raditi. Zato sada sabor mora nagradu povisiti na 3 for 
po arku. Sabor je posvema prihvatio izvještaj i predloge svoga 
odbora. Podjedno je kralju Franji II. upravio predstavku, neka 
dozvoli, da se iz provincijalne zaklade plaća stalan kr. zemaljski 

arkivar, što će ga imati arkiv, kada bude posve uređen. (Saborski 
zapisnici, knj. XI., str. 375—392.). 

Na proljeće god. 1797. zaprijetila je zemaljskom arkivu znatna 
pogibelj. Francuski general Napoleon Bonaparte zauzeo je iza 
višemjesečne opsade austrijsku tvrđavu Mantovu u sjevernoj Italiji, 
odakle je provalio u austrijsku monarhiju. Bez osobitih poteškoća 
prodre Napoleon preko Gorice i Gradiške u Kranjsku, te zauzme 
cijelu ovu vojvodinu. Dok su jedni Francuzi prešli u Korušku i 
Štajersku, drugi se primaknuše granici hrvatskoj. Znalo se vec, 
da Napoleon plijeni arkive po Italiji. Zato se ban Ivan Erdedi 
uplašio za sudbinu zemaljskog arkiva u Zagrebu. Po banovom 
nalogu strpa Ivan Zernčić spise zemaljskoga arkiva u troja kola, 
koja 31. ožujka krenuše iz Zagreba put Osijeka; kola su pratila 
2 krajiška vojnika. Međutim se kralj Franjo uplašio, da će Napo¬ 
leon doprijeti do Beča; zato 7. travnja 1797. sklopi s njim 
primirje u Ljubnu. Napoleon odmah pohiti u Italiju, da kazni 
mletačku republiku, koja je uspirila ustanak Talijana za leđima 
Napoleonovim. Čim je nestalo pogibelji, vrati se Zernčić 19. svibnja 
1797. s arkivom iz Osijeka u Zagreb. Ovaj bijeg zemaljskog arkiva 
u Osijek i natrag stajao je 229 for. 47 novč. 

Ban Ivan Erdedi požurio je godine 1798. kod kralja rješenje 
molbe hrvatskoga sabora. Tako bude otpisom od 5. travnja 1799* 
dozvoljeno, da se namjesti stalan arkivar za kr. zemaljski arkiv. 
Hrvatski sabor, koji se 15. rujna 1800. sastao u Zagrebu, izabere 
Ivana Zernčića prvim kr. zemaljskim arkivarom sa 400 forinti 
godišnje plaće. Drugi pak hrvatski sabor (od 7. travnja 1802.) 
doznačio je iz regnikolarne zaklade godišnji paušal od 30 forinti 
za uredske i pisarničke potrebe kr. zem. arkiva. 

Za službovanja Zerničićeva preselio se kr. zemaljski arkiv u 
drugu zgradu. Zemlja je naime god. 1808. županiji zagrebačkoj 
prodala svoju »državnu kuću« na Markovom trgu broj 6, te od 
baruna Kulmera kupila kuću na Markovom trgu br. 1. Čim je 
ova nova »državna kuća« (danas »banska palača«) bila restauri¬ 
rana, smješten je arkiv u prizemlje njezino. Prijašnju pak jedno¬ 
katnu »državnu kuću« dade zagrebačka županija g. 1844. srušiti, 
te na istome mjestu god. 1845. sagraditi dvokatnicu, kakva je 

postojala sve do god. 1910., kad se restaurirala, da bude slična 
susjednoj »vladinoj palači«. 

Ivana Zernčića naslijedio je u službi kr. zemaljskoga arkivara 
Franjo Zengevall. Ovaj se 14. rujna 1827. obratio na bana Ivana 
Đulaja s predstavkom, u kojoj razlaže potrebe kr. zemaljskog 
arkiva. Sada je arkiv dobio još jednu sobu, a pisarnički paušal 
bude povećan za 70 forinti. Kad je Zengevall postao protoko- 
listom banskoga stola, bude kr. zemaljskim arkivarom imenovan 
Valentin Kirinić, koga u toj službi nalazimo već 13. travnja 1829. 
Kiriniću bude 13. lipnja 1836. povišena godišnja plaća na 600 
forinti, a 19. svibnja 1840. pridijeljen i pisar (kancelista) sa 250 
forinti plaće na godinu. U listopadu g. 1840. postade kr. zemalj¬ 
skim arkivarom Aurel Kušević, koga je godine 1848. naslijedio 
Ivan pl. Kukuljević. Kad je Kukuljević 3. siječnja 1861. bio ime¬ 
novan velikim županom zagrebačke županije, bude uprava kr, 
zemaljskoga arkiva povjerena Ognjanu pl. Štrigi kao »zamjeniku 
arkivara«. Zakonskim člankom VII. od 12. rujna 1870. dobije 
kr. zemaljski arkiv novo uređenje. Uz kr. zemaljskog arkivara 
službovat će pristav, pisar i podvornik; arkivar će imat 1200 
forinti godišnje plaće, pristav 800 forinti, pisar 500 forinti, a 
podvornik 300 forinti. U studenom god. 1871. bude kr. zemalj¬ 
skim arkivarom imenovan Franjo pl. Pogledić, koga je opet god. 
1882. naslijedio Josip Miškatović. Po Miškatovićevoj smrti (na 
jesen god. 1890.) ostade mjesto kr. zemaljskog arkivara nepopu¬ 
njeno do 30. travnja 1892., kad je arkivarom imenovan dr. Ivan 
Bojničić pl. Kninski, koji bijaše do tada pristav arheološkog 
muzeja. Bojničić dade urediti arkiv prema modernim zahtjevima; 
podjedno se pobrinuo, da arkiv dobije posebnu stručnu i histo¬ 
rijsku knjižnicu, zatim neke specijalne zbirke, od kojih se ističe 
zbirka historijskih slika i geografskih karata. Desnom rukom 
dra. Bojničića bijaše hrvatski historičar Emil pl. Laszowski, koji 
u kr. zem. arkivu službuje već od god. 1891. Razvitku arkiva 
mnogo je smetalo, što su prostorije arkiva bile premalene. Zato 
Bojničić i Laszowski sklonuše bana dra. Nikolu pl. Tomašića, 
te je on — koji je i sam istraživao prošlost Hrvatske — god. 19u. 
pristupio gradnji palače kr. zemaljskog arkiva na Mažuranićevom 
trgu. Na jesen god. 1913. bila je ova palača (uz kr. sveučilišnu 

knjižnicu) dogotovljena, te se kr. zem. arkiv počeo 6. listopada 
1913. u nju seliti iz banskih dvorova, u kojima se nalazio preko 
100 godina. 

Kad je 11. lipnja 1925. umro dr. Ivan pl. Bojničić, postade 
ravnateljem (tada već »državnog«) arkiva Emil pl. Laszowski. 
S punim pravom može se reći, da je Laszowski svoj život gotovo 
sljubio s ovim arkivom. On je već otprije nastojao, da u 
prostorije hrvatskoga državnog arkiva prenese razne županijske, 
gradske i privatne arkive, koji se većinom nalaze u nepodesnim 
prostorijama, gdje ih ne čuvaju i ne rukovode stručno naobraženi 
ljudi. Tako je Laszowskomu pošlo za rukom, da u hrvatski 
državni arkiv budu pohranjeni spisi i protokoli gradskoga, kaptol¬ 
skoga i županijskog arkiva u Zagrebu. Ovaj se prijenos nastavio 
u novije doba, kad je Laszowski preuzeo i u hrvatski državni 
arkiv smjestio gradske arkive iz Koprivnice i Križevaca, te župa¬ 
nijske arkive iz Bjelovara i Požege. Ima opravdane nade, da će 
naskoro u hrvatskom državnom arkivu zagrebačkom biti pohra¬ 
njeni također županijski arkivi iz Osijeka, Vukovara, Varaždina, 
Ogulina i Gospića, zatim arkiv čazmanskoga kaptola iz Varaždina, 
te arkivi svih gradova i trgovišta u Hrvatskoj i Slavoniji. Ova 
koncentracija znatno bi olakšala istraživanje hrvatske povijesti. 


CAMILLA LUCERNA 


DVA NEPOZNATA HRVATSKA 
HUMANISTA 

i. 

Ivan Despotović Zagrepčanin 
Latinski pjesnik XVII. stoljeća. 

U XXIII. godištu Nastavnog Vjesnika, Zagreb 1914., saopćila 
sam (na str. 6 3 i 64) vijesti o životu i književnom radu Isu¬ 
sovaca Franja Ks. Markovića (1620.—1669.) i Ivana Despotovića 
(1656.—1696.), koji su obadvojica kao profesori retorike i poetike 
učiteljevali na gimnaziji u Klagenfurtu (Celovcu). Podaci o njima 
vadili su se iz latinski pisane kronike Isusovačkoga kolegija istoga 
grada, koja se čuva u tamošnjoj knjižnici za nauke (Studien- 
bibliothek). Saradnicima velikoga priručnika: Bibliotheque des 
ecrivains de la compagnie de Jesus, Liege 1861. i Bruxelles—Pariš 
1892. (ed. C. Sommervogel) ostao je navedeni izvor mojih poda¬ 
taka očito nepoznat, jer u tom znamenitom biografskom djelu 
nema ni spomena o Franji Ksaveru Markoviću, a »Despotovich 
Jean« (18. XI. 1638.—4. I. 1711.), o kojemu se tamo u III. sv. 
opširno govori, nije istovjetan sa humanistom i pjesnikom jedna¬ 
koga imena, koji je 13 godina živio i radio u Klagenfurtu, dok 
je prvi u tome gradu umro prigodom naumljeno prolaznoga 
boravka. Moram priznati, da mi je ovo istom sada, iza ponovnog 
izviđa, postalo jasno. 

Ivan Despotović I. rodio se (vidi Sommervogel) u Čakovcu. 
Učiteljevao je u Grazu, Wienu, Tyrnau-u, boravio zatim u Italiji, 
Češkoj i Bavarskoj, bio je i rektor u Zagrebu, u Grazu, napokon 

»procureur cl’ Autriche« u Rimu i provincial. Posjetivši koleg u 
Celovcu preminuo je tamo. Od devet u Sommervogelu pod 
opširnim naslovima navedenih djela njegovih imala sam jedno 
(Theologia Graecensis septem martyrum . . . Graz 1673.) u ruci. 
(Ovo sam djelce pomutnjom onda pripisala njegovu imenjaku i 
bratu po zvanju (O Ivanu Despotoviću II.). Ni jedno se od ovih 
devet u S. spomenutih djela ne zove »Hortus poeticus«. 

Za Ivana Despotovića II. (Johann Despotovich) kažu moji 
izvori, da se rodio u Hrvatskoj i to u Zagrebu g. 1656. (Vidi i 
njegov nekrolog u časopisu koruškog Geschichtsvereina Carinthia 
1851.). Ovdje da je izučio gimnaziju i stekao veliko priznanje. 
Sa sedamnaest godina stupio je u red Isusovaca, studirao u Beču 
filozofiju i teologiju; postavši svećenikom bude, 1680., pozvan u 
Zagreb, da ovdje preuzme stolicu za poetiku. Već sam jednom 
navela riječi njegova panegiriste A. Budika o Despotovićevu dje¬ 
lovanju u glavnome gradu Hrvatske. »Herrlich entwickelte sich in 
diesem Wirkungskreise die schopferische Kraft seines Genius und 
der Ruf seines geistvollen Vortrages versammelte eine grosse 
Anzahl Studierender in seiner Schule.« U Zagrebu je štampao 
1683. svoje pjesme pod naslovom Hortus poeticus. Jednu od 
njegovih pjesama, heroidu: Eurydice ad Orpheum, preveo je A. 
Budik lijepo na njemački. On pripisuje I. Despotoviću »einen 
entschiedenen Dichterberuf«. Latinskoj knjizi ovoga zagrebačkoga 
pjesnika nisam nigdje išla u trag, ali nema sumnje, da bi se dala 
naći u Zagrebu ili u Klagenfurtu. Nas latinske elegije, ekloge etc. 
ne bi danas zanimale, ali trebalo bi gledati, kako je Hrvat, savre- 
menik opsade Beča, opisao taj preznameniti događaj. Budik 
obradbi prigovara. Pjesma: »Vindobona graviter oppressa et libe- 
rata« nije, po njegovu sudu, uspjela kao cjelina. Ali bilo bi 
zanimljivo, da se ustanovi, je li Despotović znao za činjenicu, 
da je general kavalerije Fran Gundulić, sin slavnoga pjesnika, 
uspješno sudjelovao u tim borbama. 

U biografskom zborniku: Znameniti i zaslužni Hrvati, Zagreb 
1925., spominje se jedan Ivan Despotović, i to, prema svim poda¬ 
cima, stariji, poznati, koga sam u ovome članku označila prvim. 
Ali jedino djelo, koje se tamo navelo pod naslovom, Hortus politi- 
cus (mj. poeticus), nije njegovo, već pripada Ivanu Despotoviću 

»drugomu« i bit će da se pomutnjom preuzelo iz mojih u Nastav¬ 
nom Vjesniku štampanih bilježaka o tome imenjaku. 

I treći Despotović, imenom Ladislav (možda brat Ivanov?), bio 
je Isusovac. »Ne a Bosakovo (Croatie)« 6 . I. 1654., bio je rektor 
kolegija u Zagrebu i umro je ovdje 24. XI. 1705. Opjevao je 
Emerika Erdodya, Michaela Vidakovića i* druge. 

II. 

Franjo Ksaver Marković 
i njegova drama: Fritlandus. 

Po velikom priručniku o piscima društva Isusovaca zna se za 
dva oca Markovića, koji su, kao Franjo Ksaver, živjeli u XVII. 
stoljeću. Jedan, »Marckovitsch ili Marchovitsch Charles« rodio se 
navodno 1 666. u Grazu, a umro je 1717. u Beču. Pisao je neka 
djela njemačkim jezikom. Drugi, Marekovich Jean (r. 1670. u 
Hrvatskoj, f 1713. u »Varadin«) pisao je hrvatsko djelce o Sv. 
Franju Ksaverskome. »Transtulit in linguam Croaticam et edidit 
libellum de S. Francisco Xaverio«. Bilješka uz njegovo ime kaže, 
da je P. Stoger posvetio ovome piscu dva članka pod imenima 
Marchovits Joseph i Markovicz (!!). Biografsko djelo Stogerovo 
nisam ni u Miinchenu mogla dobiti u ruke. 

O Ivanu Markoviću zna se po zborniku o znamenitim i za¬ 
služnim Hrvatima i nešto više. Rodno mu je mjesto negdje kraj 
Sigeta. Bio je neko vrijeme misionar, zatim rektor kolegija u 
Varaždinu. 

Ni jedan od ovih otaca Markovića nije identičan sa profesorom 
celovačke škole »Franz Xaver Markovich«, koji se po mojemu 
vrelu rodio 1620. u Hrvatskoj, došao 1662. »nach Klagenfurt, 
wo er die schonen Redekiinste bis zu seinem 1669. erfolgten Tode 
mit Auszeichnung lehrte«. Pisao je latinski i to: Meditationes piae, 
devet razmatranja religioznoga sadržaja, i dramu o Wallensteinu 
pod naslovom: Fritlandus, Tragoedia, Vindobonnae 1661. Ovu su 
školsku dramu đaci njegovi glumili 1650., dvije godine iza svršetka 
trideset-godišnjeg rata, u proslavu mira. Uslužnošću gg. bibliote¬ 
kara u Klagenfurtu naišla sam u jeseni prošle godine ipak na ovo, 

za poučne svrhe sastavljeno djelce. Nalazi se u biblioteci za nauke 
pod signaturom 2363, 5. h. 55. bez naslovnoga lista i sa pri¬ 
mjedbom bibliotekarskom: »ist aus irgend einem Werke heraus- 
geschnitten«. Knjižica ima 79 stranica. Historijska, renesansnim 
priborom uokvirena radnja razdijeljena je u 5 činova, od kojih 
se četiri svršavaju korovima. Alegorijske figure: Genius Austriacus 
i Germanija zastupaju uobičajene dinastički-patriotske nazore, 
zbor se bavi u glavnom etičkim refleksijama, govori o slavo- 
hleplju, oholosti, o ljudskoj taštini, trajnoj vjernosti i t. d. Peda- 
goško-psihologijskim svrhama služe dva tipa: Senex i Lalgus 
Parasitus. Druga su lica historijska, nose većinom polatinjena 
imena kao Butlerus, Illous, Neumanus... Lokalnih opisa ili uputa 
za predstavljanje nema. Poznati strašni događaji odigravaju se 
nekom tamnom potresnom snagom, koja se osjeća i kroz strani 
idiom. Rečenice su što jednostavnije građene, glatke i kratke. 
Karakteristične crte nosi jedino glavno lice. Omnium victor fuit, 
Sui esse victor non potest, kaže Senex o njemu. Fritlandus, koji 
se mora upropastiti, jer cesaru sprema propast, i ovdje je kao u 
Schillerovoj tragediji »izdan izdajica« a izljev njegova bijesa protiv 
Piccolominia jedan je vršak radnje. 

.. . Nulla spes restat mihi, 

Nostram fefellit Piccolominius fidem. 

Me, me ipse verbis, ipse decepit, suis. 

Simulare fallax novit; et solo fidem 
Probare vultu. Vach furor! vach vach furor! 

Cur tam benigne perfidum excepi Ducem? 

Cur sic peperci? me meus, me me meus 
Candor fefellit! 6 si meas, 6 si meas 
Fas experiri sit tibi rursum manus? 

.Quo furor, quo me furor 

Retrahis trahisq’! . . . 

Iznaša se Wallensteinova težnja da postane kraljem Bohemije, ali 
i (historijski utvrđenu) namjeru njegovu, da dokrajči grozni rat, 
koji je trajanjem i strahotama svojim malo ne uništio bio Nje¬ 
mačku. Fritlandus doziva nebo za svjedoka svoje miroljubivosti. 

Sit testis Aether, patriae pacem volo! 

Opravdano se i tuži na carsku nezahvalnost. Dobro upućeni pisac 
nije ispustio ni onaj historijski momenat prije umorstva, koji je 
po Schillerovoj tragediji postao glasovit: riječi komornika, koji, 
ne sluteći zla, brani san velemožnoga gospodara. 

Cede, quid turbas Ducis 
Audax quietem? Cede, 

Dux somnum capit! 

govori »Pedissequius« provalnicima. Strašni se čin umorstva prati 
poraznim predbacivanjem: 

Tune Caesarem occides tuum? 

Tu rex Bohemus, Proditor ferrum indue . . . 

F. Ks. Markovićev je Fritlandus jedna od bezbrojnih školskih 
drama isusovačkih, po obradbi svojoj vjerojatno ni bolja ni lošija 
od većine tih formalno poučnih tvorevina renesanse, ali gledom 
na aktuelnost sadržaja nije bez interesa, a jer je sačuvana štampom, 
treba da se zabilježi u građi za opis literarnog djelovanja hrvatskih 
Isusovaca. 

FRANO ALFIREVIĆ 


DJETINJSTVO 

Da, često treba ući u park taj ograđeni, 
jer nigdje ko u njemu mirni ne ćemo sjesti, 
i nigdje ljepšeg cvijeća naći u blagoj sjeni, 
ni ploda slađeg ne ćemo nikad više jesti. 

Svijet cio bješe tad u onom voću, 
što gasilo je svaku našu želju, 
dok lutasmo kroz popodnevnu samoću, 
pod granama u sunčanom veselju. 

Ja često mislim da sam ostao tamo, 
na livadi uz janje koje pase. 

Život je tada bio bez misli janje samo, 
što igralo se s nama, uz nježnog zvona glase. 

Ja često mislim da otud nisam pošao, 
u javu ovu da je došao neko drugi, 
premda sam krvav kroz strašne šume prošao, 
zato što nosim san djetinjstva dugi. 

Ostao sam tamo, al ne živim ono 
drhtanje čisto pred srcem stvari i bića, 
pun odjeka ko neko jasno zvono, 
kad svaki dan je bio pun otkrića. 

Sad mukli glas mi stvara život stari, 
i svaka čežnja sad je izobličenje 
radosti one, kad su sve se stvari 
činile vječne za vječno osvježenje. 

Možda ih onda gledah očima pravim, 
i možda ja sam kriv, da sad se samnom bore 
jer srcem čistim ne znam da im se javim, 
i pravi glas im ne mogu shvatit moje bore. 

Da li to samo mi starimo, pokvareni, 
a one, uv’jek čiste, ostaju vječno mlade, 
dajuć se samo onom ko ne bludi u sjeni 
sutonskih misli, klancima bez nade; 

nego ih prima upijajuć im sjajnost 
obličja hladnog, ko pčela slast iz cvijeta, 
ne pitajuć što skriva u sebi ta beskrajnost, 
ponor za srce što traži smisao svijeta. 

Jest, davno one bezbolno nam davahu 
iluziju vječnog što sve je obasjavala. 

U tek probuđenom srcu sumnje spavahu, 
i nismo znali smrt u voću što se davala. 

Ko plesačica neka, na malom trgu, u veće, 
što u biserima sjaše, u haljini milina, 
i u srce dječje bacaše miris neznane sreće, 

(a koji, koji bol je krila iz daljina?). — 

Tako se java činila za mnogo dana, 
da dugo zatim doznamo groznu priču. 

Sad opet duša htjela bi da bude obasjana, 
ne znajući suze što iza smiješka niču. 

Izgubismo bez nade svježinu davnih slika, 
što činjaše se stvarnost, (a možda je i bila), 
jer duša odveć luta kraj nejasnih oblika, 
i tražeć čezne izvor, gdje umorna bi pila. 

A ne nalazi ništa od onog dubokog mira, 
kojim je dijete upijalo život, rumena lica, 
poput životinja vedrih i jutarnjih pastira, 
taj život tih, ko iz starih slikovnica. 




Ko uze svu blagost sa stvari, tako naglo: 
da l 5 vrijeme ili mi? Ko večer granje će pozlatiti 
nas umor uspomena. O mjesečino, o maglo, 
gdje ostavismo sebe ne ćemo se vratiti. 

A 1 cesto sjesti možemo na klupu u visokom parku 
i čut svoj prošli glas, u zvuku jesenje kiše; 
svoj čisti glas, i gledajuć svoj život kao varku, 
osjetit davne radosti što ne će doći više. 


ODLAZAK 

To uvijek bješe kao da me nešto doziva, 
ko neko iz mraka, već nestao, da pruža ruke, 
i blagost koju ne znah da me prikiva 
uz dušu tvoju, pretvorenu u zvuke. 

Ja znam: to ti si, ona koja nestaje, 

Jer nikad više ne ćeš biti ista, 

kao ni pjesma što na tipkama prestaje, 

što nikad više ne će biti tako čista. 

Taj smiješak, glas i boju htio bih još jednom, 
baš iste, bolni napon duše žudne. 

A 1 evo, dok se vozim u tom vozu leđnom, 
znam: već te silno tješe stvari sitne i uzaludne. 

I mene, ah, i mene. Kako su malene 
te duše što bi htjele da prođu kao slijepe 
kraj stvari što ih m jenjaju, da sred njine sjene 
zaplaču jednog dana što više nisu lijepe. 

IVAN KRNIC 


DVOBOJ 


J ESAM li danas učinio kome što dobra?... Jesam li danas 
učinio kome što dobra? ... 

Bahrija Omar Nedžibegović ponavljao je sanovan te riječi, koje 
je pročitao slučajno dohvativši poderan list nekih novina, što ih 
je bogzna koji putnik čitao i poderao. Sinoć je slavio svoj rastanak, 
pa se pilo, pjevalo, ljubilo, bekrijski i momački, zaostao je do 
dana, kad se probudio uz svoju Zariju. Tad mu je glavom munulo 
sjećanje, kako je probudio Zariju, kako je još s njom pio rakije 
i jeo »slatko«, kako mu je ona padala oko vrata, a on je njihao 
na svojim rukama i cjelivao joj bijelo gr’oce . . . Da, da gr’oce, ne 
vrat, ni podbradak, ni grudi, nego baš gr’oce iz kojeg su se izvijale 
slatke sevdalinke, pjesme od ašika, kad bi se opila rakije i kad 
je htjela, da ga potpuno zaludi. 

Gdjegod je Bahrija do sad službovao, svuda je našao neku 
ovakvu Zariju — ili je takva Zarija našla njega, pa je na njezino 
gr’oce, na sevdalinke i na rakiju trošio veći dio svoje plaće, 
komisija, licencija i drugih neimenovanih prihoda, nego li na 
plaćanje stana, hrane, krojača i postolara. 

Vjeran samom sebi ostade dužan stanodavki, gostioničaru, 
krojaču i postolaru, a kad toga jutra zaviri u budželar vidje, da 
mu je ostalo toliko, da će moći na »novo mjesto opredjeljenja« 
— ovaj put u Hrvatskoj — i osjeti potpuno zadovoljstvo. 

— Biva, da sam se plaho nakvasio — cmokne jezikom gleda* 
jući Zarijino bijelo gr’oce i otvorena usta, urešena nizom bisera 
njezinih zdravih, čvrstih zubića, koji su mu se u ljubavnom 
zanosu toliko puta žarili u živo meso sve do krvi. 

— Zarijo, more, nikad ne ću više ljubiti ovako lijepe Tur- 

kinje — odoh ja sada u kaursku zemlju — do onih Anđelija, 
o kojima pjeva Lem Edim i koje su samo u pjesmi tako lijepe, 
kao naše Turkinje — govorio je u pola glasa sebi i usnuloj Zariji, 
ostavljajući njezinu sobu. 

Na čarsiji već poodskočilo sunce, poodskočilo i pripeklo, pa 
što od sunca, a što od rakije posuo Bahrijino čelo znoj, koji je 
morao otirati maramicom. 

Obišao je još neke prijatelje, popio još koji čokanj rakije, pa 
se odvezao na kolodvor, kupio kartu i kad je došao vlak, sjeo 
u treći razred i malo za tim zaspao. 

U Brodu je promijenio vlak, pa opet zaspao. 

Negdje putem probudi se i instinktivno se maši rukom u 
unutrašnji džep kaputa, te opazi, da nema lisnice. 

Digne galamu, da je okraden, stane psovati suputnike, ispiti¬ 
vati ih, je li tko od njih vidio tata, dozove konduktera, ovaj 
žandare, nastade graja. Žandari, kad su čuli, da je to sreski pisar, 
provedoše pomnu pretragu sviju putnika, no ne nađoše ništa. 
Jedan je od putnika prilično izgledao kao džepokradica i taj je 
bio kod pretrage najsigurniji i najveseliji. Drugi se bunili, što 
im žandari pipaju i izvrću džepove, a ovaj je odmah digao ruke 
i dok su ga pretraživali, uvjeravao je žandare: 

— Gospodin je došao pijan u vlak i sigurno nije mu nitko 
ništa ukrao, nego je sam izgubio . . . 

— Kako izgubio, bjesnio je Bahrija, kako izgubio?! ... Nisam 
ni dirnuo lisnice ... U njoj su moje isprave, u njoj sam imao sav 
svoj novac, kojih dvije hiljade i trista dinara, u njoj slike mojih 
dobrih prijatelja . . . sve mi je to odnio taj lopov, taj tat.. . 

— To vi nama pripovijedate, to može biti istina, a baš i ne 
mora — dovikivao mu taj veseli džepokradica, kod kojeg su 
žandari pronašli sve isprave u redu, te ga pustili, da se dalje vozi, 
a od Bahrije primili prijavu i kazali mu, da će u Zagrebu biti 
preslušan, pa će policija odrediti daljne izvide . .. 

Sad Bahriji nije san više dolazio na oči: u tom je naišao na 
onaj poderani list novina i pročitao one riječi, koje su mu se 
žarile u mozak kao ono Zarijini zubići. 

— Jesam li danas učinio što kome dobra?!... Ludo pitanje: 
riječi, riječi, puste riječi. . . što se sve ne piše! . .. Tko čini dru- 

aomu dobra, tko dospijeva na to?! . . . Sebi treba činiti dobra, 
a n e drugima, jer jedva možeš i sebi dobra činiti, a ako se sam 
ne budeš brinuo za sebe, tko će voditi tu brigu?!... Možda sam 
učinio dobra Zariji, ali to valjda taj glupi pisac ne misli: on valjda 
misli na ono, što popovi uče, a sami ne čine. Nekakvo dobro 
bolesnima, starcima, nemoćnima, djeci i slično... Pa onda veli 
»danas« — to je toliko, kao da bi svaki morao svakog dana činiti 
neko takvo dobro . . . Ali gle, ono, što sam kazao, da je u lisnici 
bilo toliko novaca, to je bila laž, jer nije bilo ni prebite pare: 
svega dekret o premještenju i Zarijina fotografija. .. 'Malo sam 
se stidio, kad je onaj džepokradica tako sigurno tvrdio, da mi 
nije ništa ukradeno . . . Da li štogod zna o tome?! .. . Otkle bi 
znao?!... 

Taj džepokradica je još bio u vlaku, te se neprestano smješkao, 
malne porugljivo. Taj lopovski smiješak! Kako bode, kako smu- 
ćuje! . . . Vrućina je, vrućina: ta vrućina i ta rakija, ta lisnica i 
tih dvije hiljade trista dinara, sve to udara ne samo u glavu . . . 
Sve to trese cijelim tijelom i još nečim, što bih nazvao dušom, 
kad bih u dušu vjerovao ... 

U Sisku je Bahrija izišao iz vlaka, da popije čašu piva. Kad 
se vrati, nestalo je onog džepara. Na mjestu, gdje je sjedio nađe 
zamotak, a kad ga otvori, ugleda Zarijinu fotografiju, koju je nosio 
u lisnici. 

Lijepa Zarija s požudnim smiješkom oko usana. Malne da se 
nije nagnuo do nje i poljubio taj papir. 

— Pi, gimnazijalac — prva ljubav — naruga se sam sebi. — 
Gle tog lopova! Dakle je ipak ukrao! Vidiš, znao je i za onu 
laž . . . Tko je gori od nas dvojice?! . . . 

Bude mu bljutavo ne samo u ustima, nego još više moralno. 
Pa šta je na kraju krajeva veliko u tome, ako ga je džepar uhvatio 
u laži. Svakako bolje, nego da su žandari. 

— Ali, gle lopova, kako se smijao, dok su ga pretraživali. . . 
da nije jači od mene?! . .. Kako?! . . . Mene štite velike sile, a 
protiv njega je sve . . . 

U Zagrebu su ga ponovno pitali, koliko je novaca bilo u 
lisnici. Plašljivo se ogledao, da ne bude džepar gdjegod u blizini. 
I tek je tada izlanuo po drugi put laž: 

— Dvije hiljade trista dinara ... 

U Zagrebu je valjalo čekati cijelu bogovetnu noć na zagorski 
vlak, koji će ga odvesti na novo »mjesto opredjeljenja«. U kavani 
nađe neke znance i prilijepi se kao čičak uz njih. Neki predloži, 
da igraju »einza«. On se časkom uplaši, što će biti, ako izgubi još 
ono nekoliko dinara, kako će dalje, što će sa sobom. U isti čas 
mune mu glavom: 

— Ništa ne može da bude: ja sam okraden, imam prava tražiti 
od svakog: od prvog dobrog, neka segne u budželar i neka nado¬ 
mjesti ono, što mi je ukradeno ... 

Ali danas se đavao baš njega napopao. Kao ono u vlaku, kad 
mu je dodao onaj list papira: 

— Jesam li danas učinio kome što dobra?!... 

Sad mu je šaptao: 

— A šta bi bilo, da si ti okrao džepara? ... Bi li i džepar smio 
tražiti od prvog dobrog, da mu vrati ono, što si mu ukrao? . . . 

Nekako stidljivo priznade, da ne bi, a ne bi zato, što je džepar 
džepar, dakle sumnjiv samomu sebi, a on je sreski pisar, stup 
države, štićenik velikih sila, naobražen, školovan čovjek, kojemu 
nitko ne može kazati, da će koga okrasti, ili prevariti. I njegovo 
ćosasto lice obli turski smiješak, koji je htio kazati: 

— Ja sam gospodin i puno je pametnije biti gospodin, nego 
li proleter, skitnica ili čak džepar ... 

Đavao mu još dovikne: 

— Ali, kako bi bilo biti džepar, koji na jedamput makne 
milijun — i sretno ga sruči u svoj džep, pa nikomu ni petka?! ... 

No Bahrija se već odlučio, da će igrati na male »banke«. 

Kod igre mu sreća izvanredno posluži, te »zaradi« kojih trista, 
četiri stotine dinara — taman dosta, da se uzmogne u Zagrebu 
gospodski provesti dok ne stigne vrijeme daljneg putovanja. Ta 
ga sreća posve obmane i on zaboravi na sve: na Zariju, na onaj 
list papira, na lisnicu, na džepokradicu, na laž, na žandare: on 
je sjao sam na visini, on štićenik velikih sila, a eto sada i štićenik 
samog usuda. 

Do pred jutro spraska malne sve, što je na kartama »zaradio«, 
pa sanovan, jedva se držeći na nogama, dospije napokon u vlak, 
koji će ga odvući do Sv. Križa, gdje će da upravlja policijom. 

Čini je sjeo na svoje sjedalo zaspi kao krt i kondukter ga jedva 
probudi, kad je tražio, da mu probuši kartu. 

5$. 

* * 

U to su se vrijeme u Sv. Križu događale zanimljive i važne 
stvari. 

Uza svoj uredovni stol, pun spisa, tintarnica, pera i olovaka, 
neuredan i dosadan kao i cijelo uredovanje, koje se uza nj obav¬ 
ljalo, sjedio je g. »sreski«, g. Marko Rezuk, čovjek golemih 
dimenzija, jedva prosijede kose, s naočalima na nosu. Premda je 
bio visok, širokih pleća, a i inače krupan, nije mu lice bilo ni 
tusto, ni rastegnuto, nego što više fino formirano. A kako je uz 
to bio besprikorno odjeven, plavo odijelo, tvrdi kolir, čista 
košulja, fina svilena kravata, manšete, špičaste cipele s dobrim 
petama, dobro njegovani nokti, zubi uščuvani, pružao je sliku 
»čovjeka u najboljim godinama«, koji ne kani svršiti karijeru kao 
»sreski«, i koji još računa s uspjesima kod žena. 

Pred njim je stajala prekrasna mlada dama podšišane plave 
kose zlatno farbane, velikih očiju s namazanim obrvama, dobro 
i ukusno šminkana, žarkim crvenilom nafarbanih usnica, kratke 
suknje, duboko izrezane, bez rukava, u svilenim čarapama, sa 
crvenim polucipelama na nogama. Noge su joj bile lijepe, tanke 
i zamamne, a i inače je sva bila vitka i jedra, no bujne grudi i 
kukovi odavali su, da to nije dijete, nego zrela žena. 

Ona je stajala pred Markom: — očito mu nije došla dobro¬ 
voljno u posjete, a niti u kakvoj društvenoj misiji: da skuplja 
milodare za Crveni Križ, za kakovo sirotište, spomenik, kapelu, 
ili zastavu. Očito je bila pozvana pred njega, po svoj prilici kao 
okrivljenik. 

No bili su sami u sobi: on je sjedio, a ona stajala. 

— Dakle vi kažete, da niste vi njega nagovorili, nego on vas? 

— Jest, velemožni... 

— Ali, kako ste mogli poslušati takovog klipana. . . 

— Šmrkavca — upadne mu u riječ gđica Hana. 

— Pa makar i šmrkavca — ali možda baš zato, što je šmrkavac 
niste smjeli to učiniti... 


Kolo 10 

— On me je toliko molio, toliko mi govorio, kako je kod 
vas lijepo, kakove lijepe divane imate, kakove perzijske ćilime, 
kakove izvrsne likere, kazao mi je, da ćemo ostati samo pola 
sata, samo četvrt sata, samo deset minuta, samo da zavirimo ... 
pa sam mislila, da u tom doista ne može da bude zla .. . 

— No da, no da ... ali od tog nije ništa bilo, vi ste ostali 
u mom stanu sve do pola noći, sve dok ja sa svojom gospođom 
nisam došao kući, pa ste tada morali skakati kroz prozor. 

— Pa sad, što ću, da se ispričavam, tako je ... kao da može 
čovjek uvijek sa sobom vladati... On je bio dražestan, on se — 
šmrkavac — držao kao turski paša, silno je imponirao sam sebi, 
da može u svojoj kući podvoriti damu, u koju je očigledno 
zaljubljen preko ušiju... Pa zar sam mogla odoljeti njegovim 
žarkim molbama, da ne odilazim, da se vi ne ćete još tako naglo 
vratiti, da je šteta prekinuti ovakove rajske časove — zašto da 
ga rastužim, kad me je tako molio? . .. 

— Ali, znate li vi, gđice Hana, da je meni nestalo hiljadu 
dinara?... Kud je taj novac?. .. 

— Kako?... 

— Hiljadu dinara ... 

— Kako, hiljadu dinara? ... Ja nisam išla po novce ... I od 
tebe je bestidno, kad se usuđuješ baciti na mene ovakovu kle¬ 
vetu! . . . Glasno se usprotivi gđica Hana. 

— Pardon, gđice, vi zaboravljate, gdje ste i pred kim stojite! 

— iskukulji se pravi kurjak od »sreskoga«. 

— Ništa ne zaboravljam — to je bestidno, ponavljam, i to 

može kazati samo čovjek, koji ne zna, što je karakter. . . Šta 

mene briga za tvoj novac, šta me briga za tvog šmrkavca sina 

— ja sam htjela vidjeti tvoj stan, htjela sam znati, gdje boraviš, 
gdje ručaš, gdje spavaš, da si dočaram one časove, što sam ih 
s tobom proživjela. . . samo što je tvoj sin milijun puta veći 
kavalir od tebe, jer mi ti to nisi nikada ponudio, a on me je 
molio, da dođem .. . 

Riječi su joj previrale, a glas je bio sve oštriji i oštriji. 

— Tiše, Hana, tiše ... ne viči.. . sve će se urediti.. . dakle 

ti si zbog mene došla — dakle nisi još na mene zaboravila?!... 

— Ah, sad jesam, sad je sve gotovo, kad me ovako daješ 

po panduru zvati amo, a ovdje me još klevećeš, da sam ti 
pokrala novce!... 

Hana povuče do sebe stolac, te sjedne. Marko se odmah digne 
i priđe do nje: 

— Tiše, Hana, za miloga Boga, tiše... sve će biti dobro, 
kad veliš, da je to zbog mene ... Razumij me, bojao sam se za to 
derište, bojao sam se, da ćeš ga posve pokvariti ovako mlada i 
neiskusna ... ali eto, vidim ja, da si ti još uvijek ona moja stara, 
pametna Hana ... 

— Sad me opet vređaš, sad mi govoriš, da sam stara! 

— Ma ne velim, da si stara, nego, da si moja stara... to 
jest isto onakova, kakva si bila prije, daj se urazumi, razumij 
hrvatski... 

— Jest, Markec, zbog tebe — a Božo je bio samo sredstvo, 
da mogu ostvariti tu svoju davnu želju ... Ali, od danas je sve 
svršeno: neka ti je tvoj stan i tvoj Božo i ti grij noge svojoj 
Betiki, a sad me pusti u miru kući, pa da te više ne poznam . .. 
ni ti mene, jesi li me razumio ... 

— Pa ne nagli tako, Hana, zašto da se raziđemo kao dušmani? 
Može to biti i u prijateljstvu ... Hana . . . nisam ni ja zaboravio 
svoje drage Hanice ... 

On se posve približio k njoj i polako pružao prema njoj ruke, 
da je zagrli oko vrata. Hana se nije mnogo branila, nego je samo 
streknula nauznak, pa mu odsjekla: 

— Ne ćeš tako, Markec ... ti si mene uvrijedio, ti si zaslužio 
kaznu, pa ... pa . . . ako hoćeš sa mnom živjeti na dobroj nozi. .. 
a ti ćeš sada odmah, ovdje u tvojoj kancelariji... poljubiti moju 
lijevu cipelu . .. jesi li razumio?... 

— Hana, za Boga, kako možeš zahtijevati nešto tako... 
tako . . . neobično . . . Hana, što je s tobom, jesi li pri zdravoj 
pameti?... 

— Ti ćeš mene sada poljubiti u moju lijevu cipelu, jesi li 
razumio?... 

— Ne, ne, ne ... to ne može biti — to je nečuveno! ... 

Marko je zalomatao rukama, te se opet vratio na svoj stolac 

kraj stola i zagledao se u bogovski lijepu Kirku, koja je ispod 


147 







oka žmirkala na njega svijajući obrve i pogled prema svojoj 
lijevoj cipeli. 

— Ja, ovako krupan čovjek ... ta to bih morao kleknuti. .. 
ne, ne, ako hoćeš, poljubit ću te milo i drago iza tvog uha, ondje, 
gdje se parfimiraš ... to je ljudski ... Može tkogod nadoći baš 
u taj čas... gotov škandal!... 

Hana nije dugo vremena progovorila ni riječi, nego ga samo 
gledala i gledala, a zmijin smiješak joj titrao oko usana. 

— No dakle?... progovori na kraju . . . Lijeva cipela .. . vidi, 
kako je lijepa. . . prava amerikanska cipela, baš vrijedna, da se 
poljubi .. . 

— Pa dobro, Hana, učinit ću to, ali ne ovdje i ne sada, za 
vrijeme uredovnih sati, kad k meni može svatko doći.. . 

— Ne, ne ... ti si mene amo zvao po panduru.. . ispsovao 
si me, kao da sam izgonašica, kao da sam tat... ti ćeš sada, 
ovdje učiniti ono, što od tebe zahtijevam, čim te hoću kazniti. .. 
a što uostalom nije za tebe nikakova kazna, nego skoro nagrada 
prema onim bezobraznim uvredama, koje si mi bacio u lice ... 
Dakle, hoćeš — ne ćeš, ne mogu da čekam . . . 

I tu se ogromni Marko digne lako kao ptica, pane na koljena 
pred Hanom, obujmi joj obje noge i stane joj cjelivati cipele. 

U taj čas zakuca na vratima — i malne u isti čas pojavi se 
u sobi Bahrija Omar Nedžibegović. Vidjevši neobični prizor 
ustukne, Hana se zažari i nekud sretno nasmiješi, a Marko se 
požuri na lagane noge. 

— Bahrija Omar Nedžibegović, vaš pristav — predstavi se. 

— O, zdravo, gospodine kolega! — pruži mu Marko obje ruke 
— kako lijepo, što ste došli, izvolite, sjedite, sjednite. . . Evo, 
gdja Hana Morović, naša odlična prijateljica, baš mi je pokazivala 
nove cipele amerikanske . . . 

Bahrija se izrukuje s Markom i sa Hanom, te sjedne do Hane 
i zagleda se ispod oka u njezinu blještavu pojavu, pa pomisli u sebi: 

— Pričaj ti mojoj prababi o novim cipelama amerikanskim . .. 
vidim ja, koliko je odbilo sati... to je kao stvoreno za mene .. • 

— Gđa je u odboru Crvenog Križa, pa je baš došla, da stvo¬ 
rimo plan za što efikasniju kolektu, a pri tom smo prešli i na 
stvari, koje zanimaju sve gospođe... jeste li oženjeni, kolega?. • • 

— Nisam još, a vi, gospodine tajniče? . . . (Ovo mu je pitanje 
izmaknulo nehotice i tek pošto ga je izgovorio, uvidio je, koliko 
je drskosti u njemu.) — Vi velite, da gospođa (pokaže na Hanu) 
nije vaša gospođa, htjede da popravi omašku. 

— No, kako možete to pitati?... Zar bih inače gledao ovako 
iz bliza gospođine amerikanske cipele? .. . 

— Gospodin tajnik je oženjen s veoma krasnom i dragom 
gospođom i ima već sedamnaest godina starog sina Božu — javi 
se Hana, da pomogne popraviti situaciju — Vi ste baš sada stigli 
amo? . . . Gospodin tajnik mi je pričao o vama, da ćete doći. .. 
Kako ćete se snaći ovdje u našim zagorskim goricama — vi iz 
tako daleka?... Vi ne pijete vina? . . . 

— Tu i tamo pijem . .. 

— Zar vi niste Turčin? ... 

— Musliman, milostiva gospođo, musliman .. . 

— Pa zar nije to isto? ... Ja sam uvijek mislila, da je to isto . . . 

— Ta jest, i Turci su Muslimani, ali ja sam Bosanac .. . 

— Vi imate ondje hareme, je li? ... Dvije, tri žene?.. . 

— Ho, ho, ho! .. . Što vi pričate?.. . Nema toga više ... Mi 
danas ovako, kao ja, sami, pa kao kaluđeri: gdje koji što uhvati 
— odgovori joj Bahrija, te je pogleda živim okom. 

Hana mu taj pogled uzvrati i kad se malo iza toga digla i 
kad su se na rastanku rukovali, Bahriji se pričini, da mu je 
stisnula ruku jače, nego što se stišče kod prvog susretaja i on 
na tu nježnu i njegovanu ruku mljasne pravi turski poljubac, jer 
se od Švaba naučio, da treba ženama ljubiti ruke. 

Marko odmah zauzme prijestolje kraj svog pisaćeg stola, te 
poče razgovor onako »ex cathedra«, kako se to već govori u 
službi: 

— Dakle, gospodine kolega, vi ćete prije svega imati kaznenu 
referadu i ono, što vam dodijelim .. . Treba paziti na čistoću i 
ja sam uveo, da se svakog mjeseca drži dan čistoće, pa ćete to 
imati provađati s gg. sreskim lekarom i veterinarom. Osim toga 
ima ovaj dobri inače narod rđav običaj, da strahovito kune, tome 
moramo stati na put... 

— Za svakog Boga četrnaest dana — požuri se Bahrija. 

— Ma ne opet tako ... polaganije ... polaganije .. . upućivati 

narod, opominjati, okorjele slučajeve kazniti najstrože... Onda 
treba pripaziti na mesare... ti poskupljuju cijene mesu neraz¬ 
mjerno ... to će vam sve točno predočiti g. veterinar ... Politički 
su ovdje svi Radićevci... dakle nema puno da se radi: ni ne 
traži se od nas.. . 

— Vidjet ćemo . . . vidjet ćemo .. . 

— Ima nešto i komunista, ali ti su u rupi — nasmije se Marko. 

Vidjet ćemo, vidjet ćemo ... ali ja bih, gospodine šefe, imao 

veliku molbu na vas... Pokraden sam putem, pa sam došao amo 
posve »blank«. Možete li mi pozajmiti do plaće hiljadu dinara? ... 

— Dragi kolega, ja novaca nemam-u istinu nemam- 

malena plaća, malo komisija, malo licencija — obitelj — veliki 
sin, koji polaže privatno ispite . .. učitelji. . . nemam, nemam . . . 
Strpite se, ovdje su dobri ljudi, dat će vam na vjeru ... 

— Sve lijepo, ali ipak ne ide, da odmah prvog dana uzimljem 
na vjeru, ili da pozajmljujem od stranih ljudi. .. Ima li u kojoj 
nakladi novaca?.. . Pokraden sam na željeznici, odnijeli su mi 
sve neke džepokradice ... 

— Žalostan slučaj. . . vidjet ću . . . možda ima u veterinarskoj 
nakladi. 


* * 

Božo Rezuk, sin sreskoga, čekao je na Hanu. Bio je to dečko, 
štono riječ, a-ma-ha. Pravi klipan, kako ga je nazvao otac, manje 
smrkavac, kako mu je govorila Hana. Velik, širok, plećat, jak, 
odjeven u ponošena odijela svog oca, oštar i smion, pun zanosa, 
odlučnosti i života. Nesreća u obitelji. Neobuzdan i neslomiv nije 
mogao nigdje dugo izdržati, sve su ga škole bacale od sebe, pa je 
tako živio kod kuće i pripravljao se privatno za ispite, no nikako 
se nije mogao spremiti kroz godinu dana za ispit iz predmeta 
jednog razreda, nego je za svaki trebao po dvije godine. Tako se 
sad spremao tek za šesti razred gimnazije i svi su strepili, kad 
dođ'e rok, jer su bili uvjereni, da ne će položiti. 

Njemu uostalom nije bilo baš ništa stalo do tih ispita, bas 
ništa do gimnazije, do latinskog, do grčkog, do fizike i mate¬ 
matike, jedino što je rado učio bila je povijest i hrvatski. 

Kad bi ga tko zapitao, što će biti iz njega, mahnuo je glavom, 
zar mu nije žao roditelja, mahnuo je glavom. Kao mladi bik na 
paši, koji se zbog ničeg uštrklja, pa se riće i bode rogovima, tako 
je obilazio svijetom i svakog dana učinio kakovu nepodopštinu. 
Do nedavna ga je Marko tukao, ali sad se dečko osilio, postao 
malne jači od svog oca — tu nije bilo više ni batina. 

Neodoljiv nagon za užitkom tjerao ga je u te nepodopštine, 
a osim toga bio je osjetljiv i razdražljiv, pa bi izazivao kavge i 
svađe, kao da nema na svijetu nikog drugog do njega. 

Hana se pred godinu dana vratila iz Zagreba kući u Sv. Križ, 
pa je ovdje provodila ljenivi život ljepotice, koja se »na selendri« 
užasno dosađuje. I ona je bila nesreća obitelji. Ali tako lijepa 
nesreća, da je njezina mati, s kojom je živjela, mislila, da će je 
ipak udati — i da ne će morati trpjeti sramote, da se o njezinoj 
kćeri govori kao o bogzna kakovoj. . . 

Hana je u Zagrebu bila šnajderica, kojoj su njezini obožavatelji 
punili uši, da je kao stvorena za kazalište i tu je padajući iz naru¬ 
čaja u naručaj došla i do debuta, koji je bio jedini uspjeh njezine 
ljepote, ali kao glumica je potpuno zatajila. Vidjevši kroz odškri¬ 
nuta vrata varavi teatarski sjaj ona se, odbačena, nije mogla više 
snaći u krojačkom poslu, pa je pobjegla kući — a i vrijeme je 
bilo, jer ju je to teatarsko pokušavanje prekomjerno oslabilo. 

Ali kakva bila da bila, ta je škola stvorila od nje damu: ona 
se znala odijevati i obuvati, ona je znala, što je moda, ona je znala 
i govoriti, duhovito, samosvijesno, moderno. Stekla je napokon 
iskustva, a po tom i psihologije, i njezin je fini nosić nepogrešivo 
otkrivao slaboće i starih i mladih, koji su se oko nje vrtjeli, kao 
pčele oko meda. 

Sad je već treći mjesec kod kuće u Sv. Križu i to joj je mnogo 
pomoglo. Potpuno se oporavila, dobrano ojačala: ona je bila 
zamamna. Smiješak joj nije ostavljao usnica ni onda, kad se ljutila: 
muškarci su za njom ludovali, a žene su govorile da je »bogzna 
kakova ...« 

— Klanjam se gospođice Hana, — pozdravi je Božo — što je 
kazao tata?... 

— On veli, da ste klipan i da ću vas posve pokvariti. .. Koji 
vam je vrag puhnuo u glavu, da ste me vodili u svoj stan? . . . 

— Ah, šta vas briga! — odvrati Bozo — neka stari mene 
psuje — pa neka me i tuče, ali samo neka ne dira u vas ... Ja 
nikomu ne dam da dira u vas ... ja nikomu ne dam ni da gleda 
u vas . .. 

— Slušajte, mali, to ipak ne ide... ja hoću, da gledaju u 
mene... 

— Ne, Hana, ne, ne, ne, — ni gledati, ja to ne mogu 
podnijeti . . . 

— Ali zašto se ja ovako lijepo oblačim, zašto se dotjeravam . . . 
vi ste ipak premladi, da se samo za vas kitim i poljepšavam . . . 
Tamo sam našla novog pristava . .. Turčina ... ima velike ori¬ 
jentalne oči. . . Jako elegantan mladić, nema fesa .. . zar Turci 
ne nose fesove? .. . 

— Hana, ja ću umrijeti... vi se za sve druge brinete, a iz 
mene pravite komediju ... Ja sam vam opet spjevao pjesmu . . . 
Počinje ovako: 

Tvoje je oko sunce u moru . . . 

— Čekajte Bozo, to ćete mi čitati, kad se smirimo, kad 
budemo kod kuće mirno sjedjeli . . . Jeste li inače bili marljivi? . . . 
Jeste li naučili štogod od svoje uloge? . . . 

— Jesam, Hana, jesam . . . Ajte, požurimo se, ja sam baš znati¬ 
željan, što ćete kazati mojoj igri... Ja sam ju proučavao baš 
onako — kako ste mi kazali — psihološki.. . 

Hana je naime silom htjela prikazati svojim zemljacima veliku 
kazališnu vještinu, koju je stekla u Zagrebu, pa je Božu izabrala 
kao partnera, s kojim će glumiti veliki prizor iz svog debuta. 
Bila je to nekakova engleska komedija, pa je Boži predala ulogu 
kavalira Joliveta, dok je ona sama igrala Mrs. Brown. 

Oni su se zbilja požurili do Hanine kuće, da vide, kako će 
uspjeti prvi pokus. Putem je Božo recitirao odlomak svoje uloge: 

— Ja vas gledam i pratim Mistress Brovn. 

— Ma ne veli se Mistress Brovn, nego mizes Braun, čekajte, 
je li mizes, možda je mezis, možda mezes, možda mizis — sad 
to vam ne znam posve točno, no Braun je svakako Braun, a 
nikako Brovn ... 

— Ali piše mistress Brown — evo vidite — i on spremno 

izvadi iz džepa svoju ulogu, te pokaže Hani: Mrs. Brown = čitaj 
mistress Brown ... 

— To ne može biti, nikako, to se čita mezes Braun . . . ne, 
n e ... čekajte sad se posve dobro sjećam, to se čita mizis, da mizis 
Braun — znam, sad mi zvoni u uhu: to je igrao sa mnom Rajić 
i ja znam, kako je počeo tu scenu: — Ja vas gledam i pratim 
mizis Braun ... tako to i vi kažite ... 

— Dobro, zapamtit ću ... 

Mati Hanina je voljela Božu. Ona je znala, da je dečko za¬ 
ljubljen preko ušiju u njezinu kćer, a znala je i to, da je to prava 
gimnazijalna ljubav i da njezine susjede ne će radi toga »brusiti 
svoje jezike« — kao što su možda opravdanije brusile, dok je 
k njoj dolazio njegov otac. Jadna mama! Te su susjede ipak 
»brusile jezike« — pa ne samo one, nego i taj isti Božin otac 
nije ni pomišljao na to, da bi to bila nedužna gimnazijalna ljubav, 
a pogotovo od jučer, kad je to dvoje mladih zločinaca provalilo 
u njegov stan i ondje se zabavljalo sve do ponoći.. . Jadna mama! 
A i sama Hana nije računala s tim, da će to ostati gimnazijalna 
ljubav, jer ona se »na selendri« silno dosađivala — a tu joj dosadu 
ne bi nikako mogle rastjerati Božine poletarke o njezinom oku, 
koje da je sunce u moru. 

U svojoj sobici postala je Hana režiserom. Davala je upute 
Boži, kako će početi govoriti iz daleka, a onda se tečajem govora 
sve više k njoj približavati, pasti pred njom na koljena i u jecaju 
nasloniti svoju glavu u njezino krilo. 

— Dakle počnite! 

— Ja vas gledam i pratim mistress . . . ne, ne . . . mezes Brovn . . 

— Mizis Braun ... Iz početka! .. . 

— Ja vas gledam i pratim, mizis Braun, i ja svakog dana sve 
točnije uviđam, da za mene mnogo ne marite . . . što više, da me 
odbijate ... Ja pratim svaku kap krvi, koja kola vašim žilama i 
nastojim, da joj otkrijem skrovitu stazu, da joj otkrijem značenje 
i želju . . . Dok sam ja u vašoj blizini, ta kap teče mlako i polako, 
ali kad se približi onaj jedan — kojega ne ću imenovati — ona 
hrli i leti, ona se talasa poput bibavice, ona udara o stijene vašeg 
srca, kao da bi ih htjela slomiti. . . Ali ja to ne mogu podnijeti, 
meni se od toga vrti mozak, i ja vam kažem, da se to ne će dobro 

svršiti... Ne činite toga mizis Braun, ne činite, ne mučite me, 
ne izazivljite me, o mizis Braun, o mizis Braun! ... (Ovdje je 
Bozo imao pasti na koljena i zariti glavu u Hanino krilo.) 

Sve je ovo Bozo tako nespretno i tako nemoguće izveo, da 
se Hana ozbiljno zapitala, ne bi li bilo bolje napustiti ideju o 
tom pokušaju velikog teatra u Sv. Križu. No tad se sjetila na one 
beskonačne nebrojene pokuse, što ih je sama morala izdržati, 
sjetila se, da je sam Rajić stotinu i stotinu puta ponavljao taj 
isti prizor i te iste riječi i isto toliko puta padao na koljena i 
zarivavao glavu u krilo, pa nastavi redateljskim poslom, poduča¬ 
vajući Božu, kako treba da govori i kako da se kreće. I zbilja je 
Božo po malo stao pokazivati talenta, kretnje su mu postajale 
slobodnije, glas mekši i sigurniji, dapače i neke modulacije pri¬ 
rodnije i uvjerljivije ... 

Kad su peti, šesti put ponovili prizor i kad je Božo uz očajni 
usklik: 

— O mizis Braun ... o mizis Braun — pao na koljena i glavu 
sakrio u Haninu krilu, zakuca Bahrija na vratima i stvori se u 
sobi. Opazivši neobični prizor ustukne i ovaj put, no ne tako, 
kao ondje kod sreskoga. 

— O, dobar dan, g. pristave! — veselo ga pozdravi Hana i 
ne obazirući se na ljubomornog Mr. Joliveta, koji je pokorno 
klečao, skoči došljaku u susret, te mu pruži obje ruke na pozdrav. 
Bahrija i opet mljasne poljubac na ruku, dok je Božo samo 
gvirio na tog provalnika, koji im je nenadano prekinuo njihovo 
umjetničko nastojanje. Polako se digao, pa kako mu Hana nije 
Bahriju odmah predstavila, malne izazovno zapita: 

— Tko je ovaj gospodin?... 

Hana se nije na to pitanje ni obazrela, nego u znak isprike 
stade objašnjavati Bahriji: 

— Ovo je g. Božo Rezuk, sin predstojnikov — i nas dvoje 
imamo pokus za jednu kazališnu scenu, s kojom bismo rado 
iznenaditi naše općinstvo . . . 

— Pričaj ti mojoj prambabi o kazališnom pokusu! — pomisli 
u sebi Bahrija, a glasno kaže: 

— Veoma zanimljivo, veoma zanimljivo! . . . 

To je izvanredno glasovit engleski komad, u kojem sam 
debitirala u Zagrebu ... i koji će vam se jamačno svidjeti. . . 

— Sigurno, sigurno . . . 

A tko je ovaj gospodin — zapita Božo sada već posve 
glasno i izazovno. 

Šta ste tako nestrpljivi, mladi gospodine, — stade mu 
Bahrija s visoka govoriti — pričekajte, pričekajte. 

Nisam navikao čekati, želim da znam, s kim govorim . .. 

Došao sam ovamo gospođici Hani u posjete, a ne vama 
okrene se Bahrija Hani — jer mi je stalo do toga, da odmah 
posjetim najuglednije građane ovog mjesta, gdje ću rukovoditi 
policijom naglasi Bahrija i pri tom se okrene Boži, misleći, da 
je to dovoljno u ime predstavljanja i upoznavanja. 

Vrlo lijepo od vas, gospodine pristave, vrlo lijepo, izvolite, 
sjednite . . . izvolite — užurba se Hana, kojoj je to bila osobita 
čast. — Ovo je novi pristav g. 

Bahrija Omar Nedzibegovic — nadopuni Bahrija videći, da 
mu Hana ne zna imena. 

— No barem bi policija morala znati za pravila pristojnosti 
ljutito izjavi Božo, pa najedamput zgužva svoju ulogu, te ju 
baci Bahriji u glavu. 

Ali, Božo, što radite, to je nepristojno! — vrisne Hana te 
skoci do Boze i prilijepi mu vruću zaušnicu. Ta je Božu u taj hip 
okamenila. Provru mu suze na oči i on pokorno izjavi: 

Hana, ja sam htio dobro ... ali ovaj gospodin nije se ponio, 
kako nalažu pravila pristojnosti.. . 

No, sad ste kazali pravu riječ: ponašate se kao kočijaš i jos 
drugima prigovarate, da se ne ponašaju kako treba! 

J est > gospođice — umiješa se Bahrija — mladi se gospodin 
ponio nekvalificirano — — da, da, nekvalificirano — i da ovo 
nije vas dom i da mladi gospodin nema svojih uglednih roditelja, 
ja bih odmah amo doveo žandare . . . 

Drugo i ne znate — okosi se na nj Božo — a u isti se čas 
pokorno okrene Hani: 

Hana, kad ćemo opet imati pokus?.. . Sutra?... Ili još 
danas popodne?... Valjda nas ovaj ne će doći smetati?... 

Danas — — — sutra — — — .dođite, pa ćemo vidjeti — 

ali dođite kao čovjek, a ne kao divljak . .. Au revoir, Mr. Jolivet 

— pomirljivo ga pozdravi, a Bozo ode kao vjetar ni ne pogle¬ 
davši Bahriju. 

jf. ,{. 

Nadvio se crni oblak i došla zima. Mlado je vino provrelo i 
Bahrija se privikavao ukusu vina sa zagorskih »gorica«. Privikavao 
se ukusu i mladih purica i tustih odojaka s kiselim zeljem, a otkrio 
je i sarmu sa šunkom. Zadivio se, koliko večera i ručkova može 
da bude u ovako razmjerno malenom mjestu, kao što je Sv. Križ. 
Danas na večeri kod Popodača već se javio Mikulaš uspjelom 
dosjetkom: 

— Čujete deci, zutra imam kolinje, kaj bute došli na friške 
klobase?... 

A još se nije svršila »svinjarija« kod Mikulaša, već je vrijedni 
Fuček pozivao, da se sutradan mora k njemu doći, jer ima krstitke. 

Dionikom blagodati tih ručkova i večera nije bio samo Behrija, 
nego još više njegov šef g. Marko Bezuk, koji je bio već domaći, 
pa se prava veselica nije nekako dala ni zamisliti bez njega. 

Marko je imao ogromnu prednost pred svima drugima, jer je 
bio govornik i nije prošla nijedna zgoda, da se u izvjestan čas nije 
ukočeno digao i zanosno nazdravljao: »ovomu poštenom kuće- 
domaćinu, ovom pravom Hrvatu, koji je svojim trudom i marom 
stekao toliki ugled i svakog božjeg dara i njegovoj toliko vrijednoj 
gospođi kućedomaćici, koja ima najvećih zasluga, da je današnja 
ova veselica tako odlično uspjela itd. itd.« 

U istaknutim patriotičnim kućama nategnuo je naročito domo¬ 
ljubnu hrvatsku žicu: »Ovo je hrvatska zemlja, ovo su hrvatske 
gorice, gdje historija ne pamti, da je stupila tuđinska noga, niti 
zavladao tuđinski bič, a ako je Švabo ili Magjar provirio glavu, iz 
krila ovih »gorica« nikao je heroj Matija Gubec, koji mu je znao 
stati na rep ...« 

Bahrija je osim tih ugodnih i obilnih domjenaka svakog dana 
nalazio prilike i vremena, da govori sa žandarskim narednikom 

— sad bilo u svom uredu, ili u žandarskoj kasarni. Ovdje su se 
stvarale dispozicije, kako da se vodi policija. Prvom je žrtvom 

pao Božo Rezuk, kojega je žandarska stanica nekoliko puta 
prijavila sreskom radi izgreda. 

Marko se snebivao, kako može žandarmerija podnositi te 
prijave — ali pomoći si nije mogao, trebalo je na njih uredovati, 
a ta je uredovanja obavljao Bahrija i na svaku prijavu osudio 
Božu na nekoliko dana zatvora. 

Marko se snebivao i nad tim osudama, ali ni tu nije bilo 
pomoći, valjalo je ulagati prizive i valjalo je moliti Velikog 
Župana, da te presude ne potvrđuje, jer da se stvar ipak nema 
onako, kako je suđeno. To mu je nekoliko puta i pošlo za rukom 
— ali kad se to umnažalo, već se i sam stidio, da za svog sina 
intervenira — i tako je Božo nekoliko puta morao študirati ulogu 
Mr. Joliveta u zatvoru. 

Tu se umiješala i Božina mamica gđa Betika. Nije nikako 
mogla mirno gledati, da joj sin konači u istim prostorijama, u 
kojima i drugi cigani, koji su joj inače pilili drva. Zato je molila 
Marka, da nekako udesi, da Božo noći kod kuće, a kako je 
policija svemoguća, dabome, da se to udesilo. Možda ta posebna 
pogodnost ne bi došla ni na javu, da taj ludi Božo nije jedne 
noći, kad bi morao sjediti u zatvoru, otišao do Hane. Kuća je 
bila zaključana, no Hanin je prozor bio još rasvijetljen. On je 
stade najprije tiho dozivati, a tad i glasnije. Kad se nikako nije 
javljala, nabaci se na prozor kamenčićem — i tad se ona javi: 

— Jeste li vi to Božo?... Kasno je i zima, nemojte ostajati 
ovdje, da se ne prehladite . .. 

— Samo, da vam zaželim »laku noć« — nisam vas cijelog 
dana vidio — a ne mogu živjeti bez vas . .. 

— Sad ste me vidjeli — laku noć, Božo! — i ona zatvori 
prozor. 

On se polako odmicao i neprestano zurio u to rasvijetljeno 
staklo i tu mu se učini, da je mimo prozora minula sjena muška. 
Ta sumnja odmah ga ustavi i on ostade u prikraju čekajući, ne 
će li možda dočekati tog kasnog Haninog posjetnika. 

I dočekao ga je: bio je Bahrija. 

Škrgut zubi i bjesnilo provali u Bože, htio je da poleti do 
njega i da s njim svrši — ali pomisao na Hanu i na sve one 

neprilike, koje bi se iz toga rodile za nju zaustavi njegov 
osvetnički korak. 

Drugog dana prispio je Bahrija u ured ranije nego obično. 
Htio je Bozu ukebati »in flagranti«, da nije u zatvoru. Očito bi 
to bio posljednji udarac protiv Marka, kojega bi tada sigurno 
»smenili«, a njega bi zapalo mjesto upravitelja sreza barem kroz 
nekoliko mjeseci. 

Sve je to bilo i za slijepce jasno, te o tom nisu bili u sumnji 
ni Marko, ni Bahrija. Dogovori sa žandarima, potajni izvještaji 
na neimenovana mjesta, pretjerivanje i izmišljanje svakakovih 
govora Markovih, junačka djela Božina, taj bezbroj njegovih 
izgreda, sve je to bila obilna hrana Bahrijinoj podzemnoj djelat¬ 
nosti. To je bila podzemna bitka, kojoj Marko nije bio dorastao, 
no čim ju je otkrio, zauzeo je stav obrane. 

On se po malo informirao o tom svom ljubaznom pristavu, 
pa je u kratko saznao, da taj štićenik velikih sila nije uopće imao 
kvalifikacije za čin, koji je uživao, da je u Bosni promijenio 
desetak mjesta i oda svuda da je otišao ostavivši najneugodnije 
uspomene. Na nekim mjestima se govorilo i o pronevjerenju, a 
svuda o nečasnim dugovima, o noćnim pijankama, o drugovanju 
sa sumnjivim tipovima, o podmićivanju. 

Marko je mislio, da ima dosta siguran i uvjerljiv dossier, koji 
će biti kadar, da ga sačuva od svake potajne navale njegova prvog 
saradnika. Samo Marko je taj dossier čuvao, da ga upotrebi, kad 
dođe zgoda, dok je Bahrija živahno radio i potkapao tlo pod 
nogama Markovim. 

Danas, kad je ovako rano polazio u ured, sve se smješkao u 
obrijane brkove, kakovu će poparu skuvati svom šefu, kad mu 
dokaže, da zaštićuje svog sina i da mu daje prilike, da noćiva kod 
kuće mjesto u zatvoru. 

Na stolu je našao nove spise — a među njima jedan na crve¬ 
nom papiru — što je značilo, da je junak toga spisa u zatvoru. 
Nekako mu poskoči srce u grudima: sve je mislio da nije Božo 
noćas počinio kakav izgred, pa da ga žandari nisu odmah spremili 
u haps. Zato nije skinuo ni kabanice, nego je brzo otvorio taj 
crveni spis i pročitao: 

»Miško Fićur, radi skitanja«. 

To ga nije mnogo obradovalo: obični svakodnevni posao, 
obična skitnica, kojega će morati dati »šupirati« — ili što slično. 

— Ajde, na posao! — osokoli samog sebe, radujući se, kako 
će dati predvesti pred sebe Božu, a podvornik će mu javiti, da 
Bože nema u zatvoru. 

Nije mu bilo ni najmanje pravo, što je podvornik odmah 
doveo Božu. 

— Prevario me je ovaj klipan, požurio se prije mene — po¬ 
misli u sebi. No trebalo je uredovati bilo štogod, čim ga je dao 
izvesti preda se, a trebalo mu je saopćiti i to, da zna, kud se 
noćas skitao. 

— Dobro jutro, mladi gospodine, jeste li dobro spavali? — 
pozdravi ga porugljivo. 

— Ja mislim, gospodine pristave, da nemate prava rugati mi 
se, i ako imate vlast, da me zatvorite — oporo mu dobaci Božo. 

— A ja mislim, mladi gospodine, da biste vi zatvoreni morali 
noći proboravljati u zatvoru, a ne na šetnjama . . . 

— Toga ne razumijem . .. 

— Vi ste se noćas šetali. . . 

— Nije istina... ili ako baš hoćete. . . istina je, ali jako 
zanimljiva istina — stade se Božo urotnički smješkati. 

— Dakle je istina, priznajete sami, a da je bilo zanimljivo, to 
mi ne trebate tek dokazivati. .. 

— Ne tako . . . bilo je jako zanimljivo ... ja sam naime šećući 
se noćas našao vaš budželar sa dvije hiljade trista dinara . .. 

Ne bi ni grom mogao jače djelovati od tog nenadanog saop¬ 
ćenja. Bahrija se zbunio, zacrvenio i časkom pogledao Božu bez 
riječi, a tek kad se donekle sabrao propenta: 

— Kakve gluposti govorite? . . . 

— Pitajte gospodina Miška Fićura, koji dolje (Božo palcem 
pokaže na podrum, gdje su bili zatvori) čeka na vas i baš se 
veseli sastati se s vama. 

Sve je bilo preveć jasno i Bahrija je odmah uvidio da taj Miško 
Fićur mora prvim vlakom nestati iz Sv. Križa. 

I jest, čim je podvornik doveo tog novog gosta sreskog 
zatvora, Bahrija prepozna u njemu onog veselog džepokradicu, 
onog jedinog svjedoka njegove laži. . . 


159 



Dva, tri dana iza toga, bio je Bozo na slobodnoj nozi, te se 
po običaju umiljavao svojoj majci, koja je kuhala ručak. Ona je 
obožavala ovog svog nevaljanca, pa makar pravio nepojmljive 
budalaštine. Obožavala ga je i samo se njemu povjeravala, samo 
s njim raspravljala dnevne događaje, njemu se tužila, kad joj je 
bilo teško na srcu, s njim se radovala, kad je bila vesela, s njim 
komentirala seoske novosti. 

Danas je bio vruć dan: 

Ona je kuhala žutu repu na varivo t. j. ono jelo, koje Marko 
nije mogao ni podnijeti, a kamo li da bi ga jeo. To mu je ona 
spremala osobitom zloradošću. Jadna žena, kako će da se inače 
brani od svog vlastitog muža, nego kuhinjom i skandalima. 

— Tvoj gospodin »roditelj« je danas malne podijelio tvoju 
sudbinu. . . Ovaj Turčin malne da ga nije dao strpati u buharu. .. 

— Što to veliš, mama? . . . 

— Nepojmljivo je, što se sada zbiva s tom gospodom od 
policije ... Taj Turčin mu je očito sjeo za vrat i hoće da ga 
makne i da zapremi njegovo mjesto, a on se drži kao ćoravac, 
kao da ništa od svega toga ne vidi. . . Jučer je otišao opet toj 
beštiji Hani, a kasnije naišao onamo i Turčin, pa kad ga Hana 
nije pustila u stan, mislio je, da si to ti kod nje i dakako odmah 
obavijestio o tome svoje mile žandare, te im preporučio, da te 
svakako uapse . . . Žandari su obilazili oko Hanina stana i obilazili 

— ali kad tamo na njihov naročiti ponos i na slavu cijeloga tog 

njihovog »sreza« iz stana je ispao sam gospodin šef: tvoj odlični 
»roditelj«. Da ga nije stid-da se ne srami. . . 

— Mama, to nije lijepo od tate ... to nije lijepo . . . 

— Kao da mu i ja to ne govorim?!... Ali šta ćeš stari gospodin 
si utvara, da je još zanimljiv za ovakove beštije i on hoće da bije 
boj s tim mladim Turčinom! ... Ja se ne smijem pokazivati živa 
pred svijetom zbog tolikog njegova bezobrazluka i bestidnosti — 

— nije ništa bolji od te beštije- 

— Mama, nemoj psovati Hane, ona je meni tako dobra i ja 
da nemam nje, ne znam, što bih uradio . . . 

— I ti si budala ... ali to je nešto drugo: ti si šmrkavac, pa 
ako i počiniš kakovu ludoriju, to je ništa, djetinjarija, dječačka 
razuzdanost — ali on, starac, moj muž, on da polazi tom smradu 

__ to prelazi sve — i baš šteta, što ga Turčin doista nije dao 
otjerati u haps ... To bi došlo u novine, pa bi barem svi znali, 
kakav satir stoji na čelu ovoga njihovog »sreza«. Svi se smiju ne 
njemu, nego meni, svi me žale: »Oh, jadna gospođa Rezuk, ka¬ 
kovog muža ima, kako* ju zanemaruje itd. itd.« Otkle dolazim 
do toga, da me žale?!.. . 

— Mama, mama, ja ću s tatom govoriti, ja ću mu reći, da je 
to jednostavna svinjarija . . . 

— Ah, šta ćeš ti govoriti?!... Skočit će na tebe, pa će te 
stući, ili što je gore, potući ćete se — pa eto još većeg škandala . .. 
A osim toga on te okrivljuje, da si mu ukrao hiljadu dinara, kad 
si ono tu beštiju doveo bio u kuću. 

— Što veliš? . . . Ha, ha, ha! . . . To sam si mislio ... to sam 
baš htio postići. .. A znaš mama, da je to samo njegova bedastoća 
i neka nerazumljiva navika, da s novcem barata puno nespretnije 
nego ja . .. Ja sam otkrio, da on novce skriva po knjigama, pa 
jer držim, da je to posve suluda navika, ja sam mu tih hiljadu 
dinara stavio u drugu knjigu . . . Čekaj, da ti pokažem . . . 

I Božo brže skoči, te donese dvije knjige: dvije velike nje¬ 
mačke knjižurine tvrdo uvezane: jedan svezak »Tisuć i jedne 
noći« i nekakovu povijest Nadvojvode Karla. U Nadvojvodi 
Karlu bilo je među listovima novaca po sto i po deset dinara, a 
kad je stao listati »Tisuć i jednu noć« pojavi se i ta hiljadarka. 

— Znala sam ja, znala, da ti nisi kadar počiniti nikakav lo¬ 
povluk ... Ti jesi doduše lopov, ali nisi nepošten ... Ja sam mu 
to odmah kazala — doduše, mislila sam, da je ta beštija upotrebila 
povoljan čas, pa da je taj novac ukrala, ali sad vidim sve, što je 
i kako je . . . Znaš Božo što: metni tu hiljadarku opet na njezino 
staro mjesto — pa neka je nađe ... Tad će sigurno mene okriviti, 
da sam je ja ukrala — — no, ali tada ću mu odčitati lekciju ... 

— Dobro, mama... ali kaži mu tri puta najozbiljnije, da 
njegov sin nije tat, kaži mu, da je njegov sin razbijač samo u 
borbi za plemenite stvari, kaži mu, da je zaljubljen u Hanu, a da 
to i smije biti, pa ga upitaj, što je on, kad svoje dijete ovako 
naglo kleveće i kad zalazi k onoj djevojci, koja je najmilija nje¬ 
govu sinu . . . 

— A ti skini njegovu sliku i odnesi je . . . pa je objesi tamo, 

kamo spada, jer joj mjesta u mojoj sobi ne može biti. .. Neka 
vidi, kako ga prezirem i koje je mjesto zaslužio ... 

— Božo ode i izvrši taj neobični »autodafe«. Objesi je tako, 
da je original te slike morao još danas opaziti, kako je kažnjena 
njegova nevjera i njegovo nedolično ponašanje ... 

* 

a z- 

Hrvatska Čitaonica u Sv. Križu priredila je svoju zabavu po¬ 
četkom fašnika. Na toj zabavi su imali Hana i Božo odigrati i 
onu znamenitu scenu Mr. Joliveta i Mrs. Brown. Božo je odlučio 
upotrebiti tu zgodu, da s Bahrijom konačno obračuna. 

Međutim su se nadviti oblaci zgusnuli u tmasti pokrov, iz 
kojega je moglo doći samo do oluje i do proloma oblaka. Onih 
hiljadu dinara, što ih je Marko predujmio Bahriji iz veterinarske 
naklade, nije Bahrija nikako htio platiti — pa je prigodom jedne 
skontracije naloženo Marku, da ih on plati i izdan je nalog, da 
mu se svakog mjeseca ima ustezati neki dio plaće. Marko je 
bjesnio — ali postići nije mogao ništa. 

Bahrija mu je prigovarao, da sve komisije sam »poždere«, da 
mu ne da zaslužiti ni pare, a on da sa svojom plaćom i onako 
jedva izlazi na kraj, a i to tek tako, da ostaje dužan i stan i 
hranu, da ne plaća ni krojaču, ni postolaru . . . Odakle, da vrati 
taj novac?!... 

Sve se to odrazivalo u Markovoj kući i Božo je jasno vidio i 
znao, da je Bahrija nesreća njegovih roditelja i da se mora s tim 
svršiti. Smatrao je, da je on najpozvaniji izvršiti taj obračun i da 
će biti najpovoljnije baš te večeri. 

Odlične obitelji u Sv. Križu prestale su pozivati Bahriju na 
večere, jer su bile potanko upućene u sve njegove pothvate protiv 
Marka Rezuka, pa kako je tu bilo i denuncijacija i opadanja po¬ 
štenja i pretnja s velikim silama — što je sve bilo i daleko i strano 
tim čestitim obiteljima, one su svoje negodovanje očitovale tim, 
sto su obustavile pozivanje tog mladog štrebera i prepustile £a 
jedinoj Hani i još dvjema, trima . .. koje su bile u svakoj prilici 
za vlast... i koje su radi ovog i onog cijenile, da je Bahrija vlast, 
a ne Marko. 


Na zabavu je došlo prilično svijeta, no nisu došli svi, što više, 
baš su se neki najugledniji članovi Sv. Kriškog društva apstinirali 
i to baš zbog Hane. — Da »ovakova i ovakova« izlazi pred nas 
kao glumica!!! Ona da nas zabavlja!!! Ona da dolazi i u naše 
društvo?!... 

Bilo je i u odboru članova, koji su bili protivni, da se ta točka 
prihvati — no većina odbora su bili mladići, a tu je Hana imala 
odlučnih zagovornika, koji su jednostavno poricali, da je ona 
»takva i takva«, nego su isticali njezinu ljepotu, njezinu moder- 
nost i osuđivali one stare, koji bi spadali u ropotarnicu, a ne u 
današnji novi svijet, koji se na sitnice ne obazire. 

Na zabavi su najprije tamburaši svirali neke komade, tad je 
pjevačko društvo otpjevalo dva ruska kora, a tada je došla na red 
točka Hana—Božo. 

Bozo je izveo svoju ulogu vrlo spretno, pače je osim onoga 
velikog govora: »Ja vas gledam i pratim mizis Braun itd. itd.« 
spremio još jedan govor, koji je imao svršiti s Bahrijom. 

Hana je bila čarobna: obukla je novu vert de Champagne 
opravu od crepe de Chine, bila je naročito u Zagrebu, da joj 
friško onduliraju kosu, koju je dala i friško farbati — — oh, 
lijepa, lijepa i zamamna je bila Hana Morovićeva. 

Kod same predstave govorio je Božo nešto prebrzo, a Hana 
točno onako, kako ju je ono bio Rajić naučio za debut u Zagrebu, 
koji se onako jadno svršio. . . Sama samcata nije pod živim bogom 
nikoga zanimala, a nije ni mogla zanimati, jer je to bio izvadak 
iz nepoznate i nerazumljive drame, pa bi mogla djelovati samo 
onda, da su se pojavili doista veliki glumci. 

Kad je Božo svršio svoj govor, kad je prilično okretno kleknuo 
pred Hanu i zario lice u njezino krilo, on se najprije na zaprepa¬ 
štenje Hanino, a onda i sviju drugih brzo digao i uspravio, te se 
okrenuo općinstvu i započeo svoj govor: 

— Evo sad ste vidjeli prizor iz jedne engleske komedije, ali 
ja ću vam prikazati naš domaći prizor, koji će biti možda zanim¬ 
ljiviji. . . Mi imamo u našoj sredini jednog čovjeka, koji je svakako 
zanimljiviji od Mr. Joliveta i Mrs. Brown, a to je naš gospodin 
pristav . . . Malo vas ima, koji biste bili upućeni u način, kako je 













došao amo: ... On je tvrdio, da je okraden na željeznici i da su 
mu odneseni novci — a to nije bila istina ... Te novce morao je 
platiti moj tata . . . 

— Psst. . . psst! ... Dolje! ... Šta to spada amo?! ... 

Nastade graja, nemir, buka. Božo se nije dao smesti, no njegov 
je glas bio preslab, vidjelo se, da govori, da miče usnicama, ćula 
se tu i tamo koja riječ, ali saveza tih riječi nije nitko mogao 
dokučiti. . . 

Bahrija je problijedio i naglo nestao iz dvorane. Marko skoči 
do Bože, da ga otjera s pozornice, a Hana se također izgubi... 

Premda je Božo tek počeo svojom optužbom, premda nije 
izgovorio tako reći ni početka — on je postigao svoj cilj: svi su 
komentirali taj njegov čin, a kako im je prilično bilo poznato sve 
ono, što je kanio kazati, to su oni sami nadopunjavali ono, što se 
nije čulo i gdje je bio govor prekinut — sve u svemu, pročulo 
se, saznalo, razgranilo sve ono, što je neuki mladić htio da kaže 
u obranu svojih roditelja i u obranu Sv. Kriza. 

Ovaj je događaj pospješio svršetak dvoboja Marko—Bahrija. 
Bahrija je ostao pobjednik na svim linijama: 

Marko je bio »smenjen« i poslan u penziju, Bozu je napustila 
Hana, Marko je morao seliti i prepustiti mjesto Bahriji. 

Božo je i radi onog svog govora odsjedio osam dana u zatvoru, 
pa je jadni mladić još jednoć iskusio, da na svijetu nema praved¬ 
nosti, a da ni viteška obrana svojih roditelja ne vodi pohvali i 
priznanju, nego da kruta i neprijateljska vlast i takav gest izobli¬ 
čuje, pretvara ga po Bachovom patentu u izgred i kruni ga 
smiješnom krunom policijskog zatvora . . . 

Prvih šest, sedam, osam mjeseci napatila se obitelj Rezuk svakog 
zla, nevolje i poniženja. Penzija nikako, da bude »regulisana«, a 
plaću mu obustavili. Nastanili su se u Zagrebu, negdje tamo blizu 
Kustošije. Koliko puta nije bilo ni za tramvaj! Koliko puta nisu 
znali, što će imati za večeru — a kad je bilo pečena krumpira sa 
solju, bili su zadovoljni. 

Svaki bogovetni dan polazio je Marko u grad, obilazio Markov 
trg i molio, da mu već jedamput »regulišu« penziju, da mu dadu 
živjeti, prikazivao svoje jadno stanje, prikazivao, kako se svuda 

z adužio, kako mu ni mesar, ni pekar ne daju ništa više na vjeru, 
kako formalno gladuje — svi su to pozorno i sa saučešćem slušali, 
svi su obećavali, da će se zauzeti, pa su se doista zauzimali — ali 
penzije nije bilo, te nije bilo . . . 

Božo je morao napustiti privatne satove, a i samu pomisao, da 
će moći do kraja svršiti gimnaziju i dotjerati do mature. Trebalo 
se i s njim požuriti, da dođe do zarade. 

Stade polaziti privatnu trgovačku školu, kako bi u kratko 
vrijeme postao kadar zarađivati. Tu se upoznao s Ankom Petra- 
novićevom, koja je polazila taj tečaj: — njih dvoje se silno 
zavolješe. Anka je bila mala ljepotica, veoma priprosto odjevena, 
a glas joj je zvonio kao zvono. Božo je katkad i sanjao o tom 
glasu. Oni su se sastajali i prije i poslije škole, šetali se gradom i 
okolicom, razgovor im je uvijek bio tako živ, da nisu ni opažali, 
kako prolazi vrijeme. Malne svakog dana rastajali su se istim 
usklicima: 

— Kako je već kasno! . . . Psovat će me kod kuće! . . . Zbogom 
do viđenja! . . . 

Jedno na jednu, a drugo na drugu stranu i trči kući. 

Jednog dana donese listonoša pismo za g. Božu Rezuka, kojim 
ga mole, da se tada i tada javi g. Matiji Jurkoviću, šefu veletrgovine 
»Žito« u toj i toj ulici. 

Kad je došao na urečeni sat onamo, nađe se pred starijim 
krupnim gospodinom, koji ga susretljivo pozdravi i prijazno mu 
saopći, da je čuo od svoje nećake Anke Petranović, kako je vri¬ 
jedan mladić i kako bi mu htio pomoći . . . 

— Ja nisam u pravom smislu vrijedan mladić — izjavi mu 
Božo. — Ja sam prije polazio gimnaziju, no nikako nisam mogao 
podnositi one stege, niti sam imao ustrpljivosti, da učim latinski 
i grčki.. . 

— Pustite to, mladi gospodine, pustite. . . meni je Anka za vas 

govorila-— pa sad ja ću i bez obzira na latinski i grčki 

nastojati, da vam pomognem . . . 

U obitelj Rezukovu uselilo se blagostanje: Marko je kao 
upravitelj Jurkovićevih magazina pomišljao na dvoboj u Sv. 
Križu kao na kakav ružni san. 

Dr. IVAN ESIH 


POLJSKI 1 HRVATSKI „SATIR ILI 
DIVLJI ČOVJEK” 

Paralela između djela Jana Kochanowskog i Matije Antuna 

Reljkovića. 

Uvod. 


P RVE tragove poljsko-hrvatske književne uzajamnosti nala¬ 
zimo na području narodne poezije. Sačuvalo se jedno svjedo¬ 
čanstvo iz g. 1415-, koje dokazuje, da je na dvoru poljskog kralja 
Jagiella i kraljice Jadwige živio neki pjevač iz naših krajeva. 
Kasnije su izdane u Poljskoj posebne zabrane, koje se odnose na 
djelovanje srpskih pjevača; po tom se može zaključiti, da ih je 
tamo bilo mnogo. 

U početku XVII. vijeka poljski pjesnik Kacper Miaskowski slavi 
u jednoj svojoj pjesmi »srpske gusle« (srpskie skrzypky) i opisuje 
srpskog pjevača, gdje pjeva staru junačku pjesmu o tom, kako 
su »prije mnogo godina Poljaci i hrabri Hrvati tukli Turke.« 

Drugi poljski pjesnik Hieronim Morsztyn (Jarosz), također iz 
XVII. vijeka spominje u jednoj svojoj zbirci pjesama, da su srpski 
pjevači putovali po Poljskoj i da su na dvorovima plemića 1 
maloruskih kozaka pjevali o junačkim djelima hrvatskih i poljskih 
ruku. 1 ) 

Naša narodna poezija pobudila je gotovo općeevropski interes. 
Svi civilizirani narodi znaju danas za vrijednost naše narodne 
poezije. Jasno je, da su i poljski umjetni pjesnici, specijalno pre- 

J ) Jan Machal: Slovanske literatury. Dil I. str. 70. 

romantici prevodili naše narodne pjesme na poljski jezik. Mickie- 
wicz (»Morlach w Wenecyi«) Chodzko, Odyniec, Gaszynski dali 
su se zavesti falzifikatom P. Merimee-a (La Guzla), pa su pjesme 
iz te zbirke prevodili kao da su naše. Kazimierz Brodzinski (1791. 
do 1835.) u duhu svog gesla: »Zwrot do ludu« (povratak k puku) 
preveo je i 42 naše narodne pjesme, za koje je K. Perić otkrio 
izvore u Vuka i Grimma. Brodzinski je među ostalim preveo i 
»Hasanaginicu« (iz »Stimmen der Volker« od Herdera). 

I naši i poljski literarni povjesničari (Pogonowski i Zdzie- 
chowski) zabilježili su tek poljsko-hrvatske odnose u doba Gun- 
dulića i Ign. Đorđića (Psaltir Slovinski), i ako bi to zaslužilo 
opširnu monografiju. 

U povijesti hrvatske književnosti nije nigdje spomenuto, da je 
prije djela »Satyr illiti divyi csovik« (1762. g.) od Matije Antuna 
Reljkovića izašlo u poljskoj književnosti djelo s istim naslovom i 
veoma sličnom tendencijom: »Satyr albo dziki monž« (= Satir ili 
divlji čovjek) od Jana Kochanowskog (1564. god.). Poljski literarni 
povjesničari ne spominju nigdje hrvatskog »Satira«. 

Gotovo puna dva stoljeća prije hrvatskog »Satira« izašao je u 
Krakowu poljski »Satir«. Prikazat ćemo najprije život i djela 
Jana Kochanowskog s osobitim obzirom na njegovog »Satira« i 
milieu, u kojem je nastao, da ga uporedimo s hrvatskim »Satirom«. 

I. Život i djela Jana Kochanowskog. 

Jan Kochanowski najveći je poljski pjesnik prije Adama 
Mickiewicza. »My wszyscy z niego . . .« (mi svi iz njega) govorili 
su poljski pjesnici prije Mickiewicza. Kochanowski je stvorio sam 
poeziju i jezik te su mu zasluge za poljsku kulturu neprocjenjive. 

Rodio se u drugoj polovici 1530. god. u mjestu Sycynu u 
Malopoljskoj, kao sin Piotra herbu (grba) Korwin, carinskog ravna¬ 
telja i suca. U svojoj 14-toj godini napustio je brojnu obitelj 
(imao je 6 braće i 4 sestre) i došao u Krakow, gdje se na početku 
ljetnog semestra 1544. god. upisao u artističko odjeljenje (današnja 
filozofija). U to doba nije krakowsko sveučilište bilo na neka¬ 
danjoj visini, te je zato naskoro uvidio, da u Krakowu ne može 
steci savremenu naobrazbu. Stoga otputuje u Padovu (g. 155^-)* 

gdje je bilo tada stjecište Poljaka. Tadašnji ponos padovanskog 
sveučilišta bio je poznati grecist Franjo Robortello (autor estetskog 
djela »O uzvišenosti«). 

Kochanowski se dao na filološke nauke. Savremeni kulturni 
Poljak morao je imati talijansku naobrazbu, jer je u 16. i 17. 
vijeku južna kultura sa svima svojim dobrim i zlim stranama 
zavladala svemoćno u Poljskoj. 

U Italiji je J. Kochanowski obradio fragmente Ciceronova pri¬ 
jevoda »Fenomena i prognostika«, astronomske pjesme Arata 
(grčkog pjesnika iz III. v. pr. Isusa); proučio je rimske pjesnike 
Katula, Tibula, Propercija, Horaca, Lukrecija, Vergila, a od pro¬ 
zaika Cicerona i Seneku. Od grčkih pjesnika poznavao je dobro 
Homera Hesioda, Pindara, Sofokla, Euripida i dr. Iz Padove je 
pohodio Veneciju, Rim i Napulj. 

Vijest o smrti majke (1557.) zatekla je Kochanowskog u Parizu, 
kamo je otišao više u turistične nego naučne svrhe. Pjesnik ističe, 
da se tada upoznao sa stvaranjem Ronsarda. 

Nakon sedmogodišnjeg boravka u inozemstvu duševni se 
horizont Jana Kochanowskog obogatio filološkim i literarnim 
znanjem. Kao plod toga je knjiga latinskih stihova (Krakow, 
I 5^4*)> najvećim dijelom elegija, pa pjesama s ljubavnim čuvstvima. 
Latinske je stihove pjevao kroz čitav život, jer je poput drugih 
humanista držao, da se samo u univerzalnom latinskom jeziku 
može postići glavni cilj pjesništva: vječnu slavu. U zbirci »Lyri- 
corum libellus« (Krakow, 1580.) bavi se pjesnik glavnim pitanjima 
savremene politike. Mnoge njegove latinske pjesme nose prigodni 
karakter, a živeći na dvoru Zygmunta Augusta upoznao se pot¬ 
puno sa svima političkim, društvenim i vjerskim pitanjima u 
svojoj domovini. 

Pjesničko stvaranje na latinskom jeziku pribavilo je J. Kocha- 
nowskom darežljive mecenate, ali, što je još važnije, rimski i grčki 
njegovi uzori obogatili su mu pjesničku invenciju i naučili ga 
pjesničkom stilu. Tako je udario osnove poljskome pjesništvu, 
a da nije imao ni saradnika ni pomoći tradicije. 

Kad se povratio u domovinu, dobio je jednu parcelu zemlje, 
na kojoj se smjestio i oženio. G. 1563. bio je na dvoru vojvode 
lubelskog Jana Firleja; a uto se sprijateljio i s potkancelarom, 

krakowskim biskupom Filipom Padniewskim i njegovim pomoć¬ 
nikom, kanonikom Myszkowskim, tajnikom kraljevske kancelarije. 
Njihovim zagovorom došao je i Kochanowski na kraljevski dvor, 
te je pratio kralja na moskovsku ekspediciju; a bio je s kraljem 
i na svečanostima u Lublinu. Poslije kraljeve smrti napustio je 
dvor i otišao na selo, da se potpuno preda pjesništvu. Savremenik 
veli za Kochanowskog tada: »Neka šute Grci, neka šute Talijani, 
jer ništa ljepšeg nemaju nad poljskom poezijom.« 

Prvu poljsku pjesmu spjevao je Kochanowski u Parizu. Ta 
pjesma »Czego chcesz od nas Panie, za Twe hojne dary?« pro¬ 
slavila je autora po svijetu. Prema njegovu priznanju u Padovi 
»huic Latia atque recens Slavica Musa canit« pjevao je on vec 
tada poljske erotičke pjesme. 

»Pjesme o Potopu« (1558.) izazvala je sigurno poplava Wisle. 
U djelu »Zgoda« (1563.) (Sklad) shvaća pjesnik sklad kao silu, 
koja drži nebeska tijela, elemente i države. Perzonificirani sklad 
govori poljskoj publici. Njegovu domovinu ruje nesloga i zato 
pjesnik poziva svjetsku i duhovnu gospodu, da prestanu s mržnjom, 
obiješću i drskošću prema kralju. 

I unutrašnje razmirice u Poljskoj zabrinule su pjesnika, napose 
radi turskog prodiranja; u narodu nema sloge ni viteškog duha. 
Kochanowski nadovezuje u tom djelu na govore, koje je protiv 
Turaka iznio Orzechowski. 

Protiv domaćih razmirica uperen je i »Satir ili divlji čovjek«, 
koji je analiziran u posebnom poglavlje* 

Prilikom provedenja konačne unije s Litvom Kochanowski 
spjeva »Proporzec albo Hold Pruski« (g. 1569.). To je najljepša 
epska pjesma u XVI. vijeku. (Tadeusz Sinko zove »Proporzec« 
epvllionom — povjesticom). 

Himna Bogu kruna je njegovog religioznog pjesničkog stva¬ 
ranja. 

»Psaltir« se svakako najviše cijeni od svih knjiga Sv. pisma. 
Zato ga je i Kochanowski parafrazirao (u nas Ignjat Gjorgjić). 
»Psaltir« je prvo veće pjesničko djelo i zasluga se pjesnikova ne 
umanjuje, i ako to nije originalno djelo. 

»Psaltir« je posvećen Piotru Myszkowskom, krakowskom bi¬ 
skupu, a smatra se »najvišim i najsavršenijim izrazom stvaralačke 

pjesnikove duševne snage, umjetnosti i oduševljenja, što ga je 
poljsko pjesništvo postiglo prije Mickiewicza. Psaltir je nedostiživi 
triumf pjesnikove umjetnosti« (Briickner.) 

Veliko bogatstvo oblika i u stihovima i u strofama svjedoče 
o velikoj umjetničkoj snazi. Kochanowski nadovezuje na antiknu 
legendu: mihi canto et Musis. 

Elegije »Treny« (»Tužaljke« 1580.) spjevao je Kochanowski 
nad odrom svoje kćerke Orszule, (3 god.). »Tužaljke« se sastoje 
od 19 pjesama, a tvore jedinstvenu cjelinu. 

Dramatsku poljsku književnost obogatio je Kochanowski tra¬ 
gedijom »Odprawa poslow greckih« (1577.) (Otprema grčkih po¬ 
slanika.) Napisao je i zbirku malih anegdota, epigrama, refleksija, 
i aforizama pod naslovom »Fraszki« (1580.). U tim »Fraszkama«, 
pisanim radi vlastite radosti i zabave, zrcali se život poljskog 
društva i dvora. »Fraszki« (Šaljive pjesmice) sadrže misli o životu 
ljudskom, »Piesni, tance i besiady« (odgovara Reljkovićevim 
pjesmama, kolu i prelu). 

Od manjih mu djela valja spomenuti u stihu: »O smrti Jana 
Tarnowskog«, »Muze«, »O pijanstvu«, »Epitaf Hanne Kochanow- 
ske«; u prozi: »Proročice«, »O Čehu i Lehu«, »List Janu Zamoj- 
skom«, »Poljska ortografija«; prijevodi su: Fenomena, Epitalamjum, 
Parisova monomahija s Menelajem, Alcestis i dr. 

Kochanowski je osnivač poljskog soneta, za koji veli Boileau: 
Un sonnet sans defauts vaut seul un beau poeme. Tri soneta 
Kochanowskoga nalaze se u »Fraszkama«. Pjesnik je boravio u 
Italiji, čitao Petrarku i posvetio mu dva latinska epigrama. Wlady- 
slaw Folkierski, profesor sveučilišta u Krakowu u svom djelu 
»Sonet Polski« (Krakowska spolka wydawnicza 1925.) donosi na 
prvom mjestu ova tri soneta, od kojih je jedan satiričnog 
karaktera: »Do Stamslawa« (šiba laskanje 1 »auri sacra fames«). 

Posljednje godine svog života proveo je Kochanowski bez¬ 
brižno, odijeljen od svijeta. Sredinom 1584. g. zaputio se kralju 
u Lublin, gdje je naglo umro. 

Posljednji decenij bavio se samo književnošću živeći »in angello 
cum libello«. Njegov se život posvema podudarao s načelima, 
koja je propovijedao, sto se za sve humaniste ne može reći. 

II. Kulturna i socijalna atmosfera Poljske u XVI. vijeku. 

Povijest poljske kulture u XV. i XVI. vijeku t. j. u epohi, iz 
koje je nikao sav duhovni poljski život i trajao sve do druge 
polovice XVIII. vijeka, predmet je dubokih studija poljskih uče¬ 
njaka. Osobito su znamenite monografije pojedinih ličnosti te 
epohe, tako »Mikolaja Reja« od Al. Briicknera, »Marcina Bielskog« 
od Ign. Chrzanowskog, »Andrzeja Frvcza Modrzewskog od St. 
Kota. O najvećem poljskom pjesniku zlatnog vijeka Janu Kocha- 
nowskom nemaju Poljaci iscrpive monografije, koja bi bila na 
visini dosadanjih naučnih istraživanja. 

Stanislav Kot, profesor povijesti poljske kulture na Jagiellon- 
skom sveučilištu u Krakowu, izdaje već nekoliko godina cetvrt- 
godišnjak posvećen istraživanjima povijesti reformacije u Poljskoj. 
Chrzanowski i Kot izdali su nedavno, djelo pod naslovom: »Izbor 
vrela« sve do osnutka krakowske akademije (1364* §•)• (Izdanje 
Ossolinskih u Lavovu.) 

Uz brojna djela na području beletristike o humanizmu u 
Poljskoj valja spomenuti roman »Zygmuntowskie czasy« od Josefa 
Ign. Kraszewskog (Novo izdanje Krakowske spolke wydawnicze, 
Krakow 1926.). To je slika XVI. vijeka — t. zv. »obraz obycza- 
jowy«. 

Posebnu monografiju o zlatnom vijeku poljske kulture izdao 
je bivši predsjednik akademije nauka u Krakowu, Kazimierz 
Morawski pod naslovom: »Zygmuntowsko doba na tlu struja 
preporoda«. 

Povijest poljskog preporoda XVI. vijeka možemo razdijeliti na 
tri epohe: počeci Zygmunta Starog, borbe i najveća bujnost za 
Zygmunta Augusta, i napokon sumrak pojedinih strujanja za 
Stefana Batorog. 

Zygmuntowska Poljska rasla je u duhovnom bogatstvu do 
neslućenih visina, ali je slabila u državnom pogledu. 

U XV. vijeku i država je Poljska bila moćna: oči i srca kršćan¬ 
skog svijeta uprte su u Poljsku, jer je ona izvojštila pobjede nad 
Turcima. I Poljska je poput naše Hrvatske antemurale christi- 
anitatis. 

Česti dodir s Italijom učinio je, da je u 2. pol. XV. vijeka 
strujila kulturna humanistička atmosfera iz Italije u Poljsku. 

G. iji 8. došla je iz Italije u Krakow 24-godišnja zaručnica 
5°'godišnjeg poljskog kralja, barska princeza Bona Sforza, koja 
je smatrana personifikacijom talijanske kulture. Ona je ostala 40 

godina u Poljskoj, te je mnogo pridonijela visokoj civilizaciji 
Poljske. 

Artistički interes poljskog kralja, što ga je ponio s madžarskog 
dvoia, naišao je na razumijevanje i potporu kod visokih svjetskih 
1 duhovnih dostojanstvenika. Nikada nije u Poljskoj bilo toliko 
mecenata umjetnosti kao u prvoj polovici XVI. vijeka. 

Kralj, biskupi, magnati i plemići gojili su na svojim dvorovima 
znanost 1 umjetnost. Poljsko plemstvo postaje u to doba glavnim 
faktorom u državi, koji hoće da ograniči kraljevu vlast. Poslije 
smrti Zygmunta (g. 1572.), s kojim je izumrla Jagiellovska dina¬ 
stija, plemstvo je uzelo sebi pravo, da bira kralja, koji će morati 
da pristane na uvjete, koje mu ono postavi. 

U plemićkoj krvi, prema mišljenju Starowolskog, morale su 
već po pravu atavizma da budu četiri ove vrline: prudentia, tem¬ 
perama, fortitudo 1 justitia. No te su se sve većma gubile tako, 
da isu taj Starowolski u svom djelu: »Reformacja obyczajuw« 

f I . 72 :r I75 ' ) . Vel . i ’ da na ci i elom svijetu ne možeš naći ljudi, koji 
bi vise jeli 1 pili, 1 koji bi se toliko brinuli za trbuh kao Poljaci. 

Plemstvo je bilo i lakomo za novcem, te se počelo baviti i 
trgovinom, te je ruiniralo mnoge trgovce, koji se s plemstvom 
nisu mogli natjecati. Ovi su radi svog bogatstva mogli upravljati 
1 Fvnim mišljenjem. Javno se isticalo: »Plemić je pušten, pa makar 
bio živi đavao, a onaj, koji radi, to je neotesanac« (Briickner: 

I. 215.) Dakako, da je tako stradao viteški i borbeni duh. 

Gornicki, Rej i Kochanowski prikazali su nam kraljev dvor, 
pun sjaja 1 uglednih stranaca. Lične nesreće kraljeve (smrt Bar- 
bare, nesretan brak 1 dr.) učinile su ga nepovjerljivim prema svojoj 
okolini. Roj svojih crnih misli rastjerivao je vinom i konjskim 
sportom. Nerijetko je priređivao i bučne orgije. 

U Poljskoj su se tada množila zloguka predviđanja. Sa grozom 
1 zebnjom u srcu pripovijedalo se, da je u biskupovoj dvorani 
u Poznanju gdje »su bili naslikani svi poljski kraljevi, ostalo samo 

jedno mjesto za Zygmunta Starog«. Orzechowski se nije žacao 
da svom pokoljenju kaže: »Zginiemy« (Poginut ćemo). Geslo pre¬ 
poroda »Eritis sicut deus« stvorilo je u Poljskoj niz snažnih 
ličnosti, koje nisu znale granica. Etika preporoda pokazuje osjet¬ 
ljive nedostatke. Egoizam je u politici i u svakidanjem životu 
slavio slavlja. »Sve se više u nas množe zla iz Italije i više nam 
ništa dobra ne dolazi odanle« govori Talijan u »Razgovoru« Gor- 
nickoga. Zabave su često prelazile u raspuštenost, a granica između 
veselja i razblude nije se već poznavala. 

Najveći sibarit bio je dvoranin Zygmunta St.-Kasper Zebrzy- 
dowski: raspojasani mladići i raskalašene žene sabirale su se oko 
njega, zovući ga »Musarum cultor«. Najveće ukorijenjeno zlo bilo 
je u tadašnjoj Poljskoj: pijanstvo. Svi tadanji književnici udaraju 
oštro na to zlo. Pilo se vino i pivo. »Bo tutaj žycie jest niczem 
jak piciem« rekao je tada jedan Španjolac ostavljajući Krakow. 
(Jer ovdje život nije ništa drugo nego pijanstvo.) 

Protiv ovih orgija ustajao je oštrom satirom J. Kochanowski 
ističući »da nad zdravlje nema ništa ni bolje ni draže«. Ede, bibe, 
epula bilo je geslo većeg dijela plemstva. Pjevanje, vino, glazba 
i žena — bile su potrebe vremena. »Pijte, igrajte, ljubite« — 
klicalo je t. zv. »dobro društvo«. Društvo pijanaca nerijetko bi 
probudilo u kasnoj noći Kochanowskog, natjeravši ga da mora 
piti, dok mu se nije »mozag u glavi pomutio«. 

Religiozne trzavice, kraljev život i njegov nesretni brak bez 
djece — sve je to izazivalo nezadovoljstvo i brige za budućnost 
naroda. To se odražavalo na javnoj areni, u sejmima i političkim 
listovima. 

Preporod je u Poljskoj razbudio individualnost, ali nije ojačao 
države: tim je rečena i sretna i nesretna njegova strana. Rene¬ 
sansa je u Poljskoj probudila u čovjeku mnogo novih instinkta, 
zlih i dobrih, od nekih pojedinaca učinila u etici i kulturi gigante, 
ali nije preporodila starih institucija prema novim zahtjevima. 

Zlatna sloboda individua-plemića značila je ropstvo za građa¬ 
nina i seljaka i u njoj je nikla klica za rascjep poljske države. 

III. »Satir ili divlji čovjek«, posvećen Zygmuntu Augustu, 
poljskom kralju. 

Dvorski potkancelar, Piotr Myszkowski, veliki mecena pjesnika 
i srdačni prijatelj J. Kochanowskog, izrekao je na dan otvorenja 
poljskog sejma, 22. studenoga 1563. g. veliki govor, u kojem se 
tuži na dekadencu viteškog duha u plemstvu, i u kojem traži 
reformu sudstva. Kazimierz Morawski ističe, da je taj govor 
potakao i Jana Kochanowskog, da u pjesmi ponovi neke misli 
Myszkowskoga. Zato i zove Kochanowski svog »Satira« »kwa- 
piona praca« (užurbani rad): taj »Satir« imao je naime tenden¬ 
ciju, da za vrijeme varšavskog sejma predobije što više članova 
za potkancelarove namjere. U njemu je predgovor, koji apostrofira 
kralja, i pravi »Satir«. Predgovor ima 16 stihova, a pravi tekst 
452 stiha. Spjevan je u pravilnim trinaestercima sa srokovima a a, 
b b, c c. 

U predgovoru se pjesnik obraća na kralja oslovivši ga s rije¬ 
čima »Panie moj«. Umjesto svih konvencionalnih titula upotre¬ 
bljava pjesnik riječi »gospodaru moj«. Taj titul smatra pjesnik 
najvećim u ustima slobodnog građanina. Pjesnik moli, da kralj 
pokaže svoju prirođenu čovječnost prema toj šumskoj grdobi t. j. 
Satiru, šumskom demonu, kojeg naslovna stranica prvog izdanja 
prikazuje kao bradatu spodobu s kozjim nogama i rogovima poput 
đavola. Satir ustaje protiv nereda i zločinstava, ali nikad ne 
vrijeđa; pritom se sjeća pređašnjeg doba. 

Od 1. stiha do 160. ustaje satir protiv plemstva, što je zapustilo 
viteštvo; žigoše njegove mane, napose lakomost i obijest ističući 
sve sudbonosne posljedice, koje mogu snaći republiku, a svuda 
ističe skromnost i sposobnost drevnih Poljaka. 

Satir se obraća sam na javnost u prvom licu jednine, kao što 
to čine izvjesna božanstva i personifikacije u nekim Plautovim 
komedijama. Ističe, kako su Poljaci tako dugo krčili šume, sve 
dok nisu njega istjerali, pa sada mora drugdje da traži stan. U 
Poljskoj danas postoje samo trgovci i orači. Prije je bolje bilo: 
seljak je radio marljivo, a plemstvo se bavilo viteškim umjećem. 
Pređasnji su Poljaci mogli sedam godina ratovati podnoseći glad 
1 studen. Tada je slava više vrijedila nego zlatan lanac. (Tu kao 

da »Satir« parafrazira onu našu: »Bolje je dobar glas nego zlatan 
pas«). Zato je Poljska raširila svoje granice među oba mora, a 
Poljaci radi svojih prava i slobode bili svuda poznati. 

Današnji Poljaci se vrlo razlikuju od pređašnjih. Od granata 
su načinili plugove i ražnjeve. U vizirima pak sjede kvočke. 

Stari Poljaci nisu imali zlata, ali su zato crkveni krovovi bili 
zlatni, a druge su zgrade bile od alabastra. Iznosi i reminiscence 
na davne uspjehe Poljaka protiv Nijemaca i Rusa. Poljaci su 
morali ostati naoružani, da spasu svoju staru slavu. A napose 
upozorava Poljake na njemačku opasnost, jer Nijemci sve većma 
poplavljuju Poljsku. U tom nas pjesnik sjeća na K. Frankopana 
i na J. Križanića. Poljska mora imati oružja, konja i dobro 
izvježbanu vojsku. Od viteškog duha zavisi sloboda i život. 

Neprijatelja je lakše odbiti oružjem nego li bogatstvom i 
zlatom, koje su i onako dali Poljaci Židovima u pohranu. Raskoš- 
nost će poput mora sve progutati: ona će požderati zemlju skupa 
sa seljacima. Premda su Poljaci prije bili siromašniji, gradili su 
dvorce i samostane, te davali u dobrotvorne svrhe, što danas ne 
čine. Dugovi će od ljudi učiniti sluge. 

Od stiha 160. do 200. prikazuje pjesnik sliku novotarija i 
religioznih struja u Poljskoj. Plemstvo ne će da plaća župnicima 
desetine. Autor uzima u zaštitu kler, koji strada radi pohlepe 
plemstva. Poljaci su katolici samo na riječi, a ne na djelu. »Dobar 
kršćanin nije onaj, koji umije disputirati i koji je rječiti, nego 
onaj, koji živi po volji svoga Oca. Toga ja samo hvalim.« 

Stari su Poljaci bili pobožni: za vrijeme čitanja evanđelja izvla¬ 
čili su do polovice mač iz korica u znak, da su spremni da brane 
katoličku vjeru. 

Satir ističe, da nije učio ni u Leipzigu ni u Pragu ni u Ženevi, 
želeći tim istaći, da ne pristaje ni uz luteranstvo ni uz husistvo 
ni uz kalvinizam. Živeći po šumama nailazio je na pobožne pusti¬ 
njake, koji su ga poučili u vjeri kršćanskoj tako, da se kasnije i 
pokrstio (stih 199.). Tim je pjesnik motivirao činjenicu, da Satir 
raspravlja o religioznim sporovima, pa priča, da je Bachus sa svim 
ostalim malim bogovima poginuo. 

Od stiha 200. do 250. raspravlja pjesnik o nesposobnosti sudstva 
prema novim običajima, koji se u zemlji šire. Stari Poljaci nisu 

poznavali sebičnosti ni lakomstva. U svom radu ravnali su se 
krepošću. Sada su ljudi lakomi za novcem, i zato su krepost i 
pristojnost u pozadini. Svaki, koji je prije bio samo sumnjiv 
s kakvog bilo prestupka i zločina, bio je prezren i ostavljan od 
svih Poljaka. 

»Danas ako tko javno ubije, izda ili ukrade, 

Uvijek će naći vrlo lako advokata ili protektora.« 

Majka je prije kćerci davala u baštinu, da bude poštena i 
čestita. Odstupivši od starih običaja i preuzevši nove traže sada 
Poljaci, da sve njihove nepodopštine prizna sam kralj. Prije su ljudi 
voljeli mir i slogu i svoje su sporove sami rješavali. Danas se 
za svaku stvar obraćaju ljudi na sam sejm i nema nikog, tko bi 
bio tako željezne glave, da može sve slušati. 

U stihovima 250.—286. satir spominje, da će i sve druge slušati, 
ali ih moli, da oni njega najprije poslušaju, jer ih ne će dugo 
zadržavati. Ruga se dugačkim i praznim govorima u sejmu. Zato 
je Moskva otela Polock od Poljaka (moskovski car Ivan Grozni 
osvojio Polock 15. II. 1563.): kad su morali poći u rat, Poljaci 
su dotle vijećali i izgubili bitku. 

Satir šiba ksenomaniju Poljaka, te ih pita, zašto vole slati svoje 
sinove u Italiju i Njemačku, kad imaju svoje škole u Krako\vu, 
kamo dolaze i stranci. Prvi slavenofil, Hrvat Juraj Križanić u 
svom djelu »Politici« odvraćao je Ruse od tuđinaca žigošući nji¬ 
hovo »čužebjesije« (ljubav k tuđemu) — imitiranje svega dobra 1 
zla u tuđinaca, napose Nijemaca kao rđavu crtu slavenskog značaja. 
Mimogred valja reći, da je J. Križanić specijalno osuđivao kseno¬ 
maniju Poljaka: »A Lehi (t. j. Poljaci) mnogu si sramotu pripraviše 
i vrijedni su mnogo karanja, jer su bez ikakove nužde tražili 
toliko inorodnih kraljeva: Madžara, Litavaca, Francuza i Nije¬ 
maca.« 

Svaki bi danas, nastavlja Satir, htio biti savremen i slijedi nove 
običaje i obzire ljudske. Novi običaji nisu republici donijeli nika- 
kove koristi. Svaka republika mora imati i izgrađivati svoje vlastite 
običaje. 

Posljednji odlomak sadrži Hironove savjete"*. Adresat Satira (t. j. 
$am kralj) morao se zadovoljiti s »bakalarskim« (školskim) savje¬ 
tima Hironovim, koji se — makar se obraća na Ahila — izričito 

odnose na kralja i pozivaju ga, da bi red počeo od samog sebe i 
da bi obuzdao svoje strasti. Kralj mora živjeti uzorno (jer će 
podanici poći za njim); on treba da se bavi viteškim umjecem 
i da traži ratničku slavu, a da ne gubi uzalud vrijeme »u hlado¬ 
vini svoga života«. Kraljevske kreposti pjesnik će svojim zlatnim 
perom ovjekovječiti. 

Fiktivni slušač prekida sada »Satira« riječima: »Nisi se u sumi 
naučio, da raspravljaš o običajima,« našto Satir počne pripovi¬ 
jedati savjete Hironove, koji je boravio u nevidljivoj pećini, a 
ipak se razumom može porediti s velikim doktorima. Ti savjeti, 
stavljeni u usta Hironova, a upravljeni na mladog Ahila, tipni su 
u humanističkoj literaturi. (Vergerijo u Italiji, Eneja Silvij za 
mlade Habsburge; zatim de institutione regii pueri« 1502. g. od 
nepoznatog autora; Ronsardo: »Institution pour l’adolescence«.). 
Ovaj dio »satira« ima više literarnu, nego političku vrijednost, jer 
se u njemu zrcali duh i struja tog vijeka noseći žig epohe pre¬ 
poroda. 

Hiron ističe, da se Ahilu, koji je udaljen od svijeta, ne će 
sablazniti niti oko niti uho. (Rousseau) Bog sve vidi; on ljubi 
krepost, a mrzi grijeh. Opisuje dalje razliku između životinje, 
koja se brine samo za tijelo, i čovjeka, koji se mora vratiti među 
vječne duhove. Sve svoje strasti čovjek mora podvrći razumu. 
»Ljubi vrlinu i čast, jer na njima stoje države« — veli Hiron. 
Kad je vladar uzoran, podanici će poći za njim. Budući da kralj 
ne može sam vladati, mora dio posla odstupiti drugima i to 
onima, koji su za taj posao sposobni. Hiron raspoznaje na nebu 
konstelaciju planeta i prema astrologiji postavlja horoskope pred¬ 
viđajući budućnost. Trojanski rat, koji spominje, alegorija je rata, 
koji prijeti Poljskoj. Zato se već sada valja privikavati na rad 
i na sve nepogode; napose valja učiti ratnu tehniku. Postigneš 
li slavu u ratu, dostojnu hrabrih pređa, veli Hiron, ime ti ne će 
ugasnuti, dok je životinja na zemlji i na nebu sunca. 

Satir ističe, da je on te savjete prisluškivao i mnogo o njima 
razmišljao. 

Napokon se pjesnik obraća na Satira (445.—452.): Satire, dođi 
k meni prije svog odlaska u šumu, te ćeš mi reći, kako su pri¬ 
hvaćeni tvoji savjeti. Pjesnik se dakle brine, kako će biti prihva- 

ćeno njegovo djelo, jer zna, da vrijedi poslovica, quot capita, tot 
sensus (poljski: ile gluw, tyle zdanj). Misli, da je trebao još oštriju 
kritiku iznijeti protiv ljudskih mana. 

IV. Poredba poljskog Satira s hrvatskim. 

Iz tog se sadržaja poljskog »Satira«, razabiru vec dodirna mjesta 
između oba Satira. I jedan i drugi uvjetovan je milieu-om; dok 
je naš Satir pisan za zapušteni naš narod, koji se upravo oslobodio 
Turaka, poljski je posvećen kralju Zygmuntu Augustu i nikao 
je u pokoljenju, koje je kulturno dozrelo i prezrelo zovuci samo: 
»Carpe diem«. Zato je naš »Satir« pisan popularno, a poljski je 
određen za obrazovane krugove. 

Satiru je svrha, da šiba ljudske mane i da ih tako popravlja. 
Već u toj didaktičnoj tendenciji nalazi se prva zajednička nota 
obaju »Satira«. Poljski »Satir« šiba ljudske mane aristokracije 
Poljske, a naš analfabetske i zaostale demokracije. Za neke se samo 
mane može reći, da specijalno pripadaju jednom narodu, dok je 
većina mana zajednička čitavom ljudskom rodu. Sve one mane, 
koje onako oštro osuđuju Poljak J. Kochanowski i Hrvat M. A. 
Reljković, zapravo još i sada — mutatis mutandis — vidimo u 
oba naroda; zato su oba Satira aktuelna. 

I Kochanowski i Reljković iznose svoje misli u vezanom govoru, 
jer i poljski i hrvatski narod vole stihove, koji djeluju sugestivnije. 
I jedan i drugi su laudatores temporis acti, te oba idu do apoteoze 
moralnosti pređašnjih vremena. Oba iznose opširno savjete prema 
onoj pseudoklasičnoj: »Ubi muha consilia, ibi muha salus.« I 
jedan i drugi imali su nasljednika, koji su ih hvalili i protivnika, 
koji su ih kudili: »Veritas odium parit« — veli s pravom Latinac. 
Dok je svećenik Đ. Rapić kao tradicionalni konzervativac napao 
Reljkovića, svećenik Vid Došen ustao je na Reljkovićevu obranu. 

U Jagiellonjskoj biblioteci u Krakowu nalazi se anonimni »Nowy 
Polski Satir«, koji u izvjesnim fragmentima parafrazira Kocha- 
nowskog. Samuel Twardowski (1600.—1660.) napisao je jetku 
Satiru »Satyr na twarz Rzeczypospolitej« (1640.), u kojoj udara 
na činjenicu, da Poljaci uzdižu lične interese nad općenite; bori 
se protiv korupcije, lijenosti, ksenomanije, pijanstva i dr. Kasniji 

poljski pjesnik Ign. Krasicki izdao je »Satire« (i/79-)> pravo 
remek-djelo. U satiričkim basnama sličan je Krasicki Krylovu. 

Kochanowski se bori protiv »pies’ni, tancy, biesiady« (doduše 
u »Fraszkama«), što odgovara Reljkovićevim »pjesmama kolu i 
posilu ili prelu«. Kao što Reljković ustaje protiv uporabe turskih 
riječi u hrvatskom jeziku, tako i Kochanowski ustaje protiv 
miješanja latinskih riječi u poljski jezik (cfr. carmen macaronicum; 
izraz makaronski potječe od Teofila Folenge, tal. pjesnika.). 

I Kochanowski i Reljković suzbijaju alkoholizam i lijenost. 
Reljković je živio u nekulturnoj i neciviliziranoj sredini, pa se 
morao boriti protiv indiferentizma prema prosvjeti, (»Ni moj 
otac nije znao štiti, aP je mogao malo bolje piti«) protiv psovke, 
čaranja i krivotvornosti; tih mana nije bilo u tadašnjoj Poljskoj. 
Reljković je čistio drvlje i kamenje (simbol za »pridsude i obi¬ 
čaje«), o koje se ljudi spotiču, u demokratskoj sredini, a Kocha- 
nowski u aristokratskoj. Obojica imadu sličnu predodžbu o Satiru. 
»Satir, satyra, piše Reljković u izd. 1779. god., ima svoj izhodak 
od onih Satyris, koji bijau jedna čega nigdašnjih neznabožačkih 
šumnih bogova, koji od polak tila gori kako i drugi ljudi bijau, 
izvan što duge i zašiljaste uši i rogove imadijau, a od polak doli 
kako jarci rutavi.« »Satir svu zloću i opačinu prez svakog stida 
odmah u oči kazuje.« Oba Satira imaju sličnu naslovnu sliku, a 
isti naslov. U obojice živi svijest plemenske zajednice svih Slavena. 
Kochanowski u »Preporcu« pjeva, da su križari pobijedili nje¬ 
mačku vjeru i ističe drevnost Slavena, koji su se smjestili od 
Kavkaza do velike Jadranske obale na jug i do Labe na zapad. 
Reljković htijući uzdići svoju Slavoniju pjeva odmah u početku, 
da je Slavonija mati mnogih jezika (češkog, hrvatskog, poljskog, 
moravskog i moskovskog.). Snaga Slavonije i Poljske leži u moralu. 
Krasicki u jednoj satiri ističe: »Kreposni Rim je pobjedio, a gri- 
ješni je propao.« Tako su mislili i Kochanowski i Reljković i 
zato su udarali na nemoral svoga pokoljenja. Obojica su »ad 
laborem et assiduam vigiliam nati.« 

LJUBOMIR MARAKOVIĆ 

SELJAČKA KNJIŽEVNOST 

Pokušaj ocjene njenih uspjeha i problema. 

I. 

I D U Ć I u ovima svojim studijama za tim, da uglavim, koliko 
je Zagreb kao kulturno središte zaista dao opravdanja tome 
svom nazivu i preuzeo predvodnu ulogu u književnim pojavama, 
koje su njegova tvorevina i njegov specificum, prikazao sam u 
zadnjoj knjizi »Hrvatskog Kola« (VIII., g. 1927.) rezultate našega 
ekspresionizma kao takve naročite pojave. Razvoj književnosti 
iza ekspresionizma nije se ni u svijetu, a ni kod nas još iščahurio 
u izrazit i određen književni smjer; u produkciji nije stvarno 
nastao zastoj, ali ono, što se stvara, ne odaje još zajedničkih smjer¬ 
nica ni izrazitih crta, kojima bi se sve to moglo povezati, i ako 
se već nejasno naziru izvjesni momenti, po kojima možemo naslu¬ 
ćivati, da se podloge tome novom već stvaraju. Ali u tom će 
pogledu bez sumnje i ovaj put naša književnost dobiti presudne 
pobude iz inozemstva, iz velikih literatura, koje nas redovno pre¬ 
tječu i snagom talenata i vremenom razvoja; tim ne kažem, da 
smo mi za sva vremena isključeni od toga, da i sami jednom 
preuzmemo predvodnu ulogu; ali je svakomu jasno, da u sada- 
njem času i u sadanjim prilikama nismo za to zreli. 

Međutim baš ove neobične prilike nisu ostale ni bez svoga 
pozitivnog utjecaja na razvoj kulturnog života, i ako je to u 
javnosti faktično manje zapaženo. Godina 1926., dakle upravo 
naredna godina iza one, koju smo (dakako samo približno i ne¬ 
bitno) označili kao granicu razmaha ekspresionizma u nas, donijela 
je u vezi s razvojem političkih prilika problem i pojavu seljačke 
književnosti ne doduše kao književnog smjera u običnom smislu, 

ali kao naročit stvaralački faktor u razvijanju naše kulture. S tim 
sto je te godine pokojni Stjepan Radić zauzeo mjesto ministra 
prosvjete i njegova politička stranka zadobila šire uporište za svoj 
rad u javnosti, stali su se izgrađivati i vanjski oblici njezinih 
kulturnih uporišta: osnovana je »Seljačka Prosvjeta« kao glasilo 
prosvjetnih organizacija »Seljačke Sloge«, udešene su seljačke pred¬ 
stave u Zagrebačkom Narodnom Kazalištu i izdano je nekoliko 
publikacija’, koje su sustavno i svijesno imale objaviti prve i glavne 
rezultate »seljačke književnosti«. 

Bilo bi dakako potrebito ispitati bit i ustrojstvo svih tih usta¬ 
nova, da se uzmognu podvrgnuti objektivnoj kritici njihovi ciljevi 
i sredstva, kojima se u svom radu služe; ali kako se one ne daju 
razdijeliti od političkog momenta, a taj nikako ne može ovdje 
biti našim predmetom, to ne mislim u to ovdje ulaziti. To više, 
što nije moja ni zadaća ni namjera, da dam ovdje opći prikaz 
čitavog nastojaonja oko »seljačke kulture«, nego baš da iz svega 
toga izljuštim samo ono, što daje povoda za literarnu diskusiju 
i za umjetničko ocjenjivanje, i što u tom pogledu može da 
otvori nove vidike. Jer ako uzmemo za polaznu točku razma¬ 
tranja samu kulturnu organizaciju i njene zadatke, onda bismo 
bez sumnje morali s obzirom na praktične uspjehe primijeniti i 
relativnija mjerila na ono, što hoćemo umjetnički da procjenju¬ 
jemo; a mi ne ćemo ovdje da govorimo o vrijednosti »seljačke 
književnosti« za kulturno-socijalni pokret seljačke stranke, nego 
o njezinu značenju za život čitave naše književnosti kao mjerila 
našeg općeg višeg kulturnog života. 

U tom smislu ne zanima nas ni repertoar »seljačkih predstava«, 
i ako bi u zasebnoj studiji bilo vrlo zanimljivo uglaviti, što se je 
i s kakvim pretenzijama moglo izljuštiti iz čitave naše dramske 
literature i dati seljačkoj publici; šta je u tom pogledu učinjeno 
a šta propušteno, jer ako n. pr. M. Begović u nedavnoj književnoj 
polemici (u »Savrememku« XXI.; 1928. br. 8.-9.) napominje, da 
su se besplatne seljačke predstave davale i pred više godina (za 
prve uprave Treščecove), i ako se danas priređuju seljačke pred¬ 
stave, na koje uz seljake imaju prvenstveno pristup »dame u 
narodnim nošnjama«, to nije baš sasvim isto kao ono, kada su 
te predstave činile stvarno sustavan niz i imale publiku iz organi- 

ziranih »Seljačkih Sloga«. Drugo je jedan pokret, a drugo je 
kulturno-financijska politika samog jednog zavoda; i baš te razlike 
pokazuju, kako bi ovakve probleme trebalo opširnije obraditi, no 
što se može u nuzgrednoj opasci. 

II. 

Da uočimo pravilno problem »seljačke književnosti«, treba da 
točno označimo bit njegovu: »seljačka književnost« u naročitom 
smislu nije književnost o selu i za seljake, nego književni proizvodi 
samih seljaka. Drugo je nešto n. pr. Veselinović, koji se doduše 
uživio i srastao sa selom, ali po svom zvanju i staležu ne pripada 
seljačkom sloju, a po svom književnom radu ima svijesne i izrazite 
veze s razvijanjem suvremene književnosti velikoga stila. Takav 
pisac daje divnu, zaokruženu sliku seljačkog života, ali baš radi 
toga piše i zapaža stvari, koje seljak ne bi nikada smatrao vri¬ 
jednim toga, ili ih ne bi onako izrazio; a pitanje književnog stila 
donosi dakako i naročito gledanje na predmet. Nisam slučajno 
uzeo Veselinovića za primjer; on nam ujedno tumači, zašto se u 
Srbiji nije javio problem seljačke književnosti: jer uza svu razliku 
između seljaka-pisca i inteligenta-književnika, Veselinovićev soci¬ 
jalni odgoj, njegov intenzivni život sa selom i u selu kao i opći 
primitivizam tadanjeg patrijarhalnog doba učinili su, da je srbi¬ 
janski seljak u takvim djelima našao i »svoju« književnost ne 
osjećajući potrebe, da sam aktivno u nju zasegne. A u drugu ruku 
jaka kultura narodne epike, koja se u istočnim stranama održala 
još i danas, gdje ima narodnih pjevača, koji stvaraju stil i termi¬ 
nologiju za opijevanje modernih bitaka stilom deseterca, učinila 
je suvišnim pitanje, koje se nameće u onakvom selu, gdje je te 
žice i te umjetničke potrebe već nestalo: kako da manifestira 
svoj pjesnički talenat seljak, koji poradi izmijenjene duševne 
strukture i svoje okoline ne može više da postane narodnim 
guslarom, a ipak mora da dade oduška svomu talentu. Jer je 
dakako sasvim pogrešna pretpostavka, ako tko misli, da se 
umjetnički talenat javlja samo u inteligenciji, koja čini najmanji 
postotak cjelokupnog naroda. U seljaštvu, koje je kod nas golema 
masa, bez sumnje je pjesnički talenat češći no što se i zamišlja. 

U hrvatskim je krajevima pod dojmom tuđinskih utjecaja, soci- 
jalno-ekonomskih prilika i posljednjih teških nacionalno-politickih 
potresa (od 1903. god. amo) nestalo preduvjeta za razvijanje 
tradicionalne narodne književnosti u onoj mjeri i s onim zna¬ 
čenjem, kako se ona razvijala u doba patrijarhalnijega narodnog 
života i prosvjetijeniji, politički osvješteniji i socijalno samo- 
svjesniji seljak počeo je dobivati i svoju ličnu individualnost, a 
jača pismenost dala mu je pero u ruke; to ne znači samo pisanu 
riječ i štampano slovo, nego naročito to, da je tehnika narodnog 
deseterca eminentno tehnika pjevanja, pjevačkog akcentiranja i 
pjevačkog predaha; da je to tehnika publike, koja slusa i koja 
slušanjem gubi mnogo toga u detalju, a s tim gubicima računa 
epska širina narodne pjesme. Sve se to mijenja, kad čovjek uzme 
pero u ruke; i zato potreba seljačkog pisca, da piše drugačije no 
što bi naustice pjevao, ne potječe samo od gotovih književnih 
uzora, nego i od same biti stvari. 

Ali kad ti književni uzori ne bi bili bez reda i bez sistema, 
kada ne bi kod toga vršile glavni utjecaj — na žalost — novine 
kao najjača i svakidanja lektira, nego prava i velika umjetnost 
kao umjetnički odgojno sredstvo, onda bi dakako i sam problem 
dobio veću jasnoću i čistiji relijef, a i njegovi bi plodovi vodili 
neposrednije k cilju. I koliko god socijalno-politički pokreti, ili 
recimo konkretnije: stranke nose zasluge u tom, da su organizo- 
vanjem seljaštva i buđenjem njegove svijesti iznijele na površinu 
baš ovakve jače individualitete dajući im pobudu i mogućnost 
za rad, toliko opet isti ti faktori svojom određenom i omeđenom 
ideologijom, svojim propagandističnim ciljevima sapinju pravilan 
razvoj talenta odnosno upućuju ga na sredstva izražavanja, koja 
nisu uvijek umjetnička. 

Ogled dosadanjih praktičnih uspjeha najbolje će nam razjasniti 
samu osnovnu misao. Premda su politička glasila i kulturne publi¬ 
kacije u izvjesnim zgodama preplavljene stihovima, može se uza 
sve to kazati, da su se u okviru ovoga nastojanja u istinu razvila 
tri izrazitija individualiteta: Mijo Stuparić, Stjepan Novosel i 
Miškina. Njihovi glavni vidni uspjesi i padaju upravo u tu godinu 
(Novoselova »Prigorska svadba« u Narodnom Kazalištu i kao 
posebna knjiga, Miškinina knjiga »Za zvijezdom«.). 

Mijo Stuparić počeo je ranije raditi i stekao već izvjesni glas 
»seljačkog pjesnika«. U »Izabranim pjesmama«, zbirci, koja očito 
ima retrospektivan karakter (izdala »Seljačka Sloga« god. 1927.), 
izvjesne pjesme (Dolaze kobni glasi . . ., Sa sjevera, Svud poljem 
pustoš vlada) očito su nastale za svjetskog rata, a šteta je, što 
uopće nije kod pojedinih godina označena godina postanka. Doduše 
u stvari za samo upoznavanje biologije ovih pjesama ne bi to 
mnogo pridonijelo: u njima se ne mogu razlikovati slojevi razvoja 
ni po tehničkom napredovanju, a rijetko po stvarnoj sadržini 
(kao kod onih ratnih). Prvo se ne može zapaziti radi toga, što se 
Stuparić nije razvijao iz svoje samonikle snage, niti je sam tražio 
nove izražajne mogućnosti: on je, pored ženske narodne pjesme, 
dobio gotove književne uzore i to onakve, koji su mu bili stvarno 
(socijalno ili politički) najbliži i onakve, koji su mu bili naj¬ 
razumljiviji. Nevolja je samo u tom, što razumljivost redovno 
znači i osrednjost; jer u koga je velikog pjesnika i dikcija lako 
shvatljiva, bistra, u tog je opet uzlet misli tako snažan i gord, 
da ne treba doduše baš komentara, ali treba svakako jačega za- 
dubljivanja. Uza sve to držim da bi n. pr. Preradović bio i veći 
i bolji odgojitelj seljaku pjesniku, nego n. pr. Harambašić, čiji 
se utjecaj kod Stupanća očito osjeća. Ali Harambašićev izraziti 
političko-patriotski stav, njegova — mora se priznati — zamjerna 
vještina, da kuje devize u smislu političkog programa 1 da ih 
spretno zapisuje na stjegove patriotskih budnica, bez sumnje je 
snažno djelovala na seljaka, kojega je baš politika i povukla na 
kulturno polje rada. Takve su programatske pjesme »Kmet«, 
»Seljaku«; ali najviše je Stuparić protkao programskim lozinkama 
svoga »Matiju Gubca« (izdala Radićeva Slavenska knjižara 1923.) 
koji i formom i stilom tako živo sjeća na Harambašića (Mučenici, 
Grob izdajice i t. d.). Ponajprije osmerac mjesto narodnog dese¬ 
terca; zatim (možda i radi sroka, koji ga jako veže) zbijeni, nekako 
sumarni način pripovijedanja, koji ide samo za stvarnim poin- 
tama, dok zanemaruje sve, što je narodna pjesma stvorila u svojoj 
estetski nesravnjivo skupocjenoj tehnici epskoga pripovijedanja. Iz 
toga ne slijedi, da bi se seljak pjesnik, prilazan i utjecajima umjet¬ 
ničke poezije, imao slijepo ugledati u narodnu pjesmu; ali se on 
bez štete ne može ovako temeljito udaljiti od onoga, što mu je 

najbliže. Poradi toga pripovijedanje i postaje suhoparno, crtanje 
površno; dok u svojoj lirici Stuparić ostaje dosta tipičan, ali uza 
sve to ima fino proosjećanog sentimenta, ovdje ne hvata nigdje 
priliku, da raskrije svoje vlastito srce, da ga zanese osjećaj ili 
pjesnički ugođaj, nego mu je sva idejna sadržina u stilu i na visini 
političkih uvodnika. Uza sve to mu nipošto ne valja poreći 
izvjesnu Harambašićevsku vještinu u zbijenom, poslovičnom izra¬ 
žavanju programskih misli, što je možda u vezi i sa stvaranjem 
poslovica, koje je seljaku prirođeno. I tako, osim ponekoga 
zgodnog stiha ili fraze, osim poneke, naročito seljačkim izrazitim 
humorom obojene opaske, slabo bi se šta moglo iznijeti na ovom 
djelu kao pjesnički vrijedno. A to ne znači, da Stuparić nema 
pjesničkog talenta; da se Stuparić odlučio kao mlađi od njega 
Novosel, da piše u dijalektu, bez sumnje ne bi s književnim 
jezikom poprimio i svu onu učenu frazeologiju, koja u osrednjosti 
pjesnika, u koje se on ugledao, dobiva još i izvjesnu neelastičnu 
ukočenost. Jer ako pored svega toga izvjesne lirske pjesme Stupa- 
rićeve imaju i lagana poleta i iskrena osjećaja, osjećaja prirode i 
erotike, kazana neposredno i jednostavno, to je svakako dokaz, 
da se tu ne radi o promašenom talentu nego samo o promašenoj 
školi (pjesničkoj), koja ga je imala naučiti, da je u pjesništvu prvo 
poezija, zanos za ljepotu, za zvuk stiha, za boju riječi, za zornost 
slike, za užitak u pjevanju i pripovijedanju, i da bez toga zlatnoga 
praha, koji poezija posipa po stvarima, one postaju još bljeđe i 
mršavije, no što bi bile u dobro napisanu proznom članku. 

III. 

Kada je u Narodnom Kazalištu prvi put izvedena »Prigorska 
svadba«, ja sam tomu sasvim zasebnom djelu posvetio naročitu 
studiju (u Hrvatskoj Prosvjeti 1926.), koju ne mogu ovdje da 
opširno ponavljam. Navest ću ovom prilikom samo to, da sam 
tamo obrazložio i uglavio momente, koji čine, da ovo djelo za¬ 
uzima svoj vlastiti položaj u čitavoj našoj književnosti kao pozor¬ 
nička tvorevina, koja potekavši od seljaka, izlazi sasvim točno 
ususret nastojanju ekspresionizma oko primitivizma umjetnosti, 
oko (da se tako izrazim) teatraliziranja drame t. j. oko toga, da 
je kod dramskoga djela glavno njegova izvedivost na pozornici i 

efekti, koje pritom izaziva, a ne »lijepa mjesta«, koja kod čitanja 
možemo podcrtati, ili zvučni stihovi, koji na pozornici postaju 
pustim romonom riječi. Premda je »Prigorska svadba« samo niz 
prizora, njihov je vez čvrst i njihova pozornička uvjerljivost tako 
jaka, da se i ne osjeća, da tu jedva ima radnje u naročitom 
dramskom smislu riječi. Nema zapleta, nema fabule; tok je radnje 
unaprijed dan: prošnja i svatovi. Ali uza sve to nije to namje¬ 
štena muzejska riznica narodnih običaja, nego svečano događanje 
iz života, puno životnih sokova i idejne sadržine. Kad bi to 
izvodili profesionalni glumci, bez sumnje bi cijela stvar dobila 
više manje onaj muzejski karakter; kad to izvode seljaci, osjeća 
se i na samoj pozornici živi stvaralački duh naroda: jer oni to 
izvode s istom onom svečanom ozbiljnošću, s istom onom nepo¬ 
mućenom naivnošću, koja je bila primarni uvjet za stvaranje tih 
narodnih običaja; ti običaji kao da baš sada po prvi put pred 
nama nastaju, jer zbiljski karakter pojedinih seljaka izvađača 
svojom naročitom bojom svakako unosi u pojedine momente igre 
nove nijanse. Upravo kao što je narodni guslar preuzimao junačku 
pjesmu od drugoga, ali po svom talentu unosio u nju nove ljepote, 
tako da je ostala uvijek nova i uvijek živa. 

Umjetnička je sadržina ove igre — kao i kod svih narodnih 
običaja — tipizovanje znamenitih momenata ljudskog života i 
njihovo izražavanje naročitom simbolikom. Ta je simbolika u 
ovom slučaju tako bliza pozornici, da se n. pr. kako sam već u 
svome prikazu istaknuo, sama »vožnja škrinje« doima kao zasebna 
mala vesela igra. 

Za Novoselov rad i njegovu procjenu karakteristična je ova 
činjenica: on sam navodi, da mu je pobudu za ovo djelo dalo 
čitanje folklorističkih radova Antuna Radića; kod toga odaje 
pravilnost njegova instinkta to, što je on svoje zapisivanje narodnih 
običaja osjetio kao pozorišni rad, a ne kao sabiranje folklorističkog 
materijala u naučne svrhe. On je osjetio, da jedan ovako krupan 
tipizovani momenat ljudskoga života, kao što je sklapanje braka, 
može da zaljulja srcima i dušama stotina i tisuća, ako se u svojoj 
nepatvorenoj čistini i naivnoj plastici iznese na pozornicu kao 
živa igra. Pa ako u svom djelu i nije dao drame u literarnom 
značenju, dao je svečanu igru, koja ima svoj naročiti karakter i 

svoju naročitu vrijednost za stvaranje umjetnosti masa monumen¬ 
talnoga stila. A baš za tim je išao ekspresionizam u toliko svojih 
pokušaja, u toliko skršenih inicijativa, koje su se nasukale na suviše 
temperamentnom zaletu pojedinca, koji nije respektirao vjekovne 
superiornosti tradicije i one svečane veličajnosti, kojom ona pro¬ 
žima sve, što ide u krug njezina mnogovjekovnog opstanka. 

Novoselov drug Miškina nastupio je s jačim literarnim preten¬ 
zijama: on je pripovjedač, i kad bi se polazilo sa samog stajališta 
njegova talenta, možda taj naziv i ne bi bio toliko neopravdan. 
Narod, kako je poznato, umije da glatko i lijepo pripovijeda; 
i šta narodnu pripovijetku u tehničkom pogledu i razlikuje od 
umjetničke, to je čista stvarnost događaja, bez refleksija, bez 
analize, i njihova čvrsta povezanost. Ali Miškina ne pripovijeda 
na način narodne pripovijetke, jer njemu nije samo do stvarnosti 
događaja, on iznosi probleme, on se bori za konkretne ideje, i zato 
osim čistoga pripovijedanja mora da umuje, razmišlja, nauča. I zato 
se on ugleda u umjetničku novelistiku; ali uza sve to ima mnogo 
neposrednosti u njegovim intonacijama pripovijetke, u opisima 
i crtanju ugođaja. Ali kad se radi o završnoj pointi, o uvjerijivoj 
povezanosti između ideje i zapleta radnje odnosno njegova raspleta, 
onda mora da mu klone snaga, jer joj nedostaje primjerene inte¬ 
ligencije. Crtajući opreku između sela i grada on poznaje selo 
vrlo dobro, ali zato premalo poznaje samu bit gradskoga života, 
pa je radi toga jednostran i naivan, a problema ne zahvata u 
njegovoj osnovnoj biti. Pa premda su počeci njegovih novelističkih 
pripovijetki dosta puta sugestivni i privlačivi, meni se čini, da 
seljački pisac uopće ne može svladati zadatke realističke pripo¬ 
vijetke, nego da je njegova domena kratka pripovijetka sa sažetom 
životnom mudrošću u završnoj pointi, priča s karakterom para¬ 
bole, u kojoj je izljuštena iz prolaznosti sporednih stvari ona 
bitna jezgra tipske životne situacije i oštro istaknuta njena životna 
pouka. Tako je pripovijedao narodu Isus, u tom obliku narod 
pripovijeda, kada prikazuje realni život (jer drugo su gatke ili 
bajke s fantastičnim motivima i čudesnim elementima); u tom 
obliku narod umuje i on ga dovodi do najvišeg izražaja narodne 
iskustvene mudrosti: do poslovice. U takvim je pričama često uspio 
i Miškina, dok se u pripovijetke realističnog stila ne bi vjerojatno 

ni upuštao, da ga nije navela na to praktična pobuda: politička 
propaganda i poremećenje socijalne atmosfere, stvoreno ratom. U 
jednu ruku staleška svijest, »klasna borba«, a u drugu pacifizam. 
Ali ne treba misliti, da su oba ta momenta umjetno unesena u 
dušu seljakovu: oni su samo probuđeni u njoj, i ako ih je politika 
zaodjela često u neugodno ruho novinarskih fraza. Ali kad se 
uzmu na um faktične prednosti seljačkog staleža, onda nije teško 
uvidjeti, da ta staleška svijest ne mora biti podjarena, da bude 
iskrena i neposredna. A u drugu je ruku seljak tako rekavši rođen 
pacifist, jer on znade najbolje, šta znači zemlju imati i zemlju 
izgubiti; on znade, šta znači jednim potezom pera biti izbačen 
iz stoljetnog poretka patrijarhalnog seoskog života na daleka 
bojišta, u razvratne gradove, u bijedu i oskudicu, u život ciganina 
i skitnice. A dotle mnogi član drugih staleža preko noći postaje 
od ničega ministrom, ne uviđajući koliko u takovoj karijeri imade 
pustolovnoga, nestalnoga, opasnoga, skitničkoga, što ga čini spo¬ 
sobnim, da i sebe i cjelinu zaplete u teške pustolovine, od kojih 
je najteža rat. Dok je mnogi član drugih staleža u ratu stekao 
imetak, ugled, položaj, dotle je seljak moralno i materijalno trpio, 
a jedino sto je stekao, to je izvjesno proširenje kruga znanja i 
gledanja. Ali kako mu nedostaje formalno obrazovanje, da to 
stečeno znanje do kraja svlada, prijeti mu ozbiljna opasnost polu- 
inteligencije, kojom se upušta u probleme, kojima nije dorastao, 
naročito ako ga na to mami moć propagandističke fraze. 

IV. 

Je li dakle seljačka književnost naročit smjer, posebna literarna 
škola ili epoha? Očito je, da o tom ne može biti govora; ona je 
samo kulturno-soc.ijalna pojava, zanimljiva u sebi, znatna samo 
u onolikoj mjeri, u koliko privodi općoj kulturi, odnosno književ¬ 
nosti, nove forme ili elemente, koje može seljak po svojim naro¬ 
čitim predispozicijama da dade. Inače, ako ta književnost ima 
samo da turi seljaku pero u ruku, pa da on bude »literat«, učinit 
ce od njega poluinteligenta i prije će zakopati nego izgraditi njegov 
talenat. Mnogo bi krivnje dakako u tom slučaju nosila na sebi 
i sama književnost, koja se sasvim otuđila od seljaka i ne stvara 
nikakva mosta između svojih pretenzija i golemoga seljačkog 

naroda. Ekspresionizam je specifično gradska književnost, njegov 
je svijet uskih ulica, začađenih tvornica, najamnih vojarna, asfalta 
i kandelabra; ekspresionizam u svojoj iskrenosti ne će da pjeva 
ono, čega ne poznaje, a on ne poznaje sela. I zato je njegov 
primitivizam usiljen i umjetan, i ako bi se faktično nastojanje oko 
zbiljskog primitivizma moralo sastati sa selom. 

Drugim riječima: zašto da se seljak, ako hoće da pjeva, mora 
da povodi za Šenoom, Harambašićem, Badalićem i dr., a ne za 
sadanjim pjesnicima, pa da mu tehnička sredstva izražavanja budu 
suvremena i da njegove književne tvorevine budu upućene svima, 
a ne samo onima, koji ne znaju dalje od Šenoe i Harambašića? 
Neka se ne misli, da je to poradi tehničke »lakoće«, jer eno herce¬ 
govački seljak Kordić (koji objavljuje svoje pjesme u publikacijama 
hrvatske pučke stranke) savršeno pogađa ton i tehniku Nazorovih 
»Hrvatskih kraljeva« — ali vodi li to cilju? 

Ako je književnost poslije ekspresionizma odbacila njegove 
nastranosti i neuravnoteženosti, a prigrlila izvjesnu bistrinu osje¬ 
ćaja i jednostavnost izražavanja, onda put ne bi bio baš dalek 
do toga, da se čekajući na genij, koji će taj problem jednim 
udarcem riješiti, stvara sloj literature, koji ne će biti »za narod«, 
ali će biti njemu bliz ne napuštajući pritom velike, pa i najveće 
umjetničke pretenzije; jer jedino na toj liniji moći će čovjek 
sa sela ne da se utrkuje s inteligentnim piscem u modernim knji¬ 
ževnim formama, nego da neposredno privodi općoj kulturi ono 
naročito, što je selo vjekovima obrazovalo i čuvalo, i što može 
s punim ponosom i jasnom sviješću da unese u umjetničko nasto¬ 
janje svoga vremena. Novoselov je primjer u tom karakterističan 
uspjeh za selo; a sa strane grada može Društvo sv. Jeronima u 
nekim svojim novijim publikacijama (Lahnerove zbirke narodnih 
pobožnih pjesama, Grgčev Gospodin Rafo i dr.) i u čitavom svom 
nastojanju oko podizanja umjetničkih pretenzija knjige »za narod« 
da zabilježi rezultate, koji su dobri putokazi i pobuda za nove 
dobitke. 

Ne upuštajući se u sam ovaj posljednji problem, jer bi on prešao 
okvir ove radnje, želim jedino utvrditi, da je nastojanje oko 
»seljačke književnosti« u konkretnim svojim predstavnicima izni¬ 
jelo jedan zanimljiv problem, koji nema samo socijalno-političkog 

značenja, nego i književno-umjetničko; da je taj problem niknuo 
baš na hrvatskom tlu i u zatišje iza ekspresionizma unio jednu 
novu pobudu, koja bi mogla donijeti znamenite plodove, kada 
bi prešla u svijest nosiocima današnje književnosti. 

SLAVKO BATUŠIĆ 


VOŽNJA 


Sam samcat, 

mesarski ranjen životnom prozom, 
zatvoren u se trostrukom bravom, 
spašavam dušu prvim vozom. 
Pobožno sjedam u žuti kupe 
i tvrda je drvena klupa 
slađa od ljubavnog loga. 

Osjetim silnu strast 

kad gvozdena kliješta probuše kartu 

na kojoj su skladane rime 

gradova — sela — beskrajnih stanica 

Sklopivši umorne oči lebdim 

ko mrtvo drvce u kutiji šibica. 

Bruse kotači cestu od gvožđa 
u sniježni kajmak gruša se para 
dršće mi zanos na staklenom oknu, 
a sedam rumenih anđela čuvara 
ko golubi lebde šumno nad vozom, 
skretnice paze, mostove, rampe, 
vjerni moji anđeli čuvari. 

Stanica. 

Pa opet trzaj odbijača. 

A ja se hvatam mjedenih kvaka, 
prstima kucam o drvenu klupu, 
smješkam se viziji mrtvačkih raka. 


Kolo 13 

Ulazi mlada avantira 

crveni kovčeg, grivna od safira. 

Ti srce moje, zar za te nigdje mira! 
Sjedne kraj mene mlada avantira: 

O, damo, — 

ja sam siromašan mladić prečista srca 
imam samo anđela sedam 
i dobru dušu pod košuljom prostom. 

Ništa — 

Pa, ništa! 

I opet blisnem kroz neku stanicu. 

I tako mijenjam granicu 
kao na vjetru staru kabanicu. 

A onda kroz prozor bacim brnjicu, 
napuštam veslo na galiji nacije 
bez svake lažne komemoracije. 

Bodljikave žice sam prošao 
u stranu zemlju došao. 

Duboki poklon vitkom semaforu, 
i topli pozdrav maramom bijelom 
osamljenom starom slomljenom boru. 

Klisne kaplja zalutale kiše 
na neku daleku suzu miriše. 

I tako ponoć nečujno prođe 
na oči ni tren mi san ne dođe. 

U gorama noći hladne ko led; 
dobro je ponijeti vuneni pled. 

U zoru u pasošu okrenem stranicu: 
opet sam prešao jednu granicu. 

A onda sutradan 
plane u ruju bujni dan. 

Oljuštim zlatnu žutu narandžu 
punu slatkog mirisnog soka 
grizem šećerno svježe meso 
ronim zjene u brda visoka. 


Po stoti puta zviždaljka zasvira. 

Ulazi nova mlada avantira 
zeleni kovčeg, grivna od ahata 
ko sveta slika od staroga zlata. 

O, damo, — 

ja sam siromašan mladić prečista srca .. 
nemoćno pjesma u grlu grca. 

Prolazi podne bez zvonjave podna. 
Platze nehmen — Mittagessen. 

Menu: jawohl, nur Delikatessen. 

Gutam oštrigu slanu i biftek pun krvi 
i mislim na zagorski krumpir prvi 
što rađa ga proljetna zemlja rana 
u doba cvata breskvinih grana. 

I opet prođe dan 
i već je novi sutradan. 

O, anđeli moji čuvari 

zar nisu vam klonula krila 

u vašem letu po usjanoj pari! 

Prenez places — deuxieme serie. 

Netko je gurnuo neku skretnicu 
za ručkom se opet preskočilo granicu. 

I tako skretnice određuju smjer 
i dobri usud kondukter. 

Nijemo mine pet šest dana 
već malo zarasla je stara rana. 

I tako u vožnji prolazi godina 
pod mudrim okom starog Gospodina. 

O, moćni gospodine sviju carina, 

Veliki gospodine policista, 

Svijetli gospodine vođo vlakova, 

— moja je savjest nevino čista. 






Ja nemam robe kriumčara, 
ja samo tajne sanje nosim, 
i beskrajnom vožnjom bez cilja i sna 
dosadnom krugu dana prkosim. 

Sve crnji moji su prsti 
Sve više ugljenog praha u kosi 
Sve gorči miris ujeda pluća 
Sve luđa čežnja o jutarnjoj rosi. 

Ne, ne živi čovjek od hljeba 
nego od zrcala jezera plavih 
na kojima titra smiješak neba. 

Od male čašice staroga ruma, 
od poplave crvenih jesenjih šuma 
što jesu samo tren 
a onda nisu nikad više, 
ko bakreni mjesečev srp 
koji mi mladost podmuklo briše. 

Vožnja. 

Da, vožnja bez konca i kraja, 
jurnjava mlinskih točkova 
i stalni put spram vratiju raja. 

No kada budu puštali prvi voz 
ukinuvši klasu prvu i drugu, 
siromah mladić prečista srca 
naći će svoju posljednju prugu. 

JOSIP KULUNDŽIĆ 


SAVREMENA PRIČA 


U SPOMENA, iz koje je Vatroslav Krčelić crpao nove snage 
za svoj optimizam (dolazeći osamnaesti put kao oprezan 
prosjak pred ministrova vrata i odlazeći opet, tup od bojazni, 
da ne prekorači svoje čovječansko dostojanstvo) sastojala se iz 
nekoliko nezaboravnih vizija. U film njegove romantično-mlade- 
načke prošlosti ulazi u prvom redu poza, u kojoj je priljubio 
užareno lice blatnoj zemlji savske obale, kad mu je nad glavom 
fijukala tanad financijske straže; srce mu je udaralo radosnu 
koračnicu, prateći nečujno korake potajno prevezenih jugosla¬ 
venskih revolucionaraca, čamcem preko Save, tamo na drugu 
obalu slobodne Srbije. Drugi čin toga filma odigran je u hodniku 
stana njegova prijatelja, sina natpreglednika financijske straže, 
s kojim je Vatroslav imao da ukrade desetak pušaka i potrebnu 
municiju za revolucionarni prevrat prigodom dolaska ekscelen¬ 
cije Stjepana Tisze u pogranični njegov rodni grad, iz kojeg 
se vidjela prestonica njegovih đačkih sanja. Treći čin filma 
kulminirao je u zgrčenoj pesnici prateći jezoviti govor na 
noćnom sastanku štrajkaša-gimnazijalaca, isključenih radi protu- 
državničkih podviga. Pa onda čin u osamljenoj bašti pen¬ 
zioniranog majora gdje je bez ceremonija i bez fraza nijema 
zakletva vezala nacionalne urotnike. Pa čin pred uniformiranim 
policajcima s pravima egzekutivaca ratnog suda. Pa čin u za¬ 
tvoru ... Taj film, okretan u takovom oduševljenju, da je 
oznaka »patnja« ili oznaka »muka« mogla samo da povrijedi 
mladenački ponos, u takovom deliriju mladenačkog samoprega- 
ranja, u kom je pjesma nadoknađivala kruh, a nada vodu, taj 
film zavrtio se još jedamput pred očima Vatroslava Krčelića, ali 
sada takovom brzinom, da je u oštrom fijuku prevelikog trenja 

izgorio. Plamen kao da je zahvatio čvor, u koji je gigantski 
optimizam vezao i napeo sve njegove nerve, plamen je sažgao taj 
čvor, strune su njegovih živaca pukle i zaječale jedan savršeno 
neugodan akord, koji je Vatroslava Krčehća probudio u stvarnost. 

Sjedio je na jednoj dugačkoj klupi u halu stubišta ministarstva 
zatvarajući svojim skrušenim tijelom krug ljudi, koji su blijeda 
lica skidala poglede sa zvanicnih brčetina sluge pred vratima i 
prenosili ih na bijeli zidni karton, na kom je stajala tvrda fraza: 

»U ovom ministarstvu nema upražnjenih mesta.« 

Osamanaest dana pratio je Vatroslav Krčelić ta blijeda lica, te 
otromboljene brcine i taj zidni karton, i osamnaest puta vadio je 
najveći prestonički dnevni list čitajući ugodni demanti kartona: 

»Postavljanja u Ministarstvu. Na predlog g. ministra . . .« 

Uvijek nove fizionomije (a on jedini već osamnaesti put), 
ponukavale su Vatroslava da potraži razlog, zašto bi ga vječno 
uvrijeđeni sluga, svaki put, kad bi on pokušao da se približi 
vratima ministrova predsoblja, prezirno pogledao od glave do 
pete i kategorički izjavio: 

— Ne može! 

I promatrajući kretanje svojih sumolitelja nasmiješio se jedinom 
rješenju tog dubokog problema: u velikom krugu hala, na svim 
krilima držale su ustreptale ruke po jednu veliku bijelu kuvertu. 

T e kuverte, podnesene pod uvrijeđene brčine ministrovog cerbera, 
otvarale su put u daljnje etape prema kabinetu. Vatroslav se 
okrenuo na lijevo: dama u dubokoj crnini, sa žarkom crvenom 
šminkom na obrazima, nije odavala ni najmanje volje, da se upusti 
u objašnjavanje sadržine svoje kuverte, koju je oprezno prekrila 
krajevima svog crnog vela. Ali na desno sreo je Vatroslav srdačan 
pogled iz plavih očiju i zato se zakašlje i šane: 

— Gospodin ide također ministru. 

Plavi mladić srdačno se nasmije: 

— Naravno. Svi mi idemo gospodinu ministru, gospodine 
Krčeliću. 

— Zar vi mene poznajete? 

Vas? Komično. Zašto ste tako skromni, pa vas poznaje cijela 
Hrvatska i. . . Uostalom, ja sam pratio vaš prosvjetni rad u narodu 
i poznajem vaše zasluge, gospodine Krčeliću. I ona vaša afera. 

Molim vas, komično. Vi zaveli djevojku? Smiješno. To su vam 
prilike kod nas. Jalni su vam, gospodine Krčeliću. Novine ne mogu 
da dopuste, da se mlad talenat razvije. I onda, vi ste pogriješili, 
grdno pogriješili. Radili ste za narod, ali se niste nikada pitali, 
uz koga je narod. Vi se nikada niste partijski opredijelili i to je 
vaša pogrješka. Zato su onu klevetu sve novine primile kao gotovu 
stvar. Nijedan vas list nije branio, eto, u tom je sve. Ja znam, 
da ste vi nedužni, jer poznajem familiju one djevojke. Vi ste 
dobili i zadovoljštinu suda. Ali rehabilitacija? Hoćete li i nju 
postići? Vi ste optimista i radite dalje za narod. Pa zar vas vaša 
afera nije opametila? Vidite, ja sam partijski čovjek. Optužili su 
me, da sam prodao seosku knjižnicu, onu istu, koju ste vi teškom 
mukom skupili, bez ikakove nagrade i zahvalnosti. Knjižnice je 
zaista nestalo i ne zna se, ko ju je prodao. Ne zna se. Sud je 
mene čak i osudio. Ali moje su me novine branile i obranile. 
Nisam nikada sjedio! Ja imam svoje novine, jer sam partijski 
čovjek. Ja sam bio predsjednik glasačkog odbora. I moj ministar 
sjedi danas u kabinetu. Prije dva tjedna vidio sam vas, kako ovdje 
sjedite. I vi sjedite još uvijek. Ja sam i opet dobio svoje staro 
mjesto. A vi? Gdje vam je preporuka od partije? Gdje vam 
je pismo za ministra? I zašto sjedite ovdje? Zašto ne uđete? Vi ste 
poznati naš javni radnik. Vi ste skrupulozni? Pogledajte tamo 
onoga crnog prostaka, on je napravio umjetno bankrotstvo i 
namirio se sa deset posto, i naravno nije izgubio trgovačko ime, 
jer je zaslužan za našu stranku. Sada intervenira za neke glumice. 
Da ste njega zamolili, da rekne riječ za vas, ne biste morali doci 
sto puta u ovo stubište. Ona stara frajla tamo preko tukla je 
školsku djecu na selu tako, da su neka i pomrla; kažu da joj je 
to nastranost; pha, do suda nije ni došla i ona će sada dobiti 
mjesto u muzeju; brat joj je naime sekretar mjesne organizacije 
u Bačkoj. A onaj stari čiča? Pronevjerio novac za gradnju pučke 
škole u unutrašnjosti. Stvar je legla, a on sad, kao penzionirac, 
izdaje neke školske knjige s toplom preporukom ministarstva. 
I tako redom. Ja vam sve to znam. I vi ste još skrupulozni. 
Hoćete li da vam kažem još nešto? Ja sam se požurio ovamo, 
jer ovaj ministar treba da padne ovih dana. Zato sam ponio jos 
dva pisma. Od drugih partija — preporuke — za svaki slučaj. 

Tražim premještaj u veći grad. Možda ću i ja moći da kažem 
koju riječ za vas. Ja sam Rihard Švercer. Hodite sa mnom. 

Ne mogavši se snaći u ovoj bujici riječi Vatroslav Krčelić 
usudio se ipak da se opre: 

— Gospodine, ja mislim, da kod ovog ministra, koji je mlad 
i sposoban, koji je duša velike liberalne stranke i za koga je 
poštenje sve, da kod ovog ministra ipak ne važe intervencije 
ovakove vrsti. 

Hahaha, dragi moj gospodine, svi su oni jednaki u ovom 
gradu. Dokaz ste vi sami, gospodine moj. Da vidite, da li ću ja 
uspjeti! No, to bi lijepo bilo, da on odbije mene, partijskog 
čovjeka. Da nije bilo ono s onom knjižnicom, ja bih sad ravno 
s vama otišao ministru. Ovako moram postupati taktički. Dođite 
sa mnom. 

Švercer je povukao Vatroslava vrlo energično osjećajući, kako 
mu se »vlast« digla do grla. Pred njima je brkati sluga upravo 
vikao na vrlo učtivog mladića: 

— Ne može! Dobio sam naređenje! Nikoga ne smem da 
pustim! Šta ti misliš, da se ministru ide samo tako! Još je i 
previše dobar ovaj sadašnji. Ranije se publika nije smela zadr¬ 
žavati ni na hodniku, a gde još da ide šefu kabineta, pa da se svi 
tamo nagurate. Ajde! Odbi tamo! Na klupu! 

Švercer gurne Vatroslava pred sebe i prođe pored sluge. Brkaj¬ 
lija skoci sav još u svom pravednom bijesu: 

— Ej, ti, kud si nago? 

Švercer pocrveni i prodere se sav crven: 

Šta se ti na mene dereš. Ne znaš li ti ko sam ja! Ja idem 
dnevno ministru u poslovima, koji se nikog ne tiču. Nemam ja 
vremena, da čekam na tvoju milost, kad ministar na mene čeka. 
Malo bolje da paziš, ko stalno ulazi kod ministra! 

Brkajlija je nevjerovatnom spretnošću transformirao svoj glas 
u mrmljavu učtivost: 

— Oprostite, ne mogu ja da pamtim sva lica. Ako vas mi¬ 
nistar čeka, to je drugo . .. 

A onda se ponovo okrene na učtivog mladića i drekne: 

— Jesam li ti kazao, da tamo čekaš? 

Mladić preblijedi: 

— Oprostite, gospodin ministar je moj ujak. Zvao me je tele¬ 
fonom, da dođem u kabinet. Putovat ću s njim u Bačku. 

Brkajlija se naceri: 

— Gle! Sad je i tebe zvao ministar. Gde ti je pismo? Nemaš 
pismo! Sedi tamo i čekaj, dok nisam zvao žandarma. 

Učtivi ministrov nećak iz Bačke povuče se rezignirano na 
klupu. Švercer se nasmije i šane Vatroslavu: 

— Eto, to se zove uredovanje. Ovaj učtivi mladić koji je morao 
natrag na klupu, zaista je ministrov nećak, a ja, koga ministar 
uopće nije zvao, ja mogu da prođem. Ali zato treba nastupati kao 
vlast! A ne kao Evropejac! 

Vatroslav se nađe u mračnom hodniku pred vratima šefa 
kabineta. Stari sijedi sluga sjedio je na jednoj stolici pred vratima 
i zavijao je cigaretu. 

Švercer mu turi pismo pod nos: 

— Za šefa kabineta. 

Stari sluga i ne pogleda ga: 

— Ulazi. Ulazite svi! Sasvim mi je svejedno. Sad je već svaki 
dripac neka sila. Ranije smo sa žandarmima pravili red, a sad 
došla neka majčina demokracija. Imaš pismo, ulazi. Ne znam 
uopšte, zašto me ne penzionišu. I ovaj šef, neki mladić, phi . . . 

I on pljucne u stranu pred noge dvaju delegata, koji su uko¬ 
čeno čekali u žaketima, kao neke sablasti iz nadleštava austro- 
madžarske monarhije. Stoje oni ovdje tako već sate i sate i 
čekaju zgodan momenat, da starom čiči gurnu dvije banke u šaku, 
jer ni oni nemaju pisma, tek, došli su, da se poklone ministru u 
ime saveza slovenačkih učitelja, noseći kao dar neki jubilarni 
almanah u koži. 

Švercer uvede Vatroslava u sobu šefa kabineta, koja je bila 
puna ljudi i dima. U jednu praznu fotelju utisne Švercer Vatro¬ 
slava pa pođe mladom šefu kabineta i nagnuvši mu se sasvim 
nad uho, prošapta nešto vrlo važno. Šef, koji je izgledao vrlo 
neraspoložen i pospan, pokaže Šverceru vrata ministrove sobe; 
Švercer tiho uđe u ministrov kabinet. 

Debeli neki mladić, kome je lice bilo izlijepljeno crnim flaste¬ 
rima, ustane: 

— Kako, majku mu, njega ste pustili odmah, a ja čekam već 
dvadeset minuta. 

Šef zijevne i uzme telefon: 

— On ima izvještaj iz Bačke, a ministar putuje onamo sad 
u podne. 

Javi se tuberkulozni čičica, kome su ruke drhtale jedva držeći 

V V* 

sesir: 

— Šta, on, izvještaj? Pa taj je pokrao knjižnicu! I prodao 
knjige! 

Debeljko s flasterima se nasmiješi: 

— Koješta. Nije to još ništa. Taj je premlatio jednog opštin- 
skog bilježnika, pa kad je ovaj umro od povreda, on mu je 
zaveo kćer. 

— Halo, halo! — vikne šef kabineta u telefon, — Ne može! 
Ministar putuje danas u podne! 

— More, što ima u toj našoj liberalnoj partiji tipova, to je 
skandal jedan! — uzdahne mladić u odijelu »bois de rose«, koji 
je neprestano šetao po kabinetu. — Ja znam tipova, da se krstiš. 

— I svi oni ulaze kod ministra, kao da idu u bircuz — pro¬ 
mrmlja lijeno šef kabineta. — Da sam ja ministar, prošli bi oni 
kroz osam ruku, pre negoli dođu mene da secaju. 

Vrata se široko otvore i u sobu bučno upadne visok čovjek 
i vikne: 

— Je li tu ministar? 

Šef kabineta se teškom mukom digne: 

— Tu je. Prima referat iz Bačkog sela. 

— Aha! — klikne gromko visoki čovjek i upadne u ministrov 
kabinet. 

Debeljko se naceri između dva flastera: 

— Ko bi mu reko, da je pred rat prao crijeva u klaonici, 
a sad je narodni poslanik. 

— Prao crijeva? — uščudi se jedan vrlo korektan gospodin — 
zar u našoj partiji ima i takovih poslanika? 

Debeljko prasne u glasan smijeh, ali smjesta stegne lice u 
kiseo grč: 

Što je prao crijeva, još, još. Ali što je on bio zakopao 
za vreme rata akcije na nalog upravnog odbora, pa ih onda jedne 


202 


noći, za vrijeme okupacije otkopao i prebacio u Austriju, a odande 
u Švajcarsku — to ti je, brate moj. Danas on ima trideset milijona. 

— O, o, o, to ne može da bude — sumnjao je korektni 
gospodin. 

— Vi ste prečani vrlo naivni ljudi — smješkao se gospodin 
u odijelu »bois de rose«, — zašto čovjek ne bi mogao da predigne 
akcije za vrijeme okupacije. Ko to zna i ko može da ga hvata? 

— A sad priča, da je Solunac! — smije se debeljko s flaste¬ 
rima. — Ajde, odoh ja, pa ću opet da se vratim. 

Debeljko ode smijući se široko. 

Korektni gospodin nagne se prema šefu kabineta: 

— Pardon, ko je ovaj gospodin s flasterima, što je malo čas 
izašao. 

Šef pogleda umorno u korektnog gospodina. 

— To je masni Pera. 

— Masni Pera? 

— Ama, da, to je onaj iz poznate subotičke afere s mašću. 
Pre neki dan su ga premlatili na jednom zboru. 

Sluga otvori vrata i pozove: 

— Gospodin Pantić. 

Mladić u »bois de rose« izađe u hodnik. 

— A znate li, ko je ovaj u »bois de rose«? — upita šef kabi¬ 
neta korektnog gospodina. 

— Ne, ne znam, gospodine! 

— To je Vaša Džon. Liferant cipela sa papirnatim džonom 
za državu. Inače je profesor i sad će postati elan Pedagoškog 
Savjeta. Danas je potpisano rješenje. 

Zvonce zazvoni i šef kabineta uđe u ministrov kabinet. 

Stari jedan oficir ustane sa svoje fotelje ispred prozora i prikuči 
se korektnom gospodinu prečaninu: 

— A što ovaj šef kabineta priča. Gluposti. Ima on više na 
rovašu nego mi svi zajedno. Da vam ja samo pričam, sta je radio 
za vrijeme rata! Bio je u mojoj četi. Phi! . . . 

Vrata se ministrove sobe opet otvore, Rihard Švercer uđe 
trijumfalno u sobu šefa kabineta i pođe ravno prema Vatroslavu 
Krčeliću: 

— Ministar je sjajno raspoložen, sve sam svršio povoljno. Uh, 

zaboravio sam, da mu spomenem za vas. Ali, uostalom, uđite 
slobodno. Vi ste naš javni radnik i ministar zna za vaše velike 
narodne zasluge. Hodite, ja ću vas uvesti. 

I u času, kada je šef izlazio iz ministrova kabineta, gurne 
Švercer Vatroslava vješto pred ministrov pisaći stol, pa se zatim 
tiho izvuče iz sobe. 

Vatroslav Krčelić našao se uspravan u udaljenosti od osam 
koraka pred gospodinom ministrom. Osjećaj potpune potištenosti 
s onoga, što je maločas u šefovoj sobi morao čuti, srušio je u 
njemu zadnju iluziju o neprikosnovenosti visokog ministrovog 
položaja, što ga je nosio u svojim uspomenama na velike evropske 
prestonice. Savršena apatija nije mu uopće ni pokretala jezik, i 
važnost ovoga momenta, kako ju je sebi iskonstruirao ranije u 
velikom halu stubišta, postala mu je sada toliko smiješna, da se 
mogao razdrati u cerekanju. Postalo mu je totalno svejedno, šta 
će se sada dogoditi, i kojim će pravcem poći njegova sudbina. 

Gospodin ministar, koji je nekoliko dugih časaka pisao pognute 
glave, podigne svoje plave oči i zagugutne: 

— Molim. 

Vatroslav Krčelić približi se nijemo. Kad je došao sasvim do 
ministrovog stola, on pokuša da nešto kaže. Ali ministar se blago 
nasmiješi: 

— Vi ste to, gospodine Krčeliću? Drago mi je, izvolite sjesti. 

Kao da se zatvorenih očiju survava u neki bezdan, Krčelić 

izruči pred ministra u rastrganom neredu svoju izjavu i svoju 
molbu: 

— .... i zato molim, da mi se u ovoj mojoj državi, koju 
sam toliko sanjao i želio, u ovoj državi, u kojoj je četrdeset hiljada 
doskitanih ruskih emigranata dobilo državno namještenje, da se 
meni, skromnom javnom radniku, podijeli jedno malo mjestance, 
na kome ću moći raditi, raditi, raditi . . . 

I u tom času, izgovarajući tu najdražu riječ »raditi«, Vatroslav 
Krčelić osjetio je živu potrebu, da gospodin ministar jednom 
jedinom riječi obori sve ono, čime se maločas kaljali njegovi 
hrvatski topli ideali, da kaže jednu riječ, koja će u njemu opet 
dići vjeru u ovu nesretnu zemlju, koji će opet oživjeti sažgane 

vizije njegove mladosti. I kao da je pogodio njegove intimne misli, 
ministar reče egzaktno: 

— U ovoj državi vlada red, gospodine Krčeliću. Vi, kao 
poznati javni radnik, morate u tome radu da prednjačite ostalima. 
Vaše postavljanje mora ići svojim redovitim tokom. Napišite 
molbu, taksirajte je, predajte nadležnom odjeljenju i čekajte rje¬ 
šenje u zakonu predviđenom roku. Drago mi je bilo, zbogom, 
gospodine. 

Vatroslav se Krčelić našao na ulici, a da ni sam nije znao, kako. 
U njegovoj svijesti oživio je i ojačao se samo jedan snažan osjećaj: 
radostan ponos! Krčelić je digao visoko glavu i njegovo 
čovječje dostojanstvo šaputalo je odvažne riječi spasenja: »Sve je 
laž — jer: u ovoj državi vlada red!« Nasred velikog gradskog 
trga poigrao se opet vizijama svoje mladosti, nad kojima su 
trijumfalno zabrujili akordi himne i zalepršale zastave Markovog 
trga. U njemu je življe zakucalo srce cijele Hrvatske, plaho kao 
srce ptice . . . 

Dvije godine gladovao je Vatroslav Krčelić, vjerujući, da u 
ovoj državi ima reda, i čekajući, da se njegova pravilno taksirana 
molba riješi u zakonom predviđenom roku. Zato vrijeme po¬ 
stavljeno je opet u državnu službu hiljade raznih Pera Masnih i 
Vaša Džonova, stotine doskitalih nekvalifikovanih ruskih izbje¬ 
glica i mnoštvo sumnjivih korumpiranih doklatanaca, dok je pred 
ministarskim vratima sablasno buljio karton s vječnim natpisom: 

»U ovom ministarstvu nema upražnjenih mjesta,« a kuverte 
s preporukama bivših ispirača crijeva i kradljivaca akcija otvarale 
sezamski vrata kabineta. 

I za sve to vrijeme Vatroslav Krčelić, sa srcem, plahim kao 
u ptice, igrao se s vizijama svoje mladosti. I kad se jednog dana 
našao u nekoj sumnjivoj rupčagi bez prozora i vrata, odvojen od 
prezira ljudi, koji su u njemu mogli gledati samo ukazom »ne- 
rehabilitiranog« čovjeka, i kad ga je počela mučiti neka sumnjiva 
vrtoglavica, koja naravno ne dolazi od nacionalnog oduševljenja, 
nego od vrlo anacionalne gladi, onda se Vatroslav Krčelić ponovno 
uputio gospodinu ministru, za kojega u ovoj državi vlada red. 

Stigavši u ministarstvo, transformirao je svoje posljednje sile 

u brutalnost, pa je tako brzo uspio da dođe do samog ministra. 
Ovaj put je i on imao svoj kuvert u ruci, koga je pružio u času, 
kad je ministar govorio: 

— O, gospodine Krčeliću, vi ste opet ovdje? Jedva sam vas 
prepoznao, malo ste oslabili. Vaša je stvar u rješavanju, čim se 
nakupi nekoliko predmeta, ja ču stvar poslati na ministarski savjet. 

Valjda i bez obzira na taj odgovor Vatroslav Krčelić opalio 
si je hitac kroz glavu. Srce, plaho kao u ptice, prestalo je začas 
da kuca. Sjurnuše činovnici i partizanski štakori, razorušaše lešinu, 
otvoriše kuvertu, koja je bila u procjepu hladnih grčevitih prstiju, 
i pročitaše: 

»Da se može i dalje nesmetano održati red u ovoj 
zemlji, ja se uklanjam. Vatroslav Krčelić.« . . . 

Sutradan su dnevnici donijeli senzacionalnu vijest: 

»Komunista Vatroslav Krčelić pokušao je atentat na 
g. ministra, pa je zatim izvršio samoubistvo.« 

A isto veče potpisao je gospodin ministar okružnicu činov¬ 
nicima, da se i dalje drže reda, koji vlada u ovoj zemlji, kao i 
svih zakonskih propisa. 

D. KERUBIN ŠEGVIĆ 


OKO ROĐENJA HRVATSKE*) 

Po Tomi Splićaninu i narodnoj pjesmi. 

I. 

O D V. vijeka dalje u rimskom Iliriku vidimo neprestano 
komešanje naroda, koji se međusobom bore, istiskavaju i 
potiskivaju. Među njima Slaveni se ne dadu nikako potisnuti. 
Prevladaju sada Goti, sada Langobardi, sada Obri, sada Hrvati, 

* Toma Splićanin ovako opisuje rođenje Hrvatske: Venerunt de partibue 
Polonie, qui Lingones appellantur, cum Totila septem vel octo tribus nobilium. 
Hi videntes terram Croatie aptam šibi fore ad habitandum, quia rari in ea 
coloni manebant, petierunt et optinuerunt eam a duce suo. Remanentes ergo 
ibidem ceperunt opprimere indigenas, et ad suum servitium subigere violenter. 
(Nastaje opis zemlje i naroda u njegovo doba i pjesničko etimologisanje o 
imenu Croati, i narodu koji je prije njih tu živio. Pa nastavlja): Permixti ergo 
sunt populi isti et facti sunt gens una, vita et moribus consimiles, unius loquele. 
Ceperrunt auten habere proprios duces. Et quamvis pravi essent et feroces, 
tamen christiani erant, sed valde rudes. Ariana erant tabe respersi. Goti a 
pluribus dicebantur, et nichilominus Sclavi, secundum proprietatem nominis 
eorum, qui de Polonia seu Bohemia venerant. 

Ovo doslovno prevedeno znači: Dođoše iz krajeva Polonije, koji se zovu 
Legjani, skupa sa Totilom, sedam ili osam rodova (tribus) plemenitaša. Videći 
oni zemlju Hrvatsku sebi zgodnu za stanovanje, jer su rijetki bili koloni u 
njoj, zaiskaše je i dobiše od svoga vođe. Ostavši dakle tu, počeše tlačiti uro¬ 
đenike i siliti ih na robovanje ... Ti puci se pomiješaše i postaše jedan narod, 
jednakog življenja i običaja, jednog jezika. Počeše imati i svoje vođe (duces). 
I premda su bili opaki i okrutni, ipak su bili kršćani, ali veoma prosti. Zabla- 
ceni arijanskom nečistoćom (tabes). Od mnogih su nazvani Goti, premda Sla¬ 
veni, po vlastitosti imena onih, koji dođoše iz Polonije ili Bohemije.« Ovu 
posljednju riječ Nodilo indentifikuje sa Porfirogenetovom: Bagibareja. Histor. 
Salon. str. 26 . 

ali nijedan od ovih naroda nije istrijebio Slavene. Oni dolaze u 
vezi i sa Gotima, i sa Langobardima i sa Obrima i sa Hrvatima. 
Od VI. do X. vijeka svi pisci kronika i historija spominju na 
Balkanu Slavene. 1 

Je li Slavena bilo u ovoj zemlji i prije VI. vijeka, dade se 
nagađati po zaključcima filologije. Toponomastika iznosi veoma 
jakih argumenata za ovu tvrdnju. Jagić je te argumente sakupio 
i znanstveno obradio. 2 ) 

U VII. vijeku se još uvijek nalazi po koja bilješka, koja spo¬ 
minje Slavene; ali pisci ne spominju ni Gepide »potragljivce«, ni 
Langobarde, ni Obre. Početkom VII. vijeka prestaje svaki spomen 
o Romanima u ovoj zemlji. Posljednji natpisi u rimskoj Saloni 
(615.) spominju opaticu Ivaniću, koja bješe prebjegla pred var- 
varima iz Srijema na more i umrla u Solinu. Spominju i nekoga 
Sotu. 

Poslije dva vijeka šutnje u IX. vijeku nalazimo u Iliriku od 
mora do Dunava »regnum Croatorum«. Sto godina kasnije, u 
prvoj polovici X. vijeka, Konstantin Porfirogenet poučava svoga 
sina o dolasku Hrvata u Dalmaciju, o državi i narodu hrvat¬ 
skomu, kao i o dolasku Srbalja, o njihovoj državi i povijesti. Car- 
pisac znade o njima pričati cijele priče, koje su zabavljale sve naše 
povjesničare od Lučića do danas. Nu ni učene rasprave sadržane 
u »Zborniku kralja Tomislava« što ga je izdala za milenijsku 
proslavu Jugoslavenska Akademija, nisu raščistile ono, što Car- 
pisac iznosi o prvim počecima Hrvatske, o njezinom rođenju i 
prvom djetinjstvu. 

Tri stotine godina poslije cara Konstantina javlja se novi pisac, 
domaći sin, Toma Splićanin (1200—1268), koji nam znade pričati 
malo drukčije postanak Hrvatske države. I prvi i drugi su crpali 
svoje znanje iz narodne hrvatske predaje: Car-pisac posredno, 
preko svojih izvjestitelja, a Toma neposredno, na izvoru, pa se 
u potankostima ne slažu. 


1 Procopii de bello gothico, Jornandes: de Getarum sive Gotorum origine, 
Menander Protektor, Teophilakt sve pisci iz VI. vijeka. Paval Đakon pisac 
VIII. v. De Gestis Langobardorum. 

2 Jagić: Zur Geschichte der siidslavischen Sprachen u Archivu fiir slavische 

Philologie Bnd. XVII. str. 47., 139. 

Između Cara-pisca i Tome Splićanina imade se umetnuti Kro¬ 
nika popa Dukljanina, preradba svećenika barske biskupije XII. 
vijeka jedne starije hrvatske kronike, pa je njegovo pričanje za 
rođenje Hrvatske bliže Tomi nego Caru-piscu. 

Ali za sto godina je starija od Cara-pisca povelja »Trpimiri ducis 
Croatorum« (852.). Ona nije najstarija, prije nje su se izdavale 
povelje, to znamo sigurno. Ona se pozivlje na jednu još stariju, 
kneza Mislava njegova predšasnika. Ova Trpimirova povelja 
vrijedi neizmjerno više za riješenje pitanja, o kojem se radi, nego 
li Car-pisac, Toma Splićanin i Pop Dukljanin. Samo u toliko 
vrijede njihova svjedočanstva, u koliko se slažu s ovom ispravom. 

Kroz puna dva vijeka 6 15—832 nemamo pisanog spomenika, 
nemamo niti jedan žižak, kojim bi rasvjetlili tamu onih dvaju 
vijekova. 3 ) 

Da se nađe kakav žižak, Bulić je započeo iskapati u Šolti, kao 
da će ondje pitati majku zemlju da nešto reče o VII. i VIII. vijeku. 

Tražeći VII. i VIII. vjiek, našli smo VI., našli smo doba Justi- 
niana. Našli smo starokršćansku baziliku sa mozajičnim pločnikom 
iz VI. vijeka. U tom muzajiku su se sačuvala imena benefaktora 
crkve Honorius et Pri vat a, 4 ) vjerojatno muža i žene. 
Nismo se mogli nadati boljemu. Našli smo mjesto, na kojem smo 
mogli očekivati, da ćemo naći onaj žuđeni žižak. 

Ova crkva sv. Stjepana je proživjela vrijeme rađanja i djetinj¬ 
stva Hrvatske. Ova crkva bje zapaljena tek god. 1241. od omiškog 
kneza Ozora u ratu sa Splićanima. 5 ) 

Ova je crkva doživila razorenje Salone, doživila je bijeg Latina 
iz primorskih gradova na otoke, vidila je instaliranje novoga 
režima, zaposjednuće ove zemlje po Hrvatima i sve one doga¬ 
đaje, koje bismo htjeli mi danas znati i koji su pratili porođaj 
Hrvatske. Ali nam nije sačuvala dokaza. Mislili smo da ona te 
dokaze krije pod ruševinama svojim, mislili smo, da ćemo naći 
kakov natpis iz one dobe. Nismo našli drugo nego par fragme- 

4 Krstionica bana Višeslava u Ninu, sada u Veneciji, i natpis na mauzoleju 
bana Godislava isto u Ninu ne mogu se staviti ranije od početka IX. vijeka. 

4 HONORIUS ET PRIVATA CUM SUIS VIVANT IN DOMINO. Ho- 
norije i Privata zajedno sa svojima neka živu u Gospodinu. 

5 Toma Splićanin, Historia Salonitana str. 127. 

nata starih natpisa, iz kojih se ne dade ništa iskonstruirati. Samo 
su dokaz da je ondje bio žižak, za kojim smo tragali. Polupani 
sarkofazi bez natpisa, ornamentalni ulomci iz onih vijekova, 
ulomci stupova i stupica što dokazuje, da su bili ondje utvrđeni 
oni događaji. Ali sve to je za neuki narod vrijedilo samo kao gra¬ 
đevni materijal, pa je tokom vijekova potrošeno u nove gradnje. 
Tako se izgubiše stari natpisi. Ostalo je na komadićima samo 
nekoliko slova. Ostalo je slijepih i otvorenih tranzena, par kapi- 
tela iz VIII. vijeka. U prevelikim nadama ostali smo razočarani, 
ali ne zdvojni. Još imademo mnogo da istražimo na ovom otoku. 

Ovo malo što se je našlo u ruševinama stare bazilike na Šolti, 
dokazuje da je bilo kulturnoga života i poslije razorenja Salone. 
Taj se život razvijao u Šolti kao i u Splitu. Ovdje nam se je 
sačuvao iz VIII. vijeka onaj krasni »Evangelistarium«, svjedok 
onodobne kaligrafijske marljivosti. 

Sto godina prije nego li je Car-pisac iznio u svojoj knjizi ime 
Hrvata i Srba, imademo jednu domaću nepatvorenu listinu, koja 
nam naglasuje veoma jako hrvatsko ime. To je listina izdana u 
Bihačima na kaštelanskoj rivijeri, god. 852. Izdaje je Trpimir, 
»dux Croatorum«, čovjek zadojen asketskim mislima. U njoj se 
priznaje griješnikom, koji se boji posljednjega suda, boji se nagle 
1 nenadane smrti, pa na vrijeme hoće da si osigura mjesto u 
rajskoj slavi. Hoće da je postigne dobrim djelima. Za to odluči 
sagraditi jedan samostan. Nu rek bi da nije mogao tu stvar za¬ 
ključiti naprečac, za to je pozvao na vijeće »sve svoje župane«, 
koji su upravljali sa njegovim dobrima, t. j. sa dobrima fiska- 
Zajedničkim zaključkom bi odobrena i provedena izgradnja. Tako 
se je ponadao, da će ga ova kršćanska zadužbina osloboditi po¬ 
sljedica grijeha. Nadao se je u molitve svetih redovnika, koje 
bješe već pozvao i uselio u samostansku zgradu. 

Nu kad su redovnici htjeli obavljati funkcije, vidilo se je, da 
nemaju potrebnog bogoštovnog posuđa. A Trpimiru nestalo 
novaca! Hoće da samostanska crkva ne oskudijeva na potrebitim 
kaležima, pa se obrati svomu »kumu«, splitskom ili solinskom 
nadbiskupu Petru, molbom, da mu posudi nešto novaca, a on 
će njemu »za tu uslugu učiniti što hoće«. Nadbiskup Petar daje 
novce: 11 libara srebra; ali traži da Trpimir prizna kao neosporno 

i vječno vlasništvo crkve, sve što je on, nadbiskup Petar, kupio 
svojim novcem i što je bilo crkvi darovano; sve što je darovao 
predšasnik Trpimirov Mislav »svetoj solinskoj crkvi, koja je 
metropola sve do obala Dunava i gotovo po cijeloj hrvatskoj 
državi ili kraljevstvu«. 6 

Ovaj zahtjev »kuma« Petra, nadbiskupa »kumu« Trpimiru, da 
mu priznade za sva vremena kupovninu dokazuje, da je objekat 
kupovnine ležao na teritoriju hrvatske države, a sijelo nadbiskupa, 
Split, bijaše onda izvan teritorija iste, bijaše posve slobodna, 
suverena država, nad čijim teritorijem hrvatski vladar nije vršio 
regalna prava. Kupovnine stranaca bijahu i onda podvrgnute 
potvrdi državne vlasti, u granicama koje je ležao objekat kupovine- 

I Trpimir sve daje, sve dopušta, »vesela srca«, za spas svoje 
duše. To svečano potpisuje sam Trpimir u društvu svojih dvanaest 
župana, svjedoka i savjetnika, zajedno sa dvojicom dvorskih kape¬ 
lana: Dominikom i Ciprijanom. I kao da je sve ovo dvojbeno, 
listina nabraja i živi inventar ljudi na posjedima darovanim u 
Mosoru. I to sve izradi po tanko treći kapelan vojvode ili bana, 
Martin, kojemu se pripisuje crkvica sv. Martina u zidovima Dio 
klecijanove palače povrh Porte Auree u Splitu. 

Ova listina dokazuje da je u prvoj polovici IX. vijeka postojala 
od dunavskih obala do jadranskoga mora jedna organizovana 
hrvatska država u naponu svoje snage, a ne tek u povojima, kako 
je onda bila Rusija, koja je pod Rurikom tek počela davati zna¬ 
kove života. Rusija je bila u embrionalnom stanju kad je »regnum 
Croatorum« živio potpunim životom. 

Nu ostavimo takova razmatranja i opisivanja stanja u Hrvat¬ 
skoj, jer je to davno učinio Rački. 7 

Četrdeset godina poslije ove domaće isprave, »Muncimirus 
divino munere iuvatus Croatorum dux« (Mutimir božjom po¬ 
moću ban Hrvata) (892.) sa istim kriterijima i po istim formama 
u Bihačima, pred crkvom sv. Marte sjedeći na očevu prestolju, 

6 »Que est metropolis usque ad ripam Danublii et penes per totum regnum 
Croatorum.« Rački Docum. str. 4. Več sada se pomalja t o t u s u vezi sa regnum 
Croatorum. 

7 »Unutarnje stanje u Hrvatskoj prije XII. vijeka« u Radu J. A. knjiga 
70.— 116. 

u parnici između Adelfreda, ninskoga biskupa, i nadbiskupa split¬ 
skoga izdaje riješidbu pod svojim vlastitim pečatom, koju po¬ 
tvrđuju 19 župana i dvorskih časnika, a sastavlja ju kapelan 
Formin. 8 

God. 1059. Cresimir, (a ne Cresimirus!), rex Croatorum 
et Dalmatiarum, drugdje, rex Croatiae Dlamatieque, izdaje 



IVAN MEŠTROVIĆ: INDIJ ANAC NA KONJU ODAPINJE LUK 

(Detalji 

darovnu listinu sa signaturom bana, nekoliko župana, biskupa, 
priora i drugih dostojanstvenika. Tako u svim listinama naših 
vladara, bili oni d u c e s ili r e g e s, nazivlju se rex ili d u x 
Croatorum, Croatorum et Dalmatinorum, kad 
kada i rex Croatiae Dalmatieque. 

8 Rački: Dokum. str. 14.—15. 

Nu nema traga da bi se oni nazivali: dux ili rex Sclavorum, 
Sclavinorum, S cl a vi ni e ili Sclavonie. Nikada za punili 250 
godina. 

A kako ih zovu vanjski pisci? Za vanjski svijet oni su gotovo 
isključivo: d u c e s vel reges Sclavorum. Njihova je država 
Sclavonia, regnum Sclavorum, a narod g e n s S c 1 a- 
v i n i c a. 

Onaj isti Mislav, kojega spominje Trpimirova listina kao nje¬ 
gova predšasnika i prvog darovatelja Sućurca nadbiskupiji split¬ 
skoj, od venecijanskih pisaca prozvan je Sclavorum dux, 
dakle Latini se zovu obično Dalmatae, a Sclavi su Croatae. 

Papinske isprave pišu: Domogoi duci glorioso, excellentissimo 
viro Branimiro, glorioso comiti, bez pobliže oznake naroda ili 
države. Ali kad to označuju, pišu: »Sedesclavo glorioso comiti 
Sclavorum.« Jedna listina iz god. 1076 veli: apostclante 
Gregorio VII. papa, imperante Michael apud Graecos, regnante 
Svinimir apud Sclavo s. 9 10 Dokaz, da ju nije sastavio Hrvat. 
Očito je ime S c 1 a v u s sinonim za Croatus ili Croata. U 
nijednoj sigurnoj papinskoj ispravi nema imena hrvatskoga. Za to 
je prava iznimka, što nalazimo u interpolaciji k Tominoj povijesti, 
u aktima navodnih sabora za Tomislava. Ondje imade pismo pape 
Ivana X. adresirano: Tamislavo regi Croatorum et Michaeli 
excellentissimo duci Chulmorum. Ovo je iznimka, kakovih nema 
kroz nekoliko vi jekova. Ni prije ni poslije Tomislava hrvatski 
vladari u javnim pismima stranih vlasti se ne zovu drukčije nego 
d u c e s ili reges Sclavorum. Dapače i ovo navodno pismo 
upravljeno Tomislavu i cijeloj četi drugih crkvenih i svjetovnih 
dostojanstvenika veli: universo populo per Sclaviniam et 
Dalmatiam; Sclavinorum regna. 

Stoji dakle izvan svake dvojbe, da su se Hrvati sami uvijek 
nazivali Hrvatima a nikada Slavenima. Dočim ih vanjski svijet 
pozna gotovo samo pod imenom Slava, Slavena itd. Ista osoba, 

9 Id. ib. str. 335. 

10 Id. ib. str. 109. 

koja se u domaćoj listini zove rex Croatorum u vanjskoj listini se 
zove rex Sclavorum. 

Sada nastaje pitanje: tko su ti Hrvati, od kuda su došli? Kako 
su osnovali na obalama jadranskoga mora do Dunava državu, 
koju polovicom IX. vijeka oni sami zovu: regnum Croatorum, 
a u XI. vijeku naslov se proširuje na rex Croatorum et Dalma- 
tinorum, konačno na rex t o t i u s Croatiae Dalmatiaeqe? 

III. 

Da to odgonetamo nemamo nikakova pisanog podatka, nika- 
kove vijesti starije od Cara-pisca. A ovaj je za sto godina mlađi 
od naših domaćih isprava, o kojima smo govorili. Je li Car-pisac 
imao kakovih pisanih isprava iz VII. i VIII. vijeka? Ne znamo. 

On piše o Hrvatima i o Srbima, o Hrvatskoj i o Srbiji, ali 
njegovo pisanje nije nam jasno. 

On veli, da su Hrvati došli u Dalmaciju i odanle istjerali »Obre 
ili Slavene«, koji bjehu prije zagospodovali tom zemljom i pre- 
varno zauzeli Solin. Hrvati su osvojili zemlju dogovorno s carem 
Heraklijem, koji ih bješe po sudu kritike, pozvao na obranu proti 
»Obrima ili Sclavima«. Gotovo na isti način, ali samo malo kasnije 
dođoše i Srbiji. 

Hrvati su po pričanju Cara-pisca došli iz zemlje onkraj Kan 
pata, koju zove bijela Hrvatska, ili velika Hrvatska. Došli su iz 
zemlje, koja »graniči sa Slavenima i sa Srbljima nekrštenima«. 
Dovedoše Hrvate pet braće i dvije sestre. Osvojili su Ilirik, Dal¬ 
maciju i dio Panonije. Imali su više od jednoga zapovjednika ili 
poglaviou, koji su bili međusobom neovisni. Pokorili su im se 
kasnije i gradovi na primorju, koji očuvaše svoju autonomiju uz 
godišnji danak. 11 

Ništa pobliže o njihovu podrijetlu. Ne veli da su bili Slaveni 
nego u pradomovini su bili susjedi Slavena, a u novoj domovini 
su potukli »Obre ili Slavene«. Što nisu potukli, to su sebi podvrgli, 
da im služi i radi polja. 

11 Id. ib. str. 264.—274. 

Idući po redu dolazi Kronika popa Dukljanin a. 12 U 
njoj je govora o razoren ju Salone. Tu se veli kako izide »neki 
puk i mnoštvo ljudi od istoka ki se zovihu Goti«. A u latinskoj 
redakciji se kaže: »exiit quoque gens ex septentrionali plaga qui 
Gothi vocantur«. Ovi su navodno prije polaska u Italiju osvojili 
Solin, i mnogo tisuć kršćana bi pod mač postavljeno i »vele Hrvat 
bi pobijeno«. Nu u ovoj kronici osim imena Got i Totila, teško 
je naći išto zajedničko sa drugim piscima. 

Toma Splićanin je jasniji. On pripovijeda da je Salona bila 
uništena od Gota-Hrvata. Spominje »sedam ili osam rodova«, 
tnbus, plemića, koji bjehu došli iz strana poljskih, koje se zovu 
Legjani. Kad su vidjeli »zemlju Hrvatsku prikladnu za svoje sta¬ 
novanje, zatražiše je i dobiše od svoga vođe«. Narod i zemlju 
podvrgoše svojem gospodstvu. Bili su Arijevci po vjeri, ljudi 
veoma okrutni, sa urođenicima malo po malo se stopiše, primiše 
jedan jezik i iste običaje. »Mnogi ih zvahu Gotima, ali su u istinu 
Slaveni«. U nastavku svojeg pripovijedanja Toma zove Hrvate: 
Croati seu Goti, terra Croatorum seu Gotorum, Principes Goto- 
rum seu Sclavorum. Goti seu Sclavi. 13 

Andrija Dandolo u svojoj Kronici govoreći o nekom poslan¬ 
stvu Neretljana k venecijanskom duždu god. 830. veli: Bijahu 
Slaveni još pogani, jer vuku podrijetlo od Gota.' 4 

Ovo su dakle pričanja iz kasnijih vremena; iz X., XII., XIII. 
i XIV. vijeka, koja vrijede onoliko, koliko i autoritet dotičnoga 
pisca. 

Ali ako nemamo potanjih i jasnijih podataka o rođenju Hrvat¬ 
ske u savremenim piscima VII. i VIII. vijeka, ako nemamo pisanih 
dokumenata, imademo još dva izvora: Narodne pjesme i analo¬ 
giju postanka drugih država na teritoriju rimskoga carstva. 


12 Crnčić: Ljetopis Popa Dukljanina str. 2. i si. 

13 Hist. Salon. str. 25. i drugdje. 

Erant enim Sclavi adhue gentiles, quia a Gotis originem traxerunt. 
Docum. str. 334. 


216 


IV. 


U pjesmama se je sačuvala povijest postanka svih naroda. Za 
Pavla Đakona znamo, da je izradio djelo o Langobardima po 
narodnoj pjesmi i predaji u koliko nije imao pisanih podataka. 
A nijedan narod nema pisanih početaka. Fantazija Latina je 
izmislila Vučicu, koja doji Romula i Rema, sinove svetogrđa Ree 
Silvie. I seviljski biskup Izidor je crpao iz priča i pjesama povijest 
Gota. 

Naše narodne pjesme nisu nam se sačuvale u prvobitnoj re¬ 
dakciji. Današnja njihova forma nije stara, jer su u tom pogledu 
slijedile evoluciju jezika i narodnoga mentaliteta. Ali njihova 
sadržina je potekla iz najstarijih vremena; kad se je stvarala 
hrvatska država; regnum Croatiae. Motivi su iz one dobe, kad 
je šaka junaka osvajala zemlju. Ono što se pjeva u junačkim 
pjesmama, ne dade se nikako primijeniti na kasnije junake manje 
više historijskog imena. Što se pjeva o Marku Kraljeviću, o 
Dušanu, o Jugovićima, o Musi Kesedžiji i onim bezbrojnim juna¬ 
cima poznatog glasa iz hajdučkih i uskočkih vremena ne može 
se nikako historijski njima pripisati. Ono su ostaci iz veoma 
starih vijekova. Po tim ostacima je Nodilo iskonstruirao cijelu 
mitologiju Srba i Hrvata; tako ih je smatrao starima. Dakako da 
imade u njima i primjese novijih vremena, da je u nje ušlo mnogo 
i u materijalnom pogledu, što se ne dade prenijeti u staro vrijeme. 
Ali motivi su veoma stari. 

Duh viteštva, kojim odišu naše junačke pjesme, one neprestane 
borbe i megdani, ona okrutnost, zvjerstvo bih rekao, koje se 
očituje u onim borbama, dokazuje, da su potekle iz vremena 
veoma blizih poganstvu naših pradjedova. Onaj duh ne pristaje 
u nikakovo historijsko doba. 

Niko ne može dvojiti da su brojne ženidbe svih opjevanih 
junaka potekle iz vremena osvojenja Dalmacije, iz vremena 
rađanja Hrvatske. 

Oni prvi junaci se žene obično u L e g j a n u. Ako je u nekim 
izblijedilo ime Legjan, opet je ostala svijest, da se je ženidba 
obavljala daleko od osvojene domovine, u staroj domovini, bilo 
i>ada u Budimu, ili u Mlecima. Svaki se junak ženi daleko, prosi 

djevojku nepoznatu i neviđenu, ali od poznate kuće. Djevojke 
pomamne zaljube se u neviđena junaka, ali poznata po čuvenju. 

Car Dušan se, u pjesmi, ženi u »Legjanu gradu Latinskomu«, 
a u istinu po historiji, on je uzeo Jelenu, kćer bugarskoga kralja. 
Gjuro Smederovac se ženi »preko drugih planina« u junaka 
od Legjana bana. Ban Legjanin javlja to svojoj kćeri: 

U dvoru ti dobar mušterija, 
po imenu Smederovac Gjuro 
iz široke zemlje Smederove. 

(Croates multam terram possidentes!) 

U svate im dolaze prvi junaci sa silnom pratnjom. Iz Bosne 
Relja i Miloš, iz ravnih kotara Stojan Janković, Ivo Senjanin i 
Marko Kraljević i svaki vodi 1500 svatova. I svi na konju oružani. 
Ženidbe Maksima Črnojevića, Sibinjanin Janka, Mata Srijemca, 
Vuka Ognjenoga, Jova od Budima, Gavrana Sinjanina, Ive Senj- 
kovića, Ilije Smiljanića, Nikole Mrkonjića, Marijana Borića, Nike 
Gjulkovića, mladoga Matijana, Luke barjaktara, Komnena Janko- 
vića, Mijata Pivića, malog Radojice, i stotine drugih junaka po¬ 
znatog historijskog ili mitičnog imena, sve su na jednom brdu 
tkane. Ovo dokazuje, da su se osvojitelji ove zemlje, Hrvati, u 
prvoj generaciji a valjda i u drugoj, nećkali uzeti za ženu djevojku 
iz osvojene zemlje. 

To znače i one riječi Dušanove Lazaru, kad se ovaj htijaše 
oženiti: 

Ja ne mogu tebe oženiti 
svinjaricom ni govedaricom; 
za te tražim gospođu djevojku 
i za mene dobra prijatelja. 

Sve one neprilike, koje se događaju putem kad vode djevojku, 
ono zavaravanje, zamjenjivanje djevojke, zasjede i krvave bitke 
prenose nas u herojsko doba postanka Hrvatske, jer se na nijedno 
drugo doba ne mogu primijeniti. 

A sličnih motiva imademo i u najstarijoj povijesti Langobarda. 
Nije li ženidba Autarisa sa Teodolindom u dalekoj Bajuvariji nalik 
na ove naše legendarne ženidbe? Nije li Alboinova ženidba sa Rosa- 

mundom, kćerkom nesretnog Kunimonda, kralja Gepida, građena 
istim motivima kao i naše narodne pjesme? 

V. 

Silom prilika već u V. vijeku Dalmacija bješe postala jedno 
samostalno tijelo, koje nije ovisilo ni o Carigradu ni o Rimu. 
Marcellinus upravlja njome kao i Sijagrije sa Galijom. Nu sve^ je 
bilo rimsko, uprava, zakoni, politička i sudbena i vojnička 
organizacija. 

Provala Gota pod vodstvom Teodorika uništi prve početke 
ove državne samostalnosti. Koncem V. vijeka Teodorik osvoji 
Italiju a od Dalmacije i Panonije učini privjesak svoje talijanske 
države, odcijepivši ih od istočnoga carstva. U Dalmaciji u ime 
Teodorikovo zapovijeda jedan »princeps Dalmatiarum«. 

Od tada Dalmacija postaje veliko razbojište svih varvarskih 
vojska, koje sa sjevero-istoka dolaze prema jugo-zapadu. Kroz 
nju prolaze carske vojske iz Carigrada prema Italiji, u nju se 
zalijeću Goti iz Italije da zaustave, ili oteščaju, prolaz. Glasovita 
je diversija Totile proti Justinianovim naporima, da ga svlada u 
Italiji. Totila šalje u Dalmaciju svoga generala Ilaufa sa morna¬ 
ricom (549.) te iskrca vojsku najprije kod Makarske, pa onda 
negdje blizu OmiŠa gdje potuce i zarobi rimsko brodovlje poslano 
iz Salone proti njemu. 

Totila hucka i Slavene proti Carigradu, koji se odvažiše na 
smjelo poduzeće sa nekih 3000 vojnika. 

Iza Teodorikovih četa bjehu ostali na sjeveru Dalmacije ostaci 
Gota ; prozvani porugljivo Gepidi ili potragljivci. Za ovima eto 
na vidiku Langobardi, koji potukose Gepide, sebi ih podvrgose, 
te pod zapovjedništvom legendarnog junaka Alboina svalise se 
u Italiju primamljeni talijanskim vinom i voćem i željom da 
uživaju zemaljske slasti. (568.) 

Za njima bjehu ostali ostaci Gepida (Gota potragljivaca), Avari 
ili Sclavi, koji se bjehu veoma jako utvrdili na panonskoj ravnici. 
Alboin im bješe ostavio langobardske stanove 
i zemlje, pod uvjetom, da će im biti povracene, 
ako ga ratna nesreća prisili na povratak. Za Langobardima osta- 

đoše gospodari zemlje Huni-Avari, koje pisci i Slavenima zovu. 
Ime Slavensko se ne gubi. Sad vidimo Slavene u službi carigradskih 
careva, sad tuku Romeje zajedno s Avarima, Hunima, Lango- 

bardima. Sredinom VII. vijeka povijest za punih 150 godina 
zasuti. 

A kad ona stane govoriti nema više u Dalmaciji traga ni var- 
varskom, ni rimskom gospodstvu. Jedna tanka žica veže ove 

krajevez više idejno nego li stvarno, sa prijestolnicom istočnog 
carstva. 

Gotska plemena: Heruli, Ruzi, Turci, Iunzi i Skiri nisu pro¬ 
valili u Italiju u masama, nego su najprije došli kao vojnici, 
unajmljemci. Om se zovu i hospites i foederati, te malo po malo 
postaju zajedno sa svojim porodicama vlasnici manjeg ili većeg 
dijela onih baština (sortes), gdje se bjehu nastanili. A njihovi vođe 
istoga plemena i jezika, postadoše objesni, jer su imali snagu u 
rua, pa se nametnuše za gospodare Rimljanima. Oni su faktično 
bili jedina vlast u zemlji, pa si prisvojiše zemlje fiska, premda je 
nominalno bio gospodar fiska car. 

Kad je Teodorik osvojio Italiju, on je oduzeo te zemlje i 
posjede prisvojene od Odovakrovih vojnika i vođa, pa ih je po- 

ljelio svojima. Trećina ukupne privatne zemlje Gotima, a zemlje 
tiska njemu. 

A kad je svršilo gospodstvo Istočnih Gota, i kad provališe 
angobardi, ovi učimše isto. Oni porazdijeliše među svoje vojnike 

l, Zem A ^' U£ k na n i°k Langobardi postaju punopravni 

članovi države. Ostalo pučanstvo je roblje. Langobardi ne rade 
zemlju, nego nose oružje. Oni imaju svoje vijeće, consilium gentis 
Langobardorum. Osvojenu zemlju drži s početka 35 vojvoda ili 
Hercega, međusobno neovisnih, u ispravama se zovu duces. Ka¬ 
snije biraju kralja, koji nosi naslov: rex gentis Langobardorum. 
Oni su sačinjavali gospodski rod, plemstvo. Iz početka su i oni 
njeve vjere, ali je nisu nametali urođenicima, nego su po malo 
om prionuli uz vjeru urođenika. Napustili su i svoj jezik, te su 
prionuli uz jezik većine. Nema traga bilo kakovom spomeniku 
langobardskog jezika u Italiji. Iz početka su se ženili sa kćerima 
svojih suplemenjaka, dok se nisu počeli priljubljivati italkama. 
Žene su ih i privukle u katoličku crkvu. 

Politički narod su sačinjavali isključivo Langobardi. Organi¬ 
zacija Langobarda postade istodobno i organizacija države. Izvorno 
su se dijelili po rodovima u »S i p p e« (Župe!), koje su se prila¬ 
godile novim odnosima u Italiji. Iz početka su S i p p e bile 
suverene, jedinice. Ubijstvo jednoga člana Sippe, ili po našu župe, 
imalo je za posljedicu krvarinu između župe ubivenoga i župe 
ubojice. Svaka je župa potpuno istupala za svoga člana. Ako bi 
spor svršio na mirni način, tako da bi župa ubojice obećala župi 
uvređenoga novčanu odštetu, taj novac se sakupljao od svih čla¬ 
nova župe uvreditelja, a dijelio se na korist svih članova župe 
uvređenoga. Kasnije se je odštetna svota utanačila zakonom, a 
visina je bila u razmjeru prema ugledu i položaju ubijene osobe. 
1 odličnost župe je imala odlučnu riječ. Secundum qualitatem 
personae, veli se u Rotarisovu zakonu. 15 

Ako pak ne bi došlo do izmirenja, onda je postojala krvarina 
tako da je uvreditelj i cijela njegova župa bio izložen krvnoj 
osveti od strane uvređenoga i svih njegovih župskih drugova. 

To nije ništa drugo nego naša v r a ž d a ili krvarina, koja se 
je sačuvala u običajima do najnovijih vremena. A to je bio i 
gotski običaj. Teodorik ga je htio ukinuti jednim ediktom. Ali 
ne znamo s kakovim uspjehom, jer je nestalo brzo države, koju 
on bješe velikim djelima osnovao. Lučić spominje vraždu kao 
posebni običaj Hrvata i u djelu: De regno Dalmatiae et Croatiae 
1 u Memorie di Trau.‘ 6 ) 

U svim državama, koje su se stvorile na teritoriju rimskoga 
carstva opažamo istu pojavu: Germansko ili gotsko pleme daje 
se najprije u službu carstva. Vojuje za njegov račun. Onda za- 
posjedne fiktivnom ili realnom privolom nemoćnog carstva, i 
postaju gospodari zemlje, koju zaposjednuše. Vojnici sačinjavahu 
odličnike, plemiće, a njihovi vođe postaju Hercezi, duces, comites. 
To su »primates populi«, »proceres gentis«. Potomci starosjedioca, 
u koliko nisu pobijeni i zarobljeni, postaju polupravni državljani: 
kmetovi, servi et ancillae, koji obrađuju zemlju na korist gospo- 

lo Lud. M. Hartmann: Geschichte Italiens in Mittelalter. II. Bnd. 2. Halfte 
str. 9.—10. 

16 De regno Dalm. et Croat. 178. Momorie di Trau, str. 514. 

dara. Imade li razloga misliti, da je u prvim počecima, kad se je 
rađala Hrvatska, bilo drukčije? 

VI. 

Hrvati su došli u sadanju domovinu kao vojnici. To potvrđuje 
i Toma Splićanin i Car-pisac, svaki na svoj način. Došli su iz 
sjeveroistoka, iz krajeva Polonije. Ni u tom pogledu, u pogledu 
polazne točke nema među njima razlike. Kad su oni odanle stigli 
u današnju postojbinu? Po Konstantinovu pričanju bi se dalo za¬ 
ključiti, da ih je odanle prizvao car Heraklije. Toma izričito 
govori, da su došli zajedno sa Gotima, da su oni podrijetlom 
Goti. Car-pisac ne tvrdi ništa o podrijetlu njihovu. Pradomovina 
im je bila na »granici Slavena«. Oni su ovu zemlju oružjem u ruci 
osvojili od prijašnjih vlasnika. Car-pisac veli od Avara. Toma 
veli od Rimljana. Oba imadu pravo. Vođa onih »sedam ili osam« 
plemena Gota-Hrvata osvoji Salonu i cijelu Dalmaciju. Staro¬ 
sjedioci pribjegoše dijelom u gore a dijelom na more, kako veli 
Car-pisac i kako je naravno misliti. Toma veli da pribjegoše na 
more i da se zakloniše po otocima. I to je veoma vjerojatno, jer 
nije moguće drugo misliti. Kad su Hrvati osvojili kopno, onda 
su stali osvajati i more sa otocima. Za to čitamo u Tomi o gusar¬ 
skim ratovima po moru između Latina i Gota-Sclava. 

Kako su se Langobardi, Franki i drugi germanski narodi pri¬ 
lagodbi jeziku, kulturi i običajima koje su našli u osvojenoj zemlji, 
tako su uradili i Goti-Hrvati. Toma potanje tumači tu pojavu. 
S početka su osvajači proganjali urođenike i silom ih tjerali na 
službu. Kasnije brakovima i zajedničkim življenjem postadoše 
jedan narod; po jeziku, slavenski. Iz početka su bili Arijevci, 
okrutni i grubi, pa su nastojanjem splitskih nadbiskupa prigrlili 
katoličku vjeru. 

Oni su nametnuli zemlji i narodu svoje ime i svoju političku 
organizaciju, nametnuli su se za feudalnu gospodu, koja nije 
zemlju obrađivala, za to su bili robovi, Sclavi, njihovi sinovi i 
unuci urođenika. Za to u narodnoj pjesmi: 

Hrvati su roda gospodskoga. 

Primili su pak jezik, koji su našli u zemlji. Jer nisu postali 

Latini, kao Franki, dokaz je, da Latini nisu bili jaki u zemlji. 
Poslavenili su se, jer je slavenski jezik morao biti pretežniji. Njemu 
podliježu i Bugari. Da su Slaveni bili jači u panonskoj dolini pri 
provali Hungara, ovi bi se bili poslavenili. Ali ondje su bili pre¬ 
težniji ostaci Huna i Avara, pa se je, u slavenskom moru, stvorio 
jedan tako heterogeni narod i jezik, kao što je magjarski i očuvao 
se do danas. 

Hrvatska je u početku bila skup županija posve samostalnih 
među sobom, ili skup banovina, kako je bila Langobardska država 
skup vojvodina. Kasnije je nastao proces ujedinjivanja. A kad je 
ujedinjenje postalo perfektno, onda se hrvatski kraljevi zovu rex 
t o t i u s Croatiae. Ona riječ: totus, totius, cijelovit, dokazuje da 
je Hrvatska prije bila rasparčana. 

Vladari se hrvatski, kao ni langobardski ne zovu po zemlji, 
nego po narodu, kojemu su na Čelu: dux, rex Langobardorum, 
dux, rex Croatorum. Tek kasnije se pomalja ime zemlje: Dalmatie 
et Croatiae, ili obratnim redom. Ali pretežno: rex Croatorum 
et Dalmatinorum. 


Toma Arciđakon ne spominje nigdje Srbe, jer nisu ulazili u 
opseg njegova djela. Spominje jedan put Stjepana Nemanju i nje¬ 
govo krunisanje od strane legata pape Honorija III. Zove ga: 
»dominus Servie seu Rasie, qui mega iupanus appellabatur«. 

No imademo jedan dokaz, da je on i Srbe držao za Gote. Piše 
govoreć o Dioklecijanu: »In terra vero Getarum, que nunc Servia 
seu Rasia nuncupatur«. U zemlji gotskoj, koja se zove sada Srbija 
ili Raša. Gete su za njega isto što i Goti, jer ih tako zamjenjuje 
i njegov izvor, Izidor seviljski, pa su kasniji prepisivači i ispravili 
u tekstu ovu riječ Gete u Goti. 

Ako on dakle Srbiju ili Rašu zove gotskom zemljom, onda je 
prirodno zaključiti da je i narod ondje nastanjen smatrao gotskim 
narodom. 


VII. 

Još treba istaknuti, kako je moderna sociologija utvrdila, da 
je svugdje i uvijek, po svim državama, vladajuća klasa, ili plem- 

stvo, nastalo od onih stranih ratničkih klasa, koje su zemlju 
osvojile. Ovi su na jedan ili drugi način podvrgli urođeno pu¬ 
čanstvo i njima zagospodovali. 

Spada u carstvo bajki nauka, da je plemstvo nastalo od urođe- 
ničkih starješina pojedinih zadruga, ili plemena. 17 ) 

Narodi, koji su navalili na rimsko carstvo, nisu došli u ukupnoj 
masi, nisu se selili ostavljajući prijašnje stanove i zemlje, da 
potraže nove zemlje za obrađivanje. Dolazili su oni ovamo, da 
osvoje narod, koji će za njih raditi. A dok to ne postignu, 
davali su se u službu, kao vojnici-plaćenici, carstva. 

Za tim ciljem su išli svi sjeverni narodi: Franki, Burgundi, 
Goti, Langobardi, Normani, Varjazi itd. Nije se radilo o osvajanju 
zemlje, nego o osvajanju naroda skupa sa zemljom, na kojoj je 
stanovao ; 

Ovim kriterijima treba čitati Tomu Splićanina, pa će nam biti 
jasno, da je on najbolje i najprirodnije prikazao rođenje Hrvatske. 

U vrijeme prelaza jedne velike vojske, navodno Gota, za Italiju, 
ostadoše sedam ili osam rodova odličnika. Toma upotrebljava 
lijec »tribus«. Ova znaci pleme, rod, ali može značiti i župa, 
Sippe Langobarada. Treba znati, da ni Sippe ni župa ne znače 
izvorno teritorij, nego ljude, skupinu plemenjaka. Toma nije 
mogao »župu« prevesti inače nego tribus. Prema tomu »tribus 
nobilium« značilo bi sedam ili osam župa plemićkih. Car- 
pisac veli, da su Hrvati došli vođeni od pet braće i dvije sestre. 
Nodilo vidi u imenima te braće i sestara eponomiju šefova onih 
prvih župana, koji su stajali na čelu Tominim »tribusima«. 

Kad se je ovo zbilo, nitko ne kaže točno. Prije nego li je jedna 
\elika vojska imala krenuti u Italiju da je osvoji. Je li to bilo prije 
polaska Gota pod zapovjedništvom Teodorika ili prije polaska 
I.angobarada? Jesu li Langobardi povjerili ovim tribusima čuvanje 
zemlje, dok vide, kako ce im poći posao u Italiji? Jesu li ovih 
sedam ih osam župa ostali kao saveznici i prijatelji Obara i 
> Sclavena«? 

Jesu li to bili ostaci potučenih Gota-Gepida, koji poslije odlaska 

Lud. Gumplowicz: Die politische Geschichte der Serben und Croaten u 
»Politisch-antropologische Revue I. Jahrgang, Leipzig, str. 780. 

njihovih suplemenjaka Langobarada u Italiju opet digoše glavu i 
ustadoše na Obre davši se u službu Heraklija? 

Ovo su sve nagađanja, manje ili više vjerojatna, koja spadaju 
u carstvo fantazije. 

Toma konstatira sedam ili osam rodova, župa, odličnika, iz 
vojske Gota. Podrijetlom im veli da su Goti, iz strana Polonije 
ili Legjana. Još u X. i XI. vijeku nalazimo tragova Gotstva u 
Poljskoj. Boleslav Hrabri (992—1025) zove ese na epitaf iju: »rex 
Gotorum seu Polonorum«. Za to su razumljive Tomine riječi: 
mnogi ih (to jest Hrvate) zovu Gotima premda su Slaveni, jer 
se tako zovu oni, koji dođoše iz strana Poljske i Bohemije. Dakle, 
tko je dolazio od onamo, bio je prozvan Gotom. 

U Tomino doba ti Goti su bili Slaveni po jeziku, On hrvatski 
jezik ne zove inače nego slavenski. Tako je bilo od početka. 
Dualizam imena nikada nije prestao: za strance Slaveni, za sebe 
Hrvati i Srbi. To je opazio dobro i Lučić. 18 

Puka je nacionalna taština, kad se tvrdi i vjeruje, da su Hrvati 
i Srbi poslavenili Balkan, da su nametnuli svoj slavenski jezik 
i slavensko ime. To godi čuti, ali je teško dokazati. Nijedan narod 
nije nametnuo svoj jezik osvojenomu narodu i zemlji. Hrvati i 
Srbi su nametnuli samo svoje ime onima, koje su podvrgli time 
što se je njihovim imenom prozvala država, koju su osnovali. 
Croatia, Servia, kako imamo Bulgaria, Francija, Burgundija, itd 
Ali jezik?! Taj je plod asimilacije. 

Proces asimilacije Hrvata sa urođenicima je morao dugo trajati. 
Hrvati nisu istjerali iz Dalmacije i Hrvatske latinsku kulturu, jer 
nisu imali što da nadomjeste. Ta je ostala do danas. Slavenski 
jezik, kao najbrojnije zastupan, preoteo je maha i osvojio sve 
brojne heterogene elemente: latinske, grčke, ilirske i varvarske 
Taj proces asimiliran ja, veli Jureček, morao je potrajati dugo. 19 

Onih sedam ili osam župa ili tribusa mogli su brojiti najviše 
sedam ili osam hiljada glava. Oni su mogli svojim vrlinama voj¬ 
ničkim osvojiti zemlju, ali nije moguće pomisliti da bi oni bili 

18 Dalmatae tamen et ipsis contermini Slavi linguam Slavam non dicunt, 
sed Hrvatam vel Serblam«. — Dalmatinci i susjedni Slaveni ne zovu svoj 
jezik slavenskim nego hrvatskim ili srpskim. De regno Dalm. et Croat. str. 281. 

19 Jireček: Die Romanen in der Stadten Dalmatiens I. str. 33. 

kadri asimilirati sebi brojne heterogene narode. Šaka ljudi se može 
nametnuti za gospodara i velikoj mirnoj masi bez obrane; ali je 
ne može nikako progutati i pretopiti u manjinu. U pitanjima 
asimilacije broj je odlučan. Manjina se može dugo opirati uticajima 
milieua, uticajima većine, ali ona nikako ne može apsorbirati 
većinu. Do sada je uvijek većina apsorbirala manjinu. Šaka Var- 
jaga u Rusiji zagospodovala je narodom veoma brojnim, i državom 
veoma prostranom, zagospodovala je jakim plemenima Drevljana, 
Poljana, Hrvata, Severjana, Volinjana, i drugim ne manje važnim 
odjelcima slavenskog stabla, ali nisu ostavili gotovo traga svoje 
normanske narodnosti. Poslavenili se. 

Najveću poteškoću pruža ruski kronista Nestor, koji među 
ruskim slavenskim plemenima broji i Hrvate. Bez dvojbe da su 
Hrvati u Nestorovo doba bili Slaveni. Ali u ono doba su bili 
Slaveni i Hrvati ovdje na jugu. U IX. vijeku neosporno je, da 
su Hrvati bili već posve poslavenjeni. Ali što su oni bili u VI. 
i u početku VII. vijeka? O tomu se radi. Toma Arciđakon za 
ove naše Hrvate veli da su bili Goti, da su se stopili sa narodom, 
koji su ovdje našli i sebi podvrgli i skupa s njima postali jedan 
narod, s jednim jezikom, istim običajima, sa zajedničkim vladarom. 

ZLATKO GORJAN 


O MORNARIMA 

Laž je, mornaru moj, što su napisali neki 

tebi u spomen, tebi u slavu: 

da si ti putnik vječni na vječitoj cesti, 

da si ti njemu, pjesniku, brat, — 

da ćete se negdje, na dalekom putu, sresti 

i čvrsto jedan kraj drugoga stat, — 

da su tvoje ruke žuljave i svete, 

da su ti nebesa bliži cilj do mete, — 

s lažima su pjesnici ti neki 

ovjenčali glavu! 

Mornaru, 

žuljave su tvoje ruke, ali nisu svete, 

niti tvoje lađe u nebesa lete, 

nit je tebi itko od nas brat, 

nit će od nas itko tebe sresti 

ni na kojoj cesti, 

nit uz tebe stat. 

Ti si, oj mornaru, čovjek ko i drugi, 
samo su ti oči i mišice jače, 
a putevi tvoji nešto malo duži, 

(— ipak su ti horizonti katkad uži —), 
katkad si kormilar, katkad sličiš slugi, — 
katkad su ti lađe od naših kuća kraće: — 
ti si, oj mornaru, čovjek ko i drugi! 
Galebovi sivi su i za te ptice, 
što je nama zemlja — to je tebi more. 

Mi smo bijedni, jer nemamo sunca, 
vi ste žedni, jer nemate vrela. — 
Umorni smo od zemskog vrhunca, 
vi — sumorni, jer vas voda smela. 
Jednaki smo, oj mornaru moj! 


O ZASTAVAMA 

Zvijer i džungla hirova i hrabrih nadahnuća, 

zvijer, obješena o krovove kuća, 

zvijer šarena, otrcana, šibom vremena šibana, 

zvijer, vjetrom zibana, 

zvijer sa više ili manje duša, 

zvijer ponosna borbe i žalosti, 

zvijer dobra i zvijer crne jalosti. 

Vije se crvena: glad hiljada duša. — 

A kad, crna, zove, znaci: tu je smrt. — 
Šareno leprša: rat narode kuša. — 

U pustinju zove, a katkad u vrt. — 

U muzeju nju čuvaju sveto 
kao davno stišano prokletstvo. — 

U snazi leprša, kada četa krene. — 

Za uspjeh je katkad ponajbolje sredstvo. — 
Orleanska dijeva po njoj nebo dobi. — 
Ponose se s njome stari veterani. — 

Ona pali vatru ljubavi i zlobi. — 

Diže se u slavu živih velikana. 

A mrtvi se s njome pokrivaju lijepo. 

U njima je povijest cijela zakopana. 

Duša im je nijema, oko im je slijepo. 

Zvijer džungle, hirova i hrabrih nadahnuća, 
zvijer, obješena o krovove kuća. 


Zastava je lijepa, neizbježna varka! 


O LEŠINI 


Gle! usna tvoja meni nešto krije, 
na rubu već je ko različak modra, — 
a zub se bijeli meni nešto smije 
i govori mi o tvrdoći odra. 

Bijela tvoja kosa sada žuta posta, 
kao da je sunce od nje nešto htjelo, - 
uši sada: školjke, a i tanke dosta, 
da moj korak čuju, koji stupa smjelo 

do odra tvog, gdje tvoje tijelo leži. 
Isprepliću se tvoji prsti žuti 
i kao da po drobu nešto traže. 

I smiješak tvoj do hladnih nogu bježi, 
I zadah teški nešto strašno kaže, 
što živi nikad ne bi smjeli čuti . . . 





ŽAN LEZN 


ZVONIMIR BALDELLI I UMBERTO 
PONJAVA 


N AŠIM jadranskim otocima nije išlo dobro ni u tako 
zvanim redovnim vremenima. Zaviseći od kopna siromaš¬ 
nog, neplodnog i odijeljenog od zaleđa, uvijek su se osjećali kao 
napušteniji među napuštenima. Svjetski rat je još više pojačao to 
stanje napuštenosti i osamljenosti, ali, dok je Italija mirovala, 
prvih deset mjeseci strašnoga rata prošlo je mirnije no što se je 
očekivalo. 

I u otočnom gradiću L. kuburilo se, mrmljalo iza zuba, 
gledalo kako vojni obvezanici odlaze jedni za drugima, i životarilo 
se kako se je moglo. Ugledni građani, to jest nekoliko malih 
trgovaca, malih posjednika, učitelja, svećenika, činovnika i zanatlija, 
koji nijesu morali na vojnu dužnost, dolazili su rano poslije podne 
i na večer u građansku čitaonu, da se malo pokartaju, pogledaju 
novine, razgovaraju i iskale svoj nijemi jad. 

Velika uzbuna bješe nastala kada su stigli glasovi da je Italija 
navijestila rat Austro-Ugarskoj. Tok događaja u Hrvatskoj i u 
Srbiji od 1903. do 1913. ne bijaše takav da se je hrvatski narod 
mogao oduševiti za austrijski rat protiv Srbije, odnosno za njemački 
rat protiv Slavenstva, ali kada je trebalo ratovati i sa Italijom, 
onda se je dotadašnji nehaj primorskoga stanovništva pretvorio 
u razumljivu i potpunu zabrinutost, jer se je rat prenosio na 
slovensko hrvatsko tlo. 

Građanska čitaona u L. nije stranačko društvo. Za to je u nju 
zalazio i onaj par talijanaša, odroda, koji su predstavljali iznimku 
u hrvatskom L. Dok je svijet još stajao pod prvim i nejasnim 
utiscima talijanske objave rata, reče Umberto Ponjava, trgovac 
manufakturne robe: 

— Sad će Austrija osjetiti! 

— Ako to stoji jedino do Italije, onda Austrija može mirno 
spavati! — odvrati mu Zvonimir Baldelli, također trgovac manu¬ 
faktura i općinski načelnik, potomak davno doseljene 1 pohrvacene 
porodice. 

Ponjava je govorio s onim nečistim preostatkom venecijanskoga 
narječja,, a Baldelli čakavski, za prkos ne htijući mu odgovarati 

talijanski. # # 

— Prije svega, šior Zvonimir, znate li Vi sto je Italija. 

upita ga Ponjava, naljućen što se je bas Baldelli oglasio. 

— Brinite se Vi najprije za zemlju koja Vas hram! — odgovori 
Baldelli. 

Ostali oko njih su šutili i s pogledima namigivali jedan drugom, 
očekujući zabavnu prepirku. Osobito je bio smiješan Baldelli sa 
svojim brzim načinom govora i još bržim nervoznim kretnjama 
kojima je pratio svoje riječi. 

— Kada se radi o porijeklu, — odvrati Ponjava, — onda nije 
teško ustanoviti odakle potiču Baldelli. 

— Mi, Baldelli, potičemo iz Friula, ali kad smo došli u hrvatsku 
zemlju i ostali u njoj, mi smo se priklonili narodu od kojega 

živimo... . ». 

— Ipak, ipak Baldelli i Zvonimir, to slabo hrvatski zvuci.. • 

— Svakako bolje nego Ponjava i Umberto. Još i danas su, dva 
sata daleko od nas, seljaci Ponjave Hrvati, a Vi ste mi nekakav 
Talijan, kao da ne znamo kad je Vaš djed došao u grad i nastanio 
se ovdje. 

Tako su se oni prepirali, ali ipak pazeći da ne prijeđu u velike 
uvrede, koje bi dovele do lične svađe, vrlo neugodne stvari u 
malom mjestu. Oko dva sata prvi se razidoše trgovci i zanatlije, 
malko razočarani zbog mlakosti ove prepirke gospodina načelnika 
i njegovoga konkurenta. 

Zvonimir Baldelli bješe ispravan, dobar i pobožan čovjek, koji 
nije nikada učinio nikome krivo; ali, kada je izašao iz čitaone, 
sine mu misao ne bi li se dalo iskoristiti onu Ponjavinu izreku 
protiv Austrije. Sigurno je da će sada internirati Talijane, kao sto 
su do sada hapsili Hrvate srbofile, jugoslavene, pa kako bi bilo 


231 






udesiti da se Ponjavi ne desi baš jako zlo, a da ga za neko vrijeme 
uklone, te da mu dućan ostane zatvoren. 

Čitavu noć se je Baldelli borio sam sa sobom, bi li, ne bi li 
počinio tu podlost. Moglo bi se nekako anonimno. . . Jest, 
anonimno, ali, ako se dozna da je on poslao takvu prijavu, ostat 
ce za uvijek u očima svijeta doušnik, i izgubit će sav svoj ugled . . . 
Najbolje je ostaviti stvar na miru. I tako za onpga razgovora 
nije bio prisutan nijedan državni činovnik, a za one koji su ga 
čuli, sigurno je da će šutiti. 

Sutradan dođe Baldelliu u dućan njegov mali nećak, učenik 
trećega razreda osnovne škole: 

Rekla je mama da joj posudiš, ako možeš, dva forinta. 

Baldelli izvadi iz dosta prazne ladice dva forinta, premda mu 
sestra nije nikada vraćala to »posuđivanje«, i pružajući ih nećaku, 
pomisli kako bi bilo upotrijebiti ovoga dječaka za prijavu protiv 
Ponjave. 

— Znaš li ti lijepo pisati? 

Znam. Učitelj kaže da ja skoro najbolje pišem u razredu. 

— A znaš li pisati na papiru za pisma? 

— Znam. Pišem nekim težacima za njihove što su u vojsci. 

— Da vidim. Ja ću što mu drago govoriti, a ti piši, pa da 
vidim kako pišeš pisma. 

Dječak sjedne u pokazani mu kut iza tezge, uze pero i s mjesta 
sto mu ga je ujak označio noktom, stade pisati ovo diktirano 
pismo bez početka: 


govorio je u Građanskoj čitaoni u L. u prepirci sa općinskim 
načelnikom da će Austrija osjetiti sada, kada joj je Italija 
navijestila rat. To su čuli zidarski preduzetnik Matran, 
kapelan Biža, bačvar Rođić i drugi. 

— Vrlo lijepo ti pišeš . . . Pokazat ću ja ovo i drugima nek 
vide kako ti lijepo pišeš pisma... Idi sada, idi, da te majka 
ne čeka. 

Dječak ode sav blažen od pohvala, a Baldelli ne znadijaše kako 
će udesiti adresu. Dođe jedna djevojčica. On je zamoli nek mu 
na kuverti napiše: Ces. kralj. Namjesništvo Zadar, jer da njega 
boli ruka. Onda na vrhu pisma doda iskrivljenim rukopisom: 

»Umberto Pogniava, trgovac manufaktura u L.« Pismo ne ubaci 
u mjestu, nego pričeka parobrod, i ubaci pismo u sandučić na 
parobrodu. 

Kada je parobrod otplovio, Baldelli je osjećao neko grizodušje, 
ne toliko za to što je prijavio svojeg konkurenta, već više za to 
Što je osjećao da se je ogriješio o samog sebe. Nikada nije učinio 
ništa zbog čega bi se iko mogao na njega potužiti, već je kao 
posjednik, trgovac i načelnik mnogima pomogao, što mu je i 
pribavilo ugled, — ali, — ali, — nastojaše uvjeriti samoga sebe, 
— čemu ispravnost, ugled i sve druge vrline, kada se ne može 
pravo živjeti ni od dućana, ni od ono malo svojih vinograda, a 
treba izdržavati porodicu . . . Sin mu je na universitetu, i sve strepi 
da ga ne uzmu u vojsku, a obje kćeri odrasle . . . Što je trebalo 
da Ponjava otvori drugi dućan baš manufaktura, kada je i jedan 
bio previše? . . . 

Baldelli se nije mogao umiriti. Neprestano je mislio na onu 
prijavu. — Što sam vraga učinio! — reče očajno sam sebi, dosje¬ 
tivši se napokon da je nehoteći prijavio i sebe, jer kao općinski 
načelnik nije smio dopustiti da se onako govori o državi, nego 
je morao Ponjavu odmah prijaviti. . . Da ga prijavi sada? Kotarski 
poglavar će ga sigurno pitati zašto je čekao nekoliko dana, mjesto 
da učini odmah . . . 

Baldelli zapade u nelagodno stanje tjeskobe i razdraženosti, te 
iđaše počešće u crkvu moliti neka ga Bog izbavi iz ove neprilike, 
nek mu Bog oprosti zloću što ju je počinio. 

II. 

Za nekoliko dana kotarski poglavar, neki ponijemčeni Slo¬ 
venac, pozva preda se preduzetnika Matrana, bačvara Rođića i 
kapelana Bižu. Svu trojicu iznenadi ovaj poziv, jer mu ne poga¬ 
đahu razlog, i jer se bojahu da ih se ne zadesi kakav progon . .. 
Poglavar ih pozva svu trojicu zajedno, pročita im prijavu protiv 
Ponjave, važno naglasi da ju je dobio od visokoga Namjesništva u 
Zadru, i reče im strogo: 

— Pozvao sam Vas, gospodo, da po istini posvjedočite, ali, 

ako se utvrdi da nijeste govorili istinu, onda bih morao misliti da 
ste i vi istoga mišljenja kao taj veleizdajnik. 

Sva trojica se pogledaše i razumješe. Ne preosta im nego po¬ 
tvrditi da je prijava istinita. Kada izađoše, prvi progovori Matran: 

— Ovo mi je prvi puta u životu da mi se je nešto ovako 
dogodilo. 

— Uklonimo se, — reče Rođić, — i šutimo. Od sada se ja 
klonim čitaone i političkih razgovora, jer nemam više povjerenja 
ni u koga. 

— Da pitamo načelnika kako je do ovoga došlo? — predloži 
Biža. 

— Zar Vi mislite da je Baldelli mogao učiniti ovu lopovštinu? 
— zapita Matran. 

— Ne mislim, ali. . . 

— Raziđimo se i šutimo! — prekinu ih Rođić, i uputi se u 
svoju radnju. 

Kotarski poglavar ode do sudije, pa se vrati i dade dozvati 
Ponjavu. Poglavar mu suho reče da će ga s današnjim parobrodom 
žandarska patrola odvesti u Split. Ponjava za malo da ne pade 
u nesvijest od mnogih misli i pitanja što mu u isti mah padoše 
na pamet, problijedi i jedva progovori: 

— Zašto? 

Za to što ste javno rekli da će sada Austrija osjetiti, a međutim 
treba da sami osjetite sve posljedice svojega nepatriotizma. 

Na velike molbe poglavar je jedva pristao da Ponjava sam 
ide do parobroda bez žandarske pratnje... Ni Ponjava nije 
sumnjao na Baldellia. Onaj razgovor u čitaoni bješe više šala nego 
li ozbiljna politička prepirka . . . Ono je Baldelli govorio možda 
više iz straha od Italije, nego li iz ljubavi prema Austriji, koja je 
Dalmaciju samo zanemarivala, ali ko bi mogao biti onaj što je 
prijavio?! . . . 

III. 

U Splitu žandari predadoše Ponjavu u pritvor okružnoga suda. 
Tek sada se je u L. doznalo da je Ponjava politički progonjen. 
Tek sada je i Baldelli doznao da je njegova prijava imala uspjeha, 
ali ne shvataše kako je sve to prošlo tako tajanstveno. Ni od 

koga nije čuo ni riječi o tome. Da nije ovo dokaz da se je doznalo 
da je on doušnik, pa ga oni koji su to doznali, prosto prezreli i 
ne udostojali se ni da ga ukore . .. 

Njegovoga konkurenta sada odista nema, ali Ponjavina žena i 
kćeri vode dućan dalje, a kako je svijet dobra srca, izgleda da je 
to njima od koristi. Osobito neuke žene su žalile Ponjavinu poro¬ 
dicu, i kupovale kod njih. Nije li i ovo dokaz da svijet nešto zna? 

Dugo vremena se je Baldelli mučio s ovakvim nagađanjima, 
dok mu ne stigne poziv da sa ostalim svjedocima dođe pred 
okružni sud, na raspravu protiv Ponjave. Stari Matran nije mogao 
ići zbog bolesti, a bačvar Rođić je negdje služio u vojsci. Odoše 
samo načelnik Baldelli i kapelan Biža. Kada su morali posvjedočiti 
da je Ponjava uistinu govorio onako »nepatriotski«, reče državni 
tužilac: 

— Gospodine Baldelli, Vi ste općinski načelnik u L.? 

— Jesam, — odgovori Baldelli, kojem je jako polaskalo to 
pitanje. 

— Onda ste Vi, — oštro primijeti državni tužilac, — kao 
načelnik morali odmah prijaviti ovu stvar. 

— Šior prokuratur! — poče se opravdavati Baldelli iznenađen, 
— morate znat da je Ponjava veliki čakulun, i da ja i svi drugi 
nismo mogli uzet šerio (ozbiljno) njegove ćakule, a s druge strane 
da san i učinija denunciju (prijavu), niko ne bi bi’ virova’ da san 
to učinija po dužnosti ka potestat (općinski načelnik), nego bi 
svaki govorija da san to učinija iz intereša, er obojica prodajemo 
manifature, a u malem mistu ne gre dobro ni meni, ni njemu. 

Baldelliev hitri način govora, nervozne kretnje i prestrašeno 
zbunjeno držanje izazvaše smijeh, ali njemu ne bješe do smijeha. 
Zbog podmornica je sa velikim strahom pomišljao na povratak 
kući, kao što je i s velikim strahom odlazio u Split. Od svega 
ovoga nije imao nikakve koristi, nego materijalne i moralne štete, 
grizodušja, nemira, troškova za putovanje i još onu sramotu pred 
sudom. 

Ponjava je morao odležati nekoliko mjeseci zatvora. Onda je 
došao kući i govorio: — Eto, živ sam i zdrav! 

IV. 


Napokon dođe i svršetak ratu i propast Habsburga. Brzo se je 
doznalo za proglašenje nezavisnosti i obrazovanje Narodnoga 
Vijeća, što se je i u L. proslavilo sa velikim slavljem. Jednoga 
dana mjesno Narodno Vijeće primi telegram iz unutrašnjosti da 
ce Saveznici, u svrhu čuvanja reda, zaposjesti neke naše krajeve. 
Ovaj posao su povjerili Italiji, kao najbližoj državi, pa gdjegod 
dođu talijanski vojnici, neka ih lijepo dočekaju, jer dolaze kao 
saveznici i prijatelji. 

Naš primorski svijet bi bio volio da mu dođu Francuzi, En¬ 
glezi, ili ma ko, samo ne Italijani, ali osjećaj časovite nemoći i 
veliki optimizam dopriniješe da su mogli mirno doći. Načelnik 
Baldelli, predsjednik mjesnog Narodnog Vijeća, pošalje općinskog 
stražara, jedinog stražara u mjestu, neka ide od kuće do kuće na 
obali i na plokati, da ih pozove neka izvjese zastave, da Talijani 
vide da je ovo zemlja hrvatska i slavenska. 

Kakvu zastavu da izvjesimo? — zapita Umberta Ponjavu 
njegova žena. 

— Talijansku ili nikakvu. 

— Zar te još nije prošla volja izazivanja?! 

Dva dana su uzalud čekali okupatore i već se radovali da će 
ostati pošteđeni od te posjete, ali treći dan se pojavi na vrhu luke 
talijanska ratna lađa. 

Građani se uzbuniše i slegoše na obalu. U prvi red se postaviše 
predsjedništvo mjesnog Narodnog Vijeća, pa kotarski sudija i 
kotarski poglavar, koji je sada govorio da je Slovenac, Jugoslaven. 
Iza njih se postaviše pet žandara, općinski stražar i nekoliko 
isluženih vojnika bivše austro ugarske mornarice u mornarskim 
plavim odijelima. Iza ovoga kordona narod; težaci, ribari, djeca, 
žene, djevojke, činovnici, trgovci, zanatlije i nekoliko svećenika, 
svi sa kokardama na sebi. 

Tu se je u društvu Ponjavine kćeri nalazio i Baldellijev sin 
Hrvoje, koji je neko vrijeme služio na sočanskom ratištu, pa ležao 
u vojnoj bolnici, i prije svršetka rata vratio se kući. Od svih 
optimista on je gajio najveće nade. Mislio je kako će uzeti 
Ponjavinu kćer i otići u državnu službu. 

S onog ratnog broda spusti se motorni camac. U camcu četiri 
mornara, te zapovjednik broda i jedan poručnik, zapovjednik 
okupatorne vojske, ili točnije rečeno, jednog malog odreda vojnika 
koji su, naslonjeni na prsobranu ratnoga broda, znalično gledali 
put grada i njegove mnoge zastave. 

Kada su se iz čamca mogle jasnije vidjeti crte građevina, zapo¬ 
vjednik broda reče svojem drugu: 

— Izgleda da je ovo talijanski grad. Kao kakvo mjesto na 
grčkom Dodekanezu gdje se vidi da je Venecija vladala. 

— Ali — odvrati poručnik — nije vidjeti ni jedne naše zastave. 
Sigurno su slavenska i austrijska propaganda odnarodile ovaj svijet. 

Kada se je čamac primaknuo obali, predsjednik mjesnog Na¬ 
rodnog Vijeća Baldelli i tajnik, kapelan Biža odoše u susret 
došljacima. Svijet je stajao mirno, samo je pomicao glave da vidi 
te strane oficire koji se jako začudiše da ih ne pozdraviše ni sa 
jednim Evviva! Jedino su žandari, općinski stražar i drugi uni¬ 
formirani pozdravili na vojničku. Sudija i kotarski poglavar, koji 
je neugodno osjećao da sada nije više prvi predstavnik državne 
vlasti, priključiše se onima što krenuše put općinske zgrade. 

Kada je zapovjednik ratnog broda opazio tu jednospratnu 
palačicu, žutu od starosti, sa lijepim balkonom i sa prozorima 
talijanskog stila, zastao je i pogledao svojeg druga, kao da mu veli: 
— Zar ja nijesam imao pravo kad sam rekao da je ovo talijanski 
grad?! 

Poručnik nije shvatio njegov pogled, nego gledao veliku hrvat¬ 
sku zastavu na balkonu, a pod njenim jakim bojama kao da je stil 
stare palačice gubio svako značenje. 

U vijećnici načelnik predstavi došljacima prisutne, a poručnik 
reče kako je, prema naređenju svoje vlade i odluci saveznika, 
došao u ovaj lijepi grad prijateljske države da privremeno 
čuva red i mir, te zamoli načelnika nek odredi kvartir za njegovu 
četu. 

— Prostorija imamo i preveć — odgovori načelnik, i predloži 
da izađu pa da odaberu. Izađoše na plokatu još punu naroda. — 
Eto — nastavi Baldelli — pogledajte. Na svakom od tri brijega 
ima po jedna prostrana tvrđava. 

— Jesu li to sve venecijanske tvrđave? — umiješa se zapo¬ 
vjednik broda. 

— Ne, — odvrati kapelan Biža, poznavalac povijesti otoka. 
— Jedna je venecijanska, druga francuska, a treća austrijska. 

Tako u razgovoru stigoše opet na obalu. 

— Što je ono tamo? — pokaza poručnik prstom na jednu 
zgradu, koja se na drugoj strani luke diže upravo na hridima, 
skoro do samoga mora. — Po zvoniku rekao bih da je crkva. 

— Ono je jedan privremeno napušteni samostan, — odgovori 
načelnik. — Još je sav namještaj u njemu. 

— Nikud bolje, gospodo. 

Samostan je sa svojim lijepim položajem i prostranom baštom 
ostavio najljepši utisak na došljake. Tu se nastani »okupatorna 
vojska« i mrtvi gradić nešto oživi. 

V. 

Poručnik Olindo Gallina brzo je počeo da se strašno dosađuje 
u L. Kada je nastalo hladnije vrijeme, zlovoljno je ustanovio da 
u cijelom samostanu nema ni jedne peći i da se drva ne mogu lako 
dobaviti. Jednog jutra je ubijao dosadu čitanjem nekog romana, 
kad mu vojnik sa kapije najavi neku posjetu i preda mu dvije 
karte. »Umberto Pogniava possidente e negoziante« (posjednik i 
trgovac), te »Benedetto Ciuttura, negoziante«. Poručnik reče 
vojniku neka ih uvede. 

— Signor tenente, ja sam Umberto Ponjava, trgovac . . . Ovo 
je moj rođak Benedetto Čutura, također trgovac. 

— Vrlo mi je drago, — prihvati poručnik, ne znajući kako da 
nastavi. 

— Kao pripadnici talijanske nazione, smatrali smo za dužnost 
da se dođemo pokloniti gospodinu tenentu, kao predstavniku 
pobjedničke, jedva dočekane talijanske vojske. 

— Vrlo mi je milo pozdraviti na ovoj istočnoj obali talijan¬ 
skoga Jadrana svoje sunarodnike. . . Izvolite, gospodo, sjesti. — 
Poručnikovo lice odavaše znakove prijatnoga iznenađenja. Nakon 
što izmijeniše još nekoliko običnih izreka, Gallina zapita: — Ima 
li još naših ljudi u ovom lijepom mjestu? Sav njegov izgled odaje 

njegovu latinsku dušu koja još govori jezikom venecijanske 
slave . . . 

— Naših ljudi — odvrati Ponjava — bilo bi mnogo više da 
su slobodniji, da nijesu pod pritiskom velikohrvatskih i jugosla¬ 
venskih agitatora koji imaju vlast. . . Trebalo bi osloboditi mali 
svijet od ekonomske zavisnosti nekakvih Blagajna i popova, 
lihvara i trgovaca. 

— Trebalo bi 1 — umiješa se Čutura — da mali svijet, osobito 
po selima, osjeti stvarnu korist od sadašnjeg novog stanja. 

— To je već predviđeno, — prekine ga Gallina. — Našoj 
vladi je poznato kakvim stradanjima je bio izvrgnut svijet u 
bivšoj Austriji, pa je već određeno da se pošalje tijesta, riže i 
druge hrane gdje treba . . . Pošto ste me, gospodo, upozorili na to, 
ja nemam drugo nego odmah obavijestiti svoju višu vlast. 

Prije nego odoše, Ponjava izjavi da su on i njegovi rođaci 
uvijek pripravni poslužiti gospodina »zapovjednika« svojim »iskre¬ 
nim savjetima«. 

Gallina i Ponjava postadoše veliki prijatelji. Od kada je go¬ 
spodin tenente zalazio k svojem novom prijatelju, Ponjavina 
starija kći je sve manje marila za Hrvoja. 

VI. 

Građani brzo osjetiše da se Gallina sve manje osvrće na zako¬ 
nite vlasti, te da se, prema savjetima Ponjave i Čuture, sve više 
vlada kao gospodar, premda u cijelome mjestu i okolici ne 
bijaše ni dvadesetak tako zvanih Talijana. Tijesto i druga vrlo 
jeftina hrana iz Italije nijesu nikako mogli povećati njihov broj. 

Svi koji su čitali novine, nestrpljivo su pratili burni tok 
konferencije u Versaju, iznenadne preokrete u diplomatskom 
svijetu i najprotivrječnije vijesti o jadranskom pitanju. . . Pri¬ 
godom jednoga razgovora o tim stvarima u Građanskoj čitaoni, 
reče stari zidarski preduzetnik Matran: 

— Neka provedu plebiscit u svim okupiranim mjestima, pa će 
im biti odmah jasno kuda spadamo i kuda hoćemo. 

— Zar vam — oglasi se vrlo samosvijesno Ponjava — nije još 
jasno da mi moramo pripadati Italiji?! 

Svi se uzvrpoljiše. — Kaporetto! — dobaci mu Matran. 

— Tako je! — prihvati kapelan Biža, — osobito kad govori 
naš časni Matran koji je sudjelovao u bitci kod Visa. 

— Vis?! — vrlo porugljivo se nasmija Ponjava. — Osvećena 
je ta austrijsko-hrvatska sramota. 

Nastade novo komešanje, prepiranje i šakanje, dok Ponjavu 
ne izguraše napolje. 

Za kratko vrijeme dođe u čitaonu jedan vojnik i zapita: — 
Chi e ii signor Matran? — i preda Matranu pismo kojim ga je 
Gallina zvao pred sebe. Matran reče čakavski o čemu se radi, 
i odmah doda: — Ali ne idem. — Uze olovku iz džepa, te ispod 
poziva doda, hrvatski i talijanski, ovo: »Ne mogu se odazvati 
pozivu, jer ne potiče od zakonite vlasti ove zemlje«, i preda ga 
natrag vojniku: 

— Odnesite ovo gospodinu tenentu. 

Nastade opća zabuna, jer su svi osjećali da se Gallina ne će 
zadovoljiti takvim neposluhom. I u istinu, za kratko vrijeme 
pojave se tri, s puškama oboružana, vojnika. 

— Zar ovako postupaju prijatelji i saveznici?! — uzbuni se 
bačvar Rođić, poznat sa svoje žestoke i zločeste ćudi. — Ne 
dajmo Matrana! 

Starac mirno opomene prijatelje da nije vrijedno stradati zbog 
ovakve sitnice, i ode sa patrolom. 

VII. 

Na glas da je stari, vrlo ugledni Matran uapšen i zadržat u 
samostanu, uzbuni se cijelo mjesto. Na večer se sabere nekoliko 
mladića, i u trenutak polupaše sva stakla na Ponjavinim prozo¬ 
rima. Odmah se pojaviše susjedi, ali demonstranata već bješe 
nestalo po nerasvijetljenim uskim ulicama. 

Gallina odredi da se oboruža više patrola, i dojuri do Ponjave. 
Ponjavina žena i kćeri, sve blijede, nijesu se usuđivale izaći iz 
kuhinje koja je stajala u stražnjem dijelu trećega sprata, zapravo 
potkrovlja. Kada se je pojavio Gallina, Ponjava mu uzbuđeno 
reče: 

— Zube treba pokazati ovoj hrvatskoj fukari! 

Prisutni Čutura je nastojao umiriti i Ponjavu i Gallinu, ali 
Ponjava je po što po to htio da se osveti i za ovu navalu na 
njegovu kuću i za ono tamnovanje, za koje još nije znao ko mu 
ga je skrivio: 

— Najprije treba udariti na kolovođe ovih divljaka, na ljekara 
i na načelnikova sina Hrvoja. — Baldellijeva sina je htio ukloniti 
i zato, što mu se činilo da se Gallina ozbiljno zanima za njegovu 
stariju kćer. 

— Zašto doktora Radoša? — oglasi se Čutura. 

— Jer je on onaj lopov što sve ovo potajice upravlja. 

Sutra dan pustiše staroga Matrana na slobodu, ali načelnik 

Zvonimir Baldelli dobi odluku da je općinsko vijeće raspušteno, 
i da je kao povjerenik postavljen Umberto Ponjava. 

Od sada učestaše manji i veći sukobi sa talijanskim vojnicima. 
Jedan put zbog nekog zlo shvaćenog povika, drugi put zbog 
neke djevojke, treći put zbog nekog političkog razgovora, i tako 
dalje, dok se Gallina ne odluči da deportira u Italiju ljekara 
Radoša i Hrvoju Baldellia. Svijet, ne znajući da Čutura ne 
odobrava ova izazivanja, poče polušaljivo govoriti o strahovladi 
kokoši (Gallina), ponjave i čuture. Između naroda i onih koji 
su sada gospodarili, bješe nastalo nesnosno stanje mržnje i nape¬ 
tosti, koje još više zaoštravaše silna neizvjesnost u pogledu 
jadranskoga pitanja. 

Jedne nedjelje je kapelan Biža držao propovijed u crkvi. 

Besjedio je o starim Izraelcima, o njihovim robovanjima u 
tuđim zemljama, o bijesu osvajača i o čvrstoj vjeri u velikoga 
Boga Izraelova, koji je napokon i izveo svoj narod iz ropstva 
i uništenja. 

Premda je mladi svećenik govorio o nečem o čemu se često 
govori sa crkvene propovjedaone, premda je izgledalo da ni 
jednom riječju ne prekoračuje granice historijskih događaja 
kako ih opisuje Stari Zavjet, ipak su i manje učeni slušaoci dobro 
osjećali da rodoljubni svećenik govori o sadašnjem stanju svojega 
grada i ostalih okupiranih primorskih mjesta, koja su, nakon 
mnogih strahota svjetskoga rata, morala podnositi i suvišne 
posljedice talijanske okupacije i drskosti domaćih odroda. Pro- 

povijedi je prisustvovao i Ponjava. Nakon mise, reče on pred 
crkvom: 

Vara se Biza, ako misli da će ga crkva zaštititi od neugodnih 
posljedica. 

— Ne bojimo se! — začu se odnekle smjeli povik. 

Ko je to rekao? Ko se je usudio to reći? 

Ja!— mirno se oglasi bačvar Rođić, i uprto pogleda razja¬ 
renoga Ponjavu. 

Nastade graja, gužva i pljuvanje na Ponjavu ... Za pola sata 
se pred kućom kapelana Biže pojavi jaki odred vojnika... I Biži 
se je imalo dogoditi isto što i ljekaru Radošu, Hrvoju Baldelliu 
i ostalima koji bijahu zatočeni po dalekim nezdravim italijanskim 
otocima. 

Na svačije iznenađenje jedna mlada djevojka viknu talijanski, 
želeći da je i vojnici razumiju: — Udarimo na njih! — Goloruki 
narod nasrnu na oružani odred. Vojnici se nađoše opkoljeni od 
muškog i ženskog, mladog i starog, te od silnog straha ostaviše 
puške u njihovim rukama i pobjegoše, vičući Mamma mia! i 
Madonna santa!... Starci, djevojke i mladići zgledaše, kao da se 
pitaju: — Šta da radimo s ovim čudnim plijenom?! — 

Prvi se snađe stari Matran i reče: 

Ostavimo ih ovdje u kup, i raziđimo se brzo. 

Kapelan Biza se negdje sakri. Na večer uteče u unutrašnjost 
otoka, pa sakriven u jednoj jedrenjači uteče na kopno, i skloni 
se u unutrašnjost slobodne zemlje. 

VIII. 

Nakon dvije i po godine neizvjesnosti, diplomatskih natezanja, 
hapšenja i deportacija, nakon rapalskoga ugovora i obrazovanja 
fašističke vlade u Rimu, dođe jedva očekivani čas da nepoželjeni 
okupatori ostave zemlju u kojoj niti su držali red, niti su bili 
potrebni. 

Čim se je talijanska četa ukrcala na ratni brod, gradić je opet 
osvanuo u mnoštvu i šarenilu zastava, a gradska glazba je svirala 
rodoljubne komade iza neke kuće upravo na kraju luke, da je 
bolje čuju sa talijanskog ratnog broda. 

Ne malo bje kasnije iznenađenje kada građani opaziše da je 
i Čutura na svojoj kući izvjesio hrvatske barjake. 

— Kako to, šior Benedetto? — porugljivo ga pitaše žestoki 
Rođić, dok su drugi znalično čekali šta će taj »talijan« odgovoriti. 

— Kako? — odgovori Čutura. — Ovo što smo doživjeli, 
uvjerilo me je da smo mi jedno, a oni tamo drugo. Ja ne zabo¬ 
ravljam da su moji stari porijeklom iz Bosne i da su za turskih 
vremena ovamo pobjegli. 

Isti dan je Zvonimir Baldelli opet preuzeo poslove općinskoga 
načelnika. 

IX. 

Izgledalo je da je Umberto Ponjava postao tih i skroman, 
pogotovo kada se je sva porodica njegova rođaka Čuture odrekla 
neprirodnoga talijanaštva. Očekivalo se je da će to učiniti i 
Ponjava, ali nitko nije slutio dokle dopire njegov prkos. 

Kada je došlo do biranja državljanstva, Ponjava je odabrao 
talijansko državljanstvo, sa punim pravom da i nadalje ostane 
na svojem mjestu. 

— Zar da on i sam ima neki izuzetni položaj, pa da mi opet 
zbog njega imamo neprilika?! Još da je pravi Talijan, još još, ali 
ovako ne! — Tako govorahu građani. 

Brzo je počeo bojkot Ponjavinog dućana. Ne zna se ko i 
kako je to udesio, ali ni jedan građanin, ni jedan težak iz oko¬ 
lišnih sela nije više kupovao u Ponjave. Dapače kada je Ponjavi 
ustrebalo radnika za poslove u vinogradima, nije mu se niko 
odazvao ni za kakvu plaću. 

Ponjavi nije preostalo drugo nego da proda sav svoj imetak 
i da se iseli. . . Kasnije se doznalo da je otvorio krčmicu u Trstu, 
gdje je nezadovoljan životario, a njegova starija kći, koju je 
poručnik Gallina brzo zaboravio, da se je siromašno udala za 
nekog radnika iz Gorskog kotara, samo da se može vratiti u 
domovinu. 

E. LASZOWSKI 


ZRINSKI MAUZOLEJ U SV. JELENI 
KOD ČAKOVCA 


Z EMLJE, na kojima je stajao pavlinski samostan u Sv. Jeleni 
sa svojim posjedom, pripadale su od starine gradu Čakovcu. 
Gospodar Čakovca i cijeloga Međumurja Stjepan, nekoć vojvoda 
erdeljski, te njegov sin Ladislav, pak Dioniz, sin Dionizov, i 
Andrija, sin Nikole, nekoć također erdeljski vojvoda — prozvani 
po Lacku (Ladislavu) Lackovićima, darovaše pismom izdanim u 
Čakovcu u srijedu po Bartolovom god. 1376. redovnicima sv. Pavla 
Pustinjaka zemlje na području svojega grada Čakovca, »Varhelj« 
(gradsko mjesto) zvanom, pak zemlje u Nedjelišću, Sv. Kutu, Sv. 
Jurju, Mazkutu nedaleko grada Čakovca. To im darovaše uz želju, 
da tamo osnuju samostan na čast B. D. M. i Sviju Sveti, za pokoj 
duša njihovih pređa. 

To darovanje potvrdi g. 1384. 12. (kal. iulii) kraljica Marija, 
a g. 1406. kralj Sigismund. 

Potonji gospodar Čakovca, knez Herman Celjski, obdario je 
opet taj samostan god. 1420. selom Šenkovcem (Sinkolcz), što je 
g. 1553. kralj Ferdinand I. potvrdio, a bilo je kasnije i drugih 
manjih i većih darovanja pobožnih ljudi i čakovačkih gospodara. 1 

God. 154 6 . 13. ožujka darovao je kralj Ferdinand I. Čakovac 
i Štrigovu — cijelo Međumurje — knezu Nikoli Zrinskomu, pak 
tako posta ovaj zaštitnikom samostana pavlinskoga u Sv. Jeleni. 
A kad je g. 1559. preuzeo pavlinski samostan u Monjorokereku u 
Ugarskoj, a tamošnje Pavline preselio u Sv. Jelenu, obdari samo¬ 
stan raznim dohotcima. 2 


1 Registar: Acta monast. S. Helenae u drž. arhivu u Zagrebu. Originali u 
magj. drž. arhivu u Budimpešti. 

2 Barabas: Cod. Zrin. II. 382. 

Zrinski se je 17. lipnja 1543. u Ozlju oženio sa Katarinom 
Frankopankom, kćerju Ferdinanda i Marije Brankovićeve. 3 Imamo 
bilješku u računima grada Zagreba od g. 1538., gdje je doslovno 
ovo latinski ubilježeno: »Zatim na blagdan Jakoba poslane stvari 
za svatove gospodina grofa od Zrina čine u svemu for. 17/^. 
Ova se bilješka može jedino odnositi na Ivana Zrinskoga, brata 
Nikolina, koji je imao za ženu Anu Tahovu. Ova se iza smrti 
njegove 1545. udade za Jakoba de Sytk. 

I 


i 


MGjVASTERUm HMLTN& SVPRA CJUKIOMN1&M> 

0rdinis S, Š&zuti Crc*Hitze. 

SAMOSTAN SV. JELENE POLOVINOM XVIII STOLJEĆA 

Stekavši Nikola Zrinski Međumurje zasnovao je za svoju obitelj 
grobnicu kod crkve samostana Sv. Jelene kod Čakovca. Prije su 
svakako imali Zrinski svoju grobnicu u Zrinu kod svog stolnog 
grada, nu taj je u to doba lebdio u neprestanoj opasnosti, da ne 
padne u ruke Turcima, kako se doista skoro i dogodilo. Svakako 
je Zrinskomu stalo bilo, da bude obiteljska grobnica pod brigom 
i paskom redovnika, i tako je ova mogla biti samo u Sv. Jeleni, 
jer do drugih Zrinskih gradova nije bilo samostana. 

Pisac djela »Natale solum sancti FIieronymi (1752.)« 4 Josip 
Bedeković izrijekom navodi, da je Nikola Zrinski uredio kod 

3 Barabas: Codex Zrinianus I. 52. 

4 Str. 222. 

otaca Pavlina kod Sv. Jelene nad Čakovcem svoju grobnicu. Tu 
grobnicu nazivlje »kapelom Zrinskoga«, te ako razmotrimo reče¬ 
nomu djelu dodanu sliku svetojelenskoga samostana, moramo doći 
do zaključka, da je ta »Zrinska kapela« ona poligona zgrada, koja 
je prizidana južno samostanskoj crkvi bliže svetištu. Ova je grob¬ 
nica kasnije pretvorena, kako Bedeković veli, u kapelu B. D. M., 
kod koje je bila i posebna bratovština. 

Vrijeme, kad je ova grobnica zasnovana ne može se točno 
opredijeliti. Kao izvjesno možemo reći, da je g. 1561. ta grobnica 
bila sagrađena, jer je tad primila na pokoj Katarinu Frankopanku, 
ženu Nikole Zrinskoga. Bedeković veli naročito, da je Zrinski 
sagradio grobnicu za se i ženu svoju. U toj su grobnici položili 
i glavu Nikole Zrinskoga, koju su mu Turci iza pada Sigeta 1 
slavne junačke smrti njegove g. 1566. odsjekli. Truplo je Zrinskoga 
pokopao Mustafa Vilić, vođa banjalučkih konjanika, koji je nekoć 
bio zarobljenik u Zrinskoga. Glavu Zrinskoga, koja je neko vri¬ 
jeme bila nabijena na kolac izložena, poslao je paša Mehmed 
Sokolović svomu bratu Mustafi paši budimskomu, a ovaj zamotanu 
u svili u carski tabor, odakle je Baltazar Bačan sa sinovima Zrin¬ 
skoga prenese u obiteljsku grobnicu Zrinskih u Sv. Jeleni. Glava 
je bila položena u mjedenu posudu (in aenea urna). 5 

Bez dvojbe su u ovu grobnicu došla i ostala Nikolina djeca, 
osim udatih kćeri, i to Ivan f već 1559., Gjuro f 1603., Ana 
Vuk, Nikola f 1605. i Krsto t 1 573* Od sinova Jurja (f 1603.) 
pokopani su tamo Nikola + 1625. i Gjuro f 1526. Za potonjega 
veli Forstal izrijekom, da je tamo pokopan »sa svojim očima« 
(pređima). Još je tamo pokopan kao zadnji od Zrinskih Nikola 
Zrinski ban, kojega je izranio do mrtva vepar u Kuršanečkom 
lugu 18. XI. 1664. Pokopan je tamo velikom čašću 21. XII. i. g. 
i to u »mjedenom sarkofagu« (sarcophago aenio) kako to bilježi 
njegov historiograf rečeni Forstal. Naslućujemo, da su tamo po¬ 
kopane i žene spomenutih, u koliko su umirale prije svojih 
muževa, jer koje su ostale udove, vraćale su se redovno k svojoj 
rodnoj obitelji. 


6 Forstal: Stemmatographia mavor. familiae comit. de Zrin. Rukopis u kr. 
sveuč. bibl. u Zagrebu. 

Da se vratimo opet k grobnici i samostanu! 

Po smrti Đure Zrinskoga (1626.) odredili su 27. I. 1627. tutori 
malodobnih njegovih sinova Nikole i Petra, neku dotu »kapeli«, 
koja je za ukop rečenoga Đure Zrinskoga iznova sačinjena za 
njega i potomke njegove i samostanu sv. Jelene pripojena. Za to 
su redovnici imali služiti za dušu njegovu i njegovih potomaka 
na godišnjicu smrti i svaki tjedan po jednu sv. misu. Samostan 
je za to dobivao dio gornice i desetine (100 bacava) odmah iza 
berbe od gorica u Zasadu do punoljetnosti štićenika. Ujedno^ je 
samostanu povraćen vinograd u Zasadu, koji mu je oporučno 



KAPELASV. JELENE KOD ČAKOVCA 1925 


ostavio Krsto Fadan, ali im to Zrinski oteše. Isto tako su samo¬ 
stanu povraćeni sajmovi, koje im je nekoč uzeo Đuro Zrinski, 
sin sigetskog junaka, koji je kao protestant proganjao sveto- 

jelenske Pavline. 6 . 

Kad je Nikola Zrinski g. 1664. položen u obiteljsku grobnicu, 
nije se za cijelo držalo, da je on zadnji, iza kojega se zatvorila 


* 


6 Registar: Acta etc. kao gore No. 48. Original u madz. drz. arhivu u 
Budimpešti. 

Zrinska grobnica. Brat mu ban Petar i njegova porodica (izim 
opatice Judite Petronele) nađoše grob u tuđoj zemlji, dok za 
Nikolinu kćer Mariju Katarinu Tereziju ne znamo, gdje je po¬ 
kopana. Kako znamo, da je živjela još 1669., n ij e nemoguće —■ 
ako je umrla prije 1670. — da je pokopana u obiteljskoj grobnici, 
kad znamo, da je udova Nikolina, majka njezina Marija Sofija 
bar. Lobi kao udova boravila na imanjima svoga muža. Nikolin 
sin Adam pao je u bici kod Slankamena 19. VIII. 1691. Gdje je 
pokopan, ne znamo. 

Grofica Marija Sofija Zrinska, rođena bar. Lobi, uredila je 
g. 1682. u samostanskoj crkvi Sv. Jelene zakladu od 300 for. za 
vječno svijetlo pred velikim žrtvenikom, dok je Adam Zrinski 
dao samostanu 1000 for., da se svaki tjedan služi misa za njegovu 
mirnu smrt. 7 

Godine 1695. 29. travnja zadesi svetojelenski samostan golema 
nesreća. Porodi se vatra u samostanskom dimnjaku, te je zahvatila 
krov. Izgorio je sav samostan sa susjednim zgradama i hamba- 
rima. Požar zahvati i crkveni krov ilimeni krov »Zrinske 
kapelice«. Izgorjela je propovijedaonica, žrtvenici, orgulje, 
zastave i »grobovi plemića«, koji su nekoć ondje bili pokopani, 
a tako bude uništen i ostali nakit crkve. 

Za obnovu samostana stekao je velike zasluge O. Andrija 
Weinacht, koji je za to postao priorom. Njegovom brigom i 
pomoću patrona doskora je samostan obnovljen. Crkva bude 
dobro pokrivena, natkrita svodom, da ubuduće lakše odoli ova- 
kovoj nesreći. Biskup zagrebački Stjepan Selišević izgradi veliki 
žrtvenik krasne radnje troškom od 1800 for. Otpočeo je graditi 
o svom trosku i zapadni dio samostana, ali ga smrt preteče, prije 
nego li je to dovršio (+ 1703.). 

Pobočni žrtvenik B. D. M. sagradi Ivan Kukuljević, a s lijeva 
žrtvenik Sv. Pavla Pustinjaka Ivan Patačić, propovijedaonicu 
Sigismund Lipić. Za ostalo unutar i van samostana obilno su 
doprinosili plemići i svećenici međimurski. 

Nu O. Weinacht nije mogao sve to dovršiti, jer je premješten 

Spisi o dokinuću svetojel. samostana u arh. jugosl. akad. Rukopis IV. 
D. 36. 


248 


drugamo kao prior. Obnovu tornja provedoše njegovi nasljednici, 
a naročito O. Đuro Logomer, koji nadogradi stari toranj za dva 
hvata, natkri ga limom i postavi na nj zvona i uru. 

Izgradiše i novu sakristiju s ormarima i crkvenim ruhom, 
koliko im je to bilo moguće. U crkvu namjestiše prostrana 
klecala. 

»Kapelu Zrinsku«, koja je bila gotovo zapuštena, jer nije imala 
dotacije, očistiše od smrada (a foecibus), a trofeje Zrinskih iz pre- 
mnogih bojeva s Turcima: zastave, bubnjeve, tobolce pune stre¬ 
lica, lukove itd., odstraniše iz »Zrinske kapelice«, tobože, jer bi 
padom sa zida mogli koga raniti ili usmrtiti. 

Kuda je sve to dospjelo, ne možemo kazati — svakako držimo, 
da se tu radilo sistematskim zatiranjem uspomene na Zrinske.* 
Nijesu li možda tom zgodom i izbačeni ostanci Zrinskih iz 
grobnice? 

Kapelicu obijeliše, i u nju postaviše neki stari žrtvenik sa 
kipom Sv. Antuna Padovanskoga, a s desna i lijeva žrtvenike 
sv. Barbare i Ivana iz Nepomuka. Objesiše tamo i neku staru 
sliku B. D. M. s djetetom. Tu sliku uze narod u velike poštivati 
nastojanjem propovjednika O. Franje Carusija. Tako je ova 
postala i čudotvorna, pak je za nju g. 1744. podignut novi po¬ 
zlaćeni žrtvenik, a dobrotvori uresiše sliku srebrenim pozlaćenim 

8 G. 1722. spominje inventar »portuh« Zrinski u sakristiji — Potpisom Jos. 
Bedekovića, među spisima svetojelen. samostana u drž. arhivu u Budimpešti. 

Inventar od g. 1782. spominje »u Zrinskoj kapeli« (in capella Zriniana) 
slijedeće predmete: Slika B. D. s krunom i srebrenim pozlaćenim zvijezdama 
oko glave, oko glave Isusove srebreni pozlaćeni kolobar. Na slici visi mjedeni 
neki novac (numisma) sa srebrenim naokolo ukrasom. — Na tabernakulu Isus 
od voska sa srebrenom pozlaćenom krunom na glavi. — 2 srebrena zavjetna 
predmeta. — Relikvijar u obliku piramide. — Srebrena lampica. — Prijestolje 
sa zastorima, 4 odijela za kip. — Matica bratovštine. — 3 bakrene ploče za 
tiskanje slika (B. D. M.?) sa hrvatskim, njemačkim i magjarskim napisom. — 
2 rokete bratovštine. — Stol sa 3 ladice za predsjednika bratovštine 9 . — Kao 
predmete, koji su potjecali od Zrinskih spominju inventari ove: 1716. i 1734.: 
Zrinski mrtvački pokrov (apparatus Zrinianus portuh), 1734. crni Zrinski 
pluvial. — 9 Acta Paulin. Chakt. Inventaria u držav. arhivu u Budimpešti. 

krunama urešenim granatima. Srebrenu svjetiljku pred taj žrtvenik 
darovala je g. 1749* Kristina Sibnk, udova Melkiora Bedekovića. 

Da se taj kult B. D. M. što više raširi i ojača, izdan je papinski 
breve, kojim je kod toga žrtvenika osnovana bratovština pod 
naslovom: »Pohoda B. D. M. od radosti«, koja je 9. travnja 1749. 
po biskupu zagrebačkom, u prisutnosti mnoštva naroda iz Ugar¬ 
ske 1 Međimurja svečano zavedena. Slave ove bratovštine obavljane 
su na blagdan pohođenja B. D. M., na uskrsni ponedjeljak 1 
duhovsku nedjelju, Janino i porođenje B. D. M. anđeoske kraljice. 
Toj bratovštini, odnosno žrtveniku B. D. M. darovao je O. Josip 
Bedekovič i O. David Lisak česticu sv. Križa, koja je izlagana 
u posebnoj pokaznici. 

God. 1738. opet je samostan postradao od potresa i to na dan 
30. travnja, a najviše s razloga, jer nije imao gvozdenih spona. 
Tadanji prior dao je zidove povezati gvozdenim vezama i po¬ 
praviti pukotine po zidovima. Od toga potresa stradalo je i ostalo 
Međimurje, pa i cakovacki grad. God. 1739- dao je prior na 
pročelju svetišta postaviti ovaj napis: 

eX terr^MotV DestrVCta 
at fortIfCAata, atqVe 
renoVata VIgeo 

Velika slova ovoga napisa daju godinu 1738. 

Godine opet 1757. učini 18. III. u Varaždinu oporuku Krsto 
Bedekovič, kojom namre joo for. samostanu svetojelenskom, da 
se svaki tjedan u kapeli »bratovskoj« B. D. M. služe mise. 10 

Refektorij što ga je još g. 1708. uredio prior O. Vuk Crković, a 
prior O. David Lisak g. 1726. dao oslikati, dao je prior obnoviti, 
jer je i taj mnogo trpio od potresa. Djelo obnove i popravka 
nastavio je njegov nasljednik g. 1745. O. Vinko Hallaszy. u Go¬ 
dine 1756. ostavi Vuk Nagy-Fallussy oporučno kapeli B. D. M. 
(Zrinska) jo loti srebra i vinograd u Vukanovcu. 12 Nekako nam 

1,1 Orig.^ među svetojelenskim samost. spisima pod br. 79. u drž. arhivu 
u Budimpešti. 

11 Ibidem 120. 

12 Bedekovič: Natale Solum 276.-278. 

je čudnovata vijest iz god. 1758., kad Jelena Sepikar udova 
Patačić namjenjuje samostanu svetojelenskom 1000 for. (altarija), 
koja veli, da je »kloštar po ognju za sada prazan stojeći«. 13 

God. 1786. dokinuo je car Josip II. među ostalim samostanima 
i pavlinski samostan u Sv. Jeleni. Zapljenu i procjenu dokinu¬ 
toga samostana rukovodio je kr. komesar Ignacij Kovačoci. Kr. 
komora postavila je onamo svoga upravitelja Ignacija Riegel- 
spergera, koji se tamo spominje 1787.—1789. Na 20. ožujka 1786. 
osvanulo je povjerenstvo u samostanu, te je prior isti čas morao 
predati sve ključeve. 

U samostanu su se nalazili tada ovi redovnici: 

Prior: O. Anselmo Blasinčić, rodom Hrvat iz Varaždina. 

Superior: O. Jakob Garčić, Hrvat iz Virja. 

Prokurator: O. Luka Matijević, Hrvat iz Križevaca. 

Propovjednik: O. Sigismund Noršić, Hrvat iz Varaždina. 

O. Udalrik Lesčan, Hrvat iz Križevaca. 

O. Placid Kliger, Magjar iz Strigove. 

O. Ambros Bedečić, Magjar iz Strigove. 

O. Konrad Spek, Magjar iz Strigove. 

O. Aquinas Szentmartony, Međimurac iz Belice. 

O. Adrian Kollenik, Hrvat iz Zagreba. 

Fr. Herman Eichinger, Bavarac, samost. krojač. 

O. Sebastian Simunić, kurat sv. Jeronima u Strigovi. 

Od družine spominju se: ključar, sokač, lugar, biruši, vrtljar, 
sluge i sluškinje, kočijaš itd. 

Crkva i »Zrinska kapela« procijenjena je na 9.318 for. 21 krajc., 
zgrada samostana na 11.044 for. 

Knjižnica je brojila 788 djela, a osim toga je u svakoj ćeliji 
redovničkoj bilo mnogo knjiga. 

U tornju je bila ura i tri zvona, teška 602, 271 i 80 funti 
Orgulje su imale 11 registra s pedalima. Bilo je tu mnogo zlatnoga 
i srebrenog crkvenog suda itd., ruha, relikvija, stara slika zaceca 
B. D. M. odjevena svilom i brokatom. 

LI kapeli Zrinskoj (in der Zrinischen Kapelle) bila je manja 
srebrena lampa. Crkvene stvari, na broj 180 kom. procijenjene su 

13 Ibidem 91. 

na *755 f° r * S 1 ^ krajc. Gotova samostanskoag novca bilo je 
717 for. 14 kr., a crkvenoga 89 for. 38 kraj. 14 

Imanje samostana priklopljeno je vjerozakonskoj zakladi. Go¬ 
dine 1787. (12. XII.) predlagao je upravitelj Riegelsperger komori, 
da se popravi krov crkve i krov na kapeli (Zrinskoj), koji je bio 
od opeka, jer su od kiše stradali svodovi. 

Samostan je brojio 19 soba i 5 komora, 3 kuhinje te je imao 
dobar krov, sve je bilo presvođeno, a krov od opeke. I crkva i 
kupola bila je presvođena. Crkva je bila vrlo vlažna, te su zidovi 
i ostalo pljesnivih. Riegelsperger označuje crkvu i kapelu kao 
nepotrebne po gospodarstvo. Opstojao je i nacrt (plan) crkve i 
kupole, ali je taj bio poslan komori. 15 

Komora je vrlo slabo upravljala imanjem svetojelenskim, a 
k tomu su još za vrijeme francuskih ratova u samostanu uredili 
vojne magazine, a u crkvi pekariju! Sve je bilo zapušteno. Tako je 
to zabilježio general bar. Vinko Knežević, kad je onamo došao, da 
imanje svetojelensko vidi, koje je mislio sa braćom svojom primiti 
u zamjenu za svoju staru djedovinu u Gračacu, koja je bila pro¬ 
cijenjena na 152.684 for. 12 kr. i podijeljena među Krajišnike. 
Svetojelensko imanje procijenjeno je bilo na 101.660 for. 11 kr. 
Tu je zamjenu odobrio kralj Franjo II. 1. svibnja 1803., dok je 
tek god. 1805. uslijedila kraljevska darovnica. 

Kako je to imanje ležalo usred predjela gospoštije čakovačke, 
to je Knežević imao mnogo neprilika od vlasnika čakovačkoga 
grofa Đure Festetica. Po tom imanju nosili su baruni Kneževići 
pridjevak: »od Svete Jelene«. 

General Vicko bar. Knežević živio je u Sv. Jeleni te je g. 1808. 
po hrvatskom saboru imenovan doživotnim potkapetanom kralje¬ 
vine Hrvatske, Slavonije 1 Dalmacije. Njegova braća general Ivo, 
koji je bio vlastelj u Štrigovi, umro je tamo 66 godina star, a 
tako i njegov brat general Pero umro je tamo 72 godine star. 
Obojica su pokopani u grobnici u kapeli sv. Jeronima u Štrigovi. 16 

Bar. Vicko umro je u Sv. Jeleni 11. III. 1832. Pokopan je u 

14 Acta aboliti mon. S. Helenae. Arhiv jugosl. akad. Rukopis IV. D. 3 6. 

u Acta cameralia. monast. S. Helenae u drž. arh. u Zagrebu. 

16 Memoari Vicka bar. Kneževića, priopćio Dr. Vel. Deželić u Vjesniku 
zem. arh. IX. 

kapeli sv. Jelene u zidanom grobu (u formi mense) na strani 
evanđelja, dok je njegova žena Karolina Hogger pokopana u 
grobnici svetišta iste kapelice. 

Iza smrti ovih došlo je svetojelensko imanje u ruke jedina im 
sina Ivana, a po tom grofa Festetića, koji je tamo uredio svoj 
majur kao pripadnost gospoštije čakovačke. 

Kako je bilo sve silno zapušteno, i samostanska zgrada i kapela 
i crkva nije čudo, da je to g. 1880. potres do kraja rasklimao. Tako 
je sve porušeno izim svetišta crkve, koje je zatvoreno pročelnim 
zidom. 

Velika gospodarska, na kat visoka zgrada, koja je stajala na 
sjever crkvi porušena je g. 1924. 

* 

Po onom što danas stoji od staroga svetojelenskoga samostana, 
slabo bi znali, kakovo je taj samostan nekoč imao lice. Tu nam 
pomaže slika toga samostana, koja nam se sačuvala u djelu Josipa 
Bedekovića, redovnika reda sv. Pavla »Natale Solum sancti Hiero- 
nymi« iz g. 1752. Ona prikazuje crkvu sv. Jelene s visokim 
strmim krovom i četiri vanjska potpornjaka, među kojima su 
gore obli, dosta veliki prozori. Pročelje je izgrađeno do vrha 
krova, a na njemu su bila velika crkvena vrata, a iznad ovih 
prozor kora S južne strane do svetišta bila je prizidana zgrada 
na šest uglova, visoka kao i crkva, sa gore zaobljenim prozorima. 
Imala je krov sveden u šilj, a gornji je sprat od donjega dijelio 
uski pasac. Dolje nije imala prozora. O crkvu se do pročelja 
naslanjala zgrada samostana na sprat visoka s 9 prozora gore, koja 
se okomito užom stranom unutarnjim uglom naslanjala o crkvu. 
Odmah do samostanske zgrade iza crkve naslanjao se osmero- 
uglati visoki toranj s urom i lijepim zaoblenim krovom. 

Sprijeda je crkvu i samostansko pročelje opkoljavao zid, koji 
je imao ulaz k crkvi s južne strane prema rečenoj šestero- 
uglatoj zgradi. Do samostana su stajale tri zgrade, valjda gospo¬ 
darske. Sva je prilika, da je zgrada samostana bila vezana trijemom 
sa sakristijom sa sjeverne strane, dok je ona šesterokutna prizidana 
i sa svetištem spojena zgrada, bila nekoč grobnica — grobna ka¬ 
pela Zrinskih — a iza obnove samostana nakon požara 1695. 
kapelicom B. D. M. (Slika na str. 245.) 

Danas od svega toga stoji samo svetište, u staroj svojoj visini, 
te imade s južne strane dva visoka gore obla prozora, s izvana 
kamenitim, oblim s gora ornamentovanim doprozornicima u 
slogu baroka. S iste strane do zemlje je mali kameniti polukružni 
otvor — prozor — koji vodi u grobnicu. Uglove svetišta podupiru 
četiri stara i dva nova (sprijeda) potpornjaka. Stari potpornjaci 
imadu spoda kameniti pojasić profilirane izradbe a prema gore 
se postepeno sužuju. Sa sjeverne strane svetišta razabire se mjesto, 
kuda su vodila vrata iz crkve u nestalu sakristiju. Na krovu 
s pročelja nalazi se starinski željezni križ sa dva sveca. (Slika na 
str. 247.) 

U svetište se ulazi na široka i visoka barokna vrata, koja su 
nekoč zacijelo stajala na pročelju crkve. Crkvica je građena od 
cigle, a popločena je isto ciglom šesterokutna oblika. 

Naproti ulazu stoji zidana mensa žrtvenika s oblim pročeljem, 
koje se suzuje prema podnošku. Taj žrtvenik stoji iznad dviju 
ciglenih stepenica. Na žrtveniku u udubini stoji još razlupani 1 
prazni bijeli kamen, koji je služio za pohranu relikvija (portatile). 

Jos je na njemu drvena pozlaćena vaza 50—70 cm visoka, a 
nad njom visi velika uokvirena uljena slika sv. Jelene (radnja 
XVIII. vijeka). Na strani epistole, niže u zidu vidi se mala udubina 
s kamenim okvirom ranogotskoga sloga. To je služilo za spremanje 
ampulica. Do ovoga na širem južnom zidu ispod prozora vidi se 
oveća udubina, oko koje teče kameni okvir (kao vratnice) izrađen 
u gotskom slogu. Zacijelo je tu bilo kakovo sjedalo. 

S lijeva oltaru na strani evanđelja je zidani grob gore plosnat, 
inače uglat. Odozgo ima uzidanu kamenitu manju ploču s kur- 
zivnim napisom: 


Die redliche Gattin stiftete diese 
Ruhestatte Ihrem theuersten Freund 
Den 27^* Mdrz 1832 
Carolie Knezevich geb. 
Hdgger . 

Sprijeda na grobu stoji opet na crnoj kamenoj ploči napis: 


EXELENZ 

VINCENZ BARON KNEŽEVIĆU 

von Set. Helena Ritter des militarischen Mai ia-Theresien-Orden. K. k. wir- 
klichern geheimen Rat und Kamerer. Inhaber des 3ten. Dragoner-Regiments 
Viče Capiten der Konigreiche Croatien , Dalmatien uno Slavonien. K, k. Ge¬ 
neral der Cavallerie 0 geboren in Jahre 17 j). den 30ten. novb. gostor. 1832. 
den 11 ten. Mdrz zur Ruhe hier bestattet den 2yten. Marz von seinen einzigen 

Sohne Ive. 


Odmah do vratiju nalazi se u svetištu otvor grobnice, obrubljen 
kamenitim okvirom. Jedan dio pokrova je sačuvan, drugi je 
nestao, i zamijenjen je daskama. Tu je nekoč bila grobnica redov¬ 
nička, koju su baruni Kneževići priredili za se. Grobnica je lakim 
zidom pregrađena u dva dijela, jedan prema jugu sa spomenutim 
prozorom. Ta je puna ruševina. U grobnici neposredno pod žrtve¬ 
nikom stoji razvaljeni limeni lijes, s nešto kostiju (bila glava i 
još nekoliko kostiju, ali to nestalo krajem g. 1924.). 

Dalje prema žrtveniku je ova grobnica zazidana. Što je iza 
toga zida ne znamo jošte. Vele, da u tu grobnicu znade prodrijeti 
voda, pak s toga je valjada onaj grob Kneževićev sazdan u samoj 
kapelici. Poslije prevrata provališe u tu grobnicu neki bezbožnici, 
razvališe taj limeni lijes te razbacaše kosti. Vele da je kostur bio 
još potpuno cio. 

Svetište je presvođeno, te vršci svodova iznad žrtvenika svrša¬ 
vaju u male troliste, dok ostali dio je obični obli svod, koji se je 
nastavljao svodom nestale crkve. 

Kako iz Bedekovićeva opisa crkve iza obnove nakon požara 
razabiremo, mora da je prije požara crkva imala drveni strop 
(tabulat). 

* 

Braća Hrv. Zmaja, kao širioci kulta Zrinsko-Frankopanskoga, 
uzeše sebi zadaću, da istraže grobnicu knezova Zrinskih u Svetoj 
Jeleni kod Čakovca, 

Kako je Čakovac sa svojim posjedom i kapelom sv. Jelene grof 

Festetić prodao »Slavoniji« d. d. za industriju drva, to se B. H. Z. 
20. travnja 1924. obratiše na društvo s molbom, da se dopusti 
istraživanje Zrinske grobnice u Sv. Jeleni. Svojim dopisima od 
28. travnja i 13. svibnja 1924. dopusti »Slavonija« istraživanje 
uz opasku, da se eventualno pronađeni zemni ostanci Zrinskih 
mogu ekshumirati i prenijeti na dostojno pokojište, dok se pro¬ 
nađeni predmeti ustupaju Zrinsko-Frankopanskom muzeju u Za¬ 
grebu kao prinos i vječni depozit »Slavonije«. 17 

Dobivši i oblasno dopuštenje, otpočeše B. H. Z. po svojim iza¬ 
slanicima, potpisanim i inž. Stjepanom Savić-Nosanom 23. rujna 
istraživanje. »Slavonija« je stavila opet na raspolaganje potrebne 
radnike. 

Otpočelo se je najprije istraživanjem temelja porušene crkve, 
koji su skoro pronađeni. Naročita se je pažnja posvećivala lijevoj 
strani, sa strane evanđelja, jer su na toj strani redovno pokapane 
odliČnije osobe. Začudo, nema traga kakvim zidanim grobovima, 
ili čak zidanim grobnicama. Lijesovi su jednostavno pokapani 
izravno u zemlji ispod crkvenoga taraca. Mnogo se je pronalazilo 
tragova paljevine, ispod taraca, što potječe od jur spomenutoga 
požara. Tarac je crkve bio udešen od šesterokutnih opeka, kakav 
je joŠ sačuvan u svetištu. Samo na jednom mjestu s desna pronađen 
je tarac od običnih opeka, složen duljom stranom opeke. 

Lijevo do vanjskih zidova crkve nađen je jedan potpuni ženski 
kostur s ostancima zlatom i srebrom protkanoga brokata oko 
glave. Kostur mora da je dosta star, kosti su lahke. Na istoj strani 
nađeno je još nekoliko lubanja i kosti, ali sve to ne više u 
prvotnom položaju. Još je nađen niže dolje s lijeva jedan kostur 
uz neke neznatne kovne predmete. Uz neke kosture našlo se 
ostataka raznih čipki, pa ostanci haljetaka sačinjenih od srebrom 
protkanih vrpca. 18 Preko iV* m u zemlji s desna, nađena je i 



17 O iooo-godišnjici hrvatskoga kraljevstva zasnovaše B. H. Z. u Zagrebu 
Zrinsko-Frankopanski muzej, u kojem se sakupljaju sve uspomene na ove dvije 
znamenite i slavne hrvatske porodice. 

18 Navest ćemo neka data, koja nam pružaju mogućnost da donekle kon- 
statujemo osobe, koje su za cijelo pokopane u crkvi samostana svetojelenskoga. 
God. 1719. 5. svibnja sačinio je Stjepan Vinicaj župnik u Nedjelišću oporuku, 
kojom očitova želju i odredbu da bude pokopan u »kripti« Sv. Jelene. — 

jedna zemljana posuda s drškom, kojemu obod nosi ornamentalno 
poredane rupice. (Slika na str. 259.) 

Na istoj lijevoj strani naišlo se na zid od opeke, kojega je nosio 
temelj sazdan — kako se opažalo — od klesanih i poliranih frag¬ 
menata. Kad se je taj zid unesao u nacrt, bude razvaljen a spo¬ 
menuti fragmenti zapanjiše sve prisutne. Prvi izrađeni fragment 
bio je dio relijefa: prsa sa vratom, onda ruke polomljene, dio 
tijela od pojasa do nogu s dijelom ruke naslonjene na neku kuku, 
dio sa zastavom sa grbom Zrinskih, glava, koja prikazuje brkata 
muškarca sa zaklopljenim očima, sve u šljemu sa pola zatvorenim 
vizirom. Još je nađena lijeva ruka od ramena do prstiju, kako 
se naslanja na mač s križem ispod balčaka. Nađen je i mali 
ulomak dijela koljena. 

Pošto je zavladalo kišovito vrijeme, moralo se daljnje istraži¬ 
vanje napustiti. Nastavljeno je ovo istraživanje 17. listopada. Ovaj 
put posvetilo se najviše pažnje onom prostoru, na kojem je prema 
slici u Bedekovićevom »Natale Solum« imala stajati poligona 
neka zgrada — kapela Zrinska. Uz to se radilo i dalje oko iska¬ 
panja temelja porušene crkve. I doista, tu se opet naišlo na 
opekom zidane unutrašnje potpornjake, u kojima se opet pronašli 
dijelovi već spomenutoga relijefnoga kipa i to: dio grba Zrinskih 
(kaciga sa grifom), ulomak desne ruke u oklopu (lakat), komadić 
drška zastave, komadić stopala u oklopu i razni drugi arhitekton¬ 
ski fragmenti. 

Zidovi poligone zgrade brzo su otkriveni, -e se sad počelo 
kopati u dubinu. Skoro se naišlo na ostatke svcđa podzemne 
prostorije — grobnice. Zgrada ova je bila sagrađena na osnovi 
šesterokuta. Našlo se i taraca od opeke, koji je stavljen — kako 
je ustanovljeno — nakon što su svodovi porušeni. Nađen je i jedan 
krasno profilirani i ornamentirani ulomak nadvratnice, ulomak 
kamenite kropionice i drugi neki neznatni ulomci. Kopano je sve 

God. 1752. čini 20. XI. oporuku Vuk Nagy-Falluny, u kojoj izriče želju, da 
bude pokopan u crkvi sv. Jelene (Spisi samostana svetojelenskoga br. 150. u 
drž. arhivu u Budimpešti.). — God. 1772. 9. VIII. sačinila je u Merhatovcu 
oporuku Marija Pongracz udova Imbre Jambrekovića, čini zadužbinu crkvi 
sv. Jelene, i želi u njoj biti pokopana, gdje je pokopan i njezin muž (na istom 
mjestu br. 122.). 


Kolo 17 

do dna, koje je bilo prekrito j cm debelim mazom (mortomk 
Ispod maza je mrtva zelenkasta glina. Dakle došlo se je do dna 
grobnice. I začudo nigdje ni traga lijesovima ili kostima. Jedino 
se na dnu našao mali ulomak tjemenice. Ulaz u ovaj mauzolej 
bio je iz same crkve, odmah do današnjega pročelja preostaloga 
svetišta. 

Grobnica je dakle bila sasvim prazna. Kuda dospješe kosti 
Zrinskih? 

Promotrimo li otkopane zidove Zrinskoga mauzoleja, opazit 
ćemo odmah, da odgovaraju slici, koju nam je sačuvao Bedeković 
u svom »Natale Solum«. 

Mauzolej bio je dakle sagrađen na osnovi šesterokuta. Zidovi 
mjere u debljini 1.5 m, dok su na mjestima iznutra pojačani (šest 
nosioca svodova) debeli 3.25, 3.30, 3.45, 3.40 m. Udubine (niše) 
između ovih bile su između 1.80 i 2.00 m široke, a oko 1 m 
duboke. Mauzolej se je sa sjevernom stranicom naslanjao na samu 
crkvu počamši od 0.45 m iza prvoga potpornjaka na uglu svetišta 
duljinom površine crkve. Iz crkve je tu vodio ulaz u mauzolej 
0.9 m širok. Sva je prilika, da su se svodovi kripte sastajali u 
sredini. Prilaz u kriptu bio je po svoj prilici s nutarnje strane, 
koji je bio pokriven kamenom pločom. Među fragmentima našlo 
se i kamena, koji imadu isklesane udubine, u koje se je namještala 
pokrovna ploča. Iznad svoda kripte — grobnice — bila je kapelica 
sa pet prozora, kako ih vidimo na Bedekovićevoj slici. 

Ogledamo li nađene fragmente relijefnoga spomenika, vidjet 
ćemo, da je to bila velika ploča od crvenoga mramora sa fino 
izrađenim relijefom. koji prikazuje muškarca s jakim bokovima, 
odjenuta u oklop, dok je vizir kacige na pola otvoren, pa se vidi 
hce od čela do podbratka; glava počiva na jastuku. Desnom rukom 
drži uspravnu zastavu sa grbom Zrinskih, dok je ljevica položena 
na mač. Oklop je urešen lijepim ornamentom i ružicama, a spreda 
ispod oklopa viri oklopna košulja sastavljena od sitnih kolutića 
(Panzerhemd). Ispod nogu dolje stoji grb Zrinskih i kao neke ruke 
jastučić, na koji je zac^elo imao doći napis. Naokolo je spomenik 
opasan profiliranom lezenom. Još manjka dosta dijelova toga spo¬ 
menika, koji se zacijelo nalaze negdje u temeljima neotkopanih 
još unutrašnjih potpornjaka. 

Prema svim indicijama taj relijef prikazuje zacijelo bana Nikolu 
Zrinskoga (f 1664.), pa je po svoj prilici izrađen još za života 
njegova, dok manjka napis. 

Nastaje pitanje, kako su ovi ulomci spomenika došli na razna 
mjesta u temelje crkve. Sva je prilika, da je taj spomenik nekoč 
stajao u Zrinskom mauzoleju, da li na zidu ili je pokrivao tumbu, 
teško je reći. Svakako je stradao od požara (1695.), jer se na njemu 
opažaju tragovi djelovanja vatre, pošto se mramor pretvorio u 
vapno. Nije gotovo moguće, da bi se taj spomenik, s obzirom 
na masivnost njegovu, bio mogao prigodom požara raspucati, već 
je prije moguće, da je zlobom ljudi raskomadan i uzet kao gra¬ 
đevni materijal — samo da se i ovako zatre spomen na naše 
slavne Zrinske. Dakako da su tu svakako bili izvršitelji toga sami 
svetojclenski Pavlini! 

Kako smo dijelove toga krasnoga spomenika našli samo u 
temeljima unutrašnjih potpornjaka do zidova, i u zasebno stojećim 
temeljima — za cijelo stupova unutra crkve — zaključujemo, da 
su ti dijelovi uzeti za građu potpornjaka i stupova, koji su građeni 
iza rečenoga požara u svrhu, da pojačaju crkvene zidove, koji su 
imali nositi crkveni svod, jer je tabulat požarom bio uništen. 

Kamo su dospjele kosti Zrinskih, kamo mjedeni lijesovi njihovi, 
to je za sada još tajna. Nije li to sve kao »faecis« izbačeno počet¬ 
kom XVIII. vijeka? 



E 


POSUDA ZA KADJENJE 

NIKOLA N. PAVI Ć 


NAŠI STARCI 

Vnoga leta vre su prešla 
Mi smo stari sedi, 

Mamek dragi, kaj je ovo 
Dojdi daj pogledi. 

Ruka moja ve je mrzla 
Deh mi nekak staje, 

Ne vidiju oči moje 
Mamek mamek, kaj je. 

Zakaj čkomiš zakaj plačeš 
Zakaj suzu brišeš, 

Zakaj mi po starom licu 
Križek s rukom pišeš. 

Nikaj. tatek, same legni 
To su došla leta, 

Puno ih je pa su žmefke 
Leta, z drugog sveta. 


BAKICA 

Dva joj oka žalosno glediju 
Spodi čela na kom las je sedi, 
Dve joj ruke drfteče i blede 
Križaju se se više kak pređi. 

Zdavna vmrla usta joj živiju 
Samo onda gda pobožno moli, 

Brez očalih brez molitvenika 
Samo z srca, koje vre ne boli. 

A 1 molitvah kaj je puno sakih 
I za mene i za druge z hiže, 

Za susede i za ćelo selo 
I za one kaj su grobu bliže. 

Za živinu i domače blago 
Za zeleno navek rodno pole, 

Za se druge, kaj su zdavna v grobu 
I za sebe, kaj bu skoro dole. 





LJER.KA PREMUŽIĆ 


HASNIJA 


i. 


U posljednjoj kućici pod Trebevićem stanovala je Hasnija. 

Prozori njene sobice gledali su na Sarajevo, koje se iz te da¬ 
ljine činilo jos romantičnije i ljepše. Bilo je divno zagledati se odanle 
na zelene brežuljke, posute turskim kavanicama i bašćama, na 
visoke munare i blistave kupule džamija, na šarenu vijećnicu, uz 
koju se vijugala Miljacka, kao srebrna pruga. Sve je to bilo 
s Hasnijimh prozora nekud ljepše i šarenije. 

No Hasnija to ne zapaza, nema ona ni vremena ni volje za to. 
Ona ima samo dvije potrebe i brige: kruh i duhan. I za to dvoje 
radi od jutra do mraka po raznim Aućama najteže kućne poslove. 
Najbolje sarajevske obitelji pozivaju je sebi za velikih kućnih 
spremanja. Izvrne ona onda kuću od tavana do podruma, ne 
štedi ona sebe, pa kad ode, iza nje se sve blista od čistoće. Kad 
u veće primi plaću, pođe u prvu trafiku i nakupuje duhana, zaviri 
još i u mali dućančić, da kupi kave i kruha, pa se onda umorna 
i teška koraka zaputi uz Bistrik u zadnju kućicu pod Trebevićem. 

Nitko ne vidi, kako joj pod crnim žarom, kojim se zaogrnula, 
drhcu ruke od umora, nitko ne zapaža, kako pod dosta gustim 
velom, koje joj sakriva lice, gledaju dva velika, siva oka tupo i 
umorno. 

Hasnija je muslimanka i ne bi cestom prošla bez žara i bez 
vela za nikakve pare. Drži ona sve propise i sve odredbe svoje 
vjere, jer su je tako naučili, dok je bila mala i nema tog čovjeka, 
koji bi je mogao razuvjeriti i odvratiti od njene vjere. Moli se 
Alahu i proroku, posti ramazan, ne jede svinjetine, vjeruje slijepo 
u sudbinu, a eto, sudbina je bije iz dana u dan. 

Djetinjstvo joj bilo teško. Mnogo djece, a malo kruha, pa čim 
je poodrasla, udali je za Hatifa, samo da su jedna usta manje u 
kući. Hatif ju je volio, jer je bila lijepa, ali od ljubavi se ne da 
živjeti. Mučio se on, da nju uzdržava, a ona je radila, da njemu, 
svom gospodaru, olakša muku i rabotu. Ali nije nikako išlo. Nisu 
se mogli riješiti bijede i život im postade gorak i težak u vječnoj 
borbi za kruh i duhan, a bilo je mnogo, mnogo dana u godini, 
kad ni toga nisu imali. I onda je Hatif pustio sve i počeo piti. 
Propio je svoju i njezinu zaradu, koju je ona u početku davala 
iz samilosti i ropske odanosti, a kasnije, kad nije više htjela, tukao 
ju, dok mu nije dala posljednju paru. I kad ju je već jednom 
udario, nije je prestao tući, a ona je bespomoćna trpila i šutila 
i samo želila, da ju jednom na smrt izubija, pa da se riješi i njega 
i bijede. 

I zato nitko ne može zamisliti, kako je bila sretna, kad ju 
je on jednog dana kao suvišnu stvar odbacio od sebe. Ona je 
postala sama svoj gospodar, mogla je život svoj urediti, kako je 
htjela i u njoj se opet probudila volja i ljubav k životu. Brzo se 
snašla. Iznajmila je malu, bijednu sobicu u zadnjoj kućici pod 
Trebevićem i iz nje odlazila svako jutro u grad u razne kuće, 
da bogatim gospojama riba podove, lašti parkete, praši ćilime i 
pere rublje. Pa kad se na večer vraćala kući, bila je sretna, što 
će biti sama u svojoj sobici, što je nitko ne će tući i što joj nitko 
ne će otimati onih teško zarađenih par dinara. 

No Hasnija nije dugo ostala sama. Pomamio se za njom momak 
Ramiz iz susjedstva. On bi je svakog jutra, kad bi ona išla u 
grad na posao, pratio iz daleka kao sjena sve do kuće u kojoj 
je radila, a na večer bi je pred istom kućom dočekao i opet tiho 
iz daleka pratio sve do kapije i taraba njenoga stana. Hasniji 
je to bilo drago. Iza onih grubih riječi i batina, kojima je Hatif 
obasuo i napokon otpravio, bila je ta tiha pratnja, popraćena 
toplim pogledima, kao melem na ranu. Svake noći, prije no što 
će leći, provirila je Hasnija kroz prozor i bila je radosna, kad je 
uz svoje tarabf ugledala crnu Ramizovu spodobu, kako stoji i 
gleda na njene prozore, k njoj, izbijenoj i odbačenoj siroti. Onda 
bi se tiho odšuljala od prozora i legla na svoj dušek, da spava. 
Ali umora nije bilo i san nije dolazio, jer Ramiz stoji pod pen- 

dzerom. Otkucavaju sati sve jedan za drugim, a Hasnija čeka 
da čuje Raimzove korake, kad bude odlazio. No Ramiz stoji i 
ne nuce se Hasnija već drijema i u polusnu čuje, kako Ramizov 
opi glas dolazi sa ceste kiaj taraba i ispunja njenu sobu, gladi 
J e po ko« i zvoni u ušima: »Hasnijo, dušo!« - ona zadrhta od 
sreće i slusa kako Ramiz odlazi, prisluškuje mu korake, što sve 
slabije dopiru do nje iz daljine. 


II. 

Ima već tri mjeseca, što je Ramiz uzeo Hasniju za ženu, no 

njC f In ' C . Z , 1VOt nl J e mlta Promijenio. Stanuje ona još uvijek u 
maloj, bijednoj sobici u zadnjoj kućici pod Trebevićem. Diže se 
rano i odlazi u grad na rabotu, a Ramiz ostaje kod kuće, leži 
na u duseku ’ crnu kavu i puši. Dobar je on njoj. Voli je Ne 
tuce je, ne viče na nju, ne pije, ali eto raditi ne će. Razlijenio 
, pa po vas dan lezi i puši, ili tumara po sokacima. Dobro 

Lr; ak °' d ° k n 8a nJCne ruke hrane ’ Katkada onako od 
sade prihvati se i Ramiz kakvoga posla. Ispili drva u čijoj šupi, 

, Pa , C1} , U basCU ’ nek °me nanese vode ili uredi avliju. Sve on to 
ako od dosade, pa što zaradi, ne daje u kuću, već ode u kavanu, 

ne da se propije, vec eto da se malo provede sa prijašnjim dru- 
govima. r j j 

J/r Z miz radl ; Na j mio se u § os P°je Pavlovićke, da cijepa 
• . ‘ ° Sa ! ° n ™. lezatl > Pa eto radi, da se malo progiba. Večer 

je, , Ramiz je svrsio svoj posao, primio plaću, naherio fes, pritego 
pojas, pa se zaputio u kavanu, gdje ga drugovi čekaju 

Uto je i Hasnija stigla kući. Najprije je onako još u žaru i 
cipelama sjela, da malo odahne, pa se polako izula i skinula, 
zad.gla dimije, obula nanule i zaputila u dvorište da naciiepa 
triješća za vatru. Sve to ona radi polagano i sve huče od umora 

! nek ° 8 . Jada ’ sto se u n i°i nagomilao, pa viri iz njenih očiju, drhće 
joj u glasu i pngiba joj leđa u hodu. 

2a par časaka zapucketa vatra u peći, zaglogoće voda u đezvi, 
zasknpi stan, carigradski mlin, zveknuše findžani i cijela soba 

oziv, od crvenog odsjeva vatre i teškog mirisa upravo skuhane 
crne kave. 

Sjela Hasnija na dušek, prikučila si đezvu i findžan, pa polako 
srče kavu i savija cigaretu onako u fisek, pa dohvati mašicama 
malo žari iz peći, da pripali. 

Spustila se i noć, a Ramiza nema. Gdje li je on to ostao? Da 
se nije po Bogu opio! Samo je toga Hasniju strah, jer znade, 
opije li se muško jednom, pit će i dalje, propit će se, poživinčiti, 
a onda jao ženi. — I ona hukne od straha i tegobe. Već je i 
kasna noć, a njega nema. Stužilo se Hasniji. Žao joj je na njega. 
Eto radi cio dan, muči se i kuburi i njega hrani, pa da bi je barem 
u veče dočekao, sjeo s njom na dušek, pa popričo malo kao 
sa ženom, sa čovjekom. Bilo je to u početku tako, ali eto sada 
izostaje sve češće. Istina, ne opija se, no Hasnija zna, doći će 
i to. Boji se. Ne radi on ništa, ljenčari, dat će se na piće. Eno, 
svi mu se drugovi opijaju. A da pokuša, da potraži posla, pa da 
složno zarađuju, popeli bi se i oni na zelene grane. Ali jok, ne će 
on toga. Pa ako mu jednog dana dosadi, odbacit će je, kao što 
ju je i Hatif odbacio. Može on to i smije. Muško je. A ona će i 
dalje raditi uvijek jednako i teško. Ne će moći dugo. Eto već i 
sada iznemogne često. A tko će onda nju hraniti. Bome, Ramiz 
ne će! 

U sobi je tamno i tiho. Tek što se čuje šuštanje cigar-čageta 
i po koji uzdah. To Hasnija plače, toliko joj se stužilo. 

Uto se začuju koraci na cesti. Hasnija skoči, zapali lampu, 
brzo obriše suze i taman je stigla da mirno opet sjedne na dušek 
i udesi prijazno lice, začuju se koraci na stepenicama. To Ramiz 
dolazi. Škripe stepenice i odjekuju teški, nestalni koraci, praćeni 
psovkom. Stigo je pred vrata i lupa šakom i grebe noktima po 
drvetu, tražeći kvaku. — Hasnija se prestravila. Ukočila se od 
straha, užasa i boli. Pozna ona takve korake i psovke. 

Uto je Ramiz našao kvaku, stupio u sobu i zagledao se mutnim, 
pijanim očima u Hasniju. Ona jauknu i ne diže se sa dušeka. 

Ramiz dotetura do nje i htjede leći, no kako je ona zapremila 
dušek, otrese se on na nju: 

— Miči mi se, ženo! 

— Ramize, što ti to tako? 

— Miči se, ili ću te! 

I odgurnu je nogom sa dučeka, pa se onako obučen zavali 
i zaspi. 

^ Hasnija sjede uz njega na pod, pa ostade tako do jutra bez 
riječi i bez jauka, samo se neprestance sagibala gornjim tijelom, 
da joj se čelo doticalo koljena i plakala tiho i gledala tupo i tužno 
A kad je svanulo jutro, ona je kao obično obukla zar i sakrila 
zaplakano lice velom, pa se uputila u grad na posao. 

MARIN RABADAN 


ŽIŽAK PRED SV. ANTOM 

O BALA primorskog mjesta u B. u suton je oživjela: »mrak« 
je, ribarske se družine ukrcavaju u lađe i plove na mjesta 
određena im ždrijebom, na »pošte«, prijateljski poklici i dobre 
želje prate ih na odlasku. 

Vedra je, tiha, topla ljetna noć bez mjesečine; more se je poslije 
popodnevnog zapadnjaka umirilo, opružilo i prekrilo sivastom 
tamom, koja se s nebeske pučine otrgla kao jasna maglica te se 
zgusnuta spustila na zemlju; po kanalu se rasule »svićarice« i upalile 
svijetla, da primame ribu; levuti s mrežama i brodicama pristali 
uz kraj . . . Na žalu među kamenjem lagano klokoče more, na 
kopnu u polju javlja se popić . . . 

Dobre su volje ribari: zemlja je izdala ove godine, ali je more 
otvorilo svoje krilo i pružilo svoje bogatstvo. Kroz prva tri mraka 
nahvataše toliko srdela, skuša i lokarada, da je dosadašnji lov 
prehitio dvije godižbine, a i četvrti je mrak počeo sretno: dat će 
Bog blagoslova! 

Samo je parun Niko teško zabrinut. U njega najljepše lađe, 
najnovije svijeće, izvrsna mreža, najbolja momčad, pa od svega 
toga nikakove koristi ove godine. Riba bježi od njegovih svićarica 
kao da ih poznaje. 

Pri ždrebanju su ga zapadale razne pošte, i s istočne i sa zapadne 
strane mjesta, svugdje, pa utaman. Svak se lova nalovio, samo on 
nije; svaka njegova pošta bila je . . . ukleta. 

I večeras je isplovio s velom i malom svićaricom, s brodicom i 
levutom na svoj položaj, skinuo kapu, pogledao na nebo i 
pobožno izmolio tri očenaša ... a srce mu je bilo puno gorčine 

pomiješane s malo, veoma malo nade . . . Spusti »škandaj« u more 
s tikvicom, koja je plutala po površini, zapali svijeće. 

S levuta se i iz brodice iskrca družina i polegne po obali ispod 
gomile, da spava, dok ih strazar ne probudi, kad rog velog svićara 
dade znak, da se riba skupila. Preko 6 o noći oni su tako na žalu- 
ležali, a rog se nije nikada javio: hoće li noćas? 

A sto ćemo vise i dolazit! — govorio je jedan od družine 
prevrćući se s boka na bok; — slađe je spavati kod kuće. 

— Brž imaš prav!. Mekše je. No kod kuće se ne lovi. . . 

Bome segodišća se ne lovi ni ovdje. A ne ćemo ni noćas 
uhitit ništa. 

— A tko to može znati? 

Ja . . . Nisam zaludu vidio u snu raka, a popodne susreo 
u polju grdobaša ... I višalica mi je u konobi pala na tle i prolilo 
se ulje. Kažem vam, ni noćas ne će biti ništa . . . 

Ma sta vam se sve ne miješa po glavi? — ozove se treći, 
koji je htio biti pametniji od njih. — Šta može da nahudi zec 
ili rak? A ako ti se prolije ulje, šteta tebi, ma nije drugome! To 
su sve djetinjarije! Rec te cisto i bistro: Parun Niku urekla je 
sjora Tere i dok je na nama urok, ne ćemo ujat vragu lustre, ama 
vragu lustre! 

Umukose svi. To je najteže, što se je moglo misliti. Svi su bih 
uvjereni, da su začarani, a bojali su se i spomenuti tu nesreću. Jest, 
sjora Tere ih je urekla i nema im spasa, dok se ne skine urok. 

Zo\ te sjor kurota! — svjetovali ljudi, ali čemu zvati 
župnika, kad on ne vjeruje ni u vještice ni u uroke! Nisu bih 
takovi stari svećenici, ne, već su znali pomoći u svakoj nevolji i 
potrebi. 

Sjora Pere bila je siromašna postarija neudata žena, niska stasa, 
prosijedih kosa, mrke puti, upalih svijetlih očiju, crnih kao ugljen, 
isušenih opahh obraza, oštra svinuta nosa, koji joj se spuštao 
k bradici. Neugodna vanjština. Glas joj je tutnjio iz grla kao iz jame. 
No nikome u mjestu došle ne pade na pamet ni da joj reče »Crne 
ti oči u glavi!« Tek u zadnje vrijeme ide šapat od usta do usta: 
šjora Tere je vještica. 

To se ovako dogodilo. 

Parun Niki oboljelo od kužne bolesti dvoje djece, koje majka 
nije mogla da dvori, jer je imala pri prsima dojenče. Stoga se je 
trebalo pobrinuti za čeljade, koje bi njegovalo bolesnike. No tko 
će doći u okuženu kuću? Svakoga je strah. Ipak je šjora Tere došla, 
kad su je zamolili. 

Ona se brzo i lijepo udomila kod parun Nike. Posla je bilo 
malo, djeca su kroz malo vremena ozdravila, živjelo se dobro... 
E, da bi tako bilo do groba! . . . Ona bi drage volje ostala tu . . . 
Pa tko zna? . . . E, svašta se događa na ovom svijetu . . . Mogla 
bi parun Niki i žena umrijeti. . . Bog joj dao svaku sreću i zdravlje! 
. . . al mogla bi ... a onda . . . O šjora Tere moja! . . . 

Šjora Tere je slatke sanje sanjala i u budućnost krasnu gledala. 
No jednoga dana pozove je parun Niko k sebi, srdačno joj zahvali 
na trudu i radu, bogato je nadari i reče, da mu — hvala Bogu! — 
ne treba više u kući. 

— A bude li do koje, ne ću bome drugoga zvati. Još jedamput: 
Hvala Vam do Boga, šjora Tere! 

Šjora Tere ostane kao gromom ošinuta. Nije znala ni gdje je 
ni što je s njom, sva se kuća okrenula oko nje. Problijedi, 
pozeleni... Ni riječi nije smogla. Kao bez svijesti okrenu se, 
jedva nađe vrata i ode. 

Otada se više nije mogla smiriti niti je mira dala parun Niki. 
Grdila ga je, lupežavala i nakazavala, klela mu i proklinjala kuću 
i kućište, zemlju i more, ime i »sime« . . . 

— Ne dočekao starosti! Ili dočekao, pa u starosti gladovao kao 
što ja gladujem! ... Ne nauživao se zdravlja ni veselja! ... Ne 
nasladio se u rodu ni u porodu! . . . Ljubio djecu u studeno lice! . . . 
More ga proždrlo! . . . 

Ni parun Niko ni njegovi nisu mnogo marili za kletve šjore 
Tere. »Ča tovar reve, Bogu slava ne gre!« A nije se moglo ni 
zapaziti djelovanje tih kletava ni na čemu, ni u domu ni u oboru, 
na krštenu ni na nekrštenu, — sve je teklo običnim tokom. 

Šjori Teri počelo se rugati cijelo mjesto, i djeca su je stala 
zadirkivati. Nitko nije vjerovao u njezine kletve. 

No vjerovala je ona, pa kad je nastao prvi mrak, kao suluda 
obigravala je mjesto i pjevuckala u kući, na putu, na trgu: 

— A po Boga, prisjest će parun Niki! Prisjest će mu! I izvrnut 
će mu se sve naopako! Ni lustre ribe ne će uhvatiti! To mu ja 
kažem. Ni lustre! 

I prođe dvadeset noći prvoga mraka, a jedini parun Niko zaludu 
je močio svoje mreže. Šjora Tere je svako jutro dočekivala ribare 
na povratku i zlorado gledala, kako dovoze ulovljenu ribu svi 
— osim parun Nika. 

Rekla sam ja, rekla . . . Ni lustre! . . . Prokleto mu bilo! 

Parun Niko počeo se je čuditi svemu tomu, družina je stala 
sumnjati, a po mjestu je svak na svoj način stao tumačiti ovaj 
nečuveni slučaj. Šjora Tere s dana na dan sve više se uvjeravala 
o moći svoje kletve i nije tajila. 

Ni lustre! javno je govorila i divlje zadovoljstvo osjećala 
je u srcu. 

Drugi mrak je isto tako prošao. Samo jedne večeri šjora Tere 
hodeci mimo lađa parun Nika, koje su bile spremne na odlazak* 
reći će momčadi porugljivo: 

— E, e, spremate se! Hajte, hajte, dobra vam sreća! . . . 

— Nije fajde, šjora Tere, urok je na nama . . . 

— Urok? Nije samo urok nego i prokletstvo . . . Izbacit iz kuće 
jadnu ženu . . . 

— Pa što smo mi krivi, šjora Tere? 

— Niste, valja reć, kako je . . . 

— A zlo i nama ... Nemojte tako, šjora Tere. Vi ste dobra i 
poštena žena ... 

Ol dobra ol rđava ... oli vještica... ha, ha, ha... Hajte, 
hajte ... Noćas ćete ujat... pet-šest kvintala ribe. Ni »bogatija«, 
ma nek vam bude! . . . 

Ribari i nehotice pogledaše jedan na drugoga, no nikome se 
ne prohtje na smijeh, svi su bili ozbiljni, mrki. 

Pet-sest kvintala! Ni vam dosta? A šta ću? Ni već, parun 
Niko, ni već! 

Šjora Tere istinu je prorekla: te noći uhvatiše, koliko im je 
ona dopustila, a poslije toga nikada ništa. 

Za trećeg mraka desilo se opet nešto neobjašnjivo. I stari su 
ribari klimali glavom. 

Parun Niki s desne strane lovila jedna družina na svojoj pošti, 
s lijeve strane druga, a njegove su svićarice bile između njih. 
Hoćeš li vidjeti čuda, i s desne i s lijeve strane mnoštvo ribe, a 
pod njegovom svijećom ni srdele! Sad je svak morao da zaključi, 
da tu nijesu čisti posli: šjora Tere je zbilja vještica. 

Ona je uživala u nesreći parun Nika, no nekuda je i njoj počelo 
bivati neugodno. Eto, događa se sve, kako ona želi, al odakle to? 
Tko se to osvećuje parun Niki? Je li to njezina moć? — pitala 
se je, a nije znala dati odgovora. Da nije tu vrag po srijedi, a, 
šjora Tere? — Na tu pomisao prođu je srsi. Jest, vražja je ona, 
psuje i kune, i želi zlo parun Niki . . . Daleko je, daleko od 
kršćanske ljubavi... al da bi ona vragu dušu dala . .. e, to ne . . . 

Ali je i četvrti mrak počeo jednako nesretno za parun Nika. 

Napokon je i svećenik, uprav danas prije polaska na svijetljenje, 
blagoslovio lađe i mreže parun Nika. 

— Ako je s vražje strane, molitva će pomoći. 


Noć je bivala sve dublja, sve tiša, more sve tajnije, veličan- 
stvenije sa svijetlim sjajnim očima svićarica, koje su se micale po 
kanalu. 

Još je netko bio budan. 

Mladi Iviša iz družine parun Nika! Noćas mu se nije dalo 
spavati, nije mogao. Izvršio je, što je odavna snovao, a sada čeka 
na uspjeh. O tome ne zna nitko ništa, i ne smije znati, a on 
dršće . . . trese se . . . Neobičan nemir zahvatio mu sav život. 

Dočuo on, kako se skida urok: Odreže se potajno — da nitko 
ne opazi — komad košulje ili drugog rublja, što prianja uz meso, 
onoj osobi, koja je urekla; to se spali, a pepeo uspe u blagoslovljenu 
vodu, kojom se poškrope urečeni predmeti. Uroka odmah nestaje. 

Vrzao se Iviša češće šjori Teri oko kuće, ne bi li se kako 
dočepao njezine rubenine, i jutros mu pođe za rukom, da joj na 
sušilu u dvoru razdre košulju i otpara kus pa da se odvuče odatle 
ne viđen ni od koga. Ostalo nije bilo teško izvesti, kroz taj dan 
sve je bilo gotovo. Mučila ga je samo misao: da li to vrijedi, ako 
je s košulje na sušilu odrt komad ili ga treba otkinuti uprav sa 
čeljadeta? — Mislio je i mislio Iviša i piljio očima u velu svićaricu. 

Kad je pod večer šjora Tere kupila prostrtu rubeninu, pade 
joj oko na razdrtu košulju. . . Smuti se . . . suze joj navru na 
oči. . . Pogodila je ona odmah, što to znači. Dignut je urok, 

iščezla je moć, propala nada, da će slomiti parun Nika i prisilit 

ga, da joj se pokloni ... a izgubila je svoje pošteno ime. Vještica, 
pa vještica! 

— Oboj meni, sveti Ante moj, pomozi mi! . . . Žižak ću Ti 

zapalit na oltaru . . . Sv. Ante moj, pomozi mi! . . . 

Tada izleti u susjedstvo. 

— A, a, a, kuma moja, jeste li čuli pogane jezike? Da sam 

vještica? Ma jeste li čuli? Ja.. . najpoštenija cura u mjestu! Pa 
me obuzročili. . . Ma jeste li čuli? A što sam ja kriva parun Niki, 
što? Nek mu Bog dade sreću i blagoslov! I zavjetovala sam se 

sv. Anti. Žižak ću zapalit pred njim, ako me usliša... i dade 

sreću parun Niki . . . Oboj meni bijednoj, svi su se uzlajali na 
sirotu . . . 

Kukala je tako šjora Tere od susjede do susjede; one nisu znale, 
bi li joj se smijale ili je sažaljevale. Naveče dođe kući, pa ni ne 

leže, već još kasno u noć budna stoji na prozoru i gleda na more, 

gdje se sjaju svićarice. 

Na veloj svićarici parun Nike odjednom se uznemiri veli 
svićar, pa će šijavcu: 

— Kumpar Toni, kumpar Toni, polako. . . okrenite, voz’te 
prema kraju . . . Polako, polako! . . . Škandaj se trese ... u dubini 
je riba . . . 

— U isto doba osjeti ribu i mali svićar. Obje lađe lagano se 
stadoše micati prema obali. Nema sumnje, riba je pod svijećama. 

Mukli glas roga otegnu se kroz noćnu tišinu: Iviša skoči kao 
pomaman i probudi drugove prije nego se je stražar i maknuo. 
Za čas je bilo u levutu jedanaest ljudi, a u brodici dva lađara 
(»barkera«) sa parun Nikom. 

Svićarice se približavahu . . . 

Parun Niko uzrujan čeka, da se mala svićarica primakne veloj 
pa da ugasi svoje svijetlo, da se sva riba okupi oko vele svićarice . . . 
Eno ih, eno! Mali svićar naređuje svome šijavcu, da polaganije 
vozi, zatim ugasi. Dobro je! Riba je ostala na okupu, mase se 
združe . . . Velom svićaru živci napeti kao tetiva na nategnutu 


272 



luku . . . pod njim, oko njega ... na sve strane .. . blago Božje . . . 
divna naplata za trud i neprospavane noći i za bolna razočaranja 
kroz tri mraka . . . Samo da se ne poplaši riba, da ne pobjegne! . . . 
Dosta su se jadni jalovo namučili. . . 

Još su tri uze do kraja. 

Parun Niko daje zapovijed, da se zapaše. Zapasaše. Iz levuta 
se iskrca momčad te stane istezati mrežu. Mučno i sporo napreduje 
posao. Nabrekle im mišice, curi znoj sa čela, noge se ukapaju u 
žalo . . . 

— Obe u ime Božje! . .. Obe u ime Božje! — čuje se svakog 
časa jaki glas parun Nike, koji brodicom prati mrežu i ravna 
istezanjem. 

— Prva u ime Božje! . . . Prva u ime Božje! . . . Obe u ime 
Božje! * . . Zatega u ime Božje! . . . 

Momčad poteže i ne osjeća teška truda . . . Još malo, još malo! . . . 

Opasana riba napokon je privedena kraju na pličinu, ne može 
više da pobjegne. Uznemirila se je . . . igra u uskom prostoru . . , 
u moru blijesak, iskre . . . kao da su se dragulji prosuli i usplamtjelo 
biserje u sjaju vele svićarice ... I što se mreža bliže primiče žalu, 
u njoj sve tješnje, sve življe. Proključalo, provrelo, uspjenilo se 
more . . . Dno je mreže već tu, spleteno kao ogromna vreća . . . 
a u vreći bezbroj živih bića, koja se otimlju za život, muče, 
praćkaju, skaču . . . 

Veselo momci! Grabite i punite lađe! 


Jutro je, i baš nedjelja, kad se sila svijeta zgrnu u luku, da 
vidi parun Nikine lađe krcate srdela. Čestitaju mu. Noćas je on 
ulovio više nego itko došle u jednu noć. Sedam hiljada pet stotina 
kilograma! Ima što da se dijeli između vlasnika i družine! I zadnji 
momak zaslužio je noćas gospodsku nadnicu. Neka! 

A 1 nešto je drugo, nešto drugo još važnije: Nestalo je s njih 
uroka! Nadoknadit će oni lako, što su izgubili. . . 

Na oltaru sv. Ante gori žižak. Blijedo svijetlo titra po crkvici 
i obasjava svečevo lice. Njegove velike i lijepe oči spokojno 
počivaju na šjori Teri, a blagi nebeski osmijeh lebdi mu na svetim 
usnama ... Ili se možda to šjori Teri somo privida? . . . 


Kolo 18 

Stupaju kume i kumice u crkvu, pogledaju na žižak i na šjoru 
Teru ... Ah, nijesu one tako obazrive kao sv. Ante!... Palucaju 
nabrušenim jezicima, kese se ... a jedna se pričinja nevjestom i pita: 

— Ča se novo dogodilo? 

Druga če: 

— Izgorilo maski rilo . . . 

A treća zlobnica potiho šapće, ali ipak tako, da je mogu i 
drugi čuti: 

— Šjora Tere izgubila 
Skut košulje sa sušila .. . 

I sve to u kući Božjoj! . . . Sram ih bilo! 


Dr. JOSIP NAGY 


O MEĐUNARODNIM UGOVORIMA 1 

D OBA poslije burne godine 1918. obiluje i međunarodnim 
ugovorima isto onako, kao i mnogim političkim događajima 
od presudnog značenja za čitav svijet. Ali velikom broju ugovora 
ovih najnovijih vremena ne odgovaraju možda kakve mnogo¬ 
brojne nove pojave u njihovoj nutarnjoj strukturi. U stvari ugo¬ 
vori dvadesetog stoljeća vrlo se malo, da ne rečemo skoro nikako, 
udaljuju od ugovora devetnaestog. Dok se koncem osamnaestog 
i početkom devetnaestog stoljeća, u vezi s međunarodnopravnim 
i državnopravnim kriterijima, na ovom području zbivaju velike 

1 Usp. Albin Les grands traites politiques. Recueil des principaux textes 
diplomatiques de 1815 a 1914. Avec des notices historiques et des notes. 3 ed. 
Pariš 1923. — Bittner, Die Lehre von den volkerrechtlichen Vetragsurkunden. 
Berlin und Leipzig 1924. — Dareste, Les constitutions modernes. Pariš 1910. — 
Descamps-Renault, Recueil international des traites du 20. siecle. 1901 —1906. 
Pariš 1906. — Gilady-Gruber, Internationale Staatskongresse und Konferenzen, 
ihre Vorbereitung und Organisation. Eine volkerrechts-diplomatische Unter- 
suchung auf Grund der Staatenpraxis vom Wienef Kongress 1814. bis zur 
Gegenwart. Berlin 1919. — Hatschek-Strupp, Worterbuch des Volkerrechts und 
der Diplomatie. Berlin und Leipzig 1924—1928 (izlazi još dalje). — Meyer, 
Das politische Schri£twesen im deutschen auswartigen Dienst. Tiibingen 1920. 
— Michon, Les traites internationaux devant les chambres. Pariš 1901. — 
Niemayer und Strupp, Die volkerrechtlichen Urkunden des Weltkrieges. Die 
Friedensschliisse 1918—1921. (Jahrbuch des Volkerrechts VIII. Band). Miinchen 
und Leipzig 1922. — Posener, Die Staatsverfassungen des Erdballs. Charlotten- 
burg 1909. — Satow, A guide to diplomatie practice. 2 izd. London 1922. — 
Strupp, Documents pour servir a Thistoire du droit des gens. 2 adition, con- 
siderablement augnetee des »Urkunden zur Geschichte des Volkerrechts«. Berlin 
1923. — Wertheimer, Friedenskongresse und Friedensschliisse im 19. und 20. 
Jahrhundert. Berlin 1917. 

primjene, koje idu paralelno sa promjenom svjetskih političkih 
đogođaja, nema ništa takova na koncu devetnaestoga i u prvoj 
četvrti dvadesetog stoljeća. Kod ugovora je konservativna strana 
sada kud i kamo jača od evolucione. Uspije li nam dakle, da 
ulovimo glavna obilježja ugovora poslije godine 1815:., znamenite 
godine Bečkog Kongresa, koji je završio periodu Francuske Revo¬ 
lucije i Napoleonova Carstva, imat ćemo bazu za ispravno razma¬ 
tranje međunarodnih ugovora i naših dana, bilo kojeg značenja i 
sadržaja. To i jest u prvom redu cilj ove studije. 

Ako idemo za tijem, da u neku ruku izgradimo strukturu 
međunarodnih ugovora, treba najprije da odgovorimo na pitanje, 
zašto to činimo, ili možda bolje, ima li neko dublje prodiranje 
u bit ovih ugovora, uz teoretsko, i svoje praktično značenje. 
Najprikladnije je odgovoriti na indirektan način. 

Otkad datira svjetska povijest datiraju i uzajamni odnosi 
između pojedinih, susjednih a i udaljenijih, naroda, pa onih poli¬ 
tičkih tvorevina, koje nazivljemo državama. Velik dio ovih, 
da ih već sada okrstimo uobičajenim nazivom, internacio¬ 
nalnih odnosa, imadu za naše pitanje tek sporedno značenje. 
Glavni su oni, koji se kreću oko Westfalskog mira god. 1648., 
kojim je završen Tridesetgodišnji rat, oko ugovora Bečkog Kongresa 
god. 1814 15., Svete Aliance god. 1815., Frankfurtskog Mira god. 
1871., Berlinskog Kongresa g. 1878., Trojnog Saveza g. 1882. i, da 
ne navađamo ostale znamenitije događaje naših dana, oko mirovnih 
ugovora g. 1919. pa ugovora sklopljenih poslije nje. Razmatraju li 
se ovi a i drugi veći ili manji problemi sa bilo kojeg stanovišta, lako 
će se pronaći jedna konstantna pojava, pojava »javnoga« i »tajno¬ 
ga«. Nauka, koja prati razvoj međunarodnih događaja, diplo¬ 
matska povijest, ne pušta ovu konstantu nikada s vida, ali se 
i ne zadovoljava samo time, da istakne, da uz javne činjenice 
postoje i tajne, nego traži načina, da što dublje prodre u tajne 
strane internacionalnog života i da ih, ako ne sasvijem odstrani, 
a to barem svede na najmanju mjeru. Diplomatska povijest, kao 
i svaka druga povijest, ima svoje izvore, a među njezine izvore 
prvoga reda idu baš međunarodni ugovori. Kritično prodiranje 
u izvore otkriva mnogo toga, što se na prvi mah ne opaža. Uspo¬ 
rede li se međunarodni ugovori s ostalim diplomatskim izvorima, 

vidjet će se, da u njima nema onoliko tajnih momenata, koliko 
ih ima n. pr. u diplomatskoj korespondenciji, u raznim notama, 
zapisnicima, saopćenjima i t. d. Ali kad se, za znanstvene i prak¬ 
tične potrebe, služimo međunarodnim ugovorima, često ćemo se 
u njima namjeriti na mjesta, koja nam nijesu sasvijem jasna, barem 
ne na prvi pogled. Začudit ćemo se kadikad, kako se nešto reklo 
na jedan prilično nejasan način, dok nas zdrav razum uči, da se 
moglo reći kud i kamo razumljivije; nećemo se nikako moći spo¬ 
razumjeti s upotrebom nekih stalnih izraza, koji mogu da imadu 
ne jedno nego više značenja, pa možda ćemo i sami naći za stalne 
pojmove kud i kamo prikladnije izraze. 

Zapitamo li odakle sve to dolazi, reći ćemo, da se u jednom 
slučaju učinilo s nepažnje a u drugom, da se baš išlo za tijem, 
da se nešto kaže u prikrivenom obliku. Ništa prirodnijega, nego 
da i svakom međunarodnom ugovoru, već s ovog razloga, treba 
točne logične interpretacije, kao što je treba i svakom zakonu, 
ako, u konkretnim slučajevima, treba da bude primijenjen ne 
samo po svom mrtvom slovu nego i po duhu. Potreba interpre¬ 
tacije međunarodnih ugovora traži dakle, da se pronađe neki ključ, 
po kome će se u njihovu nutarnju bit moći prodrijeti nešto 
dublje, nego što se to može učiniti po njihovu tekstu, i procijeniti 
jedan međunarodni ugovor sa raznih strana, pa ga napokon tako 
interpretirati, da se nejasnoće i sumnje u značenje pojedinih izraza 
svedu na najmanju mjeru. 

Tko nam daje ovaj ključ za svestranu interpretaciju interna¬ 
cionalnih ugovora? Na ovo pitanje treba odgovoriti onako, kako 
odgovara moderna nauka, koja kaže, da taj ključ nije dala u 
potpunoj mjeri nijedna disciplina, nego da se baš sada radi na 
tome, da se izgradi nova posebna disciplina o među¬ 
narodnim ugovorima. Nije lako reći, tko će dati dobru 
bazu za to, ali je slobodno uzeti, da prva pomoć treba da dodje 
sa strane one nauke, koja se bavi onim povjesnim i pravnim izvo¬ 
rima, u skupinu kojih idu i međunarodni ugovori. Ta je nauka 
poznata pod imenom diplomatike. 

Diplomatika je nauka o ispravama. Ona nam daje pravila 
za tumačenje, prosuđivanje i upotrebu isprava. Isprava je pak, u 
smislu diplomatičkom, pisano svjedočanstvo o događajima pravne 

prirode, sastavljeno u nekom, više ili manje određenom, obliku, 
u nekoj formi. Diplomatika ispituje postanak i strukturu isprava, 
sva njezina obilježja i ne prelazi preko nijednog momenta, koji 
stoji u vezi s ispravama i njihovim značenjem kao historijskih 
svjedočanstava. 

Ova definicija jasno pokazuje, da su i međunarodni ugovori, 
koji nijesu ništa drugo nego isprave u određenom smislu, predmet 
diplomatičkog ispitivanja, kao i svako drugo svjedočanstvo o 
događajima pravne prirode. Ako pak za ostala ovakova svjedo¬ 
čanstva postoji potreba, da budu sastavljena u nekom obliku, 
onda, kako znamo vrlo dobro iz iskustva, ovakova potreba 
postoji u još većoj mjeri kod međunarodnih ugovora. 

Ali ima još jedan momenat, koji čini ugovore predmetom 
diplomatičkog ispitivanja. Ugovori, kako je poznato i o čemu 
će kasnije biti riječ, stoje redovito u vezi s drugim pisanim 
sastavcima, kao što su zapisnici sjednica, na kojima su izrađeni ti 
ugovori, dopisivanja, koja su ih spremila i t. d. Diplomatika se 
ne ograničuje samo na izričite isprave, nego uvlači u krug svojih 
razmatranja i druge pisane sastavke, koji s ispravama imadu bilo 
kakve veze, kao pisma, t. j. saopćenja bez pravne svrhe, uredovne 
raspise i sve one druge sastavke, koji mogu stajati u vezi s pravnim 
poslovima, a koji se obično nazivaju aktima. Diplomatika 
obrađuje dakle razan materijal, da dobije kriterije za prosuđivanje 
isprava uopće, dakle i onih isprava, koje nose na sebi obilježja 
međunarodnih ugovora. 

Ako je dakle jasno, da diplomatički rad može da obuhvati i 
ugovore, ne smije se preći preko poteškoća, koje se pojave, kad 
se diplomatički kriteriji protegnu na međunarodne ugovore devet¬ 
naestoga i dvadesetoga stoljeća, i preko načina, na koji bi se dale 
svladati. 

Diplomatika, kakva nam se danas pokazuje, ograničila je svoj 
rad po vremenu i prostoru; obzirom na vrijeme se ograničila 
na srednji vijek i razmotrila veze između staroga i srednjega 
vijeka. 2 Novoga se vijeka, dakle vremena, kada je internacionalan 

2 Usp. moj članak: Sredovječna isprava u Savremeniku, god. XIX. (i 926) 
str. 61 —67. 

život krenuo sasvijem drugim smjerom, nije skoro ni dotaknula. 
Obzirom na prostor ograničila je svoje istraživanje na francuske, 
talijanske, njemačke i engleske isprave. Od isprava istočnih zemalja 
nije danas u cjelini skoro ništa obrađeno. Od slavenskih isprava 
ulaze češke, poljske i hrvatske, dakle isprave sa zapadnim ozna¬ 
kama, tek u zadnje doba postepeno u sklop općenite diplomatike. 3 
Ali i na ovom tako ograničenom prostoru više se pažnje poklonilo 
posebnim pojavama u ispravama pojedinih zemalja nego opće¬ 
nitim, internacionalnim, momentima. U najnovije doba ima lijepih 
pokušaja, da se isprazne ove praznine. 4 

Osim ovog ograničenog diplomatičkog rada ima još i drugih 
poteškoća, koje treba svladati prije nego što će se diplomatički 
kriteriji primijeniti na moderne međunarodne ugovore. 

Svoje je zakone starija diplomatika izvađala iz dviju velikih 
skupina isprava, iz isprava, koje su proizašle iz kraljevskih i 
carskih kancelarija srednjega vijeka na jednoj strani i iz isprava, 
koje su izašle iz papske na drugoj. Ispitivale su se ustanove, u 
kojima su izrađivane isprave, kancelarije, i tako su se mo*gle 
fiksirati dvije zaokružene cjeline isprava. Jednu cjelinu tvore 
kraljevske i carske a drugu papske. To su javne ili javno¬ 
pravne isprave. Sve one isprave, koje ne idu ni u jednu od 
ovih skupina, označene su privatnim. Naziv privatne isprave 
skovan je za nuždu i teško se može dovesti u sklad s činjenicom, 
da skupina tako zvanih privatnih isprava obuhvata ne samo pri¬ 
vatnopravne nego i vrlo mnogo javnopravnih isprava. Među svoje 
privatne isprave ubraja diplomatika n. pr. talijanske sudbene i 
notarialne isprave, koje imaju sva obilježja javnopravnih. Diplo¬ 
matički napredak novijih vremena ostavio je netaknutu podjelu 
isprava u javne i privatne ondje, gdje se radi o općenitim pregle¬ 
dima, kao n. pr. u jednom općenitom diplomatičkom priručniku. 
Ondje, gdje dolaze do izraza isprave nekog kraja u neko stalno 


3 Usp. moj članak: Internacionalno značenje starih hrvatskih isprava. Na¬ 
stavni Vjesnik XXXV. (1925) str. 5.—9. 

4 Usp. Bresslau, Internationale Beziehungen in Urkundenwesen des Mittel- 
alters. Archiv fiir Urkundenforschung. Bd. VI. 

doba, tu, uz nazive kraljevske, carske, papske isprave, ne dolazi 
naziv privatne, nego n. pr. sudbene, gradske, notarialne i t. d. u 
uporabu. 

Kod primijenjivanja diplomatičkih kriterija na internacionalne 
ugovore, zakoni, izvedeni iz kancelarijskih isprava nemaju zna¬ 
čenja, jer kancelarijskim oznakama nekih, pa i velikih skupina, 
isprava stoje nasuprot općenite, nekancelarijske, oznake među¬ 
narodnih ugovora. Države, koje svoje nutarnje poslovanje vode 
po nekim stalnim pravilima ili možda u duhu tradicionalnosti, ne 
unose svoje posebne osobine u međunarodne ugovore, nego se prila¬ 
gođuju međunarodnim navikama. Oblici međunarodnih ugovora 
razvili su se iz uzajamnog djelovanja raznih kancelarija, koje po¬ 
činje u srednjem vijeku a traje neprekidno dalje sve do naših 
dana. Na mjesto kancelarijskih tipova srednjega vijeka dolaze 
moderni internacionalni (međukancelarijski) tipovi. Kod 
stvaranja ovih internacionalnih tipova vode redovito glavnu riječ 
one velike države, koje prednjače i u svjetskoj politici. Za njima 
se ^povode druge, recimo države drugoga reda, i preuzimlju već 
gotove tipove ili u cjelini ili s vrlo malenim, neophodno potre¬ 
bitim, izmjenama. Na taj su način slobodi kretanja već povučene 
granice; stvoreni oblici prelaze iz jednog ugovora u drugi i često 
se vuku dalje čak i onda, kad više ne odgovaraju faktičnim prili¬ 
kama. 

Odatle slijedi, da struktura međunarodnih ugovora nije još 
došla na zadnji stepen svog razvoja i da bi novi tipovi mogli 
niknuti bez ikakvih poteškoća. Da se to ne događa, ili, ako se 
događa, da se zbiva u vrlo maloj mjeri, razlog je u tome, što u 
međunarodnim odnošajima nema nikakve ustanove, koja bi poka¬ 
zala pravi put, pa što se, uz veliku, a često i preveliku, brigu za 
sadržaj ugovora, zanemaruje forma, i što se, kako je već spome¬ 
nuto, znanost tek u najnovije doba dala na proučavanje strukture 
međunarodnih ugovora. 

Dok se diplomatika previše strogo držala pravila, izvedenih iz 
kancelarijskog poslovanja, dotle bijaše njezin rad u glavnom po¬ 
svećen formalnim stranama isprava. U času, kad se sa formalne 
strane prešlo na sve osobine isprava, kad je dakle diplomatika 

uvidjela, da je njezina dužnost, da razmatra isprave u cjelini i u 
svakom smislu, onda je osobitu pažnju, nikada ne zanemarujući 
formalne momente, poklonila filološko-kritičnim i pravno-po- 
vjestnim momentima. U tom je momentu učinila velik korak 
napred i dala dva velika rezultata: na jednoj se strani pokolebala 
prividno čvrsta zgrada o rimsko-germanskim ispravama a na 
drugoj je iskočio vrlo važan i zanimiv problem o akciji i do¬ 
kumentaciji. 

U novije se doba upozorilo na činjenicu, da se isprava ne smije 
razmatrati samo kao nešto gotovo već od početka, nego kao nešto, 
što postepeno postaje, što ima svoj početak i svoj historijski razvoj. 
Do tog se uvjerenja dolazi, ako se ne pusti s vida, da je razlog 
postanku svake isprave neki čin, neki posao. Čin daje povod 
postanku isprave; ali između čina i isprave ima uvijek uzročne 
veze pa se mogu odrediti dva konačna pola: na jednoj je strani 
sam čin, diplomatički akcija, a na drugoj završetak svega 
onoga, što se odnosi na taj čin, dokumentacija. Za činom 
stoji volja jedne osobe ili više njih, ali ova volja ne mora biti 
identična s onom voljom, koja daje ispravu. Mora postojati i 
volja za ispravu, bolje za dokumentaciju, koja može biti identična 
s voljom čina ali i ne biti. 

Pitanje o akciji i dokumentaciji daje prvu ali i vrlo čvrstu 
bazu za primjenjivanje diplomatičkih kriterija na međunarodne 
ugovore novijih vremena. Još manje od sredovječnih isprava 
pokazuju se međunarodni ugovori kao sasvijem gotove činjenice 
odmah u početku; svaki ima historiju svog postanka a za histo¬ 
rije nekih znamo, da su bile vrlo duge i da su prošle kroz razne 
faze. Ispitujući na diplomatički način postanak međunarodnih 
ugovora i primjenjujući na njih što više filoloških, pravnih i histo¬ 
rijskih kriterija skupa, naći ćemo put, da duboko prodremo u 
njihovu bit i da ih, kako je spomenuto, prije primjene, što točnije 
i potpunije interpretiramo. 


II. 

Kad govorimo o međunarodnim ugovorima i pod tim nazivom 
poimamo kakvo utanačen je između dviju ili više država, onda 

redovito i pomišljamo, da nam je to utanačenje i pristupačno, da 
je napisano a, u velikoj većini slučajeva, i izdano štampom. Ustreba 
li nam tekst ugovora potražit ćemo ga u službenim novinama ili 
drugim organima pojedinih država, pa u raznim oficijelnim i 
poluoficijelnim publikacijama. Ovakovih publikacija ima dan 
danas okolo 400 na broju sa velikim brojem svezaka; u njima je 
sadržano okolo 16.000 ugovora. Kad ih god uzmemo u ruke za 
nas u neku ruku vrijedi pravilo, da su međunarodni ugovori redi- 
govani po nekim stalnim pravilima. 

Ali to ne isključuje, da se ugovori mogu sklapati i završavati 
i na drugi način mimo tih pravila, n. pr. usmenim očitovanjima 
u vezi sa kakvim formalnim činima, kakav je polaganje prisege. 
Ovakovo se sklapanje ugovora i javlja u ranijem srednjem vijeku, 
ali uza nj i od prilike onakovo, kakovo je naše današnje. Kojekakvi 
formalni čini prate međunarodne ugovore do 17. stoljeća; od tada 
pak preotimlje potpuno maha običaj, da se dokumentuju, t. j. da 
se pismeno fiksiraju u nekim stalnim oblicima. Ovakovo pismeno 
fiksiranje bijaše dovoljno u svakom smislu i nije se tražilo ništa 
više. Ali u zadnje doba izmijenjeno je barem donekle ovo stanje 
čl. 18. pakta Lige Naroda, koji kaže: »Tout traite ou engagement 
international conclu a l’avenir pur un Membre de la Societe devra 
etre immediatement enregistre par le Secretariat et publie par lui 
aussitot que possible. Aucun de ces traites ou engagements inter- 
nationaux, ne sera obligatoire avant d’avoir ete enregistre«. To bi 
značilo, da dokumentacija sama po sebi nije dovoljna, nego da 
treba još jednog formalnog čina, registriranja kod sekretarijata 
društva naroda, koja se obveza proteže samo na članove ovoga 
društva. 

Dokumentacija međunarodnih ugovora sama sobom dozvoljava, 
da se spomenu neki momenti, koji već na prvi mah udaraju u oci. 

Subjekti su međunarodnih ugovora države. Ovi inper- 
sonalni subjekti treba da budu zastupani po fizičkim osobama. 
Zastupajuće su osobe u prvom redu državni poglavice, 
koji sami ne vrše redovito poslove međunarodnih ugovora nego 
i njih zastupaju druge osobe. Sada se zastupstvo dijeli na dva 
dijela, na zastupanje kod pregovaranja i na zastu¬ 
panje kod klapanja definitivnog ugovora. Kod 

sklapanja samih ugovora zastupaju državu od kraja XVIII. stoljeća 
redovito ministri inostranih dijela i diplomatski predstavnici. 

Već ovo zastupanje daje povoda, da se dokumentuju razna 
pravna djela. Zastupanje kod pregovaranja daje povoda dokumen¬ 
taciji ovlaštenja, ili kako se obično govori opunomo- 
ć e n j a. Tako nastaju razni akti, koji stoje u vezi s međunarodnim 
ugovorima a mogu se podijeliti u tri glavne skupine: spremanje 
pregovaranja, vođenje pregovora i definitivan 
zaključak ugovora. Ovaj proces ima i svoj historijski 
razvoj. 

U srednjem se vijeku dokumentacija pravnih dijela vršila na 
dva načina, dokaznim i poslovnim ispravama. Do¬ 
kazne isprave nemaju neposredna udjela kod sklapanja ugovora, 
nego samo dokazuju nešto, što se prije njih izvršilo na koji drugi 
način. Vladari raznih naroda, pa tako i hrvatski, darivali bi često 
crkvama i manastirima zemljišta, pa bi to svoje darivanje doka¬ 
zivali ispravama. Na taj bi način postale dokazne isprave. Ako bi 
pak ta zemljišta darivali ne prije izdavanja isprava nego preko 
njih samih, njihovim posrestvom, onda bi postale poslovne isprave. 
Same isprave u ovim slučajevima vrše ili čitav pravni posao ili 
barem djelomično učestvuju u njemu. Dokazne su isprave mogla 
izdavati i lica, koja nijesu vršila pravni posao, poslovne nijesu. 
Od dvanestog se stoljeća međunarodni ugo¬ 
vori sklapaju poslovnim ispravama; isprave imadu 
dakle svoj dio kod samog pravnog posla. Ovakove poslovne 
isprave izdavaju do kraja osamnaestoga stoljeća državni poglavice 
a od tada počimlju da ih, u njihovom zastupstvu, izdavaju ministri 
i diplomatski predstavnici. 

Kako kod svakog pravnog posla, pa i kod međunarodnih akata, 
učestvuju barem dvije stranke, tako su ovakove isprave ili z a- 
j e d n i č k i izdavale obe stranke ili bi svaka stranka izdavala 
svoje isprave pa bi ih uzajamno izmjenjivale. Zajedničke se 
isprave izdavaju u punoj mjeri u XVI. i XVII. stoljeću a u XVIII. 
se sve manje javljaju. Jedna od zadnjih zajedničkih isprava, koju 
izdadoše zajednički državni poglavice, zapravo najzadnja, je 
ugovor Svete Aliance god. 1815. Ministri inostranih dijela i diplo¬ 
matski predstavnici izdavaju često i kasnije zajedničke isprave. 

Izmjena odgovarajućih poslovnih isprava javlja se redovito od 17. 
stoljeća dalje. 

Izdavanje zajedničkih isprava i izmjena suglasnih podudaraju 
se u tome, da se čitav pravni posao dokumentira jednim jedinim 
aktom. Taj bi se proces mogao nazvati jednostavnom ili 
neposrednom dokumentacijom. Tako se n. pr. dokumen¬ 
tirao tajan ugovor izmedju Austro-Ugarske i Srbije god. 1881. 
(Usp. Pribram, Die politischen Geheimvertrage Oesterreich - 
Ungarns I, str. 18—23). Ovakova se jednostavna dokumentacija 
javlja redovito onda, kad izdavači isprava vode i pregovore, bila 
usmeno ili pismeno. Vode li pregovore druge, posredne, osobe, 
traju li ovi pregovori dosta dugo, ima li raznih mnijenja i izmjena 
prije nego što će se fiksirati tekst ugovora, onda jednostavnu ili 
neposrednu dokumentaciju zamjenjuje složena ili posredna 
Ovlašteni posrednici sastavljaju zapisnike o vođenim pregovorima 
i fiksiraju, kadikad u obliku potpune isprave, one dijelove, u 
kojima je postignut sporazum. Iz ovih, već dokumentovanih dije¬ 
lova, ima kasnije da nastane čitav ugovor. Kako pak sami prego- 
vorači treba da imadu svoje punomoći u obliku isprava, tako se 
složena dokumentacija može podijeliti u tri dijela: 1. opunomoćne 
isprave, 2. pregovaračke isprave i 3. završne ugovorne isprave. 

Kod složene dokumentacije naziv »sklopiti« (ugovor) ima razli¬ 
čito značenje, jer se javlja ne samo u završnim ugovornim ispra¬ 
vama, nego i u pregovaračkim. U ovim zadnjim nikako se ne 
smije uzeti, da se odnosi na čitav ugovor nego samo na njegove 
pojedine dijelove. 

Složena se dokumentacija počinje javljati u XII. vijeku i 
odmah stane zamjenjivati jednostavnu kod onih ugovora, koje 
sklapaju sami državni poglavice, dok u drugoj polovici XVIII. 
stoljeća ne preotme potpuno maha. Danas se složena dokumen¬ 
tacija javlja kod ugovora, koje sklapaju državni poglavice, a 
jednostavna, kod ugovora, koje sklapaju ministri inostranih dijela 
i diplomatski predstavnici. Za valjanost samog ugovora 
imade i jedna i druga dokumentacija potpuno jednako značenje. 
Ali razlike se između njih javljaju kadikad i u samom tekstu. 
Problem o dokumentaciji upozoruje na dva momenta od osobitog 
značenja: na pravo pojedinih osoba, da izdavaju takove isprave. 


286 


koje imadu pravno obvezatnu snagu za državu i na pravno 
značenje samih isprava, izdanih povodom zaključenja ugovora ili 
njegovih dijelova. Prema tome se opunomoćne isprave, ratifikacije, 
zapisnici, očitovanja i note mogu razmatrati i svaka sama po sebi 
i u odnosu jedne prema drugima. Teorija i praksa nijesu ovim 
pitanjima do dana današnjega posvetili mnogo pažnje i prepustili 
sa ugovarajućim strankama, da za svoje ugovore izaberu bilo 
kakav oblik. Tako se može često vidjeti, da se vrlo važna pitanja 
dokumentiraju vrlo jednostavnim ugovorima, a manje važna vrlo 
svečanim. Između tipova, koje je iznijela internacionalna navada, 
uzet će se sad jedan a sad drugi, i rijetko će se pitati, koji oblik 
odgovara bolje pojedinim slučajevima. Na ovom se području mogu 
države popuno slobodno kretati, a to doista i čine. Za prosu¬ 
đivanje problema dokumentacije ne smiju se ugovori svrstati po 
njihovom političkom ili pravnom značenju, nego po njihovim 
oznakama. 

Kao što oblici ugovornih isprava ne odgovaraju uvijek potpuno 
sadržaju i značenju samih ugovora, tako je teško dovesti u sklad 
pojedine, pa i najobičnije nazive, sa stalnim pravnim činima. Tako 
se nikako ne može tačno odrediti što zapravo znače nazivi, koji 
se redovito javljaju: traite, convention, accord, acte, 
d e c 1 a r a t i o n, p r o t o c o 1 e, note i t. d. a još je manje 
jasno i tačno značenje mnogih izraza, koji se rabe u usmenom i 
pismenom diplomatskom saobraćaju. U praktičnom se životu ovim 
činjenicama ne daje mnogo značenja i pregovarači se kod zelenih 
internacionalnih stolova redovito sporazume u tome, da će se 
nejasnoće, koje bi se jednom mogle javiti, raščistiti od slučaja do 
slučaja. Ali se kadikada može konstatovati, da se, i kod zelenih 
stolova, nešto više pažnje posvećivalo samoj redakciji među¬ 
narodnih ugovora. Tako n. pr. čitamo u protokolu Berlinske 
Konferencije o Kongu god. 1885. ovo: »Le mode de ratification 
a donne lieu a un examen prolonge; les divers systemes suivis 
jusqu 5 a ce jour et notamment dans les recentes trasactions diplo- 
matiques ont ete passes successivement en revue.« 

Kao što nam sam proces dokumentacije pruža mogućnost, da 
nešto dublje prodremo u bit međunarodnih ugovora, tako nam u 

tom smislu pomažu još neke pojave, koje se kod ugovora stalno 
javljaju. Vrlo je važno pitanje o osobama, koje redovito susrećemo. 

Spomenuto je, da su subjekti međunarodnih ugovora države 
i da njih zastupaju fizične osobe, organi države. Svaka 
država ima svoje organe, ali državna prava i ustavi određuju 
redovito kao zastupnike država u međunarodnom saobraćaju, u 
prvom redu u međunarodnim utanačenjima, državne poglavice. 
I ova pojava ima svoj historijski razvoj. Dok su postojale monar- 
histične i patrimonijalne države, poglavica nije bio njihov 
organ nego subjekat. Ugovori bi često vrijedili samo 
dotle, dok bi on bio na životu. Republikanski organizovane 
države, kao talijanske, njemačke i švicarske gradske republike, 
Francuska Republika i američke Sjedinjene Države došle su najprije 
do toga, da odijele subjekte ugovora od organa, 
U jednom se ugovoru iz god. 1797. vrlo jasno kaže: »Le directoire 
executive au mon de la Republique Fran^aise.« Kod monarhija 
se prvi zametci dijeljenja subjekta od organa javljaju u XVII. 
stoljeću a u XVIII., kad se izgradila tačnije ideja o državi i nje¬ 
zinoj ulozi, onda se državni poglavica s njom više ne izjednačuje, 
nego stoji kao njezin predstavnik. 

Rečeno je, da se ugovori XIX. i XX. stoljeća često povode za 
ranijima. Radi toga ima slučajeva, da ni oni ne dijele jasno su¬ 
bjekta od organa. Prava i dužnosti, koje proizlaze iz ugovora, 
prenose se samo na državnog poglavicu; države se ni ne spominju, 
pa prema tome nema zastupstvu ni traga. Ali s vremenom se sve 
to jasnije i u ugovorima izgrađuje pojam o poglavici kao zastup¬ 
niku države. Evo jednog primjera. Savezni ugovor između Austro¬ 
ugarske i Rumunjske od god. 1883. (Pribram, Die politischen 
Geheimvertrage Oesterreich-Ungarns str. 29—34) kaže u uvodu: 

»S. M. P e m p e r e u r d 5 A u t r i c h e. et S. M. 1 e roi 

d e R o u m a n i e« i na taj način daje vladarima mjesto pred¬ 
stavnika države. U čl. 2. označuje države kao izričite subjekte 
kad kaže: »Si la R o u m a n i e, sans provocation aucune de sa 
part, venait a etre attaquee, PAutriche-Hongrie est tenue 
a lui porter en temps utile secours et assistance contre Pagresseur«. 
Paralelno s ovom pojavom u ugovorima ide sve to jasnije odre¬ 
đenje zastupatelja države u pojedinim ustavima. Monarhije zastu- 

paju monarsi, republike njihovi predsjednici ili oni zborovi, koji 
vrše vrhovnu vlast, sklopove država pojedine fizične osobe ili 
zborovi. Ali smo još vrlo daleko od toga, da bi moderni ustavi 
bili u ovom smislu sasvijem tačni i dosljedni. Radi načina, kako 
se redigiraju međunarodni ugovori, to zapravo dan danas nije ni 
moguće. Prvi stavak čl. 79. ustava Kraljevine Srba, Hrvata 1 
Slovenaca kaže: »Kralj zaključuje ugovore sa tuđim državama ali 
je za potvrdu tih ugovora potrebno predhodno odobrenje Na¬ 
rodne Skupštine. Za potvrdu čisto političkih sporazuma, ako 
nijesu protivni Ustavu i zakonima, nije potrebno prethodno odo¬ 
brenje Narodne Skupštine.« Svojom jasnoćom i tačnošću ne može 
se ova odredba ponositi. 

Usporede li se ustavi pojedinih država s tekstovima među¬ 
narodnih ugovora i procesima njihove dokumentacije, izbijaju na 
javu mnoga vrlo zanimiva ali i zapletena pitanja, u koja se ovdje 
nećemo upuštati. Spomenut ćemo samo, da državni poglavice, 
izdavajući ugovorne isprave, uživaju potpunu vjerodostojnost u 
međunarodnom saobraćaju i da im se priznaje pravo, da očituju 
svoju volju u ime države. Njihovim pečatom i potpisom po¬ 
primaju ugovorne isprave svoje potpuno značenje i ne traže se 
ni ovjerovljenja kojih drugih osoba ni svjedočanstva svjedoka a 
ni kakova jamstva, kakovih je bilo u prošlim stoljećima. Ako 
koji ugovor uz vladarev potpis supotpiše i ministar inostranih 
dijela, to može da ima svoje državopravno ali ne međunarodno¬ 
pravno značenje. 

Da u ime države sklapaju ugovore druge osobe a ne njezin 
poglavica, to se, već i po duhu pojedinih ustava, može dogodili 
samo kod onih država, kod kojih vrhovna vlast nije u rukama 
jedne osobe nego nekog zbora. Ovaj zbor izabira sam osobu, 
koja će dokumentovati ugovor. U švicarskim se ugovorima nalaze 
cesto izrazi: »Im Namen des schweizerischen Bundesrats: der 
Bundesprasident« ili »der Kanzler der Eidgenossenschaft.« 

Dok su do god. 1815. skoro sve ugovorne isprave potpisane 
od državnih poglavica, kasnije ih potpisuju i druge osobe, 
u prvom redu one, koje vode bilo koje poslove vanjske službe. 
To nije nikakva iznimna pojava, jer takovih ugovora ima vrlo 
mnogo. A to se ne događa samo kod ugovora manjeg značenja. 

Dapače često vrlo važne ugovore potpisuju ove osobe a manje 
važne državni poglavice. Vrlo se često može opaziti, da ugovore 
jedne te iste vrsti potpisuju sad državni poglavice a sad osobe 
vanjske službe. Doista neke ugovore kao mirovne, pogranične, 
trgovačke, konsularne, potpisuju redovito državni poglavice, ali 
ni to nije bez iznimaka. Uzmu li se uz ugovore u ruke i drugi 
spisi, kao zapisnici, može se vidjeti, da se za zelenim stolom često 
govori i o tome, tko ima da potpise ugovore, ali i to, da u tome 
nema nikakvog jedinstvenog shvaćanja. I onda, kad ugovore potpi¬ 
suju državni poglavice, kao i onda, kad ih potpisuju lica vanjske 
službe, njihovi su subjekti uvijek i samo države; potpisivanje po 
jednima ili drugima ne normiraju nikakvi međunarodnopravni 
ili državnopravni kriteriji. Prema tome možemo završiti svoje 
razmatranje o potpisima ugovora s konstatacijom, da potpisi 
državnih poglavica i lica vanjske službe imadu jedno te isto 
značenje. Dalje se može konstatirati, da naziv »traite« ne 
označuje samo ugovore potpisane od državnog poglavice, kao sto 
naziv »convention« ne označuje samo ugovore, koje potpisuju 
druga lica. Ovi se nazivi uvijek izmijenjuju. 

Iz ovoga slijedi, da kod ugovora nijesu organi države samo nje¬ 
zini poglavice nego i ministri vanjskih posala pa i ostali diplomatski 
predstavnici. Ali sada izbija na javu jedno novo i vrlo važno 
pitanje, kad niti norme međunarodnog prava a niti ijedan 
državni ustav ne označuje ministre vanjskih posala ni diplo¬ 
matske predstavnike zastupnicima država. To bi dakle bio jedan 
protuustavan čin, ili barem opreka između ustava i međunarodne 
navade. Ove opreke nestaje ako se reče, da ministri vanjskih 
posala i diplomatski predstavnici uopće nijesu organi dr¬ 
žave kod sklapanja ugovora nego osobe ovlaštene za 
pregovaranje i sklapanje ugovora i to ovla¬ 
štene od pravog organa, državnog poglavice. 
Oni ne vrše nikakvo svoje pravo nego jedan nalog. Kao sto 
diplomatika zna da razlikuje začetnika isprave od njezina 
izdavača, tako se i ovdje može razlikovati lice koje dokumentuje 
ugovor od lica, koje ga sklapa. Ugovore sklapaju državni pogla¬ 
vice kao organi države a ako ga sami ne dokumentuju, mogu ga 
dokumentovati i druga lica, u našem slučaju ministri vanjskih 

posala i diplomatski predstavnici. I iz samih ugovora, a još više 
iz njihovog popratnog materijala, može se vrlo često razabrati, da 
postoji razlika između nosioca pravnog posla i lica, koje vrši 
dokumentaciju u ime državnog poglavice. Vrlo je jasna u tome 
jedna bavarska ministerijalna ratifikacija iz god. 1858., koja kaže: 
»Seine Majestat der Konig von Bayern hat nach genommener 
Einsicht dieser Uebereinkunft nach ihrem ganzen Inhalt Aller- 
hochst Ihre Ratifikation erteilt und, nachdem der Unterzeichnete 
ermachtigt worden ist, diese Genehmigung im N a m e n 
Seiner Majestat auszusprechen und zu beurkunden, 
so ist zu gedachtem Ende die gegenwartige formliche Ministerial- 
erklarung ausgestellt worden.« Ali je najobičnija stilizacija: »Les 

soussignes.dument autorises par S. M.declarent.« 

Ako se i ovdje, kao i u mnogim drugim slučajevima, javljaju koje¬ 
kakve nejasnoće, ipak je sasvijem stalno, da su, u duhu ugovora, 
ministri i diplomatski predstavnici samo izvršioci na¬ 
loga državnog poglavice; u ugovorima imadu da 
fiksiraju njegovu volju. Zato je vrlo u običaju, da ugovori, pot¬ 
pisani od ministara, nose vladarev pečat. 

Na ovakav su način diplomatske osobe postale osobe doku¬ 
mentacije međunarodnih ugovora i zadobile međunarodnopravnu 
vjerodostojnost. Sve države priznavaju potpunu valjanost isprava, 
koje su izdala ova lica. Prema tome vrše ova lica u međunarodnom 
saobraćaju od prilike one funkcije, koje vrše javni bilježnici u 
građanskom. Ne smije se pak zaboraviti, da su javni bilježnici u 
srednjem i novom vijeku bili ovlašteni i na dokumentaciju među¬ 
narodnih ugovora. 

Kao što regent ili regentstvo preuzimlje sve funkcije 
državnog poglavice, tako preuzimlje i pravo sklapanja ugovora. 
Ali se često za regentske isprave izričito kaže, da su izdane u 
ime državnog poglavice. Ovako, kako regent zamjenjuje državnog 
poglavicu, ne mogu druga lica da sama od sebe zamjenjuju 
ministre vanjskih posala i diplomatske predstavnike. Ako se to 
ipak, barem prividno, dogodi, onda i međunarodni ugovori gube 
svoje bitne oznake. Ugovori, kojima fale markantne oznake, nijesu 
više međunarodni ugovori u pravom smislu riječi. Može se govoriti 

o djelomičnim međunarodnim ugovorima, ali kod ovakovih ne 
ćemo se ovdje zadržavati. 


III. 

Kod razmatranja sredovječnih isprava zadržava se diplomatika 
na njihova vanjska i nutarnja obilježja. Vanjska su obi¬ 
lježja ona, koja se mogu razabirati samo na originalnim i djelo¬ 
mično na fotografskim reprodukcijama isprava. Nutarnja se mogu 
vidjeti u dobrim izdanjima. Međunarodni ugovori, naročito om 
modernih vremena, nemaju sva nutarnja i vanjska obilježja sredo¬ 
vječnih isprava. Ali, ako se ne ograničimo samo na gotove ugovore, 
nego uzmemo i ostali popratni materijal, onda ćemo naći mnoga 
obilježja isprava i u onim modernim ispravama, koje su u vezi 
s međunarodnim ugovorima. 

Obzirom na predmet, na kome su napisane ove isprave, 
može se konstatovati, da je danas u uporabi samo papir. Perga- 
mena se rabila, i ako samo u iznimnim slučajevima, od prilike do 
god. 1850. Za ugovore i ostale isprave od osobita političkog zna¬ 
čenja, kao n. pr. za neke isprave Trojnog Saveza, upotrebljavao 
se papir velikog formata. Inače prevlađuje papir obične veličine. 
Pečati su utisnuti u pečatni vosak; od sredine se 19. stoljeća sve 
to češće utiskivaju u papir bez voska. Vrlo se često rabe papirnate 
vinjete, koje se gumom lijepe na isprave a vrlo rijetko viseći pecati. 

Kako se ugovori i ostale isprave pišu u državnim kancelarijama, 
tako su i ispisani raznim vrstama pisma, jer velike kancelarije 
imadu i svoj naročit način pisanja. I ako su ove isprave uvijek 
vrlo lijepo napisane, ipak, osim kancelarijskog načina pisanja, ne 
odavaju nikakvih osobitih oznaka. Samo francuske, belgijske 1 
španjolske isprave odavaju i u pismu svoja naročita obilježja. 
Obzirom na ukrase, može se istaknuti, da ih ruske, pruske, saske 
i austro-ugarske isprave rabe u početku isprave a francuske samo 
za imena državnih poglavica. S osamdesetim godinama 19. stoljeća 
došle su u uporabu štampane isprave. I kod jednostavno oprem¬ 
ljenih isprava stoji vrlo često na gornjoj sredini lista državni grb. 

Vlastoručan potpis državnog poglavice stoji redovito lijevo 
ispod teksta; desno stoji potpis ministra vanjskih posala. U 

engleskim ispravama nema ministrova potpisa i to s razloga, sto 
engleski kralj, po engleskom državnom pravu, nije, kod sklapanja 
međunarodnih ugovora, formalno vezan na sudjelovanje vlade. 

Razne isprave, koje se odnose na međunarodne ugovore, sastav¬ 
ljene su često u raznim jezicima. Austro-Ugarska je često, 
kad nije sklapala ugovore s Njemačkom i Švicarskom, rabila 
latinski jezik. Ruske su isprave sastavljene u ruskom jeziku, ah 
im je dodan francuski prijevod. Ali več od davnih vremena postoji 
tendencija, da se ustali internacionalan ugovorni jezik, kao što u 
neku ruku postoji i tendencija da se izgradi internacionalan tip 
ugovornih isprava. Prema tome uz nacionalne jezike, dolaze u 
uporabu i međunarodni posredni jezici. Takav je jezik u srednjem 
vijeku i u prvim stoljećima novoga latinski. Od 17. stoljeća zami- 
jenjuje ga sve to više francuski. Uza nj se javljaju kao posredni 
jezici njemački u sjevernim zemljama a talijanski u istočnim. Sada 
se sve to više javlja engleski, naročito u ugovorima s azijskim 1 
afričkim državama. Ipak francuski jezik dolazi još uvijek na prvo 
mjesto. Politički ugovori između država, gdje žive razni jezici, 
sastavljeni su skoro uvijek na francuskom jeziku. Kad su pak 
ugovori sastavljeni na kojem drugom jeziku, dodan im je francuski 
prijevod. Ali francuski jezik nije došao u uporabu putem bilo kojeg 
utanačenja ili koje međunarodno-pravne norme, nego se to uživjelo 
onako, kao što se francuski jezik uživio u saobraćaj internacio¬ 
nalnog društva. Ostali su svjetski jezici počeli ulaziti u interna¬ 
cionalan saobraćaj, naročito kad se radilo o ugovorima, već u 
13. stoljeću. 

U međunarodnim se ugovorima i u njihovim popratnim ispra¬ 
vama javljaju i neke forme sredovječnih isprava, 
za koje je diplomatika odredila tehničke nazive. U glavnome su 
to ove forme: invokacija, sazivanje božanstva, i n titu¬ 
la c i j a i i n s k r i p c i j a, ime i naslov izdavača pa ime 1 naslov 
onog lica, kome je namijenjena isprava; s a 1 u t a c i j a, pozdravna 
forma, a r e n g a, općenito opravdanje za dokumentaciju pravnog 
posla, publikacija ili p r o m u 1 g a c i j a, kojom se pravni 
posao donosi na znanje onima, kojih se tiče ili se javlja svakome 
bez ograničenja, naracija, u kojoj se pričaju razne stvari, koje 
se odnose na pravni posao i njegovu dokumentaciju, d i s p o z i- 

čija, jezgra svake isprave, u kojoj se fiksira pravni posao i 
njegova dokumentacija, koroboracija, završetak i potvrda 
isprave, datiranje i napokon potpisi. 

Invokaciju ćemo naći više u starijim nego u novijim ugovorima 
i tu glasi: »Au nom de la tres-sainte Trinite, Pere, Fils et Saint- 
esprit.« ili »Au nom de la tres Sainte et inidvisible Trinite.« 
Dok se u popratnim ispravama mogu lučiti formule intitulacije, 
inskripcije, salutacije, arenge, promulgacije i naracije, u među¬ 
narodnim ugovorima se Često sve ove spajaju u jednu cjelinu a 
pri tome ispadne sad jedna a sad druga. Tekst Trosaveznog Ugo¬ 
vora god. 1882. počimlje ovim spojem formula: »L. L. M. M. 
Tempereur d’Autriche, roi de Boheme etc. et roi apostolique de 
Hongrie, l’empereur d’Allemagne, roi de Prusse, et le roi d’Italie, 

animees du desir d’augmenter les garaties de la paix general, de 

fortifier le principe monarchique et d’assurer par ćela meme le 

maintien intact de l’ordre social et politique dans leurs etats 

respectifs, sont tombees d’accord de conclure un traite qui, par 
sa nature erentiellement conservatrice et defensive, ne poursuit que 
le but de les premunir contre les dangers qui pourraient menacer 
la securite de leurs etats et le repos de l’Europe.« Jasno je, da u 
ovom ugovoru, koji je imao ostati tajnim, nema mjesta promul- 
gaciji. Ali i u onim novijim ugovorima, koji nijesu trebali da 
ostanu tajnima, nema ove formule; stariji je redovito rabe. U 
ugovoru između Španjolske i Portugala od 3. juna 1494 - stoji*. 
»Manifiesto, y notorio sea a todos quantos este publico instru- 
mento vieren, como en la Villa de Tordesillas . . .« a u kapitu- 
lacionom ugovoru izmedju Francuske i Turske od god. 15 3 5 - : 
»Soit manifeste a un chacun que ...« Sve ove formule označuje 
međunarodni saobraćaj nazivom »preambule«. 

Najvažniji dio svake isprave, a naročito svakog međunarodnog 
ugovora, je dispozicija, u kojoj su sadržana pravna djela i sve 
ono, što se na njih odnosi. Ovaj je dio podijeljen u članke, para¬ 
grafe, točke i t. d. Kraći ugovori, kao n. pr. srpsko-bugarsko-turski 
god. 1886., ne dijele svoje dispozitivne dijelove na pojedine odsjeke. 
Dispozitivan dio sadržava redovito općenite i specijalne 
odredbe. Odredba, da ugovarajuće države sklapaju mir, opće¬ 
nita je odredba, a utanačenje uvjeta, pod kojima se taj mir 

sklapa, specijalna. Među općenite odredbe dispozitivnog 
dijela spadaju i odredbe o ratifikaciji, koje redovito stoje na kraju 
dispozicionog dijela i obično glase: »Le present traite sera ratifie 
et les ratifications en seront echangees dans le delai de... ou 
plus tot si faire se peut.« U ugovorima, koje sklapa veći broj 
država, često se ističe, da će ugovor stupiti na snagu za države, 
koje imadu da ga ratificiraju, već onda, kad ga ratificira većina 
a ne sve ugovarajuće stranke. 

Koroboracija redovito upozorava na potpise i na pečate i glasi 
obično ovako: »En foi de quoi les plenipotentiaires respectifs ont 
signe le present traite et y ont appose le sceau de leurs armes.« 
Datiranje se vrši navađanjem dana, mjeseca, godine i mjesta, gdje 
su se potpisale isprave. Datira se po Gregorijanskom kalendaru, 
ali, kad kod nekog ugovora učestvuju države, koje računaju 
vrijeme po kojem drugom kalendaru, onda se uzimlje u obzir i 
njihovo računanje. U ugovorima s Rusijom, Srbijom, Bugarskom 
i Grčkom, dolazi u obzir datiranje po Julijanskom, u ugovorima 
s Turskom, Perzijom i barbareskim državama datiranje po moha- 
medanskom, a u ugovorima s Japanom i Kinom oznaka vremena 
na japanski i kineski način. Veliki ugovori, sklopljeni na kongre¬ 
sima, datiraju se samo po Gregorijanskom kalendaru. Potpisivanje 
nije redovito sklopljeno s nikakvima formalnostima, ali se često 
prvo mjesto potpisa smatra počasnim mjestom. 


IV. 

Veliki problemi svjetske politike, problemi iz kojih nastaju pro¬ 
mjene na većim ili manjim dijelovima svijeta, ne mogu se odvojiti 
od onih velikih političkih ugovora, na kojima se osnivaju odnosi 
između naroda- i država, a ne mogu se ispravno prosuđivati bez 
poznavanja njihova postanka i opstanka i napokon bez fiksiranja 
veza između jednog i drugog političkog ugovora i onih događaja, 
koji su ih stvarali. Ali ograničenje na ugovore nekog stalnog doba 
ili nekog stalnog političkog problema samo sužava pogled i ne 
rađa smisao za probleme od većeg značenja. Za naše orijentiranje 
u mnogim i zapletenim pitanjima vanjske politike potrebito nam 

je još i danas da kadikad svratimo pogled na glavne političke 
ugovore, sklopljene od god. 1814. do naših dana. 

Primjenjivanjem kriterija diplomatičke nauke na moderne među¬ 
narodne ugovore mogu se ovi zadnji, kako proizlazi iz našeg 
razlaganja, podijeliti po vremenu u tri velike skupine U prvu 
skupinu idu ugovori počamši od najstarijih vremena, od dobe, 
kad im nalazimo prve tragove, pa do XII. stoljeća. Ugovori ove 
dobe nemaju nikakva izgrađena oblika već nam se pokazuju u 
glavnome samo kao slučajne sastavine. U drugu skupinu idu 
ugovori od XII. stoljeća do konca XVIII. Njihov se oblik ravna 
prema obliku isprava tadanjeg vremena. Diplomatika ne treba 
da ih dijeli od svog ostalog materijala. U treću skupinu idu ugovori 
od početka XIX. stoljeća do naših dana. Poslije prelaza iz XVIII. 
u XIX. vijek — uzeto naravski u vrlo širokom smislu riječi, — 
kada nestaju ugovori, koje sklapaju samo državni poglavice, kao 
gospodari svoje države, bez ičijeg učestvovanja, a dolaze ugovori, 
koje izrađuju ne samo vladari nego i ministri vanjskih posala i 
diplomatski predstavnici, poslije prelaza iz jednostavne dokumen¬ 
tacije na složenu, nastaje onaj tip ugovora, koji, kako je već spo¬ 
menuto, živi dalje i dan danas. Podjela ovih ugovora može se 
provest po drugim kriterijima. 

Uzmu li se u obzir stvarni i politički momenti mogla bi se, 
s ograničenjem na Europu, provesti ova podjela: 1) ugovori po¬ 
četka XIX. stoljeća općenitog značaja, 2) ugovori o pojedinim 
političkim tvorevinama, državama, 3) savezni ugovori i 4) ugovori 
početka XX. stoljeća općenitog značaja. Ovo nije naravski jedina 
moguća podjela a niti takova, da bi svaki pojedini ugovor mogao 
naći svoje mjesto samo u jednoj od ovih grupa. Ima ih mnogo, 
koji imadu, u isto doba, razna obilježja. Svakako na osnovi ove 
podjele mogu se pratiti veliki međunarodni ugovori novijih vre¬ 
mena u svim fazama njihova postanka i razvoja. 

Pariški i Bečki ugovori god. 1814. i 1815. tvore u neku ruku 
jednu cjelinu; jedan potpunjuje drugi. Već se u prvom Pariškom 
mirovnom ugovoru od 30. svibnja 1814. predviđa saziv kongresa 
u Beču, da izradi »les arrangements qui completeront les dispo- 
sitions du traite du 30. mai«. Bečki ugovori, kako tako, zadovo¬ 
ljavaju ovom zadatku i stvaraju velik broj odredaba, koje se odnose 

na Poljsku, Sasku, Italiju, na Njemačku Konfederaciju 1 na privre¬ 
meno rješenje pitanja Nizozemske i Belgije. Sve je to stvoreno u duhu 
načela »rebus sic stantibus« i od svega toga nije ostalo ništa na 
snazi. Samo neka utanačenja općenitog karaktera, kao odredbe o 
Helvetskoj Konfederaciji, o postupku s Crncima, o plovidbi na 
međunarodnim rijekama i o rangovima diplomatskih predstavnika, 
zadržaše svoje značenje do danas. 

Kao sto se iz Pariškog ugovora razviše Bečki, tako se iz ovih 
razvise drugi. Tu stoji na prvom mjestu glasovita Sveta Alianca 
od 14-/26. rujna 1815. ugovor, sklopljen po načelima Sv. Pisma 
između ruskog cara Aleksandra I., austrijskog cara Franje I. i 
pruskog kralja Fridrika Vilhelma III. u svrhu čuvanja mira. Ovom 
se savezu pridruzise doskora Engleska i Francuska i tako se obra¬ 
zovala svemoćna »pentarhija«, koja je usvojila načelo »legitimi¬ 
teta«, formulirano najprije od francuskog diplomate Talleyranda y 
i išla za tijem, da kroji pravdu čitavom svijetu. Na kongresima 
u Aachenu 1818., Opavi 1820., Ljubljani 1821. i Veroni 1822. 
poblize se fiksiralo pravo intervencije u slučaju pojave revolu¬ 
cionarnih pokreta. Tim se pravom poslužila Austrija, kad je god. 
1821. poslala svoje čete u Napulj i Piemont, a Francuska, kad je 
god. 1823. poslala svoju vojsku u Španiju. Papinska Država i 
Turska ne stupise u kolo Svete Aliance. Ali baŠ s definitivnim 
utvrđenjem politike ovog velikog saveza počinje i njegov raspad. 
Glavne mu udarce zadadoše američka Monroe-doktrina 
god. 1823., politika južnoameričkog predsjednika Boli vara, pro¬ 
mjene ustava u Francuskoj god. 1830., 1848. i 1852., Zollverein u 
Njemačkoj i politika Engleza George Canning. Kabinetska i dina¬ 
stička politika imala je da postepeno uzmiče pred nacionalnim i 
internacionalnim interesima. Kad je pak Pariškim mirom od 30. 
ožujka 1856., kojim je završen Krimski rat, Turska ušla u 
»Evropski Koncerat«, onda je Sveta Alianca, koja već odavna bijaše 
izgubila svako značenje, i formalno prestala. 

Iz Bečkih ugovora vuku svoju lozu i odredbe Landonske Kon¬ 
ferencije god. 1839., po kojima se Belgija i Nizozemska defini¬ 
tivno odvojise. Čl. 7. ovoga ugovora kaže: ».La Belgique 

formera un Etat indepandant et perpetuellement neutre. Elle sera 
tenue d’observer cette meme neutralite envers tous les autres 

Etats«. U ovome je baza škakljivog pitanja o Belgijskoj neutral¬ 
nosti, koje je uzvitlalo toliko prašine za svjetskog rata a o kome 
se još i danas mnogo raspravlja. 5 Belgijska neutralnost prestaje 
čl. 31. Versailleskog mirovnog ugovora. 

Slično je s velikom vojvodinom Luxemburg, koju je na ovaj 
stepen uzvisio Bečki Kongres i ostavio ju u sklopu Njemačke 
Konfederacije. Ovo stanje potraja do god. 1867., kad je Londonski 
ugovor od 11. svibnja potvrdio personalnu uniju Luxemburga 
s Holandijom. Istupiv iz političke veze s njemačkim državama, 
Luxemburg je ipak ostao članom Zollvereina. Ovo je stanje potra¬ 
jalo do kraja svjetskog rata. 

Njemačka Konfederacija, čedo Bečkog Kongresa, pretvorila se 
god. 1871. u Njemačko Carstvo. Ovaj je proces prošao kroz 
nekoliko faza. Mirom u Pragu 1866. prestala je austrijska premoć 
u Njemačkoj a na njezino mjesto došla pruska. Sada započinje 
proces okupljanja njemačkih država u jednu cjelinu, stvaranje 
Sjevernonjemačkog Saveza god. 1867., djelomično po uzoru Na- 
poelonove »Confederation du Rhin«, obrazovanje Zollvereina. 
Ovaj se proces završava proglašenjem Njemačkog Carstva u Ver- 
saillesu 18. siječnja 1871. i Frankfurtskim mirom od 10. svibnja 
1871., sklopljenim »entre la Republique Fran^aise et l’Empire 
d’Allemagne«. U Versaillesu je Njemačko Carstvo i završilo a u 
stanju poslije njega oživljuju neke reminiscencije iz doba Kon¬ 
federacije. 6 

Mir u Pragu god. 1866. daje podlogu postanku Austro-Ugarske 
Monarhije. Austro-Ugarska nagodba god. 1867. i Hrvatsko-ugarska 
nagodba god. 1868. imadu svoje mjesto i u povijesti međunarodnih 
ugovora. 

Italija je stvaraocima novog poretka na Bečkom Kongresu samo 
»geografski pojam«; s »talijanskim pitanjima« tjeraju se razne 
diplomatske igre. Ono što se dogodilo nije tada nitko predvidio. 
Francuski car i Sardinski kralj oduzeše Austriji Lombardiju. Ono, u 
čemu je postignut sporazum u preliminarima u Villafranca n- 

5 Usp. članak B e 1 g i e n u Hatschek-Strupp, Worterbuch des Volker- 
rechts und der Diplomatie I. str. 119.—125. 

6 Usp. Nowak, Versailles. Berlin, Verlag fiir Kulturpolitik, 1927. 

srpnja 1859., definitivno se fiksira mirom u Ziirichu od 10. stu¬ 
denoga 1859. Lombardija je ustupljena Francuskoj a ova ju ustupa 
Sardiniji. God. 1860. proglašena je i priznata kraljevina Italija. 
Velike vojvodine Toscana, Modena, Parma, kraljevina Napulj 1 
Umbrija pretapaju se u novu dražvu. Izvan granica Italije ostaje 
Venecija, koja joj je pridružena Bečkim ugovorom od 3. listo¬ 
pada 1866. god. Još se imalo riješiti »Rimsko pitanje« ili pitanje 
temporalne vlasti rimskog pape i na taj način proglasiti Rim 
glavnim gradom kraljevine Italije. Kad je papa Pio IX. odbio sve 
prijedloge o sporazumu s novom kraljevinom, ovo je pitanje riješeno 
ne ugovorom nego talijanskim garancijskim zakonom 
od 13. svibnja 1871., dakle jednim unilateralnim aktom. 
Način, na koji je sve to izvedeno, ima još danas, uz pobornike, 
i protivnike, pa se često javljaju nastojanja, da se sada, poslije 
mnogo godina, uklone razni nesporazumi. Talijansko se područje 
zaokružilo na osnovi Saint-Germainskog mirovnog ugovora i 
drugih ugovora, koji kasnije potekoše iz njega i njegovog brata, 
Trianonskog. 7 

Pitanja, koja se kreću okolo Turskog Carstva, njegova po¬ 
dručja i zaleđa, dođoše na dnevni red, u vezi s njemačkim 1 
talijanskim pitanjima, poslije Bečkog Kongresa i počeše stvarati 
škakljivo Istočno Pitanje. Oko njega se kreće velik broj 
ugovora, konvencija i deklaracija, koje započinju s Kapitulacijama 
god. 1740. pa se, u raznim smjerovima i oblicima, vuku do Sev- 
reskog mira a i preko njega. Glavni su momenti Istočnog pitanja: 
fiksiranje samostalnosti Grčke Londonskim Ugovorom god. 1827., 
fiksiranje njezine nezavisnosti Londonskim ugovorom god. 1830., 
obrazovanje Kraljevine Grčke opet Londonskim ugovorom god. 
1863., Svetostjepanski ugovor god. 1878., kojim je završen rusko- 
turski rat, i njegova revizija na Berlinskom Kongresu god. 1878. 
Berlinski Kongresni Akti od 13. srpnja ove godine, koji su 
nedavno slavili svoju pedesetgodišnjicu, 8 dali su autonomnu 
Bugarsku, ali i tributarnu pod sultanovim suverenstvom, nezavisnu 

7 Quintavalle, Storia della unita italiana. (Manuali Hoepli.) Milano 1926. 

8 Usp. moj članak Vor fiinfzig Jahren u Morgenblattu od 13. 
srpnja 1928. 

Srbiju i Crnu Goru a Austro-Ugarskoj su dali mandat da okupira 
i administrira Bosnu i Hercegovinu. Odredbe Berlinskog Kongresa 
dale su povod raznom tumačenju za poznate aneksione krize 
god. 1908. 

Njemačko-francuski rat god. 1870.—1871., rusko-turski rat 
god. 1877.—1878. Frankfurtski mir i Berlinski Kongres iz temelja 
su izmijenili političku kartu Europe. Njezini se istočni dijelovi 
približiše zapadnim. Voditi vanjsku politiku značio je voditi 
svjetsku politiku a za to bijaše svaka pojedina država preslaba. 
I tako je trebalo spajanja nekolicine država u jednu cjelinu. Iz toga 
niknuše one dvije velike grupacije država, koje su poznate pod 
imenom Trojnog Saveza i Trojnom Sporazuma. 
Trojni savez, veza izmedju Njemačke, Austro-Ugarske i Italije 
od god. 1882.—1915., ima svoj zametak u rusko-austro-ugarsko- 
njemačkom Trocarskom Savezu i u dvojnom njemačko-austro- 
ugarskom savezu god. 1879. Trojni Sporazum se formirao iz 
rusko-francuske veze god. 1891.—1897. i englesko-francuske god. 
1904.—1906. K ovim političkim tvorevinama dolazi još Balkanski 
Savez god. 1912., formiran na osnovi srpsko-bugarskog, grčko- 
bugarskog i grčko-srpskog ugovora. 

Spomenu li se veliki mirovni ugovori kojima je dovršen svjetski 
rat, Versaillski, Saint-Germainski, Neuillyski, Trianonski i Sevreski 
i dodadu li im se ugovori, koji iz njih izađoše, kao ugovori Male 
Antante ili n. pr. Rapalski, bit će ovaj prijegled modernih ugovora, 
sastavljen po političkim momentima u glavnome iscrpljen, ali 
naravski samo obzirom na Europu. Ugovori, koji se odnose na 
Ameriku, Afriku i Aziju, mogu se pregledati po drugim kriteri¬ 
jima, ali vrlo često u vezi s ugovorima, koji vrijede za Europu. 


U predgovoru svom »Manuel historique de politique etrangere« 
(sv. I. 9. izd. Pariš 1925.) kaže Emile Bourgeois: »Le sort de la 
France depend aujourd'hui d’elle-meme, d’elle seule. . . Mais ce 
n’est pas assez pour etre un vrai Franfais respectueux du passe, 

soucieux de Pavenir, que de savoir la France.Les Franfais 

doivent aussi s’habituer a des examens minutieux et constants de 

PEurope et du monde.Ce que Fon croit savoir peut etre 

plus fatal que ce que Fon ignore. En fait de politique exterieure, 
les demi-savants sont parfois plus dangereux que les ignorants.« 
Ovo, što vrijedi za Francuze, vrijedi dan danas, barem u nekoj 
mjeri, i za nas Hrvate. Svijet, svijetska politika i svjetska diplo¬ 
macija ne smiju više da nam budu knjiga sa sedam pečata. A bez 
poznavanja međunarodnih ugovora, bez sposobnosti da prodremo 
u njihovu bit, ne mogu se razumjeti veliki svjetski događaji, između 
kojih ima vrlo mnogo takovih, koji se i nas tiču. 

M. NEHAJEV 


PUT ŽIVOTA LAVA NIKOLAJEVIĆA TOLSTOJA 

Spomenslovo , izrečeno o proslavi Stogodišnjice Tolstojeva rođenja , u hrvatskom 
narodnom kazalištu <?. IX. 1918. 

Gospođe i gospodo! 

U »Journal des Goncourts« zabilježena je scena, koja se je pred pola sto¬ 
ljeća odigrala u kružoku braće Goncourta, u njihovu zaseoku kraj Pariza, gdje 
su se u stalne dane tjedna sastajali Zola, Flaubert, Turgenjev, dakle neokru¬ 
njeni i neoficijelni akademičari romana svojega vremena. Ivan Turgenjev 
čitao je društvu na francuskom prva poglavlja »Vojne i Mira«. Pri opisu 
smrti kneza Bezuhova, Flaubert, koji je sav život proživio samo u estetskim i 
knjiškim zanosima, ustao je kao zaluđen, udario se u prsa i uskliknuo: »Mais, 
c’est du Shakespeare!« — »Ta, ovo je Šekspir!« 

Znamo, gospođe i gospodo, kako je sam Tolstoj, u svom spisu »Što je 
umjetnost« nisko ocijenio Šekspira. Čovjek nazarenčev nije razumio čovjeka 
renesanse. Ali usklik Flaubertov nije zato manje vrijedan kao oznaka onog 
visokog i najvišeg odličja, koje su već savremenici odredili Lavu Nikolajeviću 
Tolstoju, svrstavši njegovo umjetničko djelo u red najveličajnijih epopeja 
čovječanstva. No i samo udivljenje Flaubertovo ne bi bilo dosta jako, da 
kasnije, u posljednjim decenijima Tolstojeva života, označi ćudoredni i refor¬ 
matorski upliv ovoga Rusa, koji bijaše za svoje doba u većoj mjeri navjesnik 
novoga duha nego što je za svoje savremenike bio i sam Dante. Da nađemo 
paralelu, trebali bismo se zamisliti u ona vremena, kad je izvanredno jedno¬ 
stavni duh kidao poraznom istinom svaku napravu i društvenu i misaonu. 
Platon je kao pjesnik-filozof harmoničniji, Sokrat originalniji, ali je radius 
njihova dojma ograničen helenskim elementom. Voltaire i Rousseau su kao 
publiciste imali neposrednijih uspjeha, djelovali i naglije i katastrofalnije. Ali 
ai »Contrat social« a još manje Voltairove rugalice, koje su pripravile Veliku 
Revoluciju, ne obuhvatiše najdubljih problema misli i osjećaja ljudskih. Na¬ 
prama svim reformatorima i rušiteljima društva stoji Tolstoj kano apostol 
čovještva, kao potomak onih Konfucija i Buda, koji su u najuzvišenoj 
osami duha tražili vječnu, ne vremenitu, istinu. 

Ironičari svjetskoga rata nazivali su Tolstoja najboljim njemačkim gene 
ralom smatrajući, da je Tolstojeva nauka naškodila vojničkoj snazi carizma 

više nego pobjede Hindenburga i Luđendorffa. Lenjinovci slave ga danas, 
makar je i odviše jasno, da je Tolstoj od svih teorija najviše negirao Marxovu 
o materijalističkoj strukturi društva i povijesti. Prvotne jednostavne istine be 
sjede na gori sačinjavaju gotovo svu formulaciju Tolstojeve nauke; on neće da 
vjeruje ni statistiki ni racionalnosti; on naproti cijeloj komplikovanosti savre- 
menog života društvenog i državnog, kul¬ 
turno i tehnički mehaniziranog, postavlja 
zahtjev preporoda unutrašnjeg. 

Duh treba, da nađe »put života«, da nađe 
istinu, koja, ukrasujući blago življenja, vodi 
do samoga Boga. Obračunao je, tijekom 
svoga života, sa umjetnošću, sa sociologi¬ 
jom, sa nacionalnom ekonomijom, sa fizi¬ 
kom i metafizikom tako, da ga je Turge¬ 
njev umirući, u svojem posljednjem pismu, 
morao zaklinjati, neka se Lav Nikolajević, 
veliki pisac ruske zemlje, vrati književnosti. 

Univerzalnost Tolstojeva duha bespri¬ 
mjerna je i razmjerna samo njegovom 
ogromnom uplivu na savremeno društvo. 

U okviru današnje naše komemoracije ne 
bismo mogli ni letimično obilježiti, koliko 
je taj duh premještao granice svega, što je 
vrijedilo kano utvrđeno i stalno. Lav Ni¬ 
kolajević Tolstoj stajao je prema modernom 
društvu onako, kao što stajahu prvi kršćani 
prema rimskom imperiju. Ali Tolstoj nije 
ovo svoje mjesto zauzeo namah i na juriš; 
pak ćemo u tajnu njegove veličine prodri¬ 
jeti možda dublje, ako tu veličinu ne uoči¬ 
mo u njenom završnom obliku, nego po¬ 
tražimo pute njezinog razvoja, potražimo 
istinski Tolstojev »put života«, naročito u 
onim borbama, koje su Tolstoja mladića 
napravile Tolstojem mužem. 

Redovno pred našim očima Lav Tol¬ 
stoj stoji potpuno onakav, kako ga vi¬ 
dimo na poznatoj slici Rjepinovoj ili na 
fotografijama iz Jasne Poljane, kadno je 
vec nastojao živjeti sasvim seljačkim životom. Grof je, a mužik. Sijeda je 
brada duga do pojasa, a silne obrve zastiru lice tako, te svoj izražaj dobija 
istom od čudesno prodirne oštrine očiju; košulja je pritegnuta preko boka 
i izvana pripasana na seljački način. Patrijarška brada, čizme, na gdjekojoj 
slici možda i ralo u rukama — eto Tolstoja, kako je zapamćen u uspomeni ljudi. 

Ali taj starac, koji je u Jasnoj Poljani dočikao posjetnike iz cijeloga svi¬ 
jeta, pisao školske čitanke, učiteljevao seljačkoj djeci, htio biti mužik i kraj 
toga potresao dušu i Rusije i Evrope svakim svojim novim člankom i djelom, 
— taj starac, koji je vrhovnu istinu našao u neprotivljenju zlu, nije olako 
stekao ovu završnu svoju aureolu. Tolstoj, koji bježi od žene i od doma i 
umire na osamljenoj željezničkoj stanici, ima za nas, pred duševnim okom 
našim, polusvetački izraz smirenja. No toga mira Tolstoj nije našao bez^ napora; 
i možda ništa ne može osvijetliti njegove duševne veličine, kao što sitni 
detalj o prvom njegovom razvoju, kad se je borio sam u sebi, kad je godi¬ 
nama doživljavao ćudoredno obraćenje, kad je stopu po stopu u svojoj dusi 
morao krčiti guštaru nejasnoće i grijeha, kad je vapio u očajima i veselio^ se 
u sitnim uspjesima svoga preporađanja. Sačuvana je, na sreću, knjiga, možda 
najznačajnija od svih, što ih je ostavio Lav Nikolajević: njegov dnevnik iz 
mladih dana, izdan od Četrkova. Slijedit ćemo po tim stranicama Tolstoja 
mladića, koji sumnja i traži, da dospijemo do apostola, koji je saznao i pro¬ 
povijeda. 


22. kolovoza (po starom) god. 1850. mladi Tolstoj zapisuje u svoj dnevnik 
ovo: »Na 28. je moj rođendan, bit će mi 23. godine 1^ ja bih htio, da od 
toga dana počnem novi život sa onim ciljem pred očima, koji sam sebi 

postavio. Sjutra ću sve u sebi dobro promisliti; a sad se opet hvatam dnev¬ 
nika i započinjem popisivati poslove, koje imam da svršim. Vodit cu 1 nadalje 
pokraćcnu Franklinovu tabelu. Jedno vrijeme sam mislio, da je to samo 

pedanterija, koja mi škodi, ali o tom ne može biti govora, jer se duša ne da 
suziti nikakovom tabelom. Ako ova tabela ima uopće kakovo djelovanje, može 
biti samo dobro u tom, da jačaš karakter i da se privikneš na rad. Zato ću 
ju nastaviti na jednak način.« 

Franklinova tabela, o kojoj govori Tolstoj, sastoji se u tom, da se na 

vodoravni redak stranice napišu dani tjedana od nedjelje do subote,^ a na 
okomitom retku zabilježe kreposti: šutljivost, red, odlučnost, štednja, cistoca, 
poniznost i t. d. Tolstoj je za sebe vodio takovu tabelu, u kojoj je križićima 
upisivao, koliko je u koji dan izvršio pojedine kreposti. Ali s ovom uredno 

vođenom statistikom vlastitog ćudorednog života stoje u čudnovatoj opreci 
ostale zabilješke dnevnika, koje su pune gdjekad i preiskrenih podataka. 
Mladi Tolstoj karta, ide k ciganima, živi životom junkera tako, da u god. 
1850. o sebi veli: »Ja živim sasvim životinjskim životom, makar se jos nisam 
potpuno probećario.« Sam sebi spočituje lijenost, slaboću, kukavštinu, beska- 
rakternost i neodlučnost. Dan po dan zabilježene su najneznatnije sitnice, gotovo 
na sat točno; uz brige za imanje, koje je dijelom vec i rastepao, uz račune 
o kartaškim dugovima, nižu se spočitavanja samome sebi. »Ja sam prenjezan, 
nepromišljen, varam sam sebe, rasijan sam, lijen i ništav.« Ali pored tih 
neprestanih korenja samoga sebe, na svakoj gotovo straniđ zapisane su i 
čvrste odluke. Duša mladoga Tolstoja, smućena besmislenim životom bogatog 

baštinika bez zvanja i časnika bez volje za službu, bori se na putu k spoznaji. 
U tom čovjeku, koji je završio sa neprotivljenjem zlu, sve očitija biva snaga 
volje. Mladi Tolstoj, kako je fotografiran u god. 1851., ima čelo umnika, 
obrve i oči smionog i opornog samca, krupan nos s pahuljastim brčićima i 
usnice sa širokim podbratkom govore o energiji neobičnoj. I ruke, čvrsto 
stisnute nad štapom, kao da su se složile u otpornoj gesti. Poza bi mogla 
biti gotovo i Ljermontovska iz »Junaka našeg vremena«. U figuri Olenjina 
u »Kozacima« Tolstoj sam sebe opisuje u času duševnog preloma. Olenjin je 
mlad čovjek, koji nije potpuno svršio niti jedne škole, nije nigdje služio i do 
svoje 24. godine nije odabrao nikakova zvanja. Ali Tolstoj, koji poput Ole¬ 
njina polazi na Kavkaz, nije ipak naprosto »mladi čovjek moskovskog društva«, 
nego je tada već u sebi veliki kritičar i svoj i svoje okoline. O smirenosti 
kasnijih godina nema u to doba ni govora. Ironizovanje mondenog društva, 
koje karakterizuje sve kasnije Tolstojeve opise u »Ani Karenjini« ide već u 
dnevniku tako daleko, da sam sebi Tolstoj spočitava »tešku krv« i na jednom 
mjestu dnevnika pita: »Otkud to, da se svi ljudi oko mene u mojoj prisutnosti 
osjećaju nevoljko?« Tolstoju je neugodno u društvu prosječnih ljudi i on u 
sebi osjeća već u ranoj mladosti kap one nepokorne krvi, koja je od dvaju 
njegovih bliskih rođaka učinila pustolove i nesretnike. Obitelj Tolstoja nije 
nipošto obitelj puritanaca ili pače svetaca. Jedna od njegovih ujna je ciganka. 
Njezin muž, Fjodor Ivanović Tolstoj, u mladosti je pijanica i nasilnik, ubija 
protivnika u dvoboju, biva zato prognan u Sibiriju i bježi odanle u Ameriku. 
To je »Tolstoj Amerikanac«. Drugi je nesretnik brat Nikolinka, uzor dječaka 
i mladića, koji se najednom preko noći prometne u razvratnika, oženi se 
djevojčurom i svršava kao alkoholičar; opisan je potpuno vjerno u licu brata 
Konstantina Levina u »Ani Karenjini«. Po tradiciji porodice Tolstoji su u 
Rusiju došli iz Njemačke. Černikovska kronika priča, da je g. 1353. neki Indris 
iz Njemačke došao u Rusiju sa dva sina i 3.000 ljudi pratnje. Svi su prešli 
na pravoslavlje i Indris dobio ime Leontij. Petnaest generacija poslije toga 
Leontija slijedi Petar Andrejević Tolstoj, pradjed Lava Nikolajevića. Pa doista 
i sam Lav Nikolajević kao da i u svojoj raspojasanoj mladosti ima mnogo 
od germanskog traženja istine. Ima pače i germansku mistiku »poziva«. U 
dogođajima vlastitog života Lav Nikolajević vidi pripravu za neko drugo i 
više zvanje i, naročito poslije boravka na jugu Rusije, gdje ga je mučila i 
duga bolest, njegovo odgajanje vlastitog značaja napreduje sve više u svrhu, 
da se oslobodi svih obzira i pogleda u oči vječnoj istini. Kavkaz budi u 
njem duboke umjetničke osjećaje; kao što se u to doba zanosio klasičnom 
glazbom, tako ga kavkaste noći očaravaju za opise, koji već u dnevniku 
imadu duboku i istinski osjećanu poeziju. 

Značajno je, da u ovom mladenačkom dnevniku nema, osim časovitih avan- 
tira, žene ljubovce. Zinajida Modestova, Tostojeva prva ljubav u Kazanu, 
ostavila je u dnevniku trag samo kao bjeguća uspomena. »Ljubav i religija«, 
zapisuje Tolstoj, »dva su čista i uzvišena osjećaja. Ja ne znam, što zovu 
ljubavlju. Ako je ljubav ono, što sam o tom čitao i čuo, onda ja nisam 


Kolo 20 


305 


nikada osjetio ljubavi. Nekoć sam ugledao Zinajidu, kao učenicu. Svidjela 
mi se, ali sam ju malo poznavao. (Fuj, kako je gruba stvar riječ, kako 
trivijalno, kako glupo izlaze na javu osjećaji, kad ih izrečeš!) Živio sam tjedan 
dana u Kazanu. Kad bi me netko bio pitao, zašto sam ostao u Kazanu i 

što mi se tamo tako svidjelo i zašto sam ondje bio tako sretan, ja ne bih 
bio rekao: to je zato, jer ljubim. Ja toga nisam znao. Čini mi se, da je 
upravo ovo, što nije svijesno, posebna oznaka ljubavi i da sačinjava čitav 
njezin čar!« Odnosi prema Zinajidi ostali su, kako sam Tolstoj kaže, na 
stepenici »čistog nagnuća dviju duša«. Tolstoj se boji, ne će li Zinajidu jednom 
naći kao ženu kakvog Beketova; smišlja, da joj piše, ali na koncu ostaje kod 
uspomene. »Sjećaš li se, Zinajide, bili smo u Biskupskom vrtu, šetali smo 
postranim putem. Na ustima bilo mi je priznanje. Tebi također. Bila je moja 

stvar da počnem, ali znaš li, zašto ja, kako mi se vidi, nisam rekao ništa? 

Bio sam tako sretan, te nisam želio ničesa drugoga; bilo me je jedino strah, 

da razorim našu sreću.« 

Na toj je jedinoj stranici sva povjest ljubavi mladoga Tolstoja. Mnogo 
jači dojam imala je na nj njegova pomajka, Tatjana Aleksandrovna Jergolskaja. 
Otac Tolstojev nije imao gotovo nikakva upliva na djecu. Kad je djeci rano 
umrla mati, Jergolskaja odgajala je djecu i ona je u srce Lava Nikolajevića, 
djeteta, prva usadila misao o žrtvovanju samoga sebe za druge. Sa Kavkaza 
piše joj Tolstoj uvijek sa riječima prevrelog čuvstva. Njena pisma mame mu 
suze. Kad je umrla u 79. godini Tolstoj, tada gotovo muž od pedeset ljeta, 
kaže o njoj: »Živio sam s njom sav svoj život i meni je teško i tjeskobno 
bez nje.« 

Pisma Jergolskoj možda su najjači dokumenat, kako je Lav Nikolajević u 
mladosti i trpio muka i užio zanosa radi toga, što je bio osjetljiv. Sam 
spominje o sebi, da su ga s pravom zvali u djetinjstvu »Ljova Rjova«, to jest 
Lav, koji rado tuli u plaču. Pa doista, sve stranice njegova dnevnika govore o 
teškim unutrašnjim borbama, koje će se nastavit kroz cijeli život i, pače u 
starosti, pred smrt, završiti Astapovom. 

Po izvanjskoj strukturi svojih djela Tolstoj je epik, ili pače pisac epopeja. 
Ali u onoj »Ani Karenjini«, gdje Tolstoj daje svoj prvi epski obračun sa 
društvom i svijetom, idejna je srž sasvim lirska. U figuri Konstantina Levina 
Tolstoj opisuje sebe samoga, iskreno i neprekriveno. Značajka je njegova uopće 
kao pisca, da je neizmjerno bogatstvo svojih dojmova umio objektivirati u lica 
događaje tako, da je zaslužio ime prvoga realiste. Pak i sama »Vojna i mir« 
ona ogromna sinteza, koju bismo mogli nazvati svjetskohistorijskom, u biti 
je psihološka studija o duševnom razvitku Pierrea Bezuhova t. j. opet Tolstoja 
samoga. Pierre Bezuhov je nespretan, svojeglav, u društvu glup, zabavljen 
odviše samim sobom, baš kao i onaj mladi Tolstoj, koji na jednoj strani 
dnevnika pita: »Kad li ću dospjeti do toga, da ne budem odvisan, ni od kakvog 
izvanjskog upliva?« Baštinik ogromnog imanja, Pierre Bezuhov smisao svoga 
života saznaje istom od Platona Taratajeva, s kojim zajedno, odrpan, ušljiv i 
sa ranjenim nogama klipše u rulji ratom poludjelih ljudi. 

Pierre Bezuhov, postavši., od kneza prostim vojnikom, nije li to onaj isti 
• Budha, koji ostavlja kraljevstvo? Ali do spoznaje do.lazi se samo mukom. Sva 
lica u kojima je Tolstoj crtao sebe, nose jednaku biljegu, tvrdoglavi su, ne 
vjeruju površini i naporno svladavaju strast. Dilema tijela i duha nije nikad 
konačno završena, pak i Tolstoj, na kraju života osjeća, da nije bilo dosta 
obući kaftan i bježeći iz vlastitog dvora, iz Jasne Poljane, oblači potpunu 
kostret. A čini to, kao umirući starac zato, jer je vjera u pobjedu duha u 
njega jaka nadasve. S Platonom Kavatajevim ulazi u Tolstojev roman jasan 
jer ima tip jednostavnog čovjeka, koji sav vihor Napoleonova pohoda izdrži 
zato, jer ima vjeru naivnih, od toga časa Tolstoj ne prestaje isticati 
premoć evanđeoske ljubavi nad svakom silom vanjskom. I Na- 
poleon je samo čovjek i požar Moskve je samo slučaj; historički događaj sam 
po sebi nema veličine. Ali, kad u »Pučkim pričama« Tolstoj pita »Čim ljudi 
žive«, odgovor će na to pitanje biti nađen u udesu anđela, koji silazi na zemlju 
i kod »poniženih i uvrijedjenih« nalazi shvaćanje i utočišća. Pred besjedom 
na gori treba da uzmaknu i Shakespeare i Beethoven. Romani Tolstojevi po 
sljednjega vremena samo su »primjeri života«, »Uskrsnuće« i »Otac Sergije« 
mogu se nazvati ili konfesijama ili »životima svetaca«. Tako isto će i pozornica 
Tolstoju poslužiti kao govornica za izravno opominjanje. Veliki umjetnik 
Tolstoj osjeća do kraja toplo svu patnju duše čovjekove; ali na koncu svoga 
životnog djela on, snažni tvorac, ne će više ni da govori individualno, te 
zahtijeva, da njegovo posljednje djelo »Put života« bude smatrano skupom 
najviših i najdubljih misli, do kojih je tijekom tisućljeća uopće dopro duh 
čovječji. Za volju ideje ćudoredne Tolstoj je u sebi savladao i umjetnika i 
individualnog mislioca. * 


Tolstoj književnik preveden je na hrvatski gotovo potpuno. Njegov dojam 
na književnu generaciju, od osamdesetih godina amo, ipak je samo dio velikog 
utjecaja ruskog realizma, u kojem je blaga hrvatska duša osjetila slavenski 
nazor svijeta. No zato je Tolstoj mislilac ostavio u razvoju socijalnih ideja 
kod nas tako dubok trag, kao možda ni u jednom drugom narodu osim 
svoga vlastitoga. Koliko je uskoj svezi čitava ideologija hrvatskog seljačkog 
pokreta sa mišlju Tolstojevom, sa njegovim vraćanjem k seljaku i k seljačkom 
domu vraćanjem ne samo »k prirodi«, nego i k Bogu, razabrat ćemo iz same 
one bilješke autobiografije pokojnoga Stjepana Radića, u kojoj hrvatski narodni 
vođa kaže, da je iz ustiju svoga brata Ante, kao prvu rusku knjigu, čuo 
»Pučke priče« Tolstojeve i da je upravo priča »Čim ljudi žive« bila najdublji 
dojam njegove mladosti. 

U svojem političkom životopisu Stjepan Radić napisao je, prije Tolstoja, 
riječi jednakoga optimizma o blagu, koje znači život; riječi, koje se gotovo 
sasvim pokrivaju sa svršetkom »Puta života«. Ako imaš u srcu, kaže Tolstoj 
pravu nauku, i ako tražiš svoju sreću u sjedinjenju sa drugim ljudima i 
sa Bogom, nestat će zla. Neprotivljenje zlu je dakle u stvari optimizam i 

vjera u pobjedu dobra. Ova je vjera sjedinila oba velika slavenska duha — 
po njoj, savremeni hrvatski mesijanizam biva i dijelom opće čovječje ideje % 
današnjice, kako ju je propovijedao Veliki Lav. 

Ako je nešto istine u vjeri starih, da sjene preminulih borave u kraji¬ 
nama onih, koji ih za života razumješe i ljubiše, onda i ove dvije velike sjene, 
u ovom času, lebde nad nama. Pak što nam šapće sjena Tolstojeva? Šapće nam 
onaj isti poklik, kojim je za života potresao duše: »Carstvo je božje u vama«. 
Duh, preporođen u naporu ćudorednom, svladava svaku silu materijalnu, — 
to je sadržaj i života i nauke Tolstojeve. Carevi su pali, ali misao Tolstoja 
živi! Carstvo je božje u nama! U ovoj vječnoj istini o pobjedi duha neka 
crpimo i danas utjehu i nadu i snagu za budućnost. 

TJ. ILIJIĆ 


POMEN NA SILV1JA STRAHIMIRA KRANJČEVIĆA 

POVODOM DVADESET-GODIŠNJICE NJEGOVE SMRTI 

29. X. 1908. 

Između mramornih spomenika i sirotinjskih nadgrobnih križeva, na glavnoj 
stazi s desne strane od jedinog ulaza u drugo rimokatoličko groblje na Koševo 
u Sarajevu, izdiže se nad ostalim velika bronzana četverouglasta ploča, na 
kojoj je u relijefu uzdjelan ganij sapet u negvama, koje se mučno napreže, da 
prekine teške lisičine, jer mu sprečavaju slobodan lijet. Na tom spomeniku, 
— djelo našega kipara Valdeca — izdjelane su dvije lakonične epigrafe: na 
lijevoj stoji Silvije Strahimir Kranjčević 29.-X.-i9o8., na desnoj 
strani Ela Kranjčević rođ. Kasaj 2.-IV.-1911. Grob je zaštićen 
niskom željeznom ogradom, a na malom prostoru pred njim između guste trave 
i sitnog poljskog cvijeća, izdiže se nekoliko kržljavih busova ruža. Eto to je 
sve, što je »harno« potomstvo namrlo slavnom pjesniku i njegovoj vjernoj 
drugarici. 

2a prvih godina, nakon pjesnikove smrti, mnogobrojni su prijatelji i Štova¬ 
telji dolazili često na grob, kitili ga cvijećem i zalijevali biljke oko njega. 
No kad su se vremena naglo stala mijenjati, kad je naime nadošao balkanski 
rat i svratio pozornost javnosti na sudbonosne događaje, koji su se naglo i 
tragično raznijeli, taj je posvećeni grob postajao sve pustiji i zanemareniji, 
Kad je konačno grozna bujica svjetskoga rata prohujila svim svojim tragičnim 
bijesom preko Bosne i Hercegovine uskomešajući s temelja duhove i raspršujući 
stare znance i prijatelje pok. pjesnika na sve strane, njegov grob na Koševu 
ostane pust i osamljen zarašten korovom i sitnim poljskim cvijećem. Nova 
poratna generacija, zadahnuta matrijalističkim shvaćanjem životnih prilika, uopće 
u bjesomučnoj borbi za sticanjem vlasti i materijalnog bogatstva, izgubiše većim 
dijelom smisao za idealno-etičke podvige čovječanstva, zaboravila je gotovo 
sasvim na pjesnika, koji je u zanosu oduševljenja pjevao: 

»Ljubite se dok ste živi 
»Da ne mroste željni svega! 

No i pored toga taj posvećeni grob, stoji eto od otrag punih dvadeset 
godina u srcu Bosne, kao neprocijenivi amanet, koji nas podsjeća, da je nekada 

onuda prošao jedan svijetli meteor, koji je svojim žarkim sjajem obasjao polje 
naše književnosti, a toplinom srca zagrijao čitavu jednu generaciju, ostavivši 
duboke tragove svoga prolaska. Svatko je to onda osjećao i svakoga se je 
bolno dojmila crna vijest o ranoj smrti ljubljenoga pjesnika i druga. 

Živo mi još lebdi u svijesti onaj turobni dan pod konac listopada 1908. 

Sivo, jesenje sarajevsko nebo bilo je zastrto bjelkastim oblacima, kroz koje 
su probijali blijedi sunčani traci zalijevajući sumornim svijetlom pitomu okolicu 
Koševa. Pod hladnim jesenjim vjetrom podrhtavali su vrhunci jablanova zasa¬ 
đenih po rubovima puta, suho je lišće suštilo pod koracima pratioca. Prevladalo 
je svuda unaokolo neko tjeskobno raspoloženje, dok je nepregledna povorka 
sastavljena od svih vrsta pučanstva, te raznolikih vjerskih 1 plemenskih eleme¬ 
nata, išla spram drugog rimokatoličkog groblja na Kosevo, prateći jedan lijes 
prekrit vijencima svježeg cvijeća, na vrpcama kojih je zlatnim pismenima 
stajalo: Silviju Strahimiru K r a n j č e v i ć u. I konačno sve se slegne 
na groblju potiskavajuć se oko jednog mjesta na rubu glavne staze, gdje je 
zjala svježa jama tek iskopane zemlje. I odjeknuše teški akcenti Davidovog 
psalma: »Iz dubine vapih Tebi Gospode!« onda oni zamirući. »Odriješenja« 1 
nastane težak tajac — kad se pjevačko društvo »Trebević« javi svojom po^ 
tresnem tužaljkom - posljednji zajednički pozdrav nezaboravnom drugu Tad 
pred lijesom nad otvorenim grobom, oprosti se u ime D. H. K. s neprežaljenim 
drugom pjesnik Josip Milaković, posljednji pozdrav hrvatskoga nastavničkog 
osoblja pridonese prof. Lujo Dvorniković, a g. Ivan Miličević progovori u ime 
hrvatskih novinara. 

Kad su počele padati teške grude zemlje na lijes, mnogi se udaljise sa suzom 
u očima, nemogući podnositi udarce, koji su bolno odjekivali u svačijem srcu . . . 

Silvije Strahimir Kranjčević ugleda prvi put svijetlo u kamenom Senju na 
hrvatskom Primorju 17. veljače 1865. god. Nježan i boležljiv od poroda, bio 
je brižno njegovan od majke Marije rođ. Marković, žene profinjenih osjećaja, 
od koje je dijete i baštinilo pjesničku žicu. Znala je ona kojekakve priče, basne 
i legende, te narodne pjesme, i njima je često zabavljala nadobudno dijete, koje 
je pokazivalo već za rana osobitu sklonost za tu vrstu maštanja. 

Izučivši pučku školu u rodnome mjestu, najradije se laćao Vukove 1 ostalih 
zbirki narodnih epskih i lirskih pjesama, koje su mu dolazile ruku 1 sve 
pohlepno čitao i učio napamet. Ta njegova sklonost za proučavanje narodnog 
blaga, nije ga ni kasnije ostavila, te odlučno blagotvorno utjecala na izraza; 
jedne’ sadržine njegovih originalnih pjesničkih sastavaka. U rodnom gradu svrsi 
gimnazijalne nauke 1883. god., a malo kasnije, kao jedan od najodlicnijih 
đaka, bje poslan od senjskog biskupskog ordinarijata na teološke nauke u Rim 
na t. zv. Collegium Germanico-Hungaricum, da se pripremi za svećenika. No 
nadobudni pjesnik, kojemu se u onim cvjetnim godinama prikazivao svijet, u 
ružičastom i zamamnom čaru prve mladosti i koji je duboko u sebi osjećao 
privlačivu snagu neograničene slobode, nije se mogao snaći sred strogih 1 
hladnih stijena klerikalnog instituta te je već zarana instinktivno stao ceznuti 

za slobodom i domaćom grudom. Već onda je bio započeo pjevati svoje rodo¬ 
ljubne pjesme, od kojih je prva izašla u »Hrvatskoj vili« pod uredništvom 
Eugenija Kumičića, pod naslovom »Zavjet«, i kojoj je smisao odgovarao 
poznatom Horacijonom stihu: »Dulce et decorum est pro patria 
mori«; njoj su slijedili drugi patriotski sastavci, već prema duhu i smjeru 
one dobi. 

Dok je mladi pjesnik snovao, kako da se riješi teških uza, koje su mu 
sapinjale slobodan lijet, sreća ga je poslužila i udovoljila konačno njegovoj 
živoj želji. Te godine (1884.) prispje u Rim naš slavni biskup J. J. Strossmayer. 
Kanonik Crnčić, koji se je onda nalazio u Svetojerolimskom zavodu, predstavi 
mu mladoga Kranjčevića, koji mu se iskreno i otvoreno izjada i očituje svoju 
vruću želju za slobodom i za povratkom u domovinu. Veliki biskup udovolji 
želji nadobudnog poletarca, dade mu pismenu preporuku na kanonika Račkoga 
u Zagrebu i opskrbi novčanim sredstvima za put u domovinu. I tako Silvije, 
nakon boravka od šest mjeseci u rimskom institutu, prispije konačno u Zagreb. 

Njegov kratak boravak u vječnom gradu nije ostao bez jačeg dojma na 
njegov pjesnički duh. Sred tog klasičnog ambijenta spjeva svoje krasne i misaone 
pjesme: »Noć na Foru«, »U katakombama«, »Mramorna venus« i t. d. 

I ako je Kranjčević, prispjevši u Zagreb početkom 1885. god., bio već 
poznat u književnim krugovima, pošto je bio objelodanio više pjesničkih sasta¬ 
vaka po raznim našim beletrističkim časopisima, opstanak, pored abnormalnih 
političkih prilika, koje su prevladavale onda u Hrvatskoj pod tiranskim 
režimom Khuena Hedervarija, bio mu je ipak ugrožen i on shvati da se ne će 
moći održati. Požuri se zato da položi učiteljske ispite za građanske škole 
(1886.) i nakon toga, zatraži mjesto učitelja trgovačkih škola u Bosni i Herce¬ 
govini, gdje je ondašnja uprava u ono doba bila počela organizovati školstvo 
u duhu i smjeru zapadne kulture. 

Na odluku, da se preseli u Bosnu, potakla je Kranjčevića u prvom redu 
želja za mirom, sred kojega se je nadao, da će moći slobodno dati oduška 
svojoj vili, a, uvjereni smo, i čežnja za upoznavanjem onog djevičanskog 
naroda i njegovih originalnih običaja i odlika. 

Prispjevši u Mostar u rujnu 1886. g. na trgovačkoj školi naiđe odmah na 
zapreke sa strane pojedinih svojih kolega, tjesnogrudnih i prosječnih ljudi, jer 
nisu mogli shvatiti temperamentnog i oduševljenog mladića, koji nije umio 
skrivati svoje misli i osjećaje, te ga optužiše na višu vlast kao »političkog 
agitatora«, »buntovnika«, »propagatora hrvatstva« i t. d., tako da je već 
iste godine bio premješten u Livno u taj t. zv. »bosanski Sibir«. Međutim naš 
mladi pjesnik ne klone duhom, u novom ambijentu naiđe na ljude, koji su 
ga bolje shvaćali i cijenili i oda se svom dušom školi i poeziji, proučavajući 
običaje onih zanemarenih, ali zanimivih krajeva i proučavajući hrvatski jezik 
na njegovom čistom izvoru. 

Proboravivši par godina u Livnu bude premješten 1888. g. u Bjelinu, gdje 
ostane do 1892. g., kad bi postavljen za učitelja preparandije u Sarajevu. 
Međutim bio si je već onda osigurao odlično mjesto u našoj literaturi, objelo- 

danivši razne svoje pjesme, kao: »Svijet i pjesma«, »Kad mi klone«, »Smrti«, 
»Angelus«, »Iza spuštenih trepavica«, »Zapad sunca« i t. d. Te pjesme, što 
su unosile sasvim novu notu u koncerat naših domaćih pjesničkih sastavaka 
one dobe; svraćale su pozornost čitalačke publike, koja je stala instiktivno 
osjećati, da se je pojavila nova sjajna zvijezda na našem horizontu. 

U to vrijeme zemaljska uprava za B. i H. odluči izdavati novi književni 
časopis, kojemu bi bio cilj da bogatim ilustracijama prikaže svijetu prirodne 
ljepote onih djevičanskih krajeva i ujedno da potakne domaće sinove na ozbiljan 
književni rad. I tako se pojavi »Nada«, a njezina je redakcija bila povjerena 
Silviju Str. Kranjčeviću. 

Za punih deset godina (1894.—1904.) uređivao je naš pjesnik taj časopis, 
okupio oko njega istaknute pisce iz Hrvatske i Dalmacije, i pojedine iz 
Srbije, a, što je važno istaknuti, pobudio na književni rad mlađi intelektualni 
naraštaj sviju elemenata u Bosni i Hercegovini i dotjerao »Nadu«, koli sa ilu¬ 
strativne, toli sa književne strane, dolične visine. U »Nadi« je i sam sarađivao 
objelodanjujuć mnoge svoje pjesničke sastavke. 

Kad je »Nada« prestala izlaziti, bude Kranjčević imenovan ravnateljem 
trgovačkih škola, a kasnije i nadzornikom osnovne nastave u Sarajevu. 

Međutim, baš u to doba, (1906.) počme pobolijevati i naglo opadati. Pojavi 
se upala mjehura. Tražio je lijeka po domaćim i inozemnim klinikama, ali 
uzalud i nakon dvije pune godine bolovanja, konačno podlegne ljutoj boljetici 
29. listopada 1908. u Sarajevu, u muževnoj dobi od 43 godine života. 

Nije nam moguće u kratkom osvrtu jednog komemorativnog članka istaknuti 
svu književnu i umjetničku vrijednost Kranjčevićevih pjesmičkih sastavaka. 
Dovoljno nam je spomenuti, da se je on već za rana udaljio od običnog načina 
pjevanja one dobi i išao svojim vlastitim putem, nalazeći u svojoj senzitivnoj 
duši sasvim nove motive poetske inspiracije. Išao je stazom velikih evropskih 
pjesnika, koji su u svojem poetskom zanosu obuhvaćali cijeli svijet i čitavu 
povijest čovječanstva, evocirajući i osvjetljujući sjajem genija mnoge dramske 
i tragične povijesne momente, a ti su najviše djelovali na razvoj ljudstva uopće. 
Išao je još i dalje, te je svojom pjesničkom vidovitosti i proročanskom intuicijom 
prodro duboko u svijet svojih ideja, sanja i čežnja, te ih iznio na vidjelo u 
nizu sjajnih i jedrih stihova, koji svojom skulpturnom ljepotom označuju uspon 
njegova duha spram onih nedohitnih ideala, spram kojih od iskona čezne 
čitavo čovječanstvo sa željom, da prodre u sve duboke probleme svoje nutrine 
i one cijelog svemira. Naravno da se je Kranjčević u tom teškom i mučnom 
uspinjanju, katkad i spotaknuo, no za to nije nikada klonuo, već je nadljudskom 
ustrajnošću i titanskom snagom ustrajao do konca. 

Veći dio njegovih sastavaka objelodanila je »Matica Hrvatska« 1898. g. 
pod naslovom »Izabrane pjesme«; druga njegova zbirka »Trzaji« izašla je 
nakladom I. K. Ostojića u Tuzli 1903., a »Divot izdanje« objelodanilo je 
D. H. K. neposredno nakon njegove smrti. Njegova supruga Ela rođ. Kašaj, 
izdala je napose Kranjčevićeve sastavke u prozi. 

Eto to je sve, što je ostalo od slavnoga pjesnika, kojemu hrvatski narod 
komemorira uspomenu nakon dvadeset godina njegove rane smrti, i koji je 
pjevao: 


»Bog je meni pjevat reko 
I ja vršim božju volju. 

I ja jedem srce svoje!« 

Dr. S. B ATUŠIĆ 


UMJETNIČKE IZLOŽBE I LIKOVNI ŽIVOT 

MEŠTROVIĆEVI KONJANICI 

U dvorištu zagrebačke umjetničke akademije, između golih zidina visokih 
zgrada, iza nekih šupa i plotova, na blatnoj zemlji raskvašenoj od kiše i 
snijega stajale su pred godinu dana dvije orijaške figure Meštrovićevih jahača 
prije svog putovanja u Ameriku. Radnici su još udarali po golemim brončanim 
ormama, lupa je muklo i prodorno odzvanjala, mirisalo je na dim i paljevinu 
iz ljevaonice, i onda su porušili nezgrapne balvane drvenih skela povezane 
debelim lancima, otkrili konjanike, da ih za koji dan opet razbiju u komade 
! ° dvezu raYno u Chikago, gdje če na obali Michigana u kompleksu ogromnog 
je nog parka stajati stoljećima ne kao spomenici američke indijanske prošlosti, 
vec kao spomenici jednog razdoblja skulpture. 

Jahač na konju, davni herojski motiv i cilj najviših kiparevih težnja, ostao 
je kroz tisuće godina onim problemom, u kojega stvaralac ulaže svoj maksimum, 
da bi ga mogao nazvati svojim životnim djelom, svojim standard workom. 

Statua aequestris, slobodan prostorni lik, mora da probudi nekoliko histo¬ 
rijskih asocijacija. Prva je reminiscencija brončani car Marko Aurelije na 
rimskom Kapitolu. To je već suton i barok antike. Tehničko je znanje postiglo 
svoj vrhunac, materijal je svladan suvereno, proporcije kanonizirane; careva 
figura zadahnuta je nimbusom božanske idealizacije, dok je konj — onaj konj, 
kojemu se tako zanosno divi Michelangelo — postavljen u svoj lagani hod 
osjećajem gotovo prozaičnog realizma. 

Nekoliko stoljeća do renesanse, i Donatello postavlja pred Santom u Padovi 
svog^ kondotiera Gattamelatu, držeći se tradicije rimske ne samo u obliku i 
vanjštini, već u totalitetu skulptorskog shvaćanja. Gattamelata bi u svojoj 
konzulskoj pozi mogao pojasiti iza cara Marka, i ne bi se suviše osjetio jaz 
stoljeća. Duh rimski probuđen je na novi život, koji je harmonično rezonirao 
kao odzvuk prošlosti svojim klasičnim mirom, ležernošću i zrelim realizmom. 

Ali rimski augustovski mir i čistoća stila Donatellovog našla je za nedugo 
vrijeme najživlji kontrast u konjaničkom liku kondotiera Colleonia, što ga 
izlije firentinski zlatar Verrocchio, da ga postavi na Piazzu di San Marco u 
Veneciji, ali je ljubomorni senat po smrti kondotijerovoj smjesti pred San 
Giovanni e Paolo. Verrocchiov lik znači direktni stav protiv klasike, on je 

stvoren kao smiona ekspresija strastvenog pokreta, potpuni konstrast Marku i 
Gattamelati. Gvozdenom silom stisnuo je upancirani 'Colleoni rebra svog konja 
i stopio se s njim u jednu masu, koja je robustno pokrenuta prema naprijed 
kao kakav klin. Tendencija je: jao neprijateljima! Nema tu traga rimskom 
gospodinu; to je još sredovječni okrutni general divlje snage i oštrog jastrepskog 
profila. Sve forme su samo sredstvo za ekspresiju jedne zamisli. 

Colleoni i Gattamelata našli su preko čitave kasne renesanse i baroka pa 
sve do devetnaestog stoljeća bezbroj nasljeđivača: carevi i maršali i vojsko¬ 
vođe lijevali su konjanike u beskraj, ali čistoća se stila dakako malo po malo 
i uporno gubi. Ali velika većina skulptora povodi se za realističkim stilom 
Donatellovim, pa makar se njihovi konji (recimo, Princ Eugen Savojski) dizali 
u propanj. Ako je ekspresionizam Verrocchiov imao sljedbenika, onda je to 
svakako bio Falconet, koji je u Petrogradu na narudžbu Katarine izlio Petra 
Velikog u simboličnom zamahu, koji ekspresivno hoće da se otkine od one 
gromadne pećine finskog granita, na koju je prikovan kopitima stražnjih nogu. 

A ako u ovom smislu skulptorskog ekspresionizma ni Falconet nije sljedbenik 
linije Verrocchieve, onda je to svakako Meštrović u svojim spomenicima »Indi¬ 
janac na konju baca koplje« i »Indijanac na konju odapinje luk«. Meštrović 
je pojam ekspresivnoga zgrabio u samoj srži, i plemenitom materijom broncom 
uobličio dvije fantastične, simboličke i vanredne figure. Osnovno je važno, da 
se tu radi o posve alegoričkim, dakle dekorativnim likovima. Ta dekorativnost 
prva je osnovna činjenica, koja treba da bude jako naglašena. Jahači imaju 
biti smješteni jedan vis a vis drugome sa pozadinom velikih dimenzija, i uslijed 
toga proizlazi onaj njihov dekorativni i gotovo ornamentalni paralelizam po¬ 
kreta. A radi ovakvog smještaja im nije funkcija apsolutno prostorna, već više 
silhuetarna; oni nemaju mogućnosti slobodnog stava u prostoru, vezani su na 
plohu pozadine, nemaju tendencije trodimenzionalnosti, već su dvodimenzionalni. 
To je druga osnovna činjenica. 

Dakle: dekorativna i dvodimenzionalna skulptura. 

Ali u tim dvjema granicama stvorio je Meštrović respeetable djelo. Treba 
baciti makar i letimični pogled. 

Dvije divlje i elastične konjske mase, jahači napetih pokreta kao čelična 
pera, nabujalih mišica i tjelesnih forma, koje samo da ne prsnu od strašnog 
unutrašnjeg pritiska. Anatomija stilizirana do krajnjih granica, kao da su ova 
ljudska i životinjska tjelesa secirana, kao da im je koža oguljena, i gvozdeni 
skelet povezan fantastičnom muskulaturom. Ali ono, sto bi ovaj hipertrofizirani 
stil moglo lako da prebaci u grotesku, znala je Meštrovićeva intuicija da svlada 
potpuno i da zadrži u granicama. 

Mada ove skulpture već po svojoj svrsi ne mogu biti kameni međaši vec 
samo vijesmci novog jednog razdoblja, jedna je konstatacija nedvoumna. 
mogao ih je stvoriti samo Ivan Meštrović. 




KOLEKTIVNA IZLOŽBA MIRKA RAČKOGA 


Kad se iza rata prije nekih osam godina Rački vratio s jednoga od svojih 
lutanja, priredio je u Umjetničkom Paviljonu veliku i značajnu izložbu, koju 
ne čcmo tako lako zaboraviti. Bijaše to niz monumentalnih kompozicija, 
kojima je godine i godine bila zaokupljena velika inaginacija ilustratora 
Božanske Komedije. Osjećalo se, da je Rački — jedan od naših najjačih i naj- 
individualnijih predratnih slikara — moderni nasljednik Bele Csikosa, i da će 
kompozicija ostati domena njegovih umjetničkih težnja. 

Nakon dužeg vremenskog razmaka, u kojemu je malo izlagao, živeći vjeran 
svom individualizmu, osamljen, povučen, ne dolazeći u kontakt ni s umjetničkim 
krugovima, a ni sa životom savremenog evropskog slikarstva, Rački je opet 
priredio kolektivnu izložbu, u kojoj se prikazao isključivo kao pejsažist. Na¬ 
pustio je svoju herojsku epiku i velike kompozitorske koncepcije, pretvorio se 
u čistog liričara, i njegov zanos za čarobnim mijenjanjem svijetla na dalekim 
horizontima odveo ga je na jadranske otoke. Sve su gotovo, što ih je izložio 
marine. On je čistim pjesničkim nastojanjem uronio u vječnu igru dvaju zrcala, 
neba i mora. Gotovo hladno i jasno crtani pejsaž s kontrastima oštro formi¬ 
ranih silhueta natopljeni su prozirnim i suptilnim plenerističkim koloritom, i 
ovakva sinteza elemenata crteža i boje daje nekim njegovim pejsažima naročiti 
čar. Rački je osobito zavolio štimunge zore i ranog jutra, on se uživljuje u 
nedohvatne optičke fenomene titranja svijetla, raščlanjuje objekte u sistem 
jednostavnih ploha, i zadubljen u mir i tišinu daljina kreira rukom zrelog i 
staloženog majstora. Jedna je od najljepših slika ove posljednje njegove faze 
»Jutro u Makarskoj«; druge se marine tek više ili manje približuju neposred¬ 
nosti i spontanitetu, kojom je ova stvorena. Velika figura djevojke »Na 
čekanju« sjetila nas je njegovih prijašnjih dana, a u »Starim dvorima« osjetili 
smo duboku melankoliju, kojoj se u snatrenju nad mrtvim kamenjem pre¬ 
pušta kist ove markantne ličnosti, koja se je nakon velikog romantičnog odsjeka 
u svom životu vratila moru i zemlji. 


IZLOŽBA KLUBA LIKOVNIH UMJETNICA 

U listopadu ove godine priredio je u Umjetničkom Paviljonu prvu svoju 
izložbu novoosnovani »Klub likovnih umjetnica«, u kojemu je uz neke iznimke 
sakupljena većina zagrebačkih slikarica, dok je kiparstvo zastupala Mila Vod. 
Svakako su ove dame taj svoj klub shvatile samo poslovno ili eventualno 
feministički, jer se u heterogenosti njihovih radova nikako ne može naći neka 
ideološka ili bar približno umjetnička suglasnost. Prosječni niveau ove kvanti¬ 
tativno velike izložbe — ima na njoj preko dvije stotine slika — veoma je 
osrednji. Neko izvjesno znanje i vještina u baratanju materijalom ne pomaže, 
da one beskrajne mrtve prirode, vaze sa cvijećem i slađani portreti budu 
umjetnički interesantni. 

Treba u prvom redu spomenuti Nastu Roje. Njen fini ukus manifestirao se 

i ovaj put u nekoliko dobrih i dotjeranih pejsaža: zamagljeni zelenkastosivi 
engleski park, umorno prosinačko sniježno popodne, bujne crvene seljačke nošnje 
zagrebačke okolice u blagoj sunčanoj toplini. Posebnu klasu čine njeni portreti, 
kojih je izložila veći niz iz raznih godina svog rada. U tom genreu stekla je 
Nasta Roje veliko iskustvo i svojim otmjenim, ali ipak mekano-ženskim po¬ 
tezom kista i diskretno zamagljenim clair-obscur tonovima stvorila je nekoliko 
figura, koje su doista portreti, i koji se odlično nadovezuju na tradicije por- 
tretne umjetnosti. Kao jedan od najotmjenijih ističe se portret dječaka sa psom 
u plein airu; to je sigurno crtana figura, rutinirano smještena u zračni prostor, 
topao i fino nijansirani kolorit. Ta je tehnika od najmodernijih doduše već 
davno napuštena, ali ono, što je stvoreno solidnim znanjem i učešćem kreativ¬ 
noga, uvijek je dobro. 

Zoe Borelli izložila je veoma malo, ali njene »Narodne nošnje« zauzimaju 
odlično mjesto. Sigurni, gotovo muški snažni crtež i zdravi osjećaj za narodni 
ornamenat daju njenim folklorističkim studijama naročiti i simpatični ton. 
Ističe se njeno individualno, a opet vjerno interpretiranje dalmatinskih orna¬ 
menata, koji doduše u koloritu za nijansu odudaraju od originala, ali baš 
to slobodno obrađivanje ima mnogo cara. Sjećamo se prijašnjih njenih radova, 
i zato držimo, da je šteta, što ovaj puta nije bila jače zastupana. 

Valja svakako spomenuti sočno i duhovito nabačene akvarelne skice Zdenke 
Pexidr-Srića, koja ima mnogo intimnog osjećaja u nekim pejsažima i dječjim 
portretima. 

Dr. FRANJO BUČAR 


IZ SLAVENSKOG SVIJETA 

ČEHOSLOVAČKA NA IZLOŽBI PRESSE U KOLNU 

U tri velike dvorane u inozemskom odjelenju izložila je Čehoslovačka sve 7 
što se tiče razvoja novinstva u sadanjoj republici. Prvi češki letači kao preteče 
novina datiraju još iz 1 6. vijeka t. j. od g. 1515., a več g. 1587. izdavao je 
praški tiskar Daniel Sedlčansky prve Noviny radne. Od 18. vijeka izlaze 
Pražske noviny, koje postaju g. 1846. vladinim novinama, a od g. 1919. zovu 
se Československa republika. Otac moderne češke nacionalne žurnalistike jest 
Karei Havliček, utemeljivši Narodne noviny (1848.—1850.), koje su za apso¬ 
lutizma morale prestati, dok nisu 1861. osnovani pod redakcijom Jana Nerude, 
braće Gregra, Sladkovskoga i Baraka novi Narodni Listy, koji izlaze još i 
danas. Od konzervativne žurnalistike počela je izlaziti prva Politika u 80-tim 
godinama pod redakcijom Skrejkovskog i Šimačka. Najstariji praški njemački 
list Politika počeo je izlaziti već 1862., te se stavio na čelo njemačke stranke 
u Češkoj. Od pokrajinskih novina nastarija je Moravska Orliće u Brnu od 
g. 1867., koja je uvijek stajala na braniku češke politike u Moravskoj. Utje¬ 
cajem naprednih omladinskih ideja pod prof. T. G. Masarykom nastali su 
novi časopisi, tako: Radikalni listy g. 1894., oko kojih su se okupili napred¬ 
njaci braca Hajn, Sokol, dr. Rašin te realisti, pod vodstvom Jana Herbena, 
koji su počeli izdavati najprije g. 1886. tjednik, a poslije g. 1900. dnevnik Čas. 
U posljednjim godinama 19. vijeka počele su izlaziti i socijalističke te agrarne 
novine Pravo lidu i Venkov u Pragu, a u Brnu je počeo izdavati mladočeški 
liberalac A. Stransky g. 1897. Lidove noviny. 

Slovačko novinstvo nije se za madžarske ere moglo razvijati, te su 
u Turčianskom sv. Martinu mogle izlaziti samo vladine Narodne Noviny, 
koje joŠ danas izlaze. G. 1907. utemeljio je Milan Hodža, sadanji čehoslovački 
ministar, naprednjački tjednik Slovensky tyždenik a g. 1910., nastao je Slovenskv 
Dennik. Do g. 1918. imali su Slovaci ukupno 27 časopisa. Poslije rata se to 
sve znatno promijenilo, te je nastalo mnogo čeških i slovačkih novina i časo¬ 
pisa. Najvažnije su u Pragu neutralna Tribuna, katoličke Lidove listy, komu¬ 
nističko Rude (crveno) pravo, legionarski list Narodni osvobozeni i mnoge 
druge. Kod Slovaka je nastala agrarna Slovenska politika, organ Hlinke Slovak, 

socijalno-demokratski list Robotnicke (radničke) noviny i demokratski Narodny 
dennik, svi u Bratislavi, koji grad po malo preuzimlje kulturno vodstvo Slovaka. 

Njemačko novinstvo u Čehoslovačkoj razvijalo se povoljnije od češkoga u 
Austriji, te je g. 1848. bilo 40 njemačkih, a samo 22 češke novine. Za apso¬ 
lutizma broj čeških novina poskočio na 61, a njemačkih na 72. Još u 80-tim 
godinama broj je njemačkih novina bio veći od čeških, no g. 1890. već je 
bilo obrnuto: 355 čeških, a samo 240 njemačkih. Broj čeških novina i časopisa 
sada je počeo rasti, a njemačkih padati, te je do početka rata bilo već 1251 
čeških naprama 613 njemačkih novina i časopisa. Do konca rata 1918. pao 
je broj čeških na 1097 i njemačkih na 526. 

Najstarije njemačke novine su Pressburger Zeitung od 9. 1764., te Bohemia 
od 9. 1828. i Ost und West u Pragu (1837.—1848.), koje su nastojale o slozi 
Nijemaca i Čeha. Današnji i po inozemstvu vrlo raširen Prager Tagblatt 
postoji već 53 godine. U pokrajini je najstarija novina Reichenberger Zeitung. 
U sadašnjoj republici najvažnije su poluslužbene novine Prager Presse. 

Maloruske novine nisu izlazile za madžarske ere, a sada imadu Malorusi 
29 novina i časopisa. 

Madžarsko novinstvo učinilo je znatan napredak u sadanjoj republici. Do 
g. 1918. bilo je u Slovačkoj 23 madžarskih novina, dok ih sada imade 82 
Glavni organ Pragai Magyar Hirlap izlazi u Pragu. U Karpatskoj Rusiji bilo 
je g. 1918.. samo 7, a sada imade 31 madžarskih novina. 

Činjenica, da se je novinstvo u Češkoslovačkoj toliko razvilo svjedoči, da 
ondje vlada potpuna tiskovna sloboda. Vanjsku štampu obavještavaju neki 
presbiroi, tako službena Češka tiskovna kancelar (Č. T. K.), zatim Central 
European Radio (C. E. R.) i Zentral European Press (C. E. P. S.), koji su u 
vezi s Balkanom te šalju posvuda svoje vijesti, a imadu i u svim važnijim 
publicističkim centrima svoje dopisnike. 

Broj novina u Čehoslovačkoj činio je g. 1928. ukupno 1240 i to čehoslovačkih 
700, njemačkih 440 i 80 madžarskih. Najvažnija žurnalistička udruženja jesu 
Sindikat čsl. novinaru i Reichsgewekschaft der deutschen Presse in Tschecho- 
slovakei. 

U prvoj dvorani na izložbi Presse prikazana je povijest književnog pokreta 
od vremena Magistra Jana Husa i Janosa Komenskoga, kada je nastao češki 
književni jezik i prve češke novine te književnost u srednjem vijeku. Novi 
vijek zastupan je osobito od 19. v. Tu je kod Čeha zastupan F. Palacky (1798. 
—1876.), kod Slovaka Ljudevit Štur (1815.—1856.), a kod Nijemaca u Češkoj 
F. Klutschak (1814.—1886.). 

U drugoj je dvorani prikazano novinstvo iz ratnog doba za vrijeme borbe 
za narodnu i državnu slobodu. Tu su izloženi letači, plakati, brošure, novine, 
časopisi i knjige, koji su u savezu s revolucionarnim pokretom u Europi i 
inostranstvu, poglavito u Sjev. Americi i Sibiriji. Tu su i novine, određene 
i za jugoslavenski puk u Sibiriji, koji je bio pod čehoslovačkom vojnom 
zaštitom. Pravi vođa te revolucionarne organizacije za inostranstvo bio je 
upravo sadanji predsjednik T. G. Masaryk, te ministar vanjskih posala Dr. Ed. 

Beneš. Njima su uz bok radili E. Denis kao redaktor od »La nation Tcheque« 
i »Le Monde Slave«, te Seton Watson redaktor od »The New Europa«. 

U trećoj je dvorani prikazano sadanje doba po strukama s raznim mnogo¬ 
brojnim tablama te statističkim monogramima, a zastupane su osim politike i 
znanost, umjetnost, glazba te čehoslovačka književnost u inozemstvu. Znamenit 
je i dijagram, u kojem se prikazuje razmjer stanovnika u Čehoslovačkoj te 
razvoj novinstva, a jednako i u Slovačkoj i Karpatskoj Rusiji. 

U sve tri dvorane nalaze se umjetničke slike čeških i slovačkih prvaka, 
te najljepših krajeva republike kao i glasovita kupališta, čime se propagira 
turistika po Čehoslovačkoj. Tu su zastupani: Karlsbad, Marienbad, Franzenbad, 
Joachimsthal, Luhačovice, Pištani i Tatranska Lomnica. Osim toga je tu i 
češkoslovačka industrija, poglavito staklo, keramika, čipke te slovačke dječje 
igračke. Na izložbi je uređena i informativna kancelarija. Posebni odbor na 
čelu sa g. Hejretom, redaktorom Narodne Politike, uredio je izložbu, a uređaj 
je preuzeo arh. V. Ložel u Pragu. Mnogobrojni reklamni letači i propagandi¬ 
stičke brošure upućuju dovoljno posjetnike Presse o današnjem kulturnom stanju 
io-godišnjeg opstanka nove Čehoslovačke republike i njezinog vrlo raširenog 
djelovanja Presse. 


BUGARI 

Dne 9. kolovoza o. g. umro je glasoviti bugarski naučenjak A. P. Stoilov, 
ravnatelj etnografskog muzeja u Sofiji. Bio je jedan od prvih folklorista 
Bugarske. On je bio prvi među onima, koji su odlučili sabrati sve narodno 
blago, što se je sakupilo počamŠi od narodnog slavenskog preporoda u bu¬ 
garskom narodu. Među njegovim mnogobrojnim djelima i radnjama svakako je 
najvažnija zbirka: Popis sviju narodnih bugarskih pjesama, izdanih u XIX. 
vijeku. To je vrlo savjesno djelo od visoke naučne vrijednosti. Poslije njegove 
smrti ostala je velika praznina u nauci bugarske folkloristike. 

Kongres saveza ženskih udruženja u Bugarskoj , održan je dne 27. rujna u 
Sofiji. Predsjedala je Dimitranka Ivanova, istaknuvši razne zadaće društva, 
koje se bave poglavito podučavanjem ženske mladeži u ručnom radu. Najstarije 
društvo jest u Lomu, utemeljeno još za turske uprave g. 1857., a drugo iza 
toga g. 1873. u Gornjoj Orehovici. Savezna skupština je prije dnevnog reda 

pozdravila gospođu Katarinu Karavelovu, koja već 50 godina djeluje na polju 
ženske dobrotvornosti i društvenosti. Savez ženskih bugarskih udruženja broji 
oko 7.000 članova sa 67 društava. Deputacija saveza posjetila je ministra 
predsjednika A. Ljapčeva te ministra prosvjete Nik. Najdenova, koji su obojica 
obećali u svakom pogledu ići društvu na ruku. Stvorena je rezolucija, da se 
otvori što više ženskih srednjih i obrtnih škola u zemlji i to na raznim 

mjestima, pa rezolucija, da se reguliraju pravni odnošaji žena u braku, kod 

nezakonite ženske djece, da smiju žene biti branitelji kod suda, odnoŠaj bolesnih 
udovica i njihove djece, da se zaštite malodobne kćeri i slično. Kongres je 
trajao tri dana te je bio brojno posjećen. Tom je zgodom proslavljena i 

6o-godišnjica jedne od najboljih bugarskih pjesnikinja Mare Belčeve, koja se 
je istakla u bugarskoj poeziji sa svojim dvijema zbirkama pjesama, napose 
zbirkom soneta. To je prava lirička pjesnikinja; premda se ugledala poglavito 
u pjesme Pence Slavejkova, ipak je skroz originalna sa svojim pjesničkim ide¬ 
jama. Ton je njezinih pjesama ozbiljan, ritam vanredan, oblik najjednostavniji, 
a ipak elegantan. Sa Zbirkom soneta (1926.) osobito se je privila pjesničkoj 
javnosti Bugarske, jer je ona prva prikazala pravi oblik soneta, koji je 
upravo kroz nju postao tako popularan u Bugarskoj. 

LUŽIČKI SRBI 

O velikim praznicima sastaju se svake godine razna kulturna društva 
Lužičkih Srba na godišnje sastanke. To se ovog ljeta dogodilo već petu godinu, 
a glavni je sastanak bio 8. srpnja u mjestu Budesteci, među Lubinom i Sprevom. 
Svi narodni savezi društva čine jedno veliko kulturno i političko lužičko 
društvo Domovina. Mjesto Budesteci nalazi se u ugroženom kraju, a do nedavna 
je bilo još čisto slavensko. Na te je dane ovo selo vanredno oživjelo radi 
dolaska mnogih lužičkih gostiju, a po mjestu je bilo izvješeno dosta lužičkih 
zastava i napisa, zašto su se pobrinula mjesna narodna društva Lubin i Lužica. 
Svp su lužičkosrpske novine pozivale prije toga na taj sastanak, a došli su 
mnogobrojni zastupnici iz sviju krajeva Gornje i Donje Lužice. Svečanost je 
počela velikom povorkom na čelu sa sedam konjanika, predstavljajući sedam 
lužičkih krajeva, koji prama priči drijemaju pod Lubinom i čekaju na vrijeme, 
kada će Lužici biti najgore, da se podignu i da je oslobode. Iza konjanika 
vozilo se predsjedništvo Domovine, Matice Lužičke, delegacije raznih drugih 
društava te mjesno zastupstvo. Lužička društva išla su sa svojim zastavama, 
a iza njih su išla i tamošnja domaća njemačka društva. U svemu je bilo 
78 društava s 15 zastava i 11 alegoričnih kola. Povorka je stala na jednoj 
livadi, a proslava je počela zajedničkim pjevanjem pjesme Rjana Lužica, koju 
je pratila sokolska glazba. Predsjednik mjesnog odbora pozdravio je goste, 
a savez pjevačkih lužičkih društava otpjevao je nekoliko narodnih pjesama pod 
ravnanjem učitelja J. Slodenjka. Predsjednik Domovine Jakub Šewčik progo¬ 
vorio je veliki patriotski govor, te je ujedno i njemačkim jezikom pozdravio 
njemačke goste. Zahvalio mu se načelnik mjesta istaknuvši potrebu složnog 
rada obiju narodnosti. Iza toga su svi prisutni zapjevali »Gdje je stanak moj« 
a glavni govornik, direktor Bjarnat Krawc, progovorio je sakupljenom svijetu 
o ljubavi prama svome lužičkom narodu. 

U drugom dijelu programa odigrana je narodna scena Lubin i Spreva, koju 
je napisao lužički pjesnik kapelan Jozef Nowak. Svečanost je zaključio nastup 
lužičkoga Sokola, a zaključnu je riječ imao župnik Jan Cyž iz Hajnica. 

Drugi, najvažniji sastanak, bio je 11.—17. kolovoza u Badworu kraj Budy- 
šina, gdje su se sastali lužičkosrpski đaci. Ove su se godine sastali u mjestu, 
koje obiluje lužičkim rodoljubima, da se s njima upoznadu, dok su se prije 
obično sastajali u ugroženim krajevima, da ih probude i da ih potaknu na što 


Kolo 21 


321 






veći narodni rad. Dva dana održane su sjednice i novi izbori te predavanja. 
Priređen je i koncerat po radworskom glazbenom društvu, koje je izvelo 
nekoliko narodnih pjesama, a odigrana je i jedna vesela igra. Treći je dan 
priređen izlet u okolicu Radwora. 

Donjolužička Matica u Chotebuzu održala je 27. kolovoza svoju prvu 
sjednicu u vlastitim prostorijama, koje joj je odstupila Srpska pučka banka, 
filijala u Chotebuzu. Predsjedao je župnik Nowy, koji je prikazao historijat 
i cilj donjolužičke Matice. Župnik Bogumir Schwjela održao je predavanje o 
književnosti Donje Lužice od početka do danas. Ravnatelj Pučke banke dr. J. 
Čyž izrazio je želju, da bi se takove sjednice što češće držale. Primljeno je 
do ugodnog znanja, da je u Dražđanima stvoren donjolužički klub Grod, i da 
je Gornjolužička Matica u Budyšinu zaključila darovati mnogo knjiga svojoj 
posestrimi donjolužičkoj Matici u Chotebuzu. 

Prvu sokolsku zastavu posvetio je lužički Sokol u Poršicama, kojom zgodom 
je održana velika svečana povorka mjestom, a sudjelovala su sva mjesna i 
susjedna narodna društva, među drugima i tamošnji Turnverein sa svojom 
zastavom. Tom je prilikom govorio starješina Sokola brat učitelj Arnošt Holan, 
te starješina Sokolskog Lužičkosrpskog Saveza brat Jakub Šajba. Mjesni evan- 
gelički župnik posvetio je zastavu, a načinjena je prema nacrtu lužičkog 
umjetnika Martina Nowaka. 

Dne 17. svibnja proslavljena je skromno 200-godiŠnjica prijevoda biblije na 
lužički jezik u mjestu Budesteci. — Društvo za potporu siromašnih učenika 
Lužičana podijelilo je prošle godine 15 stipendija, sveukupno oko hiljadu 
maraka. — Savez lužičkih pjevačkih društava imao je 1. rujna sjednicu i 
zaključio, da u jesen priredi u Budyšinu koncerat lužičkih skladatelja. — Mje¬ 
seca srpnja došlo je lužičko pjevačko društvo Lumir iz Budyšina sa svojim 
zborovođom B. Krawcem u Prag i Brno, te je posvuda bilo predmetom velikih 
simpatija i ovacija. 

Zaslugom Češkog srca u Pragu i pospođe Renate Tyršove udove iza ute¬ 
meljitelja češkog sokolstva dr. Miroslava Tyrša došlo je za velikih praznika 
više lužičkosrpske djece u Prag, gdje su ostala cijeli tjedan te razgledala 
znamenitosti Praga i njegove okolice. Česi se uopće najviše brinu za Lužicu 
te imadu svoje posebno društvo, Adolf Černy, prozvano po najvećem prijatelju 
lužičkih Srba, a izdavaju i posebni Češko-lužički vjesnik, koji uređuje lektor 
za lužički jezik na praškom češkom sveučilištu dr. Josef Pata i Vladimir 
Zmeškal, također stari i veliki prijatelj Lužičana. Časopis izlazi mjesečno, 
a stoji na godinu 8 Č. kr. Administracija se nalazi u Pragu: Modrany u Prahy, 
Barakova 190. Osim Čeha imade i kod ostalih Slavena društava prijatelja 
Lužičkih Srba; takovo je osnovano i lanjske godine kod nas u Zagrebu. Pred¬ 
sjednik Društva prijatelja Lužičkih Srba u Zagrebu je prof. arhitekt Pavao 
Jušić. I Francuzi pa i Englezi zauzimaju se za sudbinu tog najmanjeg sla¬ 
venskog naroda, koji danas broji još samo 200.000 stanovnika. Jedino Nijemci 
gledaju da ih sasvim nestane sa zemaljske kugle, kao što je nestalo tijekom 
vjekova i ostalih polapskih Slavena. Jedina je iznimka među Nijemcima 

publicist Max Zeibig, koji je u nekoliko brojeva Dresdener Nachrichten i 
Mitteldeuschc Monatshefte napisao više vrlo simpatičnih članaka o etnografskim 
te kulturno-historijskim prilikama Lužičkih Srba. Političkog se pitanja on 
naravno ne dotiče. U Kolnu na izložbi Presse i u Brnu bila je ove godine 
priređena lijepa izlozba lužičkih Srba, poglavito njihove književnosti, koja je 
pobudila u inozemnim krugovima veliko zanimanje. 

SOVJETSKA REPUBLIKA NA IZLOŽBI PRESSE U KOLNU 

U nekoliko dvorana izloženo je sve, što se tiče sadanjeg i prijašnjeg razvoja 
novinstva u ogromnoj Rusiji. Dok je prije rata g. 1913. izlazilo u Rusiji 535 
novina u nakladi od dva i pol milijuna primjeraka, narasao je taj broj poslije 
rata g. 1919. na 803 novina u dva milijuna i 660.000 primjeraka. Razlog je 
tome taj, što\je sovjetska vlada razašiljala badava mnogo novina i časopisa 
u narod, da ga oduči od carizma i da ga osvoji za sovjetsku vladu i privikne 
uopće na novine i knjigu. Međutim je taj lijepi običaj prestao već g. 1922. 
te je broj aboniranih tiskopisa radi toga spao na 382 i na 1,287.000 primjeraka. 

Narod se pomalo priučio novinama, knjizi i novom sistemu, te danas imade 
u sovjetskoj Rusiji 559 novina i časopisa, koji izlaze u 8,250.000 primjeraka. 

Isprva je bilo najteže za papir, jer ga je nestajalo, a u inozemstvu se 
nije mogao nabavljati, dok se u Rusiji nije uopće izrađivao. U tu su se svrhu 
potrošile sve zalihe papira u glavnim gradovima i u pokrajini i to osobito 
za novine u ratu te proglase i letake. Do prevrata su bile novine tek svojina 
inteligencije, no iza prevrata nastalo je bezbroj novina za radnike i seljake. 
Za građanskog rata narasla je n. pr. naklada seoskih novina Bjednota na 
preko jedan milijun. Jedna trećina sviju novina slala se na selo, a jednako 
kao novine slali su se širiti i časopisi. Sada izlazi u Rusiji 1082 časopisa, od 
kojih je najviše socijalno-demokratska sadržaja (562). Naklada je 7,662.540 
primjeraka. Ukrajina imade 110 časopisa sa pol milijuna naklade, Bijela Rusija 
14 časopisa sa 30.000 primjeraka, Transkavkazija 63 časopisa u 131.250 pri¬ 
mjeraka, a Usbetistan (Azija) 22 časopisa sa 48.250 primjeraka ili sveukupno 
1291 časopis u 8,401.540 primjeraka. Neki od popularnih časopisa kao na pn 
Novi Mir izdaje se u 250.000 primjeraka, a pučki ilustrovani tjednik Ognjak 
u 400.000 primjeraka, dok u nakladi od sto hiljada primjeraka izlaze i razni 
stručni časopisi na pr. »Hoću sve znati« u 150.000 primjeraka. Poučni popularni 
i specijalni časopisi izlaze u nakladi od 600.000 primjeraka. 

I knjige se sada vise izdavaju nego li prije rata. Tome je najglavniji razlog, 
da danas knjiga ide što više i u selo, i da nije samo privilegij inteligencije. 

Dok se prije rata u Rusiji izdavalo na godinu 26.000 knjiga u 133 milijuna 
primjeraka, sada se izdaje na godinu 44.000 raznih knjiga u 190 milijuna 
primjeraka. 

Karakteristika sovjetske žurnalistike jest: agitacija, propaganda i organiza¬ 
cija, sto se sve postizava privatnom i dobrovoljnom korespondencijom u pučkim 

novinama. Te je principe postavio već Vlad. Ilič Lenin, a drže se i danas. 
Tako na pr. seoska Krešćanskaja gazeta imade nakladu od milijun primjeraka. 
Redakcija dobiva svaki mjesec do 40.000 pisama od seljaka i seljakinja, vojnika, 
industrijalaca, učitelja, gospodara i t. d. Makar da su te novine malene, ipak 
priopćuju sve, što je najvažnije, a svako pismo se čita, te se nastoji, da se 
svim željama i upitima udovolji. Ako je nužno, traži se intervencija oblasti, 
koje su upućene, da u tom idu na ruku. Nije bilo rijetko, da su se i sami 
zakoni radi takovih intervencija mijenjali ili su razni prijedlozi takovih do¬ 
pisnika uzeti ad notam kod naredne promjene zakona. Mnoge promjene u 
zakonodavstvu radnika isposlovale su redakcije radničkih novina, koje su 
primile na hiljade pisama iz radničkih krugova i to poglavito redakcije od 
Rabočaja Gazeta, Vseukrajinski Proletarij, i t. d. 

Da se provedu neke odredbe, priređuju redakcije periodične natječaje, pre¬ 
gledavanje raznih institucija, javne konferencije, da se čuju razna mnijenja. 

Tu se raspravljaju pitanja o najboljem ravnatelju, radničkom kooperativu, 
javnoj kontroli i sniženju cijena za odijevanje i živežne namirnice, o školama, 
o najboljem sovjetu na selu, najboljim majstorima i slično. Utjecajem novinskih 
javnih kritika i diskusija uvedene su javne službene kontrole, koje su dužne 
kontrolirati na poziv redakcija svaku instituciju i svakog pojedinca. 

Na taj je način postignuto, da su cijene u mnogim artiklima pale i da je 
mnogo zla, za koje se ne bi nikada u carskoj Rusiji znalo, uklonjeno i poprav¬ 
ljeno. Uvedena je i javna radnička i seljačka pregledba raznih industrijalnih 
institucija, da radnici steknu što veću inteligenciju. Na taj način dolazi redak¬ 
cija do bezbroj listova. Tverskaja Pravda organizirala je pregledavanje fabrike 
katuna Proletarke, te se tom prilikom izjavilo 940 radnika i radnica sa 2.217 
prijedloga za poboljšanje rada i organizacije u tvornici, a mnogi su od tih 
prijedloga i prihvaćeni. Leningradska Pravda na pr. pozvala je sve lozace na 
konferenciju, kako da se provede što veća štednja s ogrjevnim materijalom, 
da se uvede općenita štednja gorivog materijala. Rezultati konferencije i apel 
na sve ložače objavljen je u svim radničkim novinama i svrha je bila po¬ 
stignuta. Jednako se održavaju u novinama diskusije o školama, kupalištima, 
bolnicama, mostovima, i t. d. 

Uza sve to nastojanje, da se kritizira svaki javni rad pomoću seoskih i 
radničkih novina, drži vlada komunista, da je sve to još premalo, jer imade 
još mnogih zaostalih carističko-birokratskih metoda, koje sve treba iz temelja 
promijeniti, tako činovničko pljačkanje, potkupljivanje, puzanje, i t. d. A da 
se to moglo tako dugo, a još i sada održati, najvažniji je razlog niski kulturni 
niveau ruskog mužika, koji treba da se podigne, i o čemu nastoji mnogo sva 
sovjetska pučka žurnalistika. Na svim sovjetskim i seljačkim skupštinama i 
sastancima te diskusijama prisutni su uvijek i novinari, koji odmah cijeli tok 
rasprave priopćuju u svojim novinama, da bude narod time upućen, o čemu se 
radi te o svim političkim i kulturnim pitanjima. Tako sudjeluju ruske mase 
kod odlučivanja i stvaranja svih najvažnijih državnih problema. Svaka kritika 

mora biti energična, oštra, jasna, nepopustljiva i neumoljiva, te jedino na taj 
način postizava svoj cilj. Kada se na pr. radilo o tome, da se cijela industrija 
gume preda jednom koncesioniranom društvu, ustala je seoska novina Pravda 
tako žestoko protiv toga, jer da tako gubi država na ogromnom dobitku, 
pa ako se je i sam pokojni Krasin bio zato zauzeo, ipak je novinarska kam¬ 
panja pobijedila i koncesija nije bila izdana, a industrija gume se ipak povećala. 
Ili na pr. jedna tvornica kemikalija, koja nije bila dobro uređena, te nije 
odbacivala dovoljno dobitka, htjela je da likvidira. Kemikalije bi se imale 
sada naručivati u inostranstvu, te bi stajale tri puta više nego li u domovini. 
Novinska je kampanja tome stala na put, te je tvornica ne samo održana 
nego još i znatno povećana. Takvih slučajeva imade sada u sovjetskoj Rusiji 
beskraj. Kraj toga imade i tragičnih slučajeva. Mnogi novinari, koji na taj 
način bezobzirno vode polemike, stradaju i životom, no to ne smeta daljnjem 
radu neustrašivih boraca za pravdu, a sovjetski sudovi po gradovima 1 na 
selima postupaju vrlo strogo, da se nikakva krivica ne zabašuri. Svaka novina 
ijnade rubriku, u kojoj se iznosi boj protiv nezdravih i nesređenih općih ili 
lokalnih prilika, a ta se zove: kontrola masa ili Radničke te seoske kontrolne 
vijesti, na temelju kojih su dužni svi sovjetski sudovi da službeno postupaju. 

Time je narastao broj dopisnika seljačkih i radničkih novina g. 1925. na 
216.000, a g. 1927. na 400.000. Uspjeh tih dopisa je tolik, da se na godinu 
premješta oko 1000 činovnika počam od predsjednika seoskih sovjeta pa do 
najviših gradskih i vladinih činovnika. Novinska kritika i njezin uspjeh mobili¬ 
zira uvijek nove saradnike na polju javne kritike. 

Leningradska Pravda organizirala je javnu kritiku zdravstvenog odsjeka, 
te je priredila 120 konferencija, na kojima je sudjelovalo 1100 stručnjaka^ te 
16.500 osoba. Posljedica je bila, da su očite i konkretne zdravstvene pogreške 
odmah odstranjene, a ostali materijal predan ministarstvu zdravlja na daljnje 
riješenje. 

Redakcije priređuju i konferencije svojih čitaoca. Tako su jedne seoske 
novine priredile g. 1927. u svem 300 konferencija, kod kojih je sudjelovalo 
40.000 osoba. Tako djeluje pučka kritika i na izdanja raznih knjiga, koje se 
kritiziraju, ispravljaju a ocjenjuju se pače i rukopisi prije no što idu u štampu. 

Najvažniji se dogođaji priopćuju također putem oglasnih novina ili letaka, 
koje izdavaju razne institucije, tvornice i dr. za orijentaciju, te sveopće vijesti 
za radništvo i narod. G. 1925. bilo je takovih oglasnih novina 30.000, a 
g. 1927. već . 50.000. Na taj se način radništvo i osim svojih novina upućuje 
odmah u sve najvažnije nutarnje i svjetske novosti, te milijuni ruskog naroda 
postaju članovima države. 

To su temeljne ideje, koje se nalaze izložene detaljno 1 statistički u so¬ 
vjetskom odjeljenju Rusije na izložbi Presse u Kolnu, a za strance su prikazane 
i u posebnoj brošuri od Sergeja Jugulova: Die Presse m Sovjet-Russland. 
Moskva 1928. 8, str. 44. Berlinska ruska redakcija Knjiga (Berlin W. 62. 
Kurfiirstenstr. 79.) imade na skladištu sve u sovjetskoj Rusiji izašle knjige te 






prima narudžbe za Vollstandiger Katalog des Staatsverlages 1919.—1928. za 
tjednik »Bulletin des Staatsverlages« i mjesečnik »Novitaten des russischen 
Biichermarktes« kao i za pojedine stručne kataloge sviju dosada u sovjetskoj 
Rusiji izašlih edicija. Izložba nam prikazuje u svemu vanredni razvoj književ¬ 
nosti i novinstva u sadanjoj sovjetskoj Rusiji, a nadamo se, da če doci vrijeme, 
kada će biti uklonjene sve zapreke, da ćemo se i mi moći poslužiti tom lite¬ 
raturom najvećega bratskog slavenskog naroda. 


ANTON f J A KASSOWITZ-CVIJIĆ 


UZ ČLANAK „VJEKOSLAV KARAŠ” 

Kad je članak o Vjekoslavu Karasu već bio odštampan, naišla sam još 
na nekoliko zanimljivih momenata, koje naknadno na ovom mjestu priopćujem. 

Karlovački siromašni krojač Karaš, unatoč mizernih porodičnih prilika, 
svog je darovitog prvijenca Vjekoslava školovao kroz svu donju gimnaziju, uz 
koju je polazio i risarsku školu, a onda ga silom prilika dao u zanat nekome 
stolaru. Ipak je krojač morao da popusti očajnom zaklinjanju svoga sina, te 
ga naskoro predao slikaru Hamerliću, gdje je dječak uz slikanje soba imao 
prilike da se vježba u kopiranju svetačkih slika za crkve. Uslijed tih vježba 
i velike nadarenosti dotjerao je u svojoj 1 6. godini do tolike vještine, da je 
kopijom »Cezar na lomači« zadivio oberstara Kosena, svog kasnijeg očinskog 
prijatelja. — 

Boraveći g. 1852. u Sarajevu kod Omer-paŠe, gdje je mladi slikar provodio 
jedine sretne i bezbrižne dane svog života, pa radi toga u svojim portre¬ 
tima i krajobrazima pokazivao najvedriju i najuspjeliju stvaralačku snagu, 
omilio je vrhovnom poglavaru Bosne toliko, da je ovaj htio za sav život 
da ga obezbijedi, te mu ponudio državnu službu u turskom carstvu. No Karaš 
bio je u prvom redu žarki rodoljub, Ilirac-idealist, pa nije htio da lagodnom 
životu za volju služi neprijatelju domovine. On se radije vraćao kući u crnu 
svoju nevolju, a sjajni portret Omer-paše, koji stručnjaci smatraju najboljom 
Karasovom radnjom, dao u Beču reproducirati u 100 otisaka u drvorezu 
koji je načinio sam slikar. Ove reprodukcije su nažalost iščezle u nepoznatim 
privatnim rukama. — 

Najpopularnija Karasova velika slika »Djed i unuk« trebala najprije da se 
izigra na velikoj lutriji u Trstu. O tome se u 90-tim godinama pr. vijeka 
našao spis glavne kolekture na hrvatskom i njemačkom jeziku. U tom se 
spisu kaže, da će prvi broj, koji će se na tršćanskoj lutriji izvući 11. ožujka 
g. 1854. (dakle 4 godine prije Karasove smrti) dobiti veliku sliku Vjekoslava 
Karasa »Djed i unuk« koja je već dulje vremena izložena u Zagrebu, izrađena 
uljenim bojama te ukrašena lijepim zlatnim okvirom. Za sigurnost gg. sudioni- 
čara ove lutrije ostaje slika i nadalje u Zagrebačkom Muzeju izložena, a poslat 
će se onomu, koji će ju dobiti. Svaka srećka stoji 2 for. u srebru. Kao kupci 
srećaka su na onom spisu zabilježeni: na čelu ban Josip Jelačić, koji je uzeo 

IO srećaka, zatim po jednu srećku poznate zagrebačke ličnosti: Kristofor Stan- 
ković, Gjuro Crnadak, trgovac, Dane Stanisavljević, Gjuro Križanić, Miho 
Krestić, Ognjan Štriga, Žužel, Romleithner, Ivan pl. Trnski, Drag. pl. Klobu- 
čarić, Medunić, Priča, Ivan Mažuranić, Ivan pl. Kukuljević Sakcinski, Mato 
Mesić, dr. Šuflaj, dr. Dim. Demeter, Miho Krešić, Slavoljub Vrbančić, Tkalec, 
Ilija Popović, Terstyanski, major Wimpfenove regim., Naum Mallin, Mato 
Mrazović i neki drugi. Odziv je bio ipak preslab, pa je slika još neko vrijeme 
ostala pohranjena u Muzeju, dok je slikar skapavao od gladi, te ju kasnije 
prodao na poznati način. — 

Karasov autoportret, koji imade svoju spomenutu malu historiju, nalazio se 
poslije slikarove smrti u rukama karlovačkog građanina Marka Demetrovica 
umir. podbilježnika, koji — čini se — nije imao volje, da je cijeni i sačuva. 
Našla se naime notica u karlovačkim novinama, u kojoj Demetrović tu 
finu lijepu radnju javno nuđa na prodaju »uz neznatnu cijenu«. A da nije 
bilo dra Uroša Trbojevića, advokata u Zagrebu, koji je tu sličicu prije 
dvije godine kod staretinara u Zagrebu iskupio za dostojniju cijenu od 
K 1500.—, Hrvati bi za vazda ostali bez slike svog prvog ilirskog slikara. 

